
1. 


Ploaia cădea în rafale, izbindu-se în ochiurile de geam, iar 
stropii de apă se prelingeau și cădeau de pe marginea streșinilor 
pe mesele aflate afară, pe trotuar. Rafalele puternice de vânt 
zgâlţâiau ramurile golașe ale plopilor care zgăriau pereţii. 

William Wisting stătea la o masă de la fereastră și se uita 
afară. Frunzele lipicioase ale toamnei erau smulse de pe asfaltul 
ud și luate pe sus de vânt. 

Acolo, în ploaie, era o dubiţă. Doi tineri care cărau niște cutii 
mari de carton se îndreptară în fugă spre dubiţă, iar apoi se 
grăbiră înapoi spre intrare. 

Lui Wisting îi plăcea ploaia. Nu știa exact de ce, dar părea să 
estompeze totul în jurul lui. Îl relaxa, iar pulsul părea să i se mai 
tempereze. 

Ritmurile suave de jazz se împleteau cu sunetul ploii. Wisting 
se răsuci către bar. Flăcările numeroaselor lumânări aruncau pe 
pereţi umbre unduitoare. Suzanne îi zâmbi, își întinse mâna spre 
polita de pe perete și dădu muzica mai încet. 

Nu erau pe de-a-ntregul singuri în încăperea dreptunghiulară. 
În jurul unei mese din capătul barului stăteau trei tineri. 
Atmosfera intimă și modernă transformase cafeneaua într-un loc 
în care își petreceau timpul elevii noului departament al 
Academiei de Poliţie. 

El se întoarse iar spre fereastră. Golden Peace, așa era 
inscripţionat cu litere încremenite, dispuse în oglindă, sub forma 
unui arc. Galerie de artă și cafenea. 

Fusese dorința dintotdeauna a Suzannei. Wisting nu știa cât 
timp visase ea la asta. Într-o seară de iarnă, ea a lăsat din mână 
cartea pe care o citea și i-a povestit că în roman era vorba 
despre căpitanul unui feribot care naviga pe râul Hudson. Toată 
viața lui călătorise între New York și Jersey, înainte și-napoi, 
înainte și-napoi. Zi de zi, an de an. Apoi, într-o zi, a luat marea 
decizie. A întors vasul și a pornit cu toată viteza în larg, spre 
marea cea mare la care visase toată viaţa. In ziua următoare, 
Suzanne a cumpărat clădirea cafenelei. Îl întrebase care era 
visul lui, dar el nu i-a răspuns. Nu pentru că nu ar fi voit, ci 

pentru că nu știa. Îi plăcea viaţa pe care o ducea, așa cum era 
ea. Era poliţist și nu voia ca lucrurile să stea altcumva. Munca sa 
de investigator îi conferea sentimentul că făcea ceva important 
și semnificativ. 

Iși luă ceașca de cafea, trase mai aproape ziarul de duminică 
și privi din nou în negura toamnei. De obicei, stătea în capătul 
cafenelei, unde nu era ușor de observat. Dar pe o asemenea 
vreme, nu era prea multă lume acolo și putea sta liniștit la 
fereastră, fără să fie recunoscut de vreun trecător care să intre 
și să vrea să schimbe două vorbe. In cele din urmă începea să 
se obișnuiască să fie recunoscut de trecătorii de pe stradă și i se 
întâmplase tot mai des, de când se lăsase convins să participe 
la o emisiune televizată, pentru a vorbi despre unul dintre 
cazurile la care lucrase. 

Unul dintre tinerii de la masa din fața barului se uitase la el 
când intrase și le făcuse și celorlalţi doi semn. Era unul dintre 
cădeţi. La începutul semestrului, Wisting fusese invitat să ţină o 
prelegere despre etică și deontologie. Băiatul era unul dintre cei 
care stătuseră pe rândul din față în amfiteatru. 

Wisting trase ziarul spre el. Prima pagină era plină de sfaturi 
pentru slăbit, avertizări că va continua să plouă și intrigile unui 
reality-show televizat. Ziarul de duminică rareori conţinea știri 
de actualitate. „Știri de la conservă”, așa numea Line cazurile 
care erau păstrate în redacţie zile în șir, câteodată săptămâni 
întregi, înainte de a fi publicate. Se împlineau cinci ani de când 
fiica lui era jurnalist pentru VG. Era o profesie care se potrivea 
curiozităţii și simțului ei critic. Se perindase prin mai multe 
departamente, dar acum lucra la secţia de anchete jurnalistice. 
Asta însemna că, uneori, echipa ei editorială viza cazuri de care 
se ocupa și el. Situaţia îi conferea un dublu rol pe care-l 
îndeplinea cu succes. Ce nu-i plăcea la cariera aleasă de fiica lui 
era faptul că munca ei o aducea prea aproape de nenorocirile 
societăţii. Wisting era poliţist de treizeci și unu de ani și văzuse 
tot felul de atrocități și acte de violență, asta pe lângă multele 
nopţi nedormite pe care le avea la activ. Ar fi dorit ca fiica lui să 
fie scutită de așa ceva. 

Răsfoi paginile cu editoriale și parcurse în diagonală articolele 
cu știri de actualitate. Nu se aștepta să găsească vreun caz de- 
al Linei. Vorbise cu ea înainte de weekend și știa că e în 
concediu. Se bucura din ce în ce mai mult de faptul că putea să 

dezbată cu Line știrile curente. Nu-i fusese ușor să recunoască, 
însă discuţiile purtate cu Line îi influențaseră modul în care-și 
percepea rolul de poliţist. Perspectiva ei din exterior îl 
determinase, și nu doar o dată, să-și reevalueze opiniile destul 
de rigide despre sine. Recent, cu ocazia prelegerii ţinute 
cadeților, când vorbise despre cât de important era pentru 
încrederea și convingerea oamenilor ca poliţia să acționeze cu 
integritate, decențţă și bună-credinţă, constatase că opiniile lui 
Line îi oferiseră argumente valoroase. Încercase să le explice 
viitorilor să-i colegi cât de importante erau valorile de bază 
pentru munca de poliţist. Că aceasta presupune obiectivitate și 
corectitudine, conduită etică și sinceritate, precum și o 
permanentă căutare a adevărului. 

Când ajunse la programul TV de la ultimele pagini, cadeţii se 
ridicară de la masă. Stăteau în dreptul ușii și își încheiau nasturii 
de la haine. Cel mai înalt dintre ei căută privirea lui Wisting, iar 
acesta îi zâmbi, făcându-i semn din cap că-l recunoscuse. 

— Zi liberă? întrebă tânărul. 

— Este unul dintre avantaje atunci când ai vechime ca a mea, 
răspunse Wisting. Program de la opt la patru și liber în fiecare 
weekend. 

— Apropo, vă mulțumesc pentru prelegerea deosebită. 

Wisting luă ceașca de cafea în mână. 

— Mă bucur că ţi-a plăcut. 

Studentul dădu să mai spună ceva, însă lui Wisting îi sună 
telefonul. ÎI scoase din buzunar, văzu că era Line și răspunse. 

— Bună, tată! spuse ea. Te-a sunat cineva de la ziar? 

— Nu, răspunse Wisting și făcu semn din cap spre cadeţii care 
se pregăteau să plece. De ce? S-a întâmplat ceva? 

Line nu răspunse. 

— Acum sunt în redacţie, preciză ea. 

— Nu ești liberă? 

— Ba da, dar am fost la sală și m-am gândit să dau o raită pe- 
aici. 

Wisting sorbi din ceașcă. Se recunoștea mult în fata sa. Setea 
de cunoaștere și dorinţa de a fi mereu acolo unde se petrec 
lucrurile. 

— Mâine vor publica un articol despre tine, spuse Line și făcu 
o pauză înainte de a continua. Dar de data asta tu ești ținta. Pe 
tine te urmăresc. 

2. 


Line auzi în ureche răsuflarea tatălui său. Plimbă cursorul 
aiurea pe ecranul pe care se afla articolul gata de publicare. Pe 
prima pagină era o fotografie cu el. 

— Este legat de cazul Ceciliei, clarifică ea. 

— Cazul Ceciliei? repetă tatăl ei. 

Vocea îi era nesigură. Era unul dintre cazurile despre care nu 
dorise niciodată să vorbească. Unul dintre cele mai dificile și 
dureroase. 

— Cecilia Linde, sublinie Line, deși știa că nu era nevoie să-i 
reamintească. 

Pe atunci el era un tânăr anchetator, iar dosarul acesta fusese 
unul dintre cele mai mediatizate cazuri de omucidere din ultimii 
zece ani. 

ÎI auzi pe tatăl său înghițind în sec și zgomotul unei căni puse 
pe masă. 

— Deci? spuse el simplu. 

Line își luă ochii de la monitor. Redactorul-șef se ridicase de la 
birou și se îndrepta înspre scări și etajul superior. Era momentul 
ședinței de seară, în care erau puse la punct ultimele detalii 
pentru ediţia din ziua următoare și se decidea conținutul primei 
pagini. Materialul despre tatăl său se întindea pe două pagini și 
era, evident, un articol de copertă. Uciderea Ceciliei Linde era 
încă vie în memoria cititorilor și avea să se vândă bine chiar și 
acum, șaptesprezece ani mai târziu. 

— Avocatul lui Haglund a făcut o cerere în fața Comisiei de 
Revizuire a Dosarelor Penale, preciză ea după ce redactorul-șef 
trecuse pe lângă ea. 

La celălalt capăt al firului, tatăl ei nu scotea o vorbă. Editorul 
răsfoi un teanc de hârtii și-l urmă pe redactorul-șef la etajul 
superior. Line citi încă o dată articolul în diagonală. De fapt, 
ridica mai degrabă și mai multe întrebări în loc să ofere 
răspunsuri și ea își dădu seama că aceasta era o poveste care 
urma să continue în mai multe episoade, și nu doar în ziarul 
pentru care lucra ea. 

— La caz a lucrat un detectiv particular, continuă ea. 

— Ce legătură are asta cu mine? o întrebă tatăl său, dar ea 
înţelese din tonul vocii lui că știa prea bine ce era pe cale să se- 
ntâmple. 

În urmă cu șaptesprezece ani, tatăl ei fusese cel care 
coordonase ancheta. Între timp, devenise un poliţist de succes. 
Era o persoană cunoscută care putea fi trasă la răspundere și 
avea o imagine care putea fi folosită cu succes în cadrul 
jurnalelor de știri. 

— Ei consideră că au fost plantate probe, explică Line. 

— Ce fel de probe? 

— Proba ADN. Ei cred că a fost plantată de poliţie. 

Cu ochii minţii, ea văzu cum tatăl său își strângea degetele pe 
ceașca de cafea, aflată pe masa din fața lui. 

— Și pe ce dovezi se bazează? se interesă el. 

— Avocatul a solicitat repetarea analizelor și crede că 
mucurile de ţigară pe care a fost descoperit ADN-ul au fost 
plantate. 

— Au susținut asta și atunci. 

— Avocatul crede că acum se poate dovedi și spune că 
documentaţia a fost deja trimisă Comisiei de Revizuire a 
Dosarelor Penale. 

— Nu văd cum ar putea dovedi ceva, murmură tatăl ei. 

— Au și un martor nou, continuă Line. Pe cineva care-i poate 
oferi lui Haglund un alibi. 

— De ce nu a apărut acest martor până acum? 

— A apărut, spuse Line înghițind în sec. Spune că a sunat 
atunci demult și că a vorbit cu tine, dar n-a mai fost contactat. 

La celălalt capăt se lăsă tăcerea. 

— Acum avem ședința de sumar de seară, continuă Line. Dar 
te vor suna să-ţi spui punctul de vedere. Ar trebui să pregătești 
ce vei spune. 

Tatăl ei nu mai zise nimic. Line se uită la ecran. Poza tatălui ei 
ocupa aproape tot spațiul. Folosiseră un instantaneu din urmă 
cu un an, când fusese invitat la acel talk-show. Scenele 
surprinse în studiouri erau ușor de recunoscut și sugerau, la 
nivel subconștient, că acest faimos detectiv era acum acuzat de 
încălcarea legii. 

În fotografie, părul lui des și negru era puţin răvășit. Surâdea 
forţat, iar ridurile de pe chip trădau faptul că a trecut prin multe. 
Cu ochii lui căprui privea calm în obiectivul camerei de luat 

vederi. În emisiunea televizată păruse polițistul corect și 
experimentat, așa cum și era de altfel, dar și un investigator 
preocupat și căruia îi pasă, având un deosebit simţ ai dreptăţii 
sociale. Titlul din ziua următoare avea să-i facă pe oameni să-l 
privească cu alţi ochi. Privirea lui ar putea fi considerată rece, 
iar zâmbetul tensionat ar putea părea fals. Puterea presei urma 
să-l facă să pară lipsit de orice abilitate. 

— Line? 

Ea își potrivi receptorul la ureche. 

— Da? 

— Nu este adevărat. Nimic din ce se spune nu este adevărat. 

— Știu, tată. Nu trebuie să mi-o spui mie, dar oricum va 
apărea în ediția de mâine. 

3. 


Liniștea serii se lăsase peste redacție. Imaginile canalelor de 
știri străine se succedau pe ecranele tăcute ale televizoarelor, în 
zumzetul degetelor ce se plimbau cu repeziciune peste tastaturi 
și al unor convorbiri telefonice purtate în șoaptă. 

Line era pe punctul de a se deloga de la calculator, când 
redactorul-șef se întorcea agale de la ședința de sumar. Numele 
său era Joakim Frost, dar îi spuneau doar Frosten, adică 
Îngheţul. 

El își roti ochii prin încăpere și se îndreptă spre ea. Avea 
privirea rece, ca și cum s-ar fi putut uita direct prin ea. Se 
spunea despre el că primise postul de redactor-șef tocmai 
pentru că nu era capabil să sesizeze tragediile umane ascunse 
în spatele titlurilor. Cu alte cuvinte, lipsa lui de empatie îi 
asigura calificările necesare. 

— Îmi pare rău, spuse el, presupunând că ea văzuse articolul 
despre tatăl său. Urma să te sun să te pun la curent, dar acum 
ești aici. 

Line dădu din cap. Era conștientă că el era cel mai interesat 
să publice articolul și-l cunoștea prea bine ca să intre într-o 
dispută. Era un destoinic apărător al intereselor comerciale ale 
ziarului. Pentru el conta ce se afla pe prima pagină, iar ea n- 
avea chef să-l asculte perorând despre o presă liberă și 
independentă. De altfel, el nici nu voia să-i asculte argumentele. 
Frost lucra în presă de aproape patruzeci de ani. In ochii lui, Line 
era încă o începătoare. 

— Este o știre pe care trebuie să o publicăm, spuse el. 

Ea aprobă cu o mișcare a capului. 

— Ai vorbit cu tatăl tău? 

— Da. 

— Ce are de spus? 

— Asta vei afla direct de la el. 

Frost dădu din cap. 

— Are, desigur, dreptul să se apere. 

Line zâmbi forţat. A răspunde unor acuzaţii publicate pe prima 
pagină nu avea niciun impact semnificativ. Mai mult, era inutil 

să încerce să dezamorseze o știre la care lucrase întreaga 
echipă editorială printr-o convorbire telefonică, chiar înainte ca 
ziarul să intre la tipar. 

— Ascultă, Line, continuă Frost. Știu că ţi-e greu. Și mie mi-a 
fost, dar acest caz depășește graniţa gândurilor și sentimentelor 
noastre. Este important ca presa să aibă un ochi critic. E o 
chestiune de interes public și naţional. 

Line se ridică. Argumentele lui erau un pretext ipocrit pentru 
ceea ce-l interesa cu adevărat: tirajul. Integritatea ziarului putea 
fi la fel de bine apărată fără să creeze senzaţie, avându-l pe 
tatăl ei ca protagonist. Cazul nu trebuia personalizat. Critica 
putea la fel de bine să fie direcţionată împotriva poliţiei ca 
organizaţie și autoritate publică. Dar nu s-ar mai fi vândut la fel 
de bine. 

— Dacă ai nevoie de puţin timp pentru tine, îţi poţi lua câteva 
zile libere, spuse redactorul-șef. Poţi reveni după ce se termină 
toate astea. 

— Nu, mulțumesc. 

— Cred că situaţia ar fi fost și mai urâtă dacă am fi lăsat 
știrea pe mâna altora. 

Line își întoarse privirea. Gândul la imaginea tatălui său pe 
prima pagină a ziarului de a doua zi îi producea greață. 

— Scutește-mă! i-o reteză ea. 

— Line! 

Cel care o strigase era redactorul. Acesta era împreună cu 
unul dintre reporterii din tura de noapte, iar Line rupse o filă din 
carnețelul aflat lângă ea și se îndreptă spre ei. 

— Știu că ești liberă și nu pică în cel mai bun moment, dar 
poţi să preiei tu știrea asta? 

Line nu reușea să-și adune gândurile, însă răspunse în mod 
automat. 

— Care anume? 

— O crimă în Centrul Vechi din Fredrikstad. Încă nu avem 
confirmarea din partea poliţiei, dar am primit un pont de la 
cineva care stă lângă un cadavru plin de sânge. 

Line simţi cum știrea îi reda vitalitatea și, în același timp, o 
secătuia de energie. Acesta era genul de cazuri la care-i plăcea 
să lucreze. La asta se pricepea cel mai bine. Se pricepea să 
găsească surse și avea talentul de a le descoase și a le analiza, 
astfel că știa ce-i putea fi de folos și ce nu prezenta încredere. 

Pe chipul lui Frost, aflat în fața ei, se așternu un zâmbet larg. 

— Ne-a sunat el de la locul crimei? 

— Mai întâi a sunat la poliţie, apoi la noi. 

— Ordinea nu-i bună, dar este bine și așa. Cine poate face 
fotografii? 

— Un freelancer ajunge acolo în zece minute, dar avem 
nevoie de un reporter. 

Joakim Frost se întoarse spre Line. 

— Dacă nu vrei să accepţi oferta cu zilele libere, cred c-ar 
trebui să te grăbești, spuse el, și se îndreptă iute spre birou. 

Line îl privi îndepărtându-se și-și dădu seama c-ar fi fost mult 
mai ușor pentru el și pentru ceilalţi dacă ea și-ar petrece 
următoarele câteva zile în Østfold, și nu în redacţie. 

Redactorul îi dădu foaia cu numele și numărul de telefon ale 
persoanei care le dăduse pontul. 

— Ar putea fi ceva interesant aici, spuse el adăugând în 
șoaptă: Prima pagină nu va fi gata decât peste patru ore. 

Jurnalistul sună chiar înainte de ora zece. Wisting nu-i reţinu 
numele, ci doar faptul că suna din partea ziarului Verdens Gang. 

— Vom publica mâine un articol despre cazul Cecilia, începu 
el. Avocatul Sigurd Henden a înaintat o petiție către Comisia de 
Revizuire a Dosarelor Penale. 

— Da, înţeleg. 

— Am dori să comentaţi acuzaţia care vi se aduce, că aţi fi 
modificat probele care au dus la condamnarea lui Rudolf 
Haglund. 

Wisting tuși și răspunse pe un ton sigur. 

— Cum aţi spus că vă numiţi? 

Reporterul ezită și Wisting suspectă faptul că acesta se 
prezentase intenţionat într-un mod echivoc. 

— Eskild Berg. 

Wisting tuși din nou. Probabil că era unul dintre reporterii de 
știri obișnuiți, și nu unul dintre ziariștii de investigaţie cu care 
vorbea de obicei când era ceva important. Parcă-i văzuse 
numele în ziar, dar nu-și amintea să fi vorbit cu el. 

— Cum răspundeţi acuzațiilor că aţi fi falsificat probele? 
repetă ziaristul. 

Wisting simţi un fior rece pe șira spinării, dar reuși să-și 
păstreze calmul din voce. 

— Este dificil să comentez... începu el, având în vedere că nu 
cunosc natura acuzațiilor. 

— Avocatul Henden afirmă că poate dovedi că Rudolf Haglund 
a fost condamnat în baza unor probe falsificate. 

— Nu am cunoștință despre așa ceva. 

— Aţi fost responsabil de acea anchetă? 

— Da. 

— Dar este adevărat? Probele au fost falsificate? 

Wisting tăcu, pregătindu-și răspunsul cu atenţie. Jurnalistul nu 
se aștepta să primească o confirmare, însă era evident că 
urmărea să obţină un comentariu. 

— Nu știu pe ce-și bazează Henden afirmaţiile, spuse el încet 
pentru ca jurnalistul să aibă timp să noteze. Insă nu am deloc 

cunoștință să se fi comis niciun fel de nereguli în timpul 
investigaţiei. 

— Există și un martor căruia nu i s-a acordat oportunitatea să 
vorbească, insistă reporterul. Un martor care va depune 
mărturie în favoarea lui Haglund. 

— Nu am cunoștință despre așa ceva, dar, dacă așa stau 
lucrurile, sunt convins că vor fi cercetate de membrii Comisiei. 

— Dar nu credeţi că este o acuzaţie gravă împotriva 
dumneavoastră, fiind responsabil de acest caz? 

Evident, jurnalistul încerca să smulgă de la el opiniile 
personale. 

___— Puteți să citați ceea ce tocmai am spus, răspunse Wisting. 
In această seară nu voi mai răspunde la alte întrebări. 

Reporterul mai încercă de câteva ori, însă fără succes. Wisting 
închise telefonul, știind că pentru articol nu ceea ce avea el de 
spus era cel mai important. Înţelegea foarte bine rolul de câine 
de pază pe care-l joacă presa. Era sarcina ei să critice 
politicienii, oamenii cu influență și agenţiile guvernamentale, să 
caute dreptatea și să expună înșelăciunile și delictele. Erau 
principii pe care le apăra bucuros, dar acum simţea că el era 
victima nedreptății. 

Işi îndreptă din nou privirea spre fereastra acoperită de stropii 
de ploaie. Profund îngândurat, își privi propria reflexie. Lumina 
difuză îi distorsiona conturul fetei și-l făcea să pară un străin. 

Il cunoștea pe avocatul Henden de la alte cazuri. Nu-i 
asigurase apărarea lui Haglund la proces, în urmă cu 
șaptesprezece ani, însă în prezent era un avocat renumit și de 
succes, la una dintre cele mai mari și respectate firme din ţară. 
Fusese, de asemenea, secretar și consilier personal al 
ministrului justiţiei. În cazurile în care Wisting avusese de-a face 
cu el, se comportase corect și metodic. Nu era interesat să 
creeze senzație, iar atunci când făcea declaraţii în presă avea 
argumente puternice. 

Wisting știa că Henden lucrează la caz. Cu câteva luni în 
urmă, avocatul îi ceruse acces la dosar. Uneori se întâmpla ca 
jurnaliștii, detectivii particulari sau avocaţii să solicite acces la 
arhive, însă foarte rar asta ducea la ceva. 

Sigurd Henden nu era tipul de avocat care scria reclamaţii sau 
petiţii doar ca să le facă clienţilor pe plac. Avea standarde 
profesionale înalte și era posibil să fi găsit ceva în vechiul dosar, 

de care să se folosească pentru a solicita redeschiderea 
vechiului caz de omucidere. Wisting nu știa ce putea fi la mijloc, 
însă ideea îl neliniștea. 

Suzanne îl trezi din reverie. 

— Îmi dai o mână de ajutor? îl întrebă ea, deschizând mașina 
de spălat vase. 

Aburii fierbinţi îi învăluiră chipul și ea făcu un pas înapoi. 

Wisting se ridică, îi zâmbi și ocoli tejgheaua ca să curețe 
paharele. 

Suzanne merse spre ușă, o închise și întoarse cartonul pe 
care scria Închis spre exterior. Apoi, începu să stingă lumânările. 

Lui Wisting îi stătea pe limbă să-i spună despre Cecilia Linde, 
dar nu știa de unde să înceapă, așa că n-a mai zis nimic. 

5. 


Pe când ieșea din parcare, ploaia începu să cadă șiroaie pe 
parbrizul și pe geamurile mașinii. 

Pe primii kilometri parcurși pe autostradă se gândi doar la 
tatăl ei și la incertitudinea cu care se confrunta acesta. Se 
simţea neputincioasă, ca și cum l-ar fi dezamăgit. 

Aruncă o privire spre notițele de pe scaunul pasagerului cu 
însemnările redactorului-șef, dar și alte gânduri începură să-i 
asalteze mintea. Nu putea împiedica publicarea articolului, dar 
avea șansa de a-l scoate de pe prima pagină. Insă totul 
depindea de rezultatele pe care putea să le obțină în privinţa 
sarcinii pe care o primise. 

Într-un caz de omucidere, primele ore erau la fel de 
importante deopotrivă pentru jurnaliști și pentru polițiști. Apăsă 
mai tare pedala de acceleraţie, bâjbâi după telefon și tastă 
numărul fotografului care era deja la faţa locului. Numele lui era 
Erik Fjeld. Un bărbat mic de statură, rotofei și roșcat, ce purta 
ochelari groși și cu care lucrase și la alte cazuri. 

— Ce ai aflat? întrebă ea, trecând direct la subiect. 

— Au izolat o zonă mare, îi explică el. Dar atunci când am 
venit eu, aproape că nu era nimeni aici. 

— Știm cine este victima? 

— Nu, și cred că nici poliţia nu știe. 

Line se uită la ceas. Termenul ei de predare era ora unu și un 
sfert. Asta însemna puţin peste trei ore. În alte ocazii reușise să 
producă material de prima pagină într-un timp și mai scurt, însă 
acest lucru depindea mai mult de natura cazului decât de ea. 
Rareori ajungeau pe prima pagină cazurile de omucidere. Işi 
pierdeau din valoare pentru că ziarele online publicau articolele 
în paralel cu presa scrisă. Așa că știrea trebuia să aibă ceva cu 
adevărat deosebit și să fie abordată dintr-un unghi inedit. 

— Dar este un bărbat? întrebă ea în timp ce privea dincolo de 
ștergătoare, spre asfaltul ud care strălucea în lumina farurilor. 

— Da, victima are în jur de cincizeci de ani. 

Line se strâmbă. Părea un caz din care cu greu putea scoate 
ceva. Fetele tinere asigurau titluri mai răsunătoare. Așa merg 

lucrurile. lar șansele să fie vreo celebritate nu erau foarte mari. 
Acum îi veneau în minte doar două persoane faimoase din 
Fredrikstad. Roald Amundsen și regizorul Harald Zwart. 
Amundsen murise însă de aproape un secol, iar Zwart probabil 
nici nu mai locuia în Norvegia. 

— Ai cumva o adresă sau un număr de telefon? continuă ea. 

Erau informaţii care-i puteau ajuta să stabilească identitatea 
victimei. 

— Sorry. În locul acela nu sunt nici mașini, nici case. 

— Sunt mulţi reporteri la faţa locului? insistă ea. 

— Doar cei de la presa locală, de la Demokraten și de la 
Fredriksstad Blad, precum și un fotograf care, de obicei, 
colaborează cu Scanpix. 

— Ce ai fotografiat până acum? 

— Am ajuns aici foarte repede, îi explică fotograful. Am reușit 
să mă apropii mult și am făcut o serie de fotografii foarte bune. 
Cadavrul a fost acoperit cu o pătură. Câinele său stătea lângă el, 
sprijinindu-și capul de el. Lumina este excelentă, cu beculețele 
albastre licărind. Pe fundal se văd polițiștii și panglicile de 
asigurare a perimetrului. 

— Câine? 

— Da, probabil că victima se plimba atunci când a fost 
atacată. 

Line deveni mai optimistă la auzul acestei informaţii. Există 
mulţi iubitori de câini. 

— Ce fel de câine este? 

— Unul dintre aceia lăţoși, precum Labbetuss din emisiunea 
TV pentru copii, dacă-ţi mai aduci aminte. Doar că nu-i așa de 
mare. 

Line zâmbi. Și-l amintea pe Labbetuss. 

— Păstrează pozele cu câinele până vin, spuse ea. Dar trimite- 
le pe celelalte. Pentru ediţia online, au nevoie de altfel de 
fotografii. 

— Cu siguranţă vor dori fotografiile cu jăvruţța, obiectă 
fotograful. Sunt chiar foarte bune. 

— Nu le trimite acum, repetă Line. 

Avea nevoie de ele pentru materialul lor. Dacă fotografiile 
cele mai bune apăreau pe internet, valoarea muncii ei s-ar fi 
diminuat. 

încheie convorbirea fără alte comentarii din partea 
fotografului. Apoi se uită în oglinda retrovizoare și-și privi ochii 
albaștri. După vizita la sala de sport, nu se machiase și nu-și 
aranjase părul. Părea că-n jurul ei totul se răsturnase cu fundul 
în sus în ultima oră. Nu-și făcuse alte planuri pentru seara 
aceea, doar să stea întinsă pe canapea și să se uite la un film 
bun. Acum, mergea pe E6 cu puţin peste limita legală de viteză, 
îndreptându-se spre Østfold. 

După ce trecu de ieșirea spre Vinterbro, schimbă banda și luă 
biletul pe care era trecut numărul de telefon al persoanei care le 
dăduse pontul. Ar fi trebuit să stabilească o întâlnire pentru un 
interviu, dar acum nu era timp pentru asta. Era nevoită să-l 
chestioneze la telefon. 

Sună îndelung până să răspundă. Bărbatul era vizibil marcat 
de ceea ce văzuse, iar vocea îi tremura. 

Line se aplecă în față, așeză foaia pe centrul volanului, virând 
cu antebraţul în timp ce lua notițe. Povestea lui nu avea nimic în 
plus faţă de ceea ce ea știa deja. Martorul se îndrepta spre casă 
când descoperise cadavrul. 

— Încă sângera, explică el. Dar n-am putut face nimic. Era 
complet desfigurat. 

Line se îngrozi, însă imaginea sângelui curgând era ceva ce 
putea fi scris cu litere italice și astfel știrea putea ajunge pe 
prima pagină. lar modul în care fusese ucis un om este 
întotdeauna interesant. 

— A fost omorât în bătaie? întrebă ea, ca să fie sigură. 

— Da, da. 

— Ştii cu ce a fost lovit? 

— Nu. 

— Nu era nimic pe jos? Un obiect contondent sau altceva? 

— Nu... Aș fi observat dacă era o bâtă de baseball sau altceva 
acolo. Dar putea să fie o piatră sau ceva de genul ăsta. 

— Este posibil să fi ajuns chiar după ce s-a întâmplat, spuse 
Line, gândindu-se la sângele proaspăt. Ai mai văzut pe cineva 
acolo? 

Nu se auzea nimic, ca și cum bărbatul se gândea intens. 

— Nu, eram doar eu, răspunse el. Eu și bărbatul mort. Şi 
câinele lui. 

Alte câteva întrebări nu-i oferiră nimic util. Line încheie 
convorbirea și se simţi copleșită de sentimente conflictuale. 

Căuta detalii sângeroase și brutale în speranța c-or să 
înlocuiască știrea de pe prima pagină despre tatăl său. Ca să-și 
satisfacă propria dorinţă, aproape că și-ar fi dorit ca altă fiinţă 
umană să fi avut parte de o soartă cumplită. Parcă nu mai era 
ea însăși. 

Un camion din faţa ei împroșcă un val de apă de pe asfaltul 
acoperit de ploaie. Așteptă să-l depășească și sună la informaţii. 

De obicei, atunci când era pe teren, cei ce rămâneau în 
redacție îi asigurau sprijinul. Era o echipă întreagă care o ţinea 
în permanenţă la curent despre ce scriau alte publicaţii online, 
verifica informaţii din proprie inițiativă și cerceta diferite 
aspecte când le cerea ajutorul. Acum însă nu era interesată să 
vorbească cu nimeni din redacţie. 

O femeie cu voce somnoroasă o întrebă cu ce o poate ajuta. 
Line o rugă să-i găsească numărul unei benzinării aflate în 
Centrul Vechi din Fredrikstad. Într-un oraș mic, zvonurile au 
tendinţa să se propage cu repeziciune, iar ea știa din experienţă 
că locurile în care se discută cel mai mult sunt staţiile de 
benzină cu program de noapte. 

| se făcu legătura cu staţia Statoil Østsiden. Fata care-i 
răspunse la telefon părea tânără. Line se prezentă și ridică 
biletul cu cuvintele-cheie pe care i-l dăduse redactorul-șef. 

— Lucrez pentru VG și vrem să publicăm un articol despre 
crima din strada Heibergs, explică ea și verifică denumirea 
străzii de pe bilețel. Ai auzit despre ea? 

Line putea auzi cum, înainte să răspundă, fata molfăia o 
gumă de mestecat. 

— Da, au fost mai multe persoane aici care au vorbit despre 
asta. 

— S-a prezentat careva dintre ei? 

— Nu. 

— A fost un bărbat care-și plimba câinele. 

— Sunt mulţi care merg pe acolo, de-a lungul șanțurilor de 
scurgere. 

— Are un câine lăţos, îi sugeră Line. În genul lui Labbetuss. 
Poate a fost pe la benzinărie? 

— Labbetuss? 

Evident, fata de la celălalt capăt al firului era prea tânără, așa 
că Line renunţă la explicații. 

— Victima are 45-50 de ani, continuă ea. 

— Nu cred că l-am văzut, răspunse fata, după o oarecare 
ezitare. Cel puţin nu azi, dar pot să-i întreb pe ceilalți. 

— Perfect. Poţi nota numărul meu de telefon, să mă suni dacă 
afli ceva? Plătim pentru informaţiile utile. 

De obicei, nu pomenea nimic despre recompensele pentru 
ponturi atunci când vorbea cu cineva, dar putea fi un factor 
decisiv care să-i determine pe oameni să sune. 

— Bine, atunci, răspunse fata. Este numărul de pe ecran? 

Line îi dictă numărul ca să fie sigură și o rugă din nou s-o 
sune. 

— Apropo, ciudată vreme pentru o plimbare, comentă fata. Cu 
ploaia asta. A turnat toată seara. 

Line îi dădu dreptate fetei, însă nu se mai gândi la asta. 

Următorul apel fu la dispeceratul de taxiuri. Dispecerul vorbi 
clar, cu un accent fermecător, ușor nazal și plin de „l”-uri 
accentuate. N-o putea ajuta, dar îi făcu legătura cu o mașină 
care se afla în Torsnesveien, în apropierea locului crimei. 

— Știţi cumva despre cine ar putea fi? întrebă ea după ce se 
prezentă. 

Şoferul părea îndatoritor, însă nu o putea ajuta. 

— Însă noaptea sunt mulţi străini în acea zonă, explică el. 
Astă-vară, pe Gudeberg, unul dintre șoferii noștri a fost jefuit și 
ameninţat cu un cuțit. 

— Cred că am citit despre asta, comentă Line, deși nu-și 
amintea de caz. 

Şoferul promise să-i întrebe pe colegii săi și pe alte 
cunoștințe, înainte ca Line să-i dea numărul ei de telefon și să-i 
promită bani pentru orice fel de indiciu. 

Ceasul de pe bordul mașinii arăta ora 22:19. Deocamdată nu 
avea niciun fir pe care să-l urmărească și rămăseseră mai puţin 
de trei ore până la termenul de predare. 

6. 


Când traversă podul în formă de arc ce separă centrul din 
Fredrikstad de Orașul Vechi, din termen se mai scursese o 
jumătate de oră. Nu cunoștea orașul și se ghida după GPS-ul 
fixat pe parbriz. 

Strada Heibergs se afla într-o zonă rezidenţială. De-o parte și 
de alta erau vile impresionante, grădini îngrijite și garduri din 
lemn vopsite în alb. 

La intrarea într-un complex sportiv, strada era închisă. O 
mașină de poliţie era așezată de-a latul și o panglică pentru 
delimitarea perimetrului împrejmuia o zonă considerabilă. 
Vântul făcea ca panglica alb-roșie din plastic să fluture și să se 
răsucească în toate direcţiile. În afara cordonului se aflau câteva 
mașini și câţiva oameni adăpostiți sub o umbrelă. 

Line merse până în parcarea din faţa sălii de sport, opri 
mașina și privi prin perdeaua de ploaie rece. Absorbi primele 
impresii. Două reflectoare amplasate strategic răzbeau prin 
beznă și ploaie cu razele lor puternice. Peste locul crimei era 
amplasat un cort mare. Era ridicat peste trotuar și pista de 
biciclete ce mergea paralel cu porțiunea demarcată de drum. In 
lumina artificială îi vedea pe criminaliști îmbrăcaţi obligatoriu în 
combinezoane albe și sterile. Se învârteau de colo-colo pe 
propriile urme și așezau toate potenţialele probe în pungi de 
plastic etichetate. 

Doi bărbați în  pardesiu, având pe spate logoul 
radioteleviziunii NRK, erau pe punctul de a încărca 
echipamentele într-o dubiţă albă aparţinând redacției locale. 

Line se răsuci spre bancheta din spate, căutând prin geantă, 
și scoase o haină de ploaie. Înainte să iasă din mașină, o luă pe 
ea, cu oarecare efort. Vântul și ploaia o loveau din toate părțile. 

Unul dintre ceilalți șoferi îi făcu semn cu farurile. Line se 
îndreptă cu pași rapizi spre mașina respectivă. Îl recunoscu pe 
Erik Fjeld în spatele volanului și se așeză lângă el, pe scaunul 
din dreapta. Covorașul era plin de sticle goale, ambalaje de 
hotdog și alte gunoaie care zornăiră când călcă pe ele. 

— Ceva nou? se interesă ea. 


VP - 20 


— Și mie îmi pare bine să te văd, îi zâmbi el. 

Ea îi răspunse cu un surâs și-și dădu seama că fotografului i 
se lungiseră urechile de așteptare. 

— Pot să văd pozele? întrebă ea. 

Erik Fjeld setă camera în modul de previzualizare și-i arătă 
ecranul. 

Fotografiile erau mai bune decât își imaginase. Bărbatul 
decedat era acoperit cu o pătură albastră, subţire și i se vedeau 
doar cizmele de cauciuc din picioare. Câinele îl veghea așezat 
lângă cap. Blana udă îi strălucea. Ținea capul aplecat puţin într- 
o parte, având o privire abătută și derutată. In același timp, 
ținea botul ridicat și gura deschisă. Aproape că-l auzea urlând. 

Line aprobă cu satisfacţie dând din cap. Era o fotografie 
emoţionantă. Asfaltul negru de pe fundal asigura o bună 
suprafaţă pe care editorii din redacţie să așeze titlul și textul. 

— Unde este câinele acum? întrebă ea, ridicându-și privirea. 

Pe parbriz se formase condens și picături de apă. Ea se aplecă 
în faţă și șterse o porțiune cu mâna. 

— A venit o mașină de la Falck și l-a luat. 

— De la Falck? 

— Sunt cei care au grijă de câinii fără stăpân din oraș. Cred că 
s-a bucurat toată lumea când l-au luat cu ei. Era dureros să-l 
auzi urlând. 

Îi veni o idee și deschise portiera mașinii, ca să aprindă becul 
din plafonieră. 

— Unde l-au dus? 

— Pe câine? 

— Da. Unde este acum? 

— La sediul lor, cred. Pe Tomteveien, în apropiere de zona 
Lisleby din Fredrikstad. 

Line coborâse din mașină înainte ca el să-și fi terminat 
propoziţia. 

— Ce vrei să faci? 

— Să văd câinele. 

— Vrei să vin cu tine? 

Ea negă printr-o mișcare a capului. 

— Așteaptă aici. Cu siguranţă vor lua cadavrul de aici în 
curând. Ar fi bine să avem fotografii. Te voi suna dacă am 
nevoie de tine. 

Ea trânti portiera, se grăbi să ajungă la mașina ei și introduse 
în GPS numele străzii. Adresa era în cealaltă parte a râului 
Glomma, chiar lângă centru. La distanţă de unsprezece minute, 
o informă aparatul. Ajunse acolo după ora nouă și jumătate. Un 
camion făcuse pană lângă clădirea impozantă, cu faţadă gri din 
oțel și aluminiu. Șoferul strângea o chingă pe care o așeză într-o 
cutie de sub platformă. Când Line trase mașina lângă el, acesta 
își ridică privirea. 

Ea cobori din mașină și îi zâmbi. 

— Tu te îngrijești de câinii fără stăpân? îl întrebă ea, trecându- 
și mâna prin bretonul deja ciufulit. 

— Aţi pierdut vreunul? o întrebă bărbatul și își scoase 
mănușile. 

— Nu chiar, îi răspunse Line. Mă întrebam dacă aș putea să 
mă uit la câinele pe care l-aţi adus din oraș, de pe Heibergs 
Gate. 

Ea rămase în lumina portocalie a reflectoarelor orbitoare de 
pe zidul clădirii. Bărbatul o măsură din priviri, de la șuviţele 
blonde până jos, în vârful pantofilor. Ochii îi zăboviră la nivelul 
pieptului înainte să dea din cap. 

— Câinele celui care a fost ucis? 

Line confirmă dând din cap, se prezentă și-i explică pentru 
cine lucra. Din experiență știa că se puteau întâmpla două 
lucruri. Fie oamenii deveneau reticenţi când aflau că era 
ziaristă, fie făceau parte din cititorii fideli ai ziarului la care 
lucra, aceia care-l citeau zilnic la o cafea și care de-abia 
așteptau ocazia de a contribui la scrierea următoarei ediţii. 

Bărbatul din fața ei își trecu mâna prin părul îmbibat de 
ploaie. 

— Vrei să intri cu mine să-l saluţi? o întrebă el, făcând semn 
cu capul spre garajul din spatele lui. 

Line zâmbi și-l urmă într-un hol de al cărui tavan atârnau 
biciclete, înșirate una lângă alta. 

— Bunuri pierdute, explică bărbatul și îi făcu semn cu mâna. 
Drillo este aici, indică el spre o ușă din capătul încăperii. 

— Drillo? repetă Line. 

— Da, așa l-am botezat, zâmbi bărbatul. Arată precum câinele 
vestitului antrenor Drillo. 

| se potrivea, se gândi Line. Antrenorul echipei de fotbal! avea 
un câine lăţos, la fel ca acela pe care-l văzuse în fotografie. Și el 
tot din Fredrikstad era, dacă-și amintea bine. Orașul își putea 
aroga încă o celebritate. 

Bărbatul din fața ei împinse ușa ce dădea în camera 
următoare. Încăperea era slab luminată și înăuntru erau patru 
separeuri, făcute din bare de fier și uși cu plasă de sârmă. 

Câinele din prima cușcă era un ciobănesc german masiv, cu 
botul gri și privirea rătăcită. Clipi plictisit, după care-și așeză din 
nou capul pe labe. 

În ultima cușcă era câinele pe care personalul îl botezase 
Drillo. Avea ochii negri ca de sticlă și le urmărea fiecare mișcare. 

Line se apropie de cușcă. Câinele se ridică și veni spre ea, 
relaxat și calm. Ea își așeză palma pe plasa de sârmă. Câinele își 
ridică privirea spre ea și o adulmecă, însă nu dădu din coadă. 

Bărbatul veni lângă ea. 

— Vreţi să intraţi la el? 

Nu așteptă un răspuns și scoase cuiul ce împiedica ușa să se 
deschidă. Line intră. Câinele se așeză și o privi liniștit. 

— Bună, cățelule! îl salută Line, scărpinându-l pe gât. 

Apoi îi ridică urechile și i le verifică. 

— Știţi cumva dacă are cip? întrebă ea și se întoarse spre 
bărbatul în salopetă. 

— Nu cred c-a avut cineva timp să verifice, răspunse el și se 
îndreptă înspre o debara. Însă avem echipamentul necesar pe 
aici, pe undeva. 

Mai demult, înainte ca Line să devină reporter de investigaţii, 
scrisese un articol despre cum sunt marcați câinii. Erau două 
modalităţi. Fie cu un tatuaj făcut în interiorul urechii, fie cu un 
microcip pe care veterinarii îl injectau, folosind o seringă, în 
partea stângă a gâtului sau deasupra umărului stâng. Era un cip 
electronic care conţinea un număr de înregistrare care putea fi 
căutat pe internet, permițând astfel să-i dai de urmă 
proprietarului. 

— lată-l, spuse bărbatul și scoase un dispozitiv ce arăta 
precum cel utilizat de lucrătorii din magazine pentru a scana 
produsele. 


1 Egil Olsen, poreclit Drillo, fost jucător și antrenor de fotbal, născut în Fredrikstad (N. 
red.). 

Line încercă să găsească microcipul care trebuia să fie chiar 
sub piele, dar nu-l găsi. 

Bărbatul se apropie de ea și mișcă aparatul pe toată lungimea 
gâtului câinelui. Aparatul scoase un sunet scurt și pe ecran 
apăru un număr format din cincisprezece cifre: 
578097016663510. 

7. 


— Las-o baltă, o rugă Wisting. 

Suzanne se  înclinase deasupra mesei din mijlocul 
restaurantului și era gata să stingă ultima lumânare, când se 
pomeni oprită de Wisting. Îl privi întrebătoare. 

— Așază-te o clipă, o rugă el și se îndreptă spre masă. 

Suzanne îi aruncă o privire nedumerită, însă se așeză. 

Flacăra lumânării îi învăpăia chipul. Ochii săi căprui se 
ascundeau în spatele ochelarilor rotunzi, cu rame gri, ce captau 
lumina asemenea unor cristale de cuarț. 

Wisting închise ochii și încercă să se adune înainte de a se 
așeza pe scaunul din fața ei. După ce Suzanne își deschisese 
cafeneaua la care visase îndelung, parcă nu mai era aceeași 
femeie. Rareori mai erau împreună. Cafeneaua fusese cel mai 
important lucru din viaţa ei și acum își cerea drepturile. Era 
deschisă șase zile pe săptămână, câte douăsprezece sau 
paisprezece ore în fiecare zi. Investise mare parte din suma 
obținută din vânzarea casei și se mutase cu Wisting, însă cea 
mai importantă investiţie fusese timpul. Avea câteva ajutoare, 
însă se descurca singură cu majoritatea activităţilor, inclusiv 
curăţenia și contabilitatea. Atunci când s-au mutat împreună, ea 
umpluse golul și lipsurile care se iviseră după trecerea în 
neființă a lui Ingrid. Acum, singurătatea se reinstaurase și 
rareori aveau timp să-și vorbească. De obicei, profitau de 
momente scurte ca acum, după ora de închidere. 

El își întinse mâinile peste fața de masă și-și împreună 
degetele cu ale ei, neștiind de unde să înceapă. Cazul Ceciliei 
încă îi provoca insomnii, dar rareori vorbea despre el. 

— Acum șaptesprezece ani a dispărut o fată pe nume Cecilia 
Linde, începu Wisting. 

— Îmi amintesc cazul, îl întrerupse Suzanne, privind la spaţiile 
pustii ale cafenelei, nerăbdătoare. Tocmai mă mutasem aici. Era 
fiica lui Johannes Linde. 

Wisting dădu din cap. Johannes Linde era un investitor 
imobiliar prolific și un om de afaceri ce devenise celebru după 
ce-și crease propria marcă de îmbrăcăminte, la jumătatea anilor 

'80. Unul din doi tineri purta în acea vreme un pulover larg, de 
la firma Canes. Fiica lui fusese model pentru multe dintre 
reclame. 

— Aveau o casă la țară, în Rugland, continuă Wisting. 
Mergeau acolo în fiecare vară. Johannes, soţia și copii, Cecilia și 
Casper. Cecilia avea 20 de ani în acea vară. În după-amiaza zilei 
de sâmbătă, 15 iulie, a dispărut pur și simplu. 

Lumina din fața lor pâlpâia. Ceara se prelingea în fir subţire 
de-a lungul lumânării și forma o pată ce se întărea rapid pe faţa 
de masă. Ea aștepta să audă continuarea. 

— Fata plecase la scurt timp după ora două ca să facă 
jogging, povesti Wisting. Chiar înainte de ora șapte, tatăl ei a 
declarat-o dispărută. 

O pală de vânt făcu casa să vuiască. Ploaia lovea cu putere în 
ferestre. 

— În acea vară a fost foarte cald, își aminti Wisting într-o 
doară. Cecilia Linde alerga aproape în fiecare zi. Parcurgea 
trasee lungi, însă nu erau fixe. Acolo există o rețea de poteci și 
drumuri neasfaltate pe care-i plăcea să le exploreze și lipsea 
preţ câteva ore de fiecare dată. Asta a îngreunat mult 
cercetările. Familia ei a presupus că și-a rupt piciorul sau a 
căzut și s-a rănit, iar asta se întâmpla într-o vreme când nu 
existau telefoane mobile. Au căutat-o de-a lungul drumurilor din 
apropiere, dar, pentru că nu au găsit-o, au alertat poliţia. Eu am 
fost primul din departamentul de investigaţii care s-a întâlnit cu 
membrii familiei și era datoria mea s-o găsesc. 

Işi închise ochii pentru o clipă. Trecuseră șaptesprezece ani 
de când lucrase îndeaproape cu Frank Robekk. Era mai tânăr cu 
un an decât Wisting și terminase Academia de Poliţie după el. 
Colaborau bine de obicei, dar în cazul Ceciliei ceva s-a 
întâmplat. Robekk s-a retras și a preferat să se ocupe de 
altceva. Nici Wisting și nici alţii nu l-au condamnat. Știau ce 
povară purta și mai știau că dispariţia Ceciliei avea rezonanţe în 
plan personal. 

— Am căutat îndelung de cu seară și pe parcursul întregii 
nopţi, continuă Wisting, lăsând deoparte gândurile la Frank 
Robekk. Au venit tot mai mulți oameni. Dresori cu câini de 
patrulare, Apărarea Civilă, Crucea Roșie, grupuri de cercetași, 
vecinii din casele de vacanţă și alţi voluntari. Când s-a luminat 
de ziuă, a fost trimis și un elicopter. Uneori fata își termina 

alergarea cu o baie în mare, așa că zona căutărilor a fost 
extinsă și înspre țărm. 

— Aţi găsit-o după două săptămâni, își aminti Suzanne. 

— Douăsprezece zile, confirmă Wisting dând din cap. Fusese 
abandonată pe marginea drumului de lângă pădurea 
Askeskogen, însă ne dăduserăm de mult seama că fusese 
victima unui act criminal. 

— Cum așa? 

Wisting își retrase mâinile din cele ale Suzannei. 

— Intrase în pământ, spuse el. Nimeni nu dispare așa, pur și 
simplu. 

Își drese vocea, încercând parcă să înlăture un obstacol ce 
stătea în calea amintirilor privind vechea investigaţie. 

— Au vazut-o mai mulţi martori, continuă el. Pe măsură ce se 
răspândea vestea, apăreau noi martori. Vilegiaturiști, cabanieri, 
copii și fermieri. Mai întâi, a alergat înspre vest, spre plaja 
Nalumstranda. A urmat malul mării spre est, și în sus spre ferma 
Gumsergd. Urmele se opreau acolo. 

Wisting vizualiză cu ochii minţii harta de pe peretele biroului 
său, plină de puncte roșii ce marcau fiecare martor care o 
văzuse. Puteau trage o linie între toate punctele selectate, ca 
într-o carte de copii, pentru a-i însemna traseul fatidic. 

— Marţi dimineaţa, la trei zile de la dispariţia Ceciliei, m-am 
întâlnit la secția de poliţie cu Karsten Brekke. Citise despre cazul 
Ceciliei în ziare, ca toată lumea. Când au scris pe prima pagină 
despre dispariţia ei, s-au folosit fotografiile pentru reclama la 
puloverele Canes. 

— El o văzuse? îl întrebă Suzanne. 

— Nu, dar el îl văzuse pe cel pe care-l suspectam că a comis 
crima, răspunse Wisting. Mergea cu tractorul pe autostrada spre 
Stavern. La intersecţia drumului ce duce la ferma Gumserad cu 
Helgeroaveien, a văzut un Opel Rekord cu pete de rugină. 
Portbagajul era deschis, iar un bărbat se plimba în sus și-n jos 
pe drumul pietruit. 

Wisting încă își amintea descrierea pe care o făcuse bărbatul. 
Din tractor, Karsten Brekke avusese destul timp să-l observe pe 
individul acela ciudat. Tricou alb și jeanși. Avea părul negru și 
des pe laterale. Faţa îi era lată, cu bărbia ascuţită. Ochii 
apropiaţi și riduri pe frunte, ca și când era îngrijorat de ceva. 

Indiciile stăteau în două detalii simple. Era lovit la nas, iar în 
gură îi atârna un muc de ţigară. 

A trimis criminaliștii la ieșirea dinspre ferma Gumserad. Se 
așteptau să găsească ceva folositor și au cercetat intersecţia 
de-a fir a păr. Printre lucrurile pe care le puseseră în pungile cu 
probe erau și trei mucuri de ţigară. 

— A fost găsit și altceva, interveni Suzanne. 

Era clar că-și amintea din ce în ce mai multe despre caz. 

— Un casetofon sau așa ceva. 

— Walkmanul ei, confirmă Wisting, dând din cap și se gândi 
cât de mult se schimbaseră lucrurile în anii scurși de atunci. 

Acum, muzica era descărcată wireless pe telefoanele mobile, 
care sunt, de fapt, niște calculatoare avansate. Pe atunci, 
oamenii erau dependenţi de casetofoane. 

— L-am găsit chiar în după-amiaza aceleiași zile, continuă 
Wisting. Întotdeauna asculta muzică în timp ce alerga. Se 
scrisese asta și în ziare. Două fetiţe l-au observat în șanțul de pe 
lângă autostrada 302, chiar la intrarea în Fritzøehus. 

— Asta este chiar în cealaltă parte a orașului. 

— Nu chiar în cealaltă parte a orașului, dar nu este nici într-un 
loc la care te-ai fi gândit, având în vedere zona în care alerga ea 
și zona unde se afla Fumătorul. 

— Fumătorul? se miră Suzanne. 

— Așa l-au botezat ziarele atunci când au aflat descrierea sa. 
La fel îi spuneam și noi. 

Wisting mângâie masa încetișor. 

— În fine, n-are importanţă. Nu era niciun dubiu că era 
walkmanul Ceciliei. 

Înghiţi în sec. Detaliile vechiului caz deveneau din ce în ce 
mai clare, pe măsură ce povestea. Casetă galbenă AGFA, care 
se putea înregistra, cu o durată de 90 de minute. 

— Își scrisese inițialele pe el, reluă el. CL, și denumirea 
emisiunii pe care o înregistrase de la radio. Poprush. 

Wisting înghiţi iar în sec și observă că Suzanne se foia pe 
scaun. Ea își amintea cazul și intuia ce urma el să-i spună. 
Titlurile din ziare nu mai conteneau cu subiectul. 

— Criminaliștii tot nu prea aveau cu ce să lucreze, continuă el. 
Au cercetat walkmanul pentru amprente, însă nu au găsit decât 
urmele unei singure persoane. 

— Pe ale Ceciliei. 

Wisting confirmă cu o mișcare a capului și suspină. 
— Walkmanul a rămas în biroul meu timp de trei zile înainte 
să-mi treacă prin minte să ascult caseta. 

8. 


Într-unul dintre birourile staţiei din Falck erau adunate patru 
persoane. Salopetele murdare ale bărbaţilor din jurul ei emanau 
un miros de ulei și metal. Toţi erau la fel de nerăbdători să afle 
cine era proprietarul câinelui. 

Cel mai tânăr dintre bărbaţii care lucrau acolo știa cum să se 
logheze pe website-ul unde angajaţii puteau să caute în baza de 
date animalele domestice cu cipuri de identificare. Tastatura din 
fața lui era plină de pete maronii de la mâinile murdare ale 
colegilor săi și-i luă mult timp să se conecteze la baza de date. 

Line se uită la ceas. Era ora 23:27. Își dădu o oră pentru a 
strânge informaţiile înainte să comunice la redacţie ceea ce 
descoperise. Apoi mai avea o jumătate de oră să scrie articolul. 

— Gata, spuse tânărul după ce reuși. Aveţi numărul? Tastând 
cu un singur deget, introduse secvenţa de numere pe care Line 
i-o dictă cu voce tare. Apoi, apăsă pe tasta „Enter” și într-o clipă 
rezultatul căutării apăru pe ecran. 

Jonas Ravneberg 

Strada W. Blakstaas 78 

1630 Gamle Fredrikstad 

Line scosese deja carnețelul și notă în grabă. Apoi verifică din 
nou ora. Îi luase 27 de minute să obţină identitatea celui care, 
cel mai probabil, fusese ucis. Numele însă nu-i spunea nimic. 

— Ştiţi cine este? întrebă ea. 

Bărbaţii din jurul ei clătinară din cap în semn că nu. Speranţa 
ei de a înlocui titlul de pe prima pagină i se nărui. 

— OK, spuse ea, și puse carneţelul în poșetă. Mulţumesc 
pentru ajutor. 

Ploaia se întețise și, deși își ţinu haina peste cap alergând 
spre mașină, curând se udă leoarcă. 

Se aruncă în spatele volanului, porni mașina și introduse pe 
GPS adresa W. B/akstads 78. Apoi căută pe internet numele 
bărbatului care locuia acolo. Nu găsi altceva în afara listelor 
privind taxele. Fără proprietăţi. Venituri modeste. 

Strada W. Blakstads era la o distanţă de treisprezece minute. 
Se aplecă spre harta de pe micul ecran și observă că adresa era 
la câţiva pași de locul în care fusese găsit bărbatul mort. 

În timp ce conducea sună la informaţii. Trebuia să afle pe 
numele cui era înregistrat postul telefonic de la adresă. In plus, 
voia să afle dacă persoana respectivă are soţie și copii. 

— Nu este nimeni înregistrat la adresa Strada W. Blakstads 
numărul 78, spuse femeia de la celălalt capăt al firului. 

— Dar Jonas Ravneberg? 

Răspunsul sosi aproape la fel de prompt. 

— Nici Jonas Ravneberg. 

Line închise fără să-i mulțumească pentru ajutor și căută, 
printre ultimele apeluri, numărul de telefon al fotografului. 

— Erik. 

— Ai auzit de un anume Jonas Ravneberg? 

Fotograful repetă numele și făcu o pauză înainte de a 
răspunde, ca și când ar fi dorit să fie de ajutor. 

— Nu... Total necunoscut. Cine este? 

— Proprietarul câinelui. 

— Victima? 

— Încă nu știm, dar șansele sunt mari. Locuiește pe strada W. 
Blakstads. 

— Este chiar aici. Mergi într-acolo? 

— Sunt pe drum. 

Ștergătoarele se căzneau să înlăture apa de pe parbriz. Line 
se aplecă înainte, privind cu atenţie la drumul cețos din faţa ei. 
Era curioasă să afle dacă poliţia aflase numele și adresa. 

— Ce se mai întâmplă la tine? întrebă ea. 

— Nimic. Încă vrei să aștept mașina mortuară? 

— Da. Te voi suna dacă o să am nevoie de fotografii. 

Pe când termina conversaţia, primi un mesaj. Era de la 
redactorul-șef. Când preaai articolul? dorea el să știe, urmat de 
Ti-am rezervat o cameră la Quality Hotel pe Nygata. Nu apucă 
să răspundă, că primi încă un mesaj: Ești în regulă? _ 

O oră. Aproximativ, răspunse ea. Și mai trimise un mesaj: // 
poti verifica pe un anume Jonas Ravneberg? Familie, loc de 
muncă... 

Ruta recomandată de GPS era încă blocată de criminaliști. Fu 
nevoită să iasă din nou pe drumul principal, ca să intre în zona 
rezidenţială din direcţia opusă. Pe o parte a străzii W. Blakstads 

era un șir de case retrase cu etaj și cu tencuială albă. Pe partea 
opusă era un teren viran, mărginit de un șanț paralel cu drumul. 
În spatele șanțului putea întrezări, printre copacii golași, luminile 
de la locul crimei. 

Fiecare dintre micile proprietăţi era împrejmuită cu garduri 
din scânduri albe. Numărul 78 era ultima casă din șir. Se miră 
când constată că aici nu era niciun poliţist. Nu puteau fi decât 
două posibilităţi. Fie se afla pe o pistă falsă, fie era cu un pas 
înaintea poliţiei. 

Incetini și se uită la casă din mers, fără să observe ceva 
deosebit. Apoi, trase mașina pe o porțiune cu pietriș de la 
capătul străzii. Deasupra ei, pe culmea unei coaste, se înălța o 
veche fortăreață pe fundalul cerului nopţii. 

Casa avea două etaje. Erau lumini aprinse la toate ferestrele, 
chiar și la cele mici de la subsol. Line așteptă să vadă dacă este 
cineva înăuntru. Proprietatea părea bine întreținută și aranjată, 
cu un spaţiu amenajat separat pentru tomberoane. Peste drum 
era parcată o Mazda roșie. Line porni motorul, trecu prin dreptul 
mașinii și memoră numărul de înmatriculare înainte de a-l scrie 
într-un mesaj adresat Administraţiei de Stat a Drumurilor 
Publice. Răspunsul îl primi chiar înainte să parcheze din nou: 
Jonas Ravneberg. Așteptă alte câteva minute. Putea vedea pe 
zidul unei camere partea superioară a unui tablou reprezentând 
un peisaj și, prin fereastra alăturată, puţin din bucătărie. Poarta 
simplă, din fier forjat, care făcea parte din gardul din faţa casei, 
se balansa înainte și înapoi, în bătaia vântului. Casa părea 
complet abandonată. 

Când deschise portiera, primi răspuns din partea redactorului- 
șef. Necăsătorit. Fără copii. Părinții decedați. Nimic în arhivele 
text sau foto. Victima? 

Neconfirmată, răspunse ea și ieși din mașină cu spatele 
încovoiat. Ploaia își încetinise ritmul și se transformase în 
burniţă. Aerul devenise mai rece. O pală de vânt suflă printre 
copacii negri și desfrunziți. 

Line tremură și se apropie de șirul de case. Faptul că bărbatul 
nu avea rude simplifica din mai multe puncte de vedere cazul, 
însă, în același timp, o făcea tot mai curioasă să afle cine era 
acest Jonas Ravneberg. Din puţinele verificări pe care le făcuse, 
părea o persoană neînsemnată. Cu toate acestea, cineva îl 
omorâse. La cum stăteau lucrurile acum, părea o crimă la 

întâmplare, un atac neprovocat. Putea da articolului o 
perspectivă interesantă. Se gândi că mai trebuia să facă trei 
lucruri înainte să se apuce de scris. Să arunce o scurtă privire 
casei, să obţină confirmarea de la poliţie cu privire la identitatea 
victimei și să discute cu vecinii. 

Împinse ușa. Pe stâlpul de lângă ea era un afiș, cu mesajul Fu 
stau de pază aici și cu imaginea unui câine. Era dificil de mers 
pe lespezile rugoase de piatră care duceau la scară. 

Se opri pe treapta de jos a scării. Lumina lămpii exterioare 
arunca doar un licăr asupra ușii principale. Cu toate acestea, se 
puteau distinge urmele intrării prin efracţie. Așchii de lemn erau 
împrăștiate în toate direcţiile. 

Stând pe prima treaptă a scării, își scoase telefonul mobil și 
sună la poliţie. Îi luă ceva timp până să primească legătura cu 
centrul de operaţiuni. Când i se răspunse, se prezentă, însă 
ezită înainte să continue. 

— Aţi reușit să-l identificaţi pe bărbatul ucis? întrebă ea. 

— Nu pot să vă răspund. 

Line privi în jur și urcă scările până în dreptul ușii. 

— Nu avea un portofel sau altceva ca să-l puteţi identifica? 

— Nu aţi auzit? întrebă vocea de la celălalt capăt al firului. Nu 
putem oferi informaţii despre acest caz. 

Line auzise. 

— Cred că știu cine este. 

Nu primi niciun răspuns. 

— Jonas Ravneberg, 48 de ani. Locuiește pe strada W. 
Blakstads numărul 78. 

— Asta înseamnă că acum sunteţi acolo? 

— Da, dar a mai fost cineva aici înaintea mea... 

Se opri în mijlocul propoziției. O umbră se mișcă în spatele 
geamului mic și șubred al ușii de la intrare. 

9. 


Suzanne se ridică de la masă, traversă pe întuneric cafeneaua 
și ajunse în spatele tejghelei. Luă o sticlă de vin pe jumătate 
plină, un pahar și se uită întrebător la Wisting. 

El dădu din cap și ea mai luă un pahar. El aprecia micile 
atenții, felul ei prin care-i demonstra că-i pasă de el. Așa era ea 
când o cunoscuse. 

Vinul roșu-închis strălucea în lumina lumânării. Wisting 
cuprinse paharul cu palmele și se uită fix în el. Amintirile îi erau 
vii. Își reaminti momentul în care a apăsat pe butonul p/ay de la 
walkmanul Ceciliei și în care a auzit cum foșnește banda, la 
pornirea casetofonului. 

— Banda începea la mijlocul unei melodii, explică Wisting și 
roti paharul. Era una dintre cele aflate pe lista hiturilor acelei 
veri. Era a unui cântăreţ de culoare, numit Seal. Kiss from a 
Rose. 

Încă-l mai difuzau la radio câteodată. Acea voce aspră și, în 
același timp, blândă, întotdeauna îl indispunea. 

— Apoi, muzica s-a întrerupt și a intrat vocea Ceciliei, 
continuă Wisting. 

Închise ochii, amintindu-și pura disperare din vocea ei, 
aproape fără vlagă. Mirându-se, totodată, cât de ingenioasă și 
lucidă era. El și Frank Robekk au ascultat caseta împreună. 
După aceea, Frank s-a retras tot mai mult din caz. Fusese prea 
mult pentru el. 

— Și-a spus numele, unde locuiește, cine îi erau părinţii și ce 
zi era, continuă Wisting. Luni, 17 iulie. 

— Luni? întrebă Suzanne. N-a dispărut într-o sâmbătă? 

— Atunci când a fost găsită, după douăsprezece zile, era 
moartă doar de câteva ore. 

Suzanne dădu din cap. 

— A sechestrat-o. 

— N-am găsit nicicând locul în care a ascuns-o, dar cred că a 
folosit mai multe și a tot mutat-o dintr-un loc în altul, iar Cecilia 
a reușit cumva să transmită un mesaj lumii de afară. 

— Și ce spunea ea pe înregistrare? 

Wisting își amintea aproape cuvânt cu cuvânt. Metodic și clar, 
ea explicase ce se întâmplase. 

Sâmbătă, 15 iulie, am fost răpită de un bărbat în timp ce 
făceam jogging. S-a întâmplat la intersecţia cu ferma Gumserød. 
Avea o mașină veche, albă. Acum sunt în portbagaj. S-a 
întâmplat foarte repede. Nu am reușit să-l văd bine, dar mirosea 
urât, a fum și încă ceva. L-am mai văzut înainte. Purta un tricou 
alb și jeans. Păr negru. Ochi mici, negri și sprâncene stufoase, 
negre. Nas strâmb. 

Wisting împinse paharul de vin înainte și înapoi între palme, 
fără să bea din el. Luciditatea vocii șoptite făcea ca înregistrarea 
să pară organizată, aproape ca și cum citea cu voce tare ceea 
ce spunea. Doar la final vocea i s-a frânt și a izbucnit în plâns. 
Apoi, înregistrarea se oprea, la fel de brusc pe care începuse. Un 
crainic entuziast a strigat Hey, hey, hey! şi Balalaika! înainte să 
pună melodia următoare. 

— Asta a fost tot? 

Wisting clătină din cap. 

— Înregistrarea a durat un minut și 43 de secunde, explică el. 
Poţi spune destul de multe lucruri în acest răstimp. A spus că 
mașina a mers cam o oră înainte să se oprească, dar ea fusese 
în portbagaj preţ de câteva ore. Când bărbatul a deschis, în 
sfârșit portbagajul, s-a trezit într-un garaj mare și întunecat. l-a 
vârât o lanternă în ochi și i-a spus să-și pună o glugă pe cap. 
După aceea i-a poruncit să iasă din garaj, într-o curte, și să 
coboare într-un beci. Până să fie dusă din nou la mașină, a stat 
acolo două zile. Pe sub glugă i-a întrezărit picioarele când era 
împinsă încoace și-ncolo și a crezut că se află la o fermă. 

— Cum a înregistrat toate astea? 

— Walkmanul ei rămăsese în portbagaj și a înregistrat 
mesajul. Unde a dus-o sau cum a fost aruncat walkmanul, nu 
știm. 

Suzanne ezită. 

— l-a făcut ceva, acolo jos în pivniţă? 

— A privit-o doar. 

— A privit-o? 

— Pivniţa în care a stat avea pereţi albi și un bec puternic în 
tavan. În perete era făcută o găurică. El stătea acolo și se uita la 
ea. 

Flacăra din fața lor pâlpâi și fitilul se înecă în ceara topită. 
Fumul albastru pluti învolburat spre tavan. 

Ceea ce-l ținea noaptea treaz pe Wisting nu era doar gândul 
la ce pătimise Cecilia Linde în cele douăsprezece zile, ci și 
gândul la cealaltă fată. Ellen. Ea dispăruse cu un an înainte. 

10. 


Umbra din spatele geamului neclar avea forma unei persoane. 
Dispăru din nou, iar Line reuși să facă un pas înapoi, înainte ca 
ușa de la intrarea casei de pe strada W. Blakstads numărul 78 
să se deschidă brusc. Clanţa o lovi în faţă. Se rostogoli pe spate 
pe scări și simţi cum îi dă sângele pe nas. Telefonul mobil îi 
scăpă pe dalele de piatră. Individul de după ușă se năpusti 
afară. Line reuși să-l observe puţin înainte ca el să se împiedice 
de picioarele ei și să cadă peste ea. Era îmbrăcat în negru și pe 
cap purta o cagulă. Aproape instinctiv, Line îl prinse de un picior 
și-l strânse cu putere. Se rostogoliră amândoi. Bărbatul încercă 
să scape din prinsoare și o lovi cu pumnii. Line se feri și se 
întoarse ca să primească loviturile în spate. Îi provocau dureri 
atroce în partea de jos a abdomenului, însă nu îi dădu drumul. 

Apoi loviturile încetară. Bărbatul se ridică și o trase pe Line 
după el. Ea privi în sus și văzu că individul ia o greblă de fier 
sprijinită de zidul casei. O ridică deasupra capului și o lovi. 
Obiectul contondent îi nimeri pulpele și fundul. Țipă de durere 
și-i dădu drumul. 

Bărbatul aruncă grebla spre Line, sări peste ea și ieși pe 
poartă. Line se ridică și-l văzu alergând spre vechea fortificație. 
Apoi dispăru în beznă. 

Se încovoie, sprijinindu-se cu mâinile pe genunchi. Inima îi 
bătea cu putere și simţi gustul de sânge din gură. În fata ei, pe 
pietriș, se afla ceva ce sclipea în lumina difuză a lămpii stradale. 
Se aplecă și ridică obiectul cu pricina. 

Era o mașinuță albastră de jucărie, cu plafon negru, de 
mărimea unei cutii de chibrituri. O mașină în miniatură cu 
elemente mobile. Portbagajul era deschis. Îl închise cu degetul 
arătător și o băgă în buzunar. Cu podul palmei, își șterse 
sângele, de-acum uscat, de pe buze. O idee fixă, dar logică, 
începu să prindă contur. 

Jurnalist VG atacat de presupusul criminal. 

Asta da știre! Una importantă. Chiar dacă nu era de prima 
pagină, măcar nu puteau să publice știrea despre tatăl ei în 
aceeași ediţie în care prezentau ce i se-ntâmplase ei. Ar fi fost o 

dublă expunere ciudată. Frost ar fi obligat să renunţe la 
publicarea acuzațiilor aduse tatălui ei, până ca acestea să poată 
fi dezminţite, și astfel, să nu stârnească vâlvă. 

Își căută telefonul mobil. Ecranul era pornit și observă că 
apelul făcut la poliţie nu se întrerupsese. 

— Alo? spuse ea. 

Din depărtare se auzeau sirenele mașinilor de poliţie. 

— Mai sunteţi acolo? întrebă bărbatul de la celălalt capăt al 
firului. 

Tonul vocii sale nu mai era la fel de clar că în urmă cu două 
minute când se prezentase. 

— Ce s-a întâmplat? 

— A fost aici, explică Line și observă că începuse să tremure. 

— Cine? 

— Criminalul. 

Nu putea fi altcineva, se gândi ea. În același timp, realiză în 
ce pericol se aflase. Bărbatul care a atacat-o omorâse un alt om 
cu doar o oră în urmă. Privi la ceas. 23:55. Optzeci de minute 
până la termenul de predare. 

11. 


Wisting se uită la ceasul de deasupra barului. Era 23:55. Nu 
știa ce-i rezervă ziua de mâine, nu trebuia decât să se 
odihnească mai mult. Totuși, să meargă la culcare nu era o idee 
prea bună. Oricum gândurile nu-i dădeau pace și-l ţineau treaz 
ore întregi. 

Suzanne părea obosită și preocupată, dar nu dezinteresată, 
așa cum era câteodată când el povestea lucruri de la muncă. 
Avea un licăr special în priviri, ca atunci când se cunoscuseră. 

— Ucigașul se numea Rudolf Haglund, spuse el, și sorbi din 
pahar. A primit pedeapsa maximă, 21 de ani de închisoare. 

— Nu a mărturisit? 

Wisting clătină din cap. 

— Este încă închis? 

— A fost eliberat condiţionat acum o jumătate de an și 
încearcă să redeschidă cazul. 

— Pe ce motiv? 

El mai sorbi o dată din pahar. Puțin mai mult de data asta. 

— Susţine că probele împotriva lui au fost falsificate, plantate 
de poliţie. 

— Probe falsificate? 

— VG va publica mâine un articol despre asta, confirmă el 
dând din cap și-i povesti despre convorbirea pe care o purtase 
cu Line. 

Suzanne se lăsă pe spate și-și puse ochelarii în poală. 

— Cum a fost prins? întrebă ea. Nu aţi găsit ADN? 

Wisting inspiră profund pe nări și eliberă aerul ușor, 
pregătindu-se pentru cea mai dificilă parte a relatării. 

— Cecilia Linde era dezbrăcată atunci când a fost găsită, 
începu el. 

— A fost abuzată? 

— Nu. Medicul legist n-a găsit nicio urmă care să arate 
contrariul. 

— Cum a murit? 

— A fost sufocată, cel mai probabil cu o pernă peste faţă. 
Avea echimoze pronunţate în cavitatea bucală și în ochi, iar 
oasele mici ale gâtului erau fracturate. 

Suzanne întoarse privirea, ceea ce-l făcu să-și dea seama că 
intrase în prea multe detalii. 

— În ziua în care a fost găsită Cecilia a fost primit și pontul 
despre Rudolf Haglund, schimbă el subiectul. Dăduserăm în 
căutare un bărbat având trăsăturile descrise de Karsten Brekke, 
tractoristul. Un norvegian, în vârstă de circa 30 de ani, cu 
înălţimea de aproximativ 1,80 metri. Cu părul negru și nasul 
lovit. Am primit 93 de nume corespunzătoare descrierii. 32 
dintre ei deţineau o mașină albă. Dintre aceștia, 14 locuiau în 
district. Trei aveau antecedente. 

— Pentru ce fusese condamnat Rudolf Haglund? 

— Ultraj contra bunelor moravuri. Cu doi ani înainte primise 
numai o amendă, dar era suficient ca să-l luăm la ochi. Și apoi 
erau alte două cazuri ce fuseseră clasate, în care era suspect de 
voyeurism. Ceilalţi doi erau oameni de familie, condamnaţi 
pentru furt și delapidare. Rudolf Haglund trăia singur. Nu fusese 
niciodată căsătorit și nu avea copii. Cerc restrâns de cunoștințe. 
Lucra la un depozit de mobilă. Un singuratic, așa se spunea 
despre el. 

— Dar nu a fost o crimă motivată sexual? 

Wisting ridică din umeri. 

— Atunci, ce rost ar fi avut să ţină o tânără închisă zile 
întregi? Extorsiune? sugeră Suzanne. Tatăl ei era bogat. 

— Nu a fost primită nicio cerere de răscumpărare, explică 
Wisting. Noi la asta ne așteptam. Le-am pus telefonul sub 
urmărire, am monitorizat corespondenţa, cabana și locuinţa, 
însă nu a existat niciun contact. 

— Ce l-a făcut să iasă la lumină? 

— A doua zi după ce am dat în urmărire mașina și pe bărbatul 
de la intersecția cu ferma Gumserad, el își declarase mașina ca 
fiind furată, însă a durat ceva până când am aflat asta. 

— De ce? 

— A sesizat poliția din Telemark. A declarat că mașina i-a fost 
furată în Bjarkedalen, imediat dincolo de limita geografică a 
provinciei. Am aflat abia doar după ce am primit pontul și am 
început cercetările. 

— Aţi găsit mașina? 

— Niciodată. Era un vechi Opel Rekord de culoare albă. 
Același model de mașină care fusese observat lângă ferma 
Gumserad. Sunt ușor de furat, dar de obicei reapar. Majoritatea 
mașinilor furate sunt găsite destul de repede, dacă nu vorbim 
de cele scumpe care sunt scoase din ţară. 

— Crezi că a scăpat de ea ca să șteargă urmele? 

Wisting dădu din cap. 

— Chestia e că a mers la poliţie să raporteze furtul în ziua de 
miercuri, 19 iulie. A explicat că și-a parcat mașina vineri, 14 
iulie, lângă o grămadă de lemne vechi, și-a luat rucsacul, 
undițele și cortul și a intrat în pădure. Când s-a întors, duminică, 
mașina dispăruse. 

Suzanne îi adresă aceleași întrebări pe care și le puseseră și 
detectivii. 

— De ce nu a raportat imediat? 

— Trebuia să ajungă mai întâi acasă și a susținut că a trebuit 
să parcurgă toată distanţa pe jos. 

— Pe jos? 

— El locuia în Dolven, la aproximativ douăzeci de kilometri 
distanţă, chiar mai puţin dacă o iei prin pădure. Când a ajuns 
acasă, a aflat despre dispariţia fetei și n-a voit să-i deranjeze pe 
polițiști. După câteva zile, a luat trenul spre Porsgrunn și a 
raportat situaţia poliției de acolo. Mașina dispăruse în jurisdicţia 
lor. 

— Crezi că a minţit? 

— Niciunul dintre cei 10 juraţi nu l-a crezut. 

— Dar ce dovezi aţi avut? 

— Temeiul arestării sale nu a fost foarte solid, recunoscu 
Wisting. Dar am dat peste un bătrân care locuia lângă trecerea 
la nivel cu calea ferată din Bjarkedalen și care obișnuia să-și 
plimbe câinele prin zona în care Haglund susţinea că-și parcase 
mașina. Nu-și aducea aminte să fi văzut acolo vreo mașină albă. 
Așa l-am acuzat pe Haglund pentru mărturie falsă. Singurul 
motiv pentru care a depus o sesizare falsă trebuie să fi fost 
acela că mașina lui fusese utilizată la răpirea Ceciliei. După ce a 
fost recunoscut și de tractorist, am avut suficiente elemente ca 
să-l arestăm. 

— Eraţi convinși că el a fost? 

Wisting se lăsă pe spate. Convingerea lui neclintită se 
diminuase odată cu trecerea timpului, dar atunci fuseseră siguri. 

Foarte siguri, chiar înainte să primească rezultatele testului ADN 
efectuat de pe mucurile de ţigară, chiar din clipa în care stătuse 
față în față cu Rudolf Haglund ca să-l interogheze. Era ceva în 
acei ochi negri și mici și de nepătruns care emana râutate. Și 
apoi, mirosea exact ca în descrierea făcută de Cecilia pe casetă. 
A iarbă, a fum de ţigară, dar și a altceva. 

— Au fost și aspecte care indicau că nu a fost Haglund, spuse 
el, și se îndreptă în scaun. In înregistrare, Cecilia a spus că a 
stat în portbagaj timp de o oră înainte să oprească. Traseul cu 
mașina de la locul crimei la casa lui Haglund durează 15-20 de 
minute, deși, desigur, nu era obligatoriu să meargă direct spre 
casa lui. lar Cecilia s-ar fi putut înșela cu privire la timpul scurs. 
Principalul argument era acela că el nu avea pivniţă. Cecilia a 
spus că a fost ţinută captivă într-o pivniţă cu pereţi albi, lumină 
puternică și o firidă într-unul dintre ziduri. Acasă la Haglund nu 
exista așa ceva. Cu toate astea, ansamblul probelor ne permitea 
să conchidem c-o dusese în altă parte, la o casă sau o clădire pe 
care o deţinea sau la care avea acces. 

— Aţi găsit un asemenea loc? 

— Nu. A fost un punct mort în investigaţie, însă n-a mai contat 
atunci când au venit rezultatele testelor. În saliva de pe unul 
dintre mucurile de ţigară aruncate de criminal în timp ce aștepta 
la intersecția Gumseradkrysset am găsit profilul ADN al lui 
Rudolf Haglund. 

EI își ridică paharul cu vin, se uită atent la conţinutul său și-și 
aminti ce ușurat s-a simţit atunci când a primit mesajul 
telefonic. Presiunea de a rezolva cazul fusese teribilă. Zilnic, 
ziarele cereau noi piste, progrese și descoperiri, și când polițiștii 
nu puteau să le ofere răspunsuri satisfăcătoare, se înmulțeau 
acuzaţiile de ineficiență, neglijență și incompetenţă. Acuzaţiile 
nu veneau doar din partea presei, ci și din partea unor politicieni 
care alimentau furtuna mediatică, vorbind în termeni negativi 
despre anchetă. De aceea, atunci când au sosit rezultatele ADN 
de la Institutul de Medicină Legală, a fost un moment de 
eliberare. Legiștii dovediseră nu numai că Rudolf Haglund era 
cel pe care-l căutau, ci și că metodele folosite de poliţie fuseseră 
justificate. 

Insă acum avocatul lui Haglund susținea că putea dovedi 
faptul că proba ADN era falsă. 

Ceasul de deasupra mesei arăta că trecuse de miezul nopții. 

În câteva ore, trebuia să facă faţă acuzațiilor. 

12. 


Line încercă să pună capăt conversaţiei. Descrisese tot ce se 
întâmplase, însă bărbatul de la dispeceratul poliţiei încă-i punea 
întrebări. Repeta tot ce spusese ea și întreba din nou despre 
lucrurile pe care ea deja le explicase. Părea că vrea s-o ţină în 
telefon până la sosirea primului echipaj de poliţie. 

— Am un alt apel, se scuză ea, punându-l pe poliţist în 
așteptare. 

Apoi formă numărul de telefon al fotografului. 

— Trebuie să vii aici, spuse ea. W. Blakstads numărul 78. 
Criminalul tocmai a fost aici. 

— Dar... 

— Vino aici, repetă ea. M-a atacat. Am nevoie de fotografii. 

— Eşti OK? 

— Vino aici! repetă ea pentru a treia oară, însă auzi că Erik 
Fjeld pornise deja motorul. 

În timp ce închidea telefonul, ajunse și un prim echipaj al 
poliţiei. Din interior se auzeau lătrat de câini și zăngănitul 
cuștilor de oţel. 

Line căută numărul liniei telefonice directe a redactorului-șef. 
El o întâmpină cu o întrebare: 

— Ceva noutăți? 

— Am o știre, răspunse ea și-și mai șterse o urmă de sânge de 
pe faţă. Criminalul m-a pus la pământ. M-a atacat cu o greblă de 
fier. 

Îl auzi prin telefon cum se ridică de pe scaun. Podeaua 
scârţăi. 

— Poţi să repeţi? întrebă el. 

În timp ce-l urmărea pe ofițerul echipajului canin mergând în 
spatele dubiţei și deschizând portiera, Line îi povesti cum 
descoperise adresa victimei. Din mașină sări, ca o umbră, un 
ciobănesc german negru. 

— Eşti rănită? se interesă redactorul-șef. 

— Îmi curge puţin sânge pe nas și am câteva vânătăi, 
bagateliză Line gravitatea rănilor, în timp ce în faţa casei sosi și 
cea de-a doua mașină de poliţie. 

Şoferul se îndreptă direct spre ea. 

— Line Wisting? întrebă el. 

— Lasă-mă un sfert de oră și vei avea un material scris despre 
asta, spuse Line la telefon. Erik Fjeld vine cu aparatul foto. Vei 
primi fotografiile mai înainte. 

— Nu poţi scrie despre tine însăţi, protestă redactorul-șef. 

— Scriu ce s-a întâmplat, apoi tu poţi folosi materialul în 
cadrul unui alt articol. 

Câinele poliţist lătră scurt de câteva ori, însă rămase pe loc în 
timp ce polițistul veni spre ea. 

— Tu ai sunat? întrebă primul poliţist. 

— Voi reveni după ce scriu, spuse Line și închise. Zece 
minute. 

— În ce direcţie a luat-o? întrebă mânuitorul. 

Line făcu semn înspre porțiunea pietruită unde era parcată 
mașina. 

— A dispărut în direcţia fortăreței, adăugă ea. 

— Direcţia fortăreței Kongsten, transmise polițistul prin staţia 
radio. 

Agentul de poliţie îl luă cu el pe masivul ciobănesc german, în 
direcţia indicată de Line. Cu botul ridicat în aer, câinele se puse 
neliniștit în mișcare, trăgând de lesă. In timp ce câinele înainta 
prin desișuri, doi polițiști înarmaţi cu mitraliere îl urmau ca să-i 
asigure protecţia. 

— Ce s-a întâmplat? se interesă polițistul care rămăsese cu 
ea. 

Line repetă explicaţiile pe care le dăduse telefonic și simţea 
cum se scurge timpul. Alte câteva mașini de poliţie ajunseră la 
fața locului. În spatele lor, polițiștii izolară proprietatea cu 
panglicile alb-roșii de plastic pentru asigurarea perimetrului. 
Vecinii curioși se adunaseră deja în grupuri mici. Un bărbat cu 
un aparat foto își făcu loc în față. Era Erik Fjeld, care ajunsese la 
faţa locului. 

— Cum ai găsit această adresă? o întrebă polițistul. 

Line îi povesti despre cercetările efectuate la staţia Falck, în 
timp ce făcu câţiva pași în lateral, astfel încât lumina stradală 
să-i cadă pe faţa udă de la ploaie. In fotografie trebuiau să se 
vadă polițistul care o interoga, panglica și apartamentul din 
casele construite în șir. Îl văzu pe Erik Fjeld schimbând 
obiectivul pentru un prim-plan și își trecu repede mâna prin păr. 

Aceste fotografii urmau să-i afecteze cariera de jurnalist, însă 
fără ele nu avea nicio știre. 

— Nu te-ai gândit să ne contactezi înainte de-a veni încoace? 
o chestionă polițistul. 

Line îi sesiză tonul sarcastic. Îl putea întreba, la rândul ei, 
dacă vreunuia dintre polițiști îi trecuse prin cap să găsească 
proprietarul câinelui, însă o lăsă baltă. Nu avea timp. 

— Trebuie să anunţ la redacţie, se scuză ea și dădu să 
meargă spre mașină. 

Polițistul se postă în calea ei. 

— Cum arăta? întrebă el. 

— Am explicat la telefon, îi spuse Line. 

— lar acum trebuie să-mi explici mie. 

Line oftă. 

— Nu știu, răspunse ea cu sinceritate. Era camuflat. 

— Camulflat? 

Ea dădu din cap. 

— Negru complet. Pantaloni, pulover, pantofi, mănuși și 
cagulă. Până și spaţiul dintre mănuși și pulover era lipit cu 
bandă adezivă. Pantalonii erau fixaţi strâns de șosete. 

Când îl descrise a doua oară, își dădu seama cât de bine 
planificat a fost totul. Atât crima, cât și jaful. Citise despre hoţi 
care se îmbrăcau așa cum trebuia ca să nu fie cumva identificaţi 
pe baza ADN-ului prelevat din firele de păr și particulele de piele 
lăsate în urma lor. 

— Acum trebuie să plec, spuse ea, și se întoarse. 

— Așteaptă! îi ceru polițistul. Trebuie să te examineze 
tehnicienii noștri. 

— De ce? 

— Pentru urme biologice, îi explică el. Te-a atacat. Practic, ai 
devenit un loc al crimei. 

Line oftă. În minte, își formulase deja câteva propoziţii pe care 
să le folosească în articol și voia să le scrie înainte să le uite. 

— Nu cred că veți găsi ceva, spuse ea. Era complet acoperit, 
cum am spus. In plus, aveţi un loc al faptei mult mai mare, acolo 
înăuntru. 

Arătă spre casa terasată. 

— Asta e protocolul, răspunse polițistul. Vei merge cu noi. 

— Cu voi? 

— La secția de poliţie. Trebuie să te interogheze și ei. 

— Dar v-am explicat deja de două ori. 

— Trebuie să se consemneze în scris. 

Line clătină din cap. 

— Mai târziu. Sunt în timpul serviciului. _ 

— Și noi la fel, îi întrerupse polițistul protestele. Încercăm să 
prindem un criminal. 

— Măcar lăsaţi-mă să-mi iau laptopul din mașină, îl rugă Line. 

Polițistul dădu din cap, în semn că-i interzice, însă se răzgândi 
atunci când îi întâlni privirea. 

13. 


Paharele erau goale. 

— Mergem? întrebă Wisting. 

— Dacă vrei, zâmbi Suzanne. 

El luă paharele și sticla și le așeză pe tejghea, o ajută să-și 
pună jacheta și apoi o îmbrăcă pe a sa. 

Suzanne închise ușa în urma lor. Încă ploua și se făcea din ce 
în ce mai frig. 

Lângă ei încetini un taxi, însă Wisting îi făcu semn să nu 
oprească, așa că șoferul acceleră. Drumul înapoi spre casa de 
pe strada Herman Wildenveys nu dura mai mult de zece sau 
douăsprezece minute și amândurora le plăcea să meargă pe jos. 
Se bucurau de liniștea de pe străzi. 

Suzanne avea o umbrelă mică, iar el trebuia s-o ţină în braţe 
ca să aibă loc sub ea. 

— Ai mai ţinut legătura cu familia ei după aceea? întrebă 
Suzanne. 

— Puțin, răspunse el, gândindu-se cum o crimă are 
întotdeauna mai multe chipuri. 

În cazul Ceciliei au fost cinci. Mama, tatăl, fratele, prietenul și 
faţa străvezie și rigidă a Ceciliei Linde. 

— Mama ei îmi trimite felicitări de Crăciun în fiecare an, 
adăugă el. 

— Ce-ţi scrie? 

El ridică din umeri, de parcă n-ar fi fost sigur. 

— Crăciun Fericit! 

Însă el știa prea bine ce scria. Felicitările se aflau la birou, în 
sertarul de jos. Era la fel în fiecare an: Îi urez tie și familiei tale 
Crăciun Fericit și un An Nou Fericit. Cu mulțumiri, Nora Linde și 
familia. El a considerat mereu că acesta era un gest generos din 
partea ei, dar acesta era felul ei de a fi. In niciuna dintre 
discuţiile purtate în timpul căutărilor Ceciliei, ea nu făcuse niciun 
comentariu critic ori vreo remarcă negativă. 

— Lor cum le merge acum? 

— Bine, cred. Chiar dacă nu vor trece nicicând peste asta, cel 
puţin au încercat să-și continue viețile. 

— Am înţeles că Johannes Linde se descurcă destul de bine. 

El confirmă. La momentul dispariţiei Ceciliei, tatăl ei era în 
conflict cu un fost partener de afaceri cu privire la proprietatea 
și drepturile asupra mai multor denumiri comerciale și risca să 
piardă încasări viitoare uriașe. Neînţelegerile ulterioare au fost 
rezolvate în instanţă în favoarea lui Johannes Linde. Compania s- 
a dezvoltat și fiul său, Casper, a devenit director. 

— Prietenul ei cu ce se ocupă acum? 

— Danny Flom? Este fotograf. Așa s-au cunoscut, atunci când 
el i-a făcut fotografiile pentru campania promoţională a cărei 
protagonistă a fost. Acum are un studio în Oslo. Flomlys. 

— Bun nume. Danny Flom, Flomlys?. 

— Da, se potrivește. 

— Și-a găsit o nouă prietenă? 

— Cred că a fost căsătorit de două ori. 

O adiere de vânt purtă înspre ei un ziar vechi. Wisting își 
strânse gulerul jachetei. 

— Poate ar trebui să vorbeşti cu Thomas, sugeră Suzanne. Ca 
să știe despre ce este vorba. Ziarele ajung și la ei, acolo. 

Thomas era fratele geamăn al lui Line. Servea în Afganistan 
pentru forțele aeriene norvegiene, pentru perioade de câte șase 
luni, ca pilot de elicopter. 

— Acum este miezul nopţii acolo, îi răspunse Wisting. Și apoi, 
nu e ușor să dau de el. Aştept să mă sune el. 

— Și tatăl tău? 

Wisting dădu din cap. Trebuia să-și sune tatăl. Avea 80 de ani 
și în ultimii douăzeci și patru fusese văduv. Lucrase ca medic la 
spital și era un bătrân cu o minte brici, mereu atent la știrile 
despre cazurile la care lucra Wisting. 

Continuară să meargă în liniște, el ţintuindu-și cu privirea 
pierdută în pământ. Pe sub umbrelă, umerii li se atingeau ușor 
în ritmul mersului. Zgomotele pașilor se întrepătrundeau într-un 
ritm neregulat. Ea făcea pași mici și ușori. El, mai mari și mai 
apăsați. 

2 Flomlys înseamnă „scăldat în lumină”, în limba norvegiană (N.t.). 

14. 


Ceasul de la bordul mașinii de poliţie arăta ora 00:16. Prin 
staţia radio, Line auzea mesajele scurte date de dresor și 
indicaţiile primite de echipajele de poliţie, în încercarea de a-l 
intercepta pe fugar. Polițistul în civil de pe scaunul din față dădu 
volumul mai încet și se întoarse pe jumătate spre ea. 

— Este sângele tău? 

— Da, îi răspunse ea și-și deschise laptopul din poală. 

— Eşti sigură că nu este nicio pată de la el? 

— Ar fi trebuit să se rănească singur. 

— Trebuie să te vadă un medic. 

Ecranul ceasului arăta acum 00:17. 

— Nu este necesar, spuse Line. Mă ocup eu mai târziu. 

— Ce s-a întâmplat? 

Ea ridică privirea de la ecranul laptopului. 

— Ascultă aici! rosti ea. V-am explicat totul la telefon și 
primului echipaj care a sosit. După ce terminăm aici, va trebui 
să-ți explic și ţie? 

— Este important pentru investigaţie să știm ce s-a întâmplat. 
Dacă știu că te-a lovit în cap sau în stomac, voi ști unde să caut 
fibre de pe mănușile lui. 

Line oftă și se autentifică în reţeaua redacţiei. 

— M-a lovit în spate în timp ce-l ţineam de un picior, explică 
ea și se aplecă spre ecran. Apoi, m-a lovit cu o greblă de fier. 
Eram în fața casei. 

— Și sângele de pe fața ta? 

— Mi-a curs din nas. M-a lovit cu ușa în faţă în timp ce ieșea în 
fugă din casă. 

— Eşti rudă cu William Wisting? o întrebă șoferul. 

Era mai în vârstă decât colegul său. Masiv, cu mustață. 

— Este tatăl meu. 

— Da, îmi aminteam eu ceva, spuse el. Ştiam că fiica lui 
lucrează pentru VG. Am fost împreună la Academia de Poliţie. 

— Hm. 

— Transmite-i salutări din partea lui Jan Berger. 

— Așa voi face, îl asigură Line, fără să rețină numele. 

Deschisese un document nou și se gândea cum să-nceapă. În 
urmă cu câteva minute știa exact ce să scrie. Acum, în mintea ei 
era haos. 

În loc să înceapă să scrie, îl sună pe fotograf. 

— Arăţi ca naiba în fotografii, spuse el. 

— Mulţumesc, ce să spun. 

— Ar trebui să mergi la urgenţe. 

— Mai târziu. Trebuie să trimiţi pozele la redacţie. Cu mine și 
cu câinele. Spune-le că vor avea textul în zece minute. 

Încheie convorbirea fără să mai aștepte confirmarea, închise 
ochii și, preţ de câteva secunde, își adună gândurile. Degetele 
începură să-i alerge pe tastatură. Începu cu partea cea mai 
dramatică, despre suspectul înarmat care o atacase. După 
aceea putea reveni ca să scrie partea introductivă. 

Cuprinse informaţiile cele mai importante în trei propoziţii, 
apoi ridică privirea și încercă să asculte ce se transmitea prin 
staţia radio a poliţiei. 

— Am pierdut urma la depozitul central Europris, raportă 
cineva. Este posibil să fi avut o mașină aici. 

— Fox 3-2, fii pe poziții pe autostrada principală 111, la 
ieșirea spre Torsnes. 

Îi sună telefonul mobil. Răspunse și-l așeză între umăr și 
obraz, continuând să tasteze. 

— Bună, sunt Nina. 

Line regretă că răspunse. 

— Cine? întrebă ea. 

— Nina Haugen, de la benzinăria Statoil Østsiden. M-aţi sunat 
mai devreme. 

Line își aminti de fata care vorbea cu guma de mestecat în 
gură. 

— Sunt încă aici, spuse ea, încercând să nu pară stresată. 

— Acum știu cine este tipul cu câinele, spuse ea. Vine aici 
frecvent să cumpere tutun. 

— Și eu am aflat cine este. 

— Este un Schapendoes, un câine ciobănesc olandez. 

— Ce anume? 

— Aţi spus ceva despre o chestie păroasă, dar este un 
Schapendoes. 

Line se concentră la ce scria. Șterse două propoziţii și le 
înlocui cu o alta. 

— Rasa, continuă fata din staţia PECO. Este un câine 
asemănător cu cel pe care-l are antrenorul Drillo. 

— Da, știu. L-am văzut. 

— Fredrik și-a dat seama, continuă fata. A făcut câteva 
capturi de pe camera de supraveghere, dacă vă este de ajutor. 

Line mută telefonul mobil la cealaltă ureche. Fotografiile erau 
întotdeauna ceva de interes. Nu era ceva ce puteau să publice 
acum, ci probabil mai târziu, când identitatea victimei urma să 
fie dată publicităţii sau ca detaliu aflat în strânsă legătură cu 
procesul. 

— Mi le poţi trimite? 

— Fredrik poate. 

— Bine, spuse Line și îi comunică adresa ei de e-mail. 

— Cât veți plăti? 

— Nu eu decid asta, însă scrie numele, codul de identificare 
fiscală și contul bancar și le voi transmite celor care se ocupă de 
asta. 

Calculatorul scoase un sunet și apăru un mesaj care anunța 
că se descarcă bateria. 

— Apropo, îl cheamă Tiedemann. 

Line închise mesajul de avertizare. 

— Pe cine? întrebă ea și salvă ce scrisese. 

— Pe câine. L-am auzit strigându-l Tiedemann. Probabil că i-a 
pus numele după marca de tutun. Întotdeauna cumpăra 
Tiedemann Gold Mix numărul 3 și hârtie. 

Line privi afară. Mașina de poliţie în care era parcă în 
diagonală, în faţa unei clădiri din cărămidă roșie și cu faţadă de 
sticlă. Secția de Poliție din Fredrikstad. 

— OK. Mulţumesc, spuse ea. 

— Știţi ce o să se-ntâmple cu el? 

00:25 

— Nu. 

— Adică, având în vedere că stăpânul lui a fost ucis. 

— Nu știu, Nina. Acum chiar trebuie să închid. 

— OK. La revedere, atunci. 

Line închise. 

— Îmi poţi împrumuta o monedă? întrebă ea, ridicând privirea 
spre șoferul care-l cunoștea pe tatăl ei. 

— Trebuie să ne întoarcem, răspunse el. S-au făcut filtre pe 
drum. 

— Te așteaptă un criminalist în camera de examinare, spuse 
celălalt. După ce terminaţi, trebuie să se întoarcă și el la locul 
crimei. 

Line trânti ecranul laptopului. 

00:26. 

15. 


Camera de examinare din secţia de poliţie era rece, cu pereți 
goi și cu neoane în tavan. 

Bărbatul ce o aștepta stând în picioare ţinea în mâini un 
aparat foto. Era bătrân, cu părul cărunt și cu pleoapele grele. li 
explică faptul că, mai întâi, urma să documenteze rănile pe care 
ea le suferise și o postă pe Line în fața unui perete. Ridică 
aparatul la ochi și făcu câteva fotografii. După fiecare fotografie 
verifică ecranul micuţ ca să se asigure că era suficient de clară. 
Apoi făcu câteva din profil, și din stânga, și din dreapta. 

— Unde te-a lovit cu bara de fier? întrebă el. 

— Aici, spuse Line, întorcând șoldul spre el și arătându-i 
coapsa și fesa dreaptă. 

Criminalistul stătea nemișcat și privea găurile din pantaloni, 
făcute de dinţii greblei. Apoi, se-ndreptă spre un sertar și luă o 
riglă. 

— Poţi să ţii asta? întrebă el. 

Line își ţinu rigla de-a lungul coapsei, iar bărbatul se aplecă și 
poziţionă aparatul perpendicular pe răni. Făcu o fotografie și o 
verifică, după care se apropie mai mult și mai făcu una. Apoi se 
ridică. 

— Mă întreb dacă n-ar trebui să facem una și fără pantaloni, 
spuse el. 

Line puse rigla jos și se uită la el. Aceste imagini urmau să fie 
analizate de investigatori, avocaţi ai apărării, judecători și 
membri ai juriului, atunci când va fi timpul. Nu avea nicio 
problemă c-or să-i vadă lenjeria intimă, dar pierduse deja mai 
mult timp decât își imaginase. Își dădu seama că nu va termina 
articolul la timp, cu toate că știa destul de clar ce avea de spus. 

— Mai întâi trebuie să dau un telefon. i 

Ceasul digital de pe ecranul telefonului mobil arăta 00:44. IlI 
sună pe editorul de serviciu. 

— Ai primit fotografiile de la Erik? întrebă ea. 

— Da. Cea cu câinele merită un premiu. 

— Crezi că va ajunge pe prima pagină? 

— Nu cred, Line. 

— Ce vrei să spui? Mai este o jumătate de oră. 

— Frost a decis. Prima pagină rămâne așa. Omuciderea este 
la paginile 10 și 11. Am făcut un compromis. Fotografia cu 
câinele și stăpânul mort ocupă majoritatea spaţiului. Așa că vom 
scrie despre atacul asupra ta în ediţia online, imediat ce 
concurența va intra cu ziarul la tipografie. 

— Dar... 

— Îmi pare rău, Line. Însă Frost a decis. Prima pagină este 
gata. 

Rămase fără cuvinte. Înghiţi în sec. Era ca și cum lucrurile se 
dezintegrau. Ca și cum îi fugea pământul de sub picioare. Nu 
era același sentiment ca atunci când stai pe un covor și îţi este 
tras de sub picioare și te prăbușești pe podea. Ci ca și cum 
covorul însuși este parte din fundaţie și te duci tot mai jos, din 
ce în ce mai jos. 

Își duse mâna la frunte și încercă să se adune. Să se împace 
cu faptul c-o dăduse-n bară. 

— Cum arată? 

— Line, ca să fiu sincer, arată ca dracu’. 

— Titlul? 

— ÎI citează pe Rudolf Haglund - Probă crucială plantată. Pot 
să-ți trimit un fișier pdf cu întregul articol. 

— Nu, spuse Line. 

O furie spontană puse stăpânire pe ea, ca reacţie la tot ce se 
năruia în jurul ei, însă reuși să-și păstreze calmul. 

— Putem face ceva pentru tine? întrebă editorul. Adică, în 
legătură cu ce ţi s-a întâmplat. Avem oameni cu care poţi vorbi 
la departamentul pentru accidente de muncă. 

— Nu, este în regulă. 

— Atunci, du-te la hotel și încercă să te liniștești puţin, o 
îndemnă el. Fotografia cu câinele este superbună, ţi-am spus? 
Am reușit s-o strecurăm și într-un colţ de pe prima pagină. 

— Tiedemann, spuse Line. 

— Ce? 

— Tiedemann. Numele câinelui este Tiedemann, ca marca de 
tutun. 

16. 


Cafetiera era un cadou de Crăciun din partea lui Line. Era 
high-tech și ușor de folosit. Trebuia doar să se asigure că era 
apă în recipient și să pună o capsulă, cafeaua era gata doar 
apăsând pe un buton. Până și mirosul era mai plăcut decât la 
vechiul aparat, așa îi făcea impresia. 

De obicei, își bea cafeaua în fiecare dimineaţă la ora 7, la 
micul dejun, cu ziarul local în faţa sa și cu televizorul pe un post 
de știri. 

Astăzi, cafeaua fu gata la șapte și zece. Suzanne era la etaj și 
dormea. Afară era încă întuneric. Bătea vântul și mici stropi de 
ploaie picurau pe pervaz. 

Se așeză la masă și se uită la ecranul negru al televizorului 
atârnat de perete, ezită, apoi luă telecomanda și-l porni pe 
postul TV2. Cei doi prezentatori ai emisiunii Good Morning 
Norway stăteau la marginea mesei cu un teanc de ziare în fața 
lor. Wisting cuprinse ceașca de cafea cu mâna, însă n-o duse la 
gură. 

— Dagbladet scrie despre crima din Fredrikstad, unde un 
reporter al VG a fost atacat, după cum au prezentat știrile, 
spuse crainica și ridică prima pagină, în timp ce VG are un alt 
subiect principal. 

— Da, este vorba tot despre un caz de crimă, explică colegul 
prezentator, dar unul care s-a petrecut în urmă cu 17 ani. 

— Cazul Cecilia, interveni celălalt. 

— Așa-i, ne amintim cu toţii de el. Acum 17 ani, un bărbat în 
vârstă de 30 de ani a fost condamnat pentru răpirea și uciderea 
Ceciliei Linde. Acum, cazul este pus pe masa Comisiei pentru 
Analiza Dosarelor Penale, cuprinzând acuzaţii potrivit cărora 
poliţia a plantat o importantă probă ADN. 

Prezentatorul ridică ziarul cu prima pagină spre camere. 
Probă crucială plantată, scria cu litere de tipar pe o fotografie cu 
chipul său. În plan secund era înserată și o fotografie a Ceciliei 
Linde. Camera luă un prim-plan. 

Îi plăcea fotografia. Arăta bine în ea. Era preluată dintr-o 
emisiune de televiziune în care fusese convins să participe 

pentru a vorbi despre cariera sa de detectiv și despre un caz în 
care chiar prezentatorul se numărase printre suspecți. 

— Este o problemă gravă, conchise persoana de pe ecran 
înainte de a trece la ziarele financiare. 

Wisting ridică ceașca să ia o gură de cafea și tresări când 
Suzanne îi vorbi. 

— Ce urmează acum? îl întrebă ea. 

Se întoarse spre ea. Era îmbrăcată în halat și se sprijinea de 
tocul ușii. 

— Îmi voi bea cafeaua, răspunse el. Apoi, merg la serviciu. 

— Cu cazul, adică, spuse ea, făcând semn cu capul spre 
televizor. 

Wisting își dăduse seama la ce se referise ea, însă nu știa nici 
el. Nu înţelegea cum putea să ajungă cineva, după atâta timp, la 
concluzia că proba prelevată de pe ţigară a fost plantată. Nici 
măcar nu înțelegea cum ar fi fost posibil. Criminaliștii care 
cercetaseră intersecţia de la Gumserad se întorseseră cu o cutie 
plină de pungi de probe. Găsiseră sticle goale, ambalaje de 
bomboane, pahare de unică folosință, coji de mere și tot ce se 
găsește de obicei la marginea drumului, inclusiv trei mucuri de 
țigară. Totul fusese păstrat în laboratorul de criminalistică până 
când Rudolf Haglund a fost arestat și au fost analizate având ca 
punct de referinţă un eșantion prelevat de la acuzat. Nu 
existase nimic care să perturbe nici modul de prelevare a 
probelor, nici modul lor de prelucrare. El fusese responsabil de 
acea investigaţie, însă nu văzuse alte mucuri de ţigară în afara 
celor din fotografii. 

— Am încredere în Comisie că va elucida cazul, spuse el, însă 
nu se simțea deloc în siguranţă. Membrii ei ne vor trimite o 
copie a sesizării și ne vor cere punctul de vedere. Atunci vom ști 
despre ce este vorba cu adevărat. 

Suzanne se îndreptă spre cafetieră. Wisting dădu încet 
sonorul televizorului. 

Mereu fusese de părere că munca de poliţist este dificilă și 
solicitantă, însă provocările îi plăceau. Au fost situaţii în care a 
simţit că nu deţine controlul sau că nu are o perspectivă de 
ansamblu. Adesea l-au încercat îndoielile și incertitudinile 
referitoare la alegerile făcute și la deciziile luate. Insă 
întotdeauna a acţionat convins fiind că procedează corect și, 
privind în urmă, mereu și-a putut justifica acţiunile. Acum, chiar 

nu-și dădea seama cum ar fi putut proceda diferit în cazul 
Ceciliei. 

— Au spus ceva despre un reporter de la VG care a fost rănit 
în legătură cu crima din Fredrikstad, spuse el când Suzanne se 
așeză. 

— Cum așa? 

— N-am înţeles nici eu prea bine. 

El luă din nou telecomanda și deschise teletextul. 

Acuzat că a falsificat probele era principala știre. Dedesubt 
scria: Crimă în Fredrikstad. Tastă numărul paginii și aşteptă cât 
pe ecranul televizorului se derulau paginile cu știri. 

Un bărbat în vârstă de 47 de ani a fost găsit mort lângă fortul 
Kongsten din Fredrikstad, ieri, la ora 21. O jurnalistă a VG a fost 
atacată de presupusul criminal, în timp ce aceasta cerceta 
reședința victimei. Procurorul Eskild Hals confirmă că o 
persoană necunoscută a pătruns prin efractie în locuinta 
persoanei decedate, dar adresa a fost descoperită de reporterul 
ce a ajuns acolo înaintea poliției. Jurnalista nu a suferit răni 
grave. 

— Pare ceva tipic pentru Line, spuse Suzanne. 

Wisting își goli ceașca de cafea. Și el se gândise la același 
lucru. 

Line avusese curiozitatea și dorinţa de a afla, înaintea poliţiei, 
unde locuise victima neidentificată a unui asemenea caz. 

— Este liberă, comentă el, însă pusese deja mâna pe mobil. 

Sună îndelung, dar ea nu răspunse. 

17. 


Line porni apa caldă de la duș. Cel puţin își putea relaxa 
trupul. Tensiunea acumulată în mușchi se disipă și Line își lăsă 
umerii în jos. Stătu sub jetul de apă mult timp înainte să se 
săpunească și să clătească spuma. 

Dormise doar patru ore. Prosopul era umed și rece, de la 
dușul scurt pe care-l făcuse înainte să se culce. Işi uscă părul cu 
el și se postă dezbrăcată în faţa oglinzii. Își înclină capul și se 
studie din diverse unghiuri. În timp ce se privea, îşi lăsă mâinile 
să-i alunece pe trup. Totul arăta și se simțea la pipăit fin și ferm 
- brațele și picioarele, sânii și abdomenul, șoldurile și coapsele. 

În partea de sus a șoldului drept apăruse o vânătaie mare. Se 
întoarse mai întâi spre stânga, apoi spre dreapta, și văzu mai 
multe urme lăsate de grebla de fier, dar nu pe toate. Îi veni o 
idee, apoi își luă telefonul mobil de pe noptieră și se postă din 
nou în faţa oglinzii. Ecranul arăta un apel ratat de la tatăl ei. 
Poate c-o sunase când era la duș. Ridică telefonul cu camera 
foto spre ea și făcu o poză. Doar așa reușea să vadă imaginea 
de ansamblu. Doi dinţi ai greblei îi perforaseră pielea și peste 
răni se formase o crustă. În rest, scăpase cu zece vânătăi 
albastre-gălbui, înșirate unele după altele. 

Lăsă telefonul din mână, se aplecă spre oglindă și-și studie 
chipul. Ochiul stâng era vânăt și umflat, însă nasul părea să fie 
în regulă. 

Poliţia anunţase o conferință de presă pentru ora zece. 
Trebuia să-și cumpere o pereche de ochelari de soare și să 
găsească niște haine noi. 

Își înfășură un prosop în jurul trupului și se aplecă peste 
pervazul ferestrei din camera de hotel. Privi de la geam peste 
câteva acoperișuri și la râul de jos, ce părea prea mic ca să fie 
Glomma. Vremea era neschimbată. Vântul și ploaia loveau 
geamul ferestrei. 

Tatăl ei răspunse imediat. Ea ascultă zgomotul făcut de 
mașina lui și-și dădu seama că era în drum spre birou. 

— Eşti bine? întrebă ea. 

— O să trec și peste asta, răspunse el. Sunt mai îngrijorat 
pentru tine. Pentru tine, Thomas și Suzanne, și pentru bunicul 
tău. 

— Nu-ţi face griji pentru mine. 

— Nu? 

Ea își strânse picioarele sub ea, fără să-i răspundă. 

— Din întâmplare, ești cumva în Fredrikstad? se interesă el. 

— Tot ce e posibil, răspunse ea și începu să râdă într-un mod 
dezarmant. 

Zgomotul din fundal încetă, iar ea presupuse că tatăl său 
oprise la marginea drumului și dusese telefonul la ureche. 

— Ce s-a întâmplat? întrebă el pe un ton serios. 

Ea îi povesti totul, de când plecase din redacţia de pe strada 
Akersgata, până la momentul în care dăduse declaraţiile scrise 
detectivilor de la secția de poliţie. 

— Acum ce faci? o întrebă tatăl ei. 

— Este o conferinţă de presă la ora zece. 

— Urmărești cazul în continuare? 

— Acum este știrea mea, răspunse ea. N-o să renunţ până 
când nu-l prinde poliția, asta dacă nu ajung eu prima la el. 

Tatăl ei oftă. 

— Line! 

— Bine, bine, bine. 

Ea aruncă o privire la ceasul de pe ecranul televizorului și își 
dădu seama că tatăl ei va conduce ședința de dimineaţă, ce 
urma să înceapă la ora opt. Mai erau șapte minute. 

— Acum trebuie să închid, se scuză ea, ca să nu fie el nevoit 
să scurteze brusc convorbirea. Te voi suna mai târziu. 

— Bine, dar, Line?! 

— Da? 

— Arăt bine în fotografie, nu? 

Ea îl cunoștea și știa că articolul îl deranja, însă-i plăcea că 
avea tăria să glumească pe seama lui. Dar știa că se purta așa 
doar ca ea să nu-și facă griji. 

— Foarte bine, râse ea. 

— Ceva nu este în regulă, spuse el. Dar îmi voi da seama, 
trebuie doar să știu pe ce anume își bazează acuzațiile. 

— Îi vei da’ tu de capăt, îl asigură Line și închise telefonul. 

Se duse înapoi în baie, lăsă prosopul să cadă la podea și-și 
pieptănă părul cu ajutorul degetelor. Era blond-deschis și ușor 
de aranjat. 

In geanta pe care o căra mereu în portbagajul mașinii avea o 
trusă de machiaj și un rând de haine de schimb, își puse o 
pereche curată de jeans. Apoi, își aminti ceva și luă pantalonii 
pe care-i purtase cu o noapte înainte. Băgă mâna în buzunar și 
scoase mașinuţa în miniatură pe care o găsise pe pietrișul din 
faţa casei lui Jonas Ravneberg. Era o mașină americană, cu 
toate detaliile și caracteristicile la locul lor. Poate c-ar fi trebuit 
s-o predea poliţiei, se gândi, însă uitase cu totul de ea după ceo 
vârâse în buzunar. Poate c-o scăpase atacatorul, dar era puţin 
probabil. O răsuci pe o parte și pe alta și o puse pe masă. O 
putea folosi mai târziu ca pe un pretext pentru care să ia 
legătura cu investigatorii. 

Işi puse sutienul și îmbrăcă un pulover pe gât. Apoi se așeză 
pe pat, cu laptopul lângă ea. Toate ziarele scriau de întâlnirea ei 
cu criminalul, fără ca numele ei să fie dat publicităţii. Numele ei 
apărea la semnătura articolului despre crimă publicat de VG și 
era simplu să citeşti printre rânduri și să-ţi dai seama că despre 
ea era vorba. 

Ecranul telefonului mobil aflat pe pervaz se lumină, îl ridică și 
văzu că mesajul era de la Morten P., unul dintre cei mai vechi 
colegi din departamentul de investigaţii criminalistice. 

Lucrăm pentru un Ziar de căcat. Sper că ești bine, și la fel și 
Wisting senior. Sună-mă dacă poti să vorbesti. 

Zămbi. Lucraseră împreună de multe ori și învățase foarte 
multe de la el. li păsa cu adevărat de ceilalţi, ceea ce se reflecta 
atât în modul în care scria, cât și în relaţia cu colegii lui. 

li răspunse, invitându-l la o cafea că să-i povestească toată 
tărășenia, atunci când va putea să se așeze iar pe fund. 

Ziarul pentru care lucra ea era singurul care nu scria nimic în 
ediția electronică despre probele plantate în cazul Ceciliei, în 
timp ce ediţiile online ale celorlalte ziare citau din ceea ce 
publicaseră ei pe hârtie. Văzu comentariul scurt al tatălui ei în 
care spunea că are încredere în Comisia de Revizuire a 
Dosarelor Penale, însă în rest nu spuneau nimic în plus faţă de 
ce citise ea cu o noapte înainte în redacție. 

Potrivit articolului din ziar, petiția avocatului Henden avea 
două puncte principale. Noile teste puteau dovedi că mucurile 

de ţigară pe care fusese găsit ADN-ul lui Rudolf Haglund 
fuseseră plantate și fusese descoperit un martor care-i putea 
oferi un alibi. Nu spunea nimic despre ce fel de teste fuseseră 
efectuate, iar Line nu înţelegea cum putea cineva să tragă o 
astfel de concluzie. De asemenea, nu era niciun indiciu despre 
identitatea martorului sau despre alibiul pe care i-l putea 
asigura acesta lui Rudolf Haglund. 

Line își mușcă buza inferioară și ajunse la aceeași concluzie 
cu cea a tatălui ei. Ceva nu se lega. 

18. 


Şedinţa începu la ora opt. Era o întâlnire comună între noua 
echipă de lucru și anchetatorii care intrau în tura de dimineață, 
unde polițiștii erau informaţi cu privire la ultimele evenimente și 
primeau instrucţiuni pentru ziua care urma să-nceapă. 

Wisting intră ultimul în sală. Închise ușa în urma lui și se 
așeză în capul mesei de conferințe. Puţini dintre cei prezenți îl 
priviră în ochi. Dintre cei de-acolo, doar Nils Hammer lucrase în 
departament în timpul cercetărilor efectuate în cazul Ceciliei. 

— Inainte de toate, începu el, presupun că aţi aflat despre 
controversele din cazul Cecilia. Nici eu nu știu mai multe decât 
ce a apărut la știri despre motivele care stau la baza solicitării 
de redeschidere a cazului. Avocatul Sigurd Henden a depus 
acum două luni o cerere pentru a i se împrumuta dosarul și 
materialele rezultate din investigaţie. l-au fost puse la dispoziţie 
în aceeași săptămână. Acum nu putem decât să așteptăm 
decizia Comisiei. Ei vor decide dacă dosarul trebuie să ajungă 
din nou în faţa instanţei. 

Unul dintre ofițerii mai tineri întrebă de ce anume era nevoie 
de un nou proces. 

— Trebuie prezentate dovezi sau informaţii noi în baza cărora 
se poate obține achitarea, răspunse Wisting. Ori trebuie 
demonstrat că unul dintre detectivii care au lucrat la acest caza 
încălcat legea. 

Doar în momentul în care enumeră posibilităţile își dădu 
seama că avocatul avea un dublu scop pentru care făcuse 
petiția și că acuzaţiile împotriva lui nu urmau să apară doar în 
presă, ci vor declanșa și o anchetă internă. Prima era consecința 
logică a celeilalte. 

Işi drese vocea, semnalând că subiectul era epuizat, și începu 
să treacă cronologic în revistă evenimentele zilei anterioare. 
Erau lucruri de rutină. Tentative de pătrundere prin efracţie, 
furturi de mașini, câini pierduţi și consum de droguri. 

La terminarea ședinței, cobori pe scări la subsol și merse pe 
culoar până în dreptul ușii pe care scria Arhivă. Nu venea des 

aici, iar când avea ocazional nevoie să se uite într-un dosar 
vechi, îl ajutau fetele din departamentul de dosare penale. 

Neoanele din tavan începură să zumzăie și să pâlpâie și 
întreaga încăpere se umplu de o lumină orbitoare, reflectată pe 
suprafaţa pereților mați. 

Vechile dosare erau stocate în câteva rafturi mari de arhivă 
mobilă. Pentru unele dintre ele, cutiile standard de arhivare din 
carton fuseseră prea mici și atunci dosarele erau așezate în cutii 
mari mobile, așezate pe rafturi de-a lungul pereților. Pe unul 
dintre rafturile cenușii era un spaţiu liber. Lângă el era o cutie 
pe care scria 2735/95-Cecilia Linde. Documente duplicat, 
investigator principal. 

Dădu cutia jos de pe raft și simţi mirosul de hârtie veche, 
mucegăită. Chiar deasupra era un biblioraft albastru cu eticheta 
Ponturi. 

Le luă cu el, mergând pe lângă șirul de rafturi, și se opri în 
dreptul altei cutii de carton. 2694/94-E/len Robekk. Aceasta 
conţinea un mister și mai mare. Ellen Robekk, în vârstă de 
optsprezece ani, dispăruse fără urmă la fel ca Cecilia, însă nu 
fusese găsită niciodată. 

Frank Robekk era unchiul ei. Cazul i-a pus capăt carierei de 
poliţist. Sentimentul de inadecvare cauzat de faptul că nu și-a 
putut ajuta propria familie era o rană de nevindecat și care, la 
un moment dat, s-a infectat. Cazul Ceciliei a făcut ca buba să se 
spargă. 

În ziua în care l-au băgat pe Rudolf Haglund într-una dintre 
celulele din subsolul secţiei de poliție, Frank a luat cutia cu 
dosarul arhivat al dispariţiei lui Ellen. A recitit întregul dosar, 
însă cu alţi ochi. Cu ochii care-l văzuseră pe Rudolf Haglund. 
După ce a citit tot ceea ce era în dosar, a luat-o de la capăt. Și 
încă o dată, și încă o dată. Toate acestea l-au afectat. Bărbatul 
care ar fi putut să răspundă pentru dispariţia nepoatei sale era 
la doi pași, dar nu a găsit nimic care să-i ofere un motiv să-l ia la 
întrebări. 

După ce a început să studieze dosarul, nu i-au mai putut aloca 
alte cazuri. l-au fost date sarcini ușoare, însă nu se putea 
concentra. O lună mai târziu, a ieșit din secția de poliţie pentru 
ultima oară, fără să fi descoperit nicio legătură între cele două 
evenimente. Fără să găsească un răspuns pe care să i-l dea 
fratelui său. 

Un concediu medical prelungit s-a transformat în pensie de 
invaliditate. La început, Wisting îl vizitase des, însă apoi 
intervalul dintre vizite s-a tot mărit. Și, cu fiecare întâlnire, 
declinul lui Frank era tot mai vizibil. Trecuse un an de la ultima 
vizită. 

Din cauza pereților groși ai subsolului nu avea semnal, însă, în 
timp ce urca la etaj cu cutia de carton, telefonul începu să sune. 
Nu răspunse și-l scoase din buzunar abia după ce așeză hârtiile 
învechite în mijlocul mesei. Avea patru apeluri ratate și trei 
mesaje vocale de la numere pe care nu le avea în lista de 
contacte. Presupuse că erau reporteri care doreau comentarii 
despre subiect. 

Prin dreptul ferestrei biroului trecu în zbor o pereche de 
porumbei. O burniţă fină ca un văl plutea peste fiord. Un strat 
fin de praf se depusese până și pe suprafaţa cutiei de carton 
ținute în încăperea arhivei. Wisting își trecu degetul arătător 
peste biblioraft. Strânse între degete o biluţă de praf și o aruncă 
în coșul de gunoi. 

Bibliorafturile albastre conţineau ponturi, iar cele verzi - 
documente referitoare la martori, rapoarte ale poliţiei și 
rezultatele testelor criminalistice. Un biblioraft roșu, având pe 
verso eticheta Acuzat, conţinea declaraţiile lui Rudolf Haglund și 
orice altă informație care-l privea. 

Mai era și unul de culoare neagră în care se găseau așa-zisele 
nondocumente: note scrise în cursul cercetărilor care nu 
însoțeau dosarul trimis procurorului ori copiile remise avocatului 
apărării. 

În cutia de carton, așezat pe margine, în dungă, mai era și 
carnețelul lui Wisting cu însemnări din timpul cercetărilor. Era 
un carnet cu spirală. În colţul din dreapta sus își scrisese 
numele. 

ÎI scoase și puse cutia cu restul documentelor pe podea, după 
care o împinse sub birou și se așeză. 

Prima pagină din agendă era o fotografie color, în format A4, 
cu Cecilia Unde. Marginile albe ale pozei se îngălbeniseră. 
Fotografia provenea din campania publicitară pentru una dintre 
colecțiile de haine create de tatăl său. Pe pieptul ei stătea scris 
CANES. Dedesubt scria, cu litere mai mici, Venatici. Era aceeași 
fotografie pe care o utilizaseră în timpul investigaţiilor. Avusese 
un impact mai mare decât orice campanie de marketing. Toată 

colecția de pulovere Venatici a fost vândută în timpul verii, dar 
nu au mai fost confecţionate altele. 

Wisting răsfoi primele pagini și-și regăsi ideile și gândurile pe 
care le așternuse pe hârtie, scrise în grabă, dar clar formulate. 

Petrecuse luni întregi la acest caz. Dosarele de sub birou 
conţineau mii de documente și știa că abia aștepta să se uite 
prin ele. Ceva de acolo stătea la baza acuzațiilor care-i erau 
aduse. Ceva care le scăpase. 

19. 


Line avea doisprezece ani atunci când a dispărut Cecilia, însă 
își amintea bine cazul. Ceea ce ţinea minte în mod deosebit era 
că, în acea vară, tatăl ei nu fusese aproape deloc acasă și că se 
alesese praful de vacanța pe care o plănuiseră în Danemarca. 

Căutând după numele Cecilia Linde, obținuse 387 de rezultate 
numai în arhiva ziarului VG. Volumul mare de date o încurca. 
Aranjă răspunsurile în ordine cronologică și începu cu cel mai 
vechi. 

Primul articol o descria pe tânăra Cecilia Linde, care fusese 
dată dispărută în timp ce făcea jogging. Erau precizate 
înălțimea, constituția și aspectul fizic, iar articolul era însoţit de 
o fotografie. Poliţiştii îndemnau publicul care o văzuse să-i 
contacteze. Nu exista niciun motiv să se creadă că a fost victima 
unei crime, însă nu era exclusă nicio ipoteză. 

Următorul vorbea despre eforturile de căutare, făcute cu din 
ce în ce mai mulți agenţi și pe o arie din ce în ce mai întinsă. 
Articolul următor li se adresa celor care se aflaseră în zonă în 
după-amiaza zilei de 15 iulie, fiind încurajați să contacteze 
poliția. ` 

Se repeta constant faptul că fata dispăruse fără urmă. In cele 
din urmă, a fost lansată ipoteza răpirii și poliția a fost întrebată 
dacă primise vreun semn de la răpitori sau dacă au existat 
cereri de răscumpărare. Line continuă să citească pe diagonală. 
Se părea că tatăl ei luase parte la ultimele câteva conferințe 
zilnice de presă și negase c-ar fi fost vorba despre șantaj. 

Un articol mai cuprinzător vorbea despre Cecilia ca persoană. 
Reporterii îi intervievaseră pe prietenii ei, pe un fost profesor și 
pe vecini. Reieșise că era fiica unuia dintre cei mai de succes 
oameni de afaceri din ţară. Cecilia se număra printre angajaţii 
imperiului său de modă și lucra ca designer și ca model. 

Cel mai concret indiciu pe care-l avea poliţia părea să fie un 
Opel Rekord alb ce fusese parcat într-o intersecţie prin care, cel 
mai probabil, trecuse Cecilia. Șoferul purta un tricou alb, avea în 
jur de 30 de ani, păr des și negru, faţa lată, cu o bărbie ascuţită 

și ochi apropiaţi. | s-a cerut să se predea, dar nu părea să fi 
contactat autorităţile. 

Îi atrase atenția unul dintre titlurile apărute la finalul primei 
săptămâni. /n căutarea disperată a Ceciliei. Articolul descria 
cum patrulele de poliţie din întreaga regiune de est, Østlandet, 
verificau fermele și micile așezări în căutarea Ceciliei. Au fost 
chemați să sprijine căutările chiar și cadrele Serviciului Naţional 
al Poliţiei Mobile. Potrivit articolului, căutările s-au extins pe o 
rază de șaptezeci de kilometri, pornind din punctul în care 
fusese văzută ultima oară. Fotografiile ce însoțeau articolul 
arătau cum poliţia a cercetat o fermă din Rønholt, aflată în 
regiunea Bamble. Numele tatălui ei era menţionat într-unul 
dintre ultimele paragrafe. Nu dorea să comenteze motivul care a 
stat la baza căutărilor la scară largă. 

Explicaţia motivului a apărut într-un articol publicat două zile 
mai târziu. Dagbladet a fost cel care a făcut dezvăluirea. VG îi 
cita, dar obținuse declaraţii suplimentare din partea unui 
procuror. Cecilia Linde reușise cumva să arunce o casetă pe 
care înregistrase ce i se întâmplase. Line își aminti, pe măsură 
ce citea, nu de perioada în care se întâmplaseră aceste lucruri, 
ci de conversațiile despre cazurile vechi purtate de colegii mai 
vârstnici, în jurul mesei de la cafeneaua Stopp Pressen. 

Cecilia Linde avusese asupra ei un Walkman. Pe casetă 
înregistrase descrierea făptuitorului și a locului în care era ţinută 
captivă. 

Line reveni la ceea ce citise mai înainte. Revăzu comentariul 
tatălui său despre căutările descrise ca o cursă contra- 
cronometru și înțelese ce-l făcuse să fie atât de taciturn. Nu 
dorea ca informaţiile despre Walkman să fie date publicității. Era 
ca și cum i-ar fi spus răpitorului că știau unde-și ține victima. 
Dacă apărea în presă, riscau ca victima să fie mutată în altă 
ascunzătoare, ba chiar să fie omorâtă. Însă presa a aflat oricum. 

Își continuă căutările în lista cronologică. Două zile mai târziu, 
Cecilia Linde fusese găsită moartă. 

Citirea vechilor articole îi luase mult timp. Se uită la ceas și-și 
dădu seama că nu avea timp nici să ia micul dejun la hotel și 
nici să-și cumpere o pereche de ochelari de soare înainte de 
conferința de presă. 

Line închise laptopul. Informaţiile din textele de arhivă aveau 
șaptesprezece ani vechime. Trebuia să-și petreacă tot restul 
zilei căutând detalii despre evenimentele nopţii trecute. 

20. 


Wisting se concentra pe documentele referitoare la ţigările 
găsite în Gumsergdkrysset și la analizele efectuate de Institutul 
de Medicină Legală. 

Cercetările de la locul faptei au fost coordonate de 
subinspectorul Finn Haber. Inainte de retragerea lui, în urmă cu 
opt ani, Wisting lucrase împreună cu el la câteva cazuri 
importante. A fi responsabil de cercetările efectuate la locul 
faptei era o sarcină importantă, ce presupunea o privire de 
ansamblu asupra tuturor obiectelor colectate și expertizelor 
ulterioare. Ilmpunea o persoană meticuloasă, cu un deosebit 
simţ de organizare, așa cum era Finn Haber. Rapoartele scrise în 
urma verificărilor pe teren erau exact așa cum își amintea 
Wisting munca lui Haber: detaliate și precise. Țigările 
descoperite au fost cercetate cu ajutorul unei vederi de 
ansamblu a intersecţiei și un prim-plan cu fiecare dintre cele trei 
mucuri de ţigară. Erau ţigări rulate manual, fără filtru. Una 
dintre ele fusese strivită, iar celelalte două păreau să fi fost 
stinse cu degetele, prin apăsare. Fiecărui muc de ţigară i-a fost 
alocat un număr separat, respectiv A-1, A-2, A-3. La începutul 
albumului foto era o schiţă ce surprindea locul în care fusese 
descoperit fiecare dintre ele. Mucurile de ţigară fuseseră găsite 
într-un interval de doi metri. Un document separat conţinea 
reconstituirea, în care un Opel Rekord închiriat fusese amplasat 
în intersecție, conform declaraţiei tractoristului. Frank Robekk 
jucase rolul bărbatului care stătuse acolo, cu o ţigară în colțul 
gurii. Mucurile de ţigară fuseseră descoperite chiar lângă 
picioarele sale, ca și când făptașul ar fi așteptat pe cineva. 

Țigările au fost catalogate sub denumirea ESEK: laborator 
criminalistic şi depozitate în siguranţă. După două săptămâni au 
fost predate și trimise la Institutul de Medicină Legală. 

Cererea de analiză era formulată conform procedurii 
standard. Se solicitase căutarea de celule epiteliale ce puteau fi 
găsite în resturile de salivă. Răspunsul a sosit după trei 
săptămâni. Pentru probele A-1 și A-2 nu a fost găsit ADN uman. 

Pentru proba A-3 a fost identificat un profil ADN pentru care 
markerul de gen indica faptul că provine de la un bărbat. 

Următorul document era un raport care consemna că urmele 
de pe proba A-3 se potriveau cu eșantionul de referință prelevat 
de la Rudolf Haglund. Era urmat de declaraţia unor experți, 
referitoare la testele efectuate. Conţinea aceleași concluzii și 
era semnată de directorul departamentului. 

Totul s-a făcut potrivit procedurilor obișnuite. Dacă era ceva 
de contestat, acela trebuia să fie faptul că ţigările fuseseră 
lăsate în laboratorul lui Finn Haber timp de două săptămâni 
înainte de a fi trimise pentru analize, dar nici asta nu era ceva 
anormal. 

Închise coperţile și puse dosarul înapoi în cutia de sub birou. 
Apoi se ridică și merse la fereastră, unde rămase pe gânduri, 
privind la ploaia ce cădea în ropote. Începu să i se contureze o 
idee despre ce anume s-ar fi putut întâmpla cu proba ADN, însă 
nu voia să creadă așa ceva. _ 

Tocmai se așeza pe scaun, când cineva bătu la ușă. in birou 
intră chestorul, purtând o uniformă proaspăt călcată. Inchise ușa 
în urma lui și se așeză în scaunul pentru oaspeţi. 

Audun Vetti fusese procurorul de caz în multe dintre dosarele 
investigate de Wisting, inclusiv în cel al Ceciliei. Avuseseră o 
relaţie profesională încordată. Vetti nu era foarte deschis să 
accepte opiniile și sugestiile altora și bătea în retragere atunci 
când trebuiau luate decizii dificile. Munca sa era bazată pe 
dorinţa de a se autoevidenţia. Soluţionarea cazurilor nu însemna 
pentru el decât faptul că urmează să fie promovat. În urmă cu 
doi ani, eforturile lui au dat rezultate. A fost avansat la gradul de 
comisar și și-a mutat biroul în Tønsberg. In ultimele luni, 
asigurase funcţia de inspector-șef și-și mai prinsese o stea pe 
epoleţi, fiind avansat la gradul de chestor principal. 

Oftă prelung, își deschise nasturii de la haină și-și puse în 
poală o servietă. 

Wisting se lăsă pe speteaza scaunului. 

— Cazul Cecilia, spuse el. 

Audun Vetti dădu din cap, însă nu scoase o vorbă. 

— Ştii mai mult decât mine? întrebă Wisting. 

— A fost cazul tău, răspunse Vetti clătinând din cap. 
Responsabilitatea ta. Dacă au fost comise nereguli, ar trebui să 
știi mai multe decât mine. 

Wisting nu comentă această negare a responsabilității. 

— Știi mai multe despre motivele din spatele cererii adresate 
Comisiei de Revizuire a Dosarelor Penale? întrebă el. 

Audun Vetti deschise servieta. 

— Am fost coleg cu Sigurd Henden, spuse el, și scoase un 
teanc de hârtii. Mi-a trimis o copie a petiţiei. Probabil ca să ne 
dea timp să ne pregătim răspunsul. Oricum, le vom primi și de 
la Comisie. 

— Pe ce se bazează? 

— A reanalizat mucurile de ţigară, explică Vetti și răsfoi până 
la ultima filă, după care-i dădu hârtiile lui Wisting. 

Wisting le preluă. 

— Și? 

— Au fost păstrate la rece timp de 17 ani. Materialul s-a 
degradat, însă metodele criminalistice s-au îmbunătăţit, în orice 
caz, rezultatul este același. 

Wisting citi documentele. Avocatul apărării primise 
eșantioanele analizate de un laborator neutru și independent 
din Stavanger. Rezultatul era identic cu cel obținut de Institutul 
de Medicină Legală. Pe două dintre ele nu găsiseră celule din 
care putea fi extras ADN pentru analiză, în timp ce de pe proba 
A-3 prelevaseră un profil ADN complet, cu 10 markere din 10. 

— Nu înțeleg, spuse Wisting, deși în realitate nu era așa. 

— Nu ţi s-a părut ciudat că pe două dintre probe n-a fost 
găsită nicio urmă, în timp ce la a treia au avut așa un noroc? 

— Există mulți factori ce pot explica situaţia, spuse Wisting. 

— Trei mucuri de ţigară, continuă Vetti și ridică trei degete în 
aer. De la același bărbat, în același loc, în același timp, în 
condiţii identice. 

— Nu știm dacă celelalte două sunt ale lui Haglund, obiectă 
Wisting. Pot fi ale altcuiva și să fi stat acolo săptămâni întregi. 

Vetti clătină din cap. 

— Nici tu nu crezi asta. 

Wisting îi dădea dreptate, însă nu intenţiona să recunoască cu 
voce tare. 

— Dar asta nu schimbă situaţia, se gândi el, dar simţea că se 
agaţă de un fir de pai. 

— Sigurd Henden a făcut ce trebuia să faci tu acum 17 ani, 
William. 

Wisting nu-i aprecie nici tonul, nici faptul că i se adresase pe 
numele mic. 

— A analizat conţinutul mucurilor de ţigară, continuă Vetti și-l 
îndemnă pe Wisting, cu un gest, să întoarcă pagina. 

Wisting parcurse textul. Cele trei mucuri de ţigară au fost 
examinate la un laborator danez specializat în efectuarea 
analizelor chimice. Pentru fiecare eșantion era prezentată, în 
procente, compoziţia conţinutului. Dintr-o varietate de compuși 
chimici, gudronul și nicotina erau două componente pe care le 
recunoștea. 

— Țigările moderne sunt produse industriale de înaltă 
tehnologie, în care aroma, conţinutul de nicotină și alți factori 
sunt stabiliți în timpul procesului de producţie, continuă Vetti, ca 
și cum era un subiect pe care-l stăpânea cu desăvârșire. Există 
diferite tipuri de tutun și variate moduri de a-l procesa. Tutunul 
de prizat, trabucurile și tutunul de rulat erau, la origine, produse 
naturale. Produsele moderne din tutun conţin o largă varietate 
de aditivi. 

Se aplecă în faţă și indică spre rezumatul conţinut de 
document. 

— Unele dintre substanțele de aici sunt resturi de la 
pesticidele folosite la cultivarea tutunului, explică el. Parte 
dintre aditivi sunt agenți de reţinere a umidității, în timp ce alţii 
au rolul de a potenţa aroma. 

Wisting dădu din cap. Nu citise concluzia analizelor de 
laborator, însă bănuia care era aceasta. 

— Ideea e că... spuse Vetti lăsându-se pe spate... cele două 
mucuri de ţigară fără urme de ADN sunt o altă marcă, diferită de 
cel de-al treilea. Cei de la laborator au făcut chiar și o analiză 
comparativă și pot afirma că primele sunt marca Tiedemann 
Gold Mix numărul 3, în timp ce ţigara pe care a fost găsită proba 
este marca Petterøes Blue numărul 3. 

Wisting nu spuse nimic. Își aminti cum primele interogatorii 
ale lui Rudolf Haglund trebuiau întrerupte de fiecare dată când 
cerea o pauză de ţigară. Avea în poală un pachet de tutun și 
rula o ţigară înainte să urce pe terasa de pe acoperiș. Pachetul 
pe care-l avusese la el în momentul arestării. După ce l-a 
epuizat, a fost nevoit să cerșească de la polițiști. Pe-atunci nici 
nu se punea problema interzicerii fumatului. Din partea 

investigatorilor a existat numai bunăvoință. Uneori, o ţigară era 
un adevărat beneficiu pentru progresul audierii. 

— Cineva, spuse Vetti ridicând și îndreptând degetul arătător 
către Wisting. Cineva din această secţie a schimbat proba A-3 
cu una dintre ţigările din timpul interogatoriului. 

Wisting nu-l putea contrazice. 

— Ce-i de făcut? întrebă el. 

— Nu prea am de ales, răspunse Vetti. Tu ai fost responsabil 
de caz. Nu știu dacă tu ai fost cel care a făcut-o sau a fosto 
iniţiativă colectivă. Voi lăsa decizia pe seama Biroului Norvegian 
pentru Afacerile Interne ale Poliţiei. 

— Afacerile Interne? Nu e o concluzie prematură? Dacă cineva 
din echipa de investigaţie a făcut ceea ce insinuezi tu, nu este 
prea târziu să fie tras la răspundere? 

— Imposibilitatea de a-l acuza nu ne poate împiedica să 
cercetăm dacă s-a comis o nedreptate. Trebuie să clarificăm 
asta. 

Vetti își aranjă cravata și luă hârtiile înapoi. 

— Sper că înţelegi că nu am de ales și trebuie să te suspend? 
spuse el. 

Wisting deschise gura, dar își alese cuvintele cu atenţie. 

— Crezi că am fost eu? 

— Nu cred nimic, dar tu ai fost investigatorul-șef. 

— lar tu procurorul de caz, îi reaminti Wisting. 

Audun Vetti se făcu roșu ca racul. 

— Treaba mea a fost să mă folosesc de probele obţinute de 
tine, spuse el. Nu m-am îndoit că le-ai obţinut legal. 

Vetti se ridică, scoase o altă hârtie din servietă și i-o înmână. 
Wisting o luă de la Vetti. 

Suspendare temporară din activitate, în conformitate cu art. 
16 din Statutul politistului, citi el, după care era scris numele 
său. 

— Intră în vigoare începând de acum, spuse Vetti și se 
îndreptă spre ușă. Ai o oră să-ţi împachetezi lucrurile personale, 
după care trebuie să părăsești secția. Intre timp, o voi informa 
pe doamna procuror Thiis. Poţi să-i predai ei legitimaţia și cheile. 

Se opri în dreptul ușii, ca și când și-ar fi dat seama cât de 
brutal fusese mesajul său. 

— Așa trebuie să stea lucrurile, spuse el ca să-și justifice 
decizia. Până aflăm ce s-a întâmplat cu adevărat atunci. 

Wisting îl privi cum pleacă. 
Aici nu este vorba despre ce s-a întâmplat, se gândi el. Ci 
despre ce am făcut noi. 

21. 


Conferinţa de presă a avut loc într-o sală de ședințe de la 
etajul al treilea al clădirii secției de poliţie, pe strada Gunnar 
Nilsen numărul 25. Incăperea era pe jumătate goală și era 
prezent un singur post de televiziune. 

Line îi privi în ochi pe colegii ziariști când intră în sală. Dădu 
din cap și zâmbi. Erik Fjeld, aflat pe rândul de scaune de lângă 
podium, avea aparatul foto pregătit. Ea ajunsese târziu și nu 
avea timp să stea de vorbă cu el sau cu ceilalţi reporteri. Intră și 
se așeză cu grijă pe un scaun liber de lângă fereastră. Simţea 
dureri în tot corpul și încerca să stea cât putea de drept pe 
scaun. 

Din geantă își scoase laptopul, o agendă și un pix. Afară, pe 
fereastră, se zăreau un cimitir cu pietre de mormânt peste care 
trecuse vremea și câțiva copaci negri, fără frunze. 

La ora zece fix, se deschise o ușă lăturalnică și intrară doi 
polițiști în uniformă și unul îmbrăcat în civil. Se așezară pe 
scaunele din spatele mesei. În dreptul lor erau deja așezate 
niște placarde pe care le erau scrise numele și funcţia. Cei doi în 
uniformă erau comisarul-șef și procurorul, iar bărbatul în civil 
era șeful departamentului de cercetări penale. Văzu că Erik 
făcea fotografii atât oficialilor, cât și cărţilor lor de vizită, prin 
urmare Line nu se mai obosi să le noteze numele. 

Comisarul-șef le ură participanţilor bun-venit la conferinţă și 
făcu o scurtă introducere, după care-i dădu cuvântul 
procurorului. Acesta înșiră în faţa lui un teanc de hârtii și făcu un 
rezumat cu privire la ce se întâmplase, menţionând orele și locul 
infracțiunii. Line începu să roadă din capacul pixului. Nicio 
declaraţie nu reprezenta vreo noutate. 

— Cu ce a fost omorât? întrebă cineva înainte de a se 
deschide sesiunea de întrebări. 

— Arma crimei nu a fost găsită, spuse netulburat procurorul, 
ca și cum tocmai ajunsese la acest subiect. 

— Dar știți ce obiect a fost folosit? 

— De asemenea, până când nu vom primi raportul preliminar 
al medicului legist, este prea devreme să ne pronunţăm cu 

privire la cauza morții. Cei care au făcut cercetările la locul 
faptei descriu o lovitură aplicată în zona capului cu un obiect 
contondent. 

Erik Fjeld se ridică de la locul lui, merse în spatele polițiștilor 
și făcu o fotografie cu reporterii din sală. Orientă obiectivul spre 
Line. Ea zâmbi și-i făcu cu ochiul. Făcea exact ce-i spusese ea la 
telefon. Foarte repede, schimbă obiectivul cu unul de 125 mm, 
făcu un prim-plan și fotografie documentele înșirate pe 
suprafața mesei. 

— Victima nu a fost încă identificată, continuă procurorul, în 
timp ce Erik Fjeld se așeză la loc. Dar avem motive să credem 
că este vorba despre un bărbat de 48 de ani, localnic, din 
Fredrikstad, și crima ar putea avea legătură cu un furt din 
locuință comis ieri seara, pe strada W. Blakstads, unde a fost 
atacat un reporter al publicaţiei VG. 

Line simţi că-i iau obrajii foc. 

— Au fost găsite urme lăsate de hoţ? se interesă unul dintre 
ziariști. 

— Este prea devreme să răspundem. Încă facem cercetări în 
locuință. O patrulă canină i-a luat urma până în zona industrială 
din Bra. Acolo l-am pierdut și suspectăm că a plecat cu o 
mașină. 

Procurorul îi dădu cuvântul șefului departamentului de 
cercetări penale, acesta oferind detalii cu privire la numărul 
martorilor audiaţi și adresând oamenilor obișnuiți rugămintea de 
a-i contacta în cazul în care văzuseră sau auziseră ceva. Apoi, 
deschise sesiunea de întrebări. 

Unul dintre reporteri întrebă cum fusese posibil ca un jurnalist 
al ziarului VG să afle identitatea victimei înaintea poliţiei. 

Răspunse procurorul. 

— Nu știu care sunt sursele VG, dar în general nu aș 
recomanda reprezentanţilor presei să interfereze în activitatea 
poliţiei. 

Modul ales de procuror să explice situaţia provocă râsete. 
Line își făcea de lucru la laptop. Deschise e-mailul trimis de fata 
de la benzinărie și selectă unul dintre atașamente. Era un stop- 
cadru al imaginilor surprinse de camerele de supraveghere în 
care, în faţa casei de marcat, apărea victima omuciderii. 
Imaginea era clară și color. Bărbatul avea calviţie fronto- 
temporală, păr blond și ușor grizonant, bine îngrijit și în zadar 

pieptănat spre lateral ca să ascundă chelia. Era îmbrăcat 
meticulos, avea ochi mici și apropiaţi și o privire ageră. 

Au urmat câteva întrebări referitoare la detalii și clarificări ale 
declaraţiilor deja făcute. Toţi știau că trebuie să păstreze și să 
adreseze întrebările esenţiale la finalul conferinţei. Doar novicii 
puneau întrebări mai devreme, dându-le celorlalţi informaţia 
gratis. 

Următorul atașament era o fotografie în care bărbatul stătea 
lângă câinele său. Câinele era legat afară, de un stâlp. Era 
culcat la picioarele stăpânului și se uita în sus la el, în timp ce 
acesta își rula o ţigară din pachetul galben de tutun. 

Unul dintre jurnalişti calculase că omuciderea fusese 
raportată imediat după ora zece, iar Line fusese atacată la puţin 
timp după miezul nopţii. 

— Asta înseamnă că făptuitorul a petrecut mai mult de două 
ore în apartamentul victimei? 

— Este doar o speculație, spuse procurorul. 

O altă mână ţâșni în aer. 

— A furat ceva? 

— Incă nu ne putem pronunţa. 

— Știţi ce anume căuta? 

Răspunsul veni scurt. 

— Nu. 

Line deschise a treia fotografie. Bărbatul ţinea o ţigară în 
gură. Câinele se ridicase. 

— Mai sunt întrebări? se interesă comisarul-șef. 

Line ridică mâna, însă începu să vorbească fără să mai 
aștepte încuviințarea oficialului. 

— Ce se va întâmpla cu câinele? 

Comisarul-șef îi aruncă o privire detectivului. 

— Momentan este găzduit de centrul pentru câinii fără stăpân 
al firmei Falck, spuse el, și se ridică. 

Conferinţa de presă se terminase. 

22. 


Suspendat. Cuvântul îi provocă lui Wisting o tulburare 
lăuntrică așa cum nu mai simţise niciodată. Gânduri goale, fără 
noimă, îi treceau prin minte în timp ce se uita în gol, ţinând în 
mână decizia de suspendare. Creierul său părea că vrea să-și 
îngăduie un scurt răstimp până când să-și dea seama cum 
trebuie să reacționeze. 

Sentimentul de incertitudine, atât de neobișnuit pentru el, se 
răspândi pe dinăuntru, ca o umbră întunecată de deznădejde. 
Simţi că se sufocă. Ametţea și-l cuprinse o stare de rău, dar nu 
știa cum s-o interpreteze sau s-o gestioneze. 

Apoi se ridică de pe scaun. Nu-și împachetă nimic, doar 
închise lumina și încuie ușa biroului în urma sa. Pe casa scărilor, 
porni în sus în loc să coboare. Urcă două etaje și de acolo ieși pe 
terasa celui de-al patrulea etaj. 

În urmă cu șaptesprezece ani, fumatul era încă permis în 
birourile inspectorilor și jos, în celulele de arest, dar urcaseră 
aici atunci când Rudolf Haglund dorise să facă o pauză în timpul 
audierilor. 

Într-un colţ, se aflau două scaune și o masă pe care era o 
scrumieră arhiplină. Rudolf Haglund se așezase pe un scaun, cu 
spatele la perete. Wisting se postase lângă balustradă, pentru 
orice eventualitate, în caz că prizonierul ar fi încercat să urmeze 
cea mai simplă cale de ieșire din acea situaţie. 

Se îndreptă către balustradă și se prinse cu mâinile de ea. 
Aerul era plin de picături mărunte de ploaie care i se așternură 
pe faţă, limpezindu-i gândurile. 

Nodurile degetelor de la mâini i se albiră, în timp ce încerca 
să înțeleagă ce se întâmplase și de ce. Atunci când sosise 
rezultatul ADN, nu fusese decât o confirmare a ceea ce ei 
crezuseră că știau, și anume că-l prinseseră pe cel vinovat. Nu 
fusese doar proba ADN. El corespundea atât descrierii făcute de 
tractorist, cât și relatării făcute de Cecilia pe înregistrarea audio. 
Mai mult, mașina lui dispăruse în mod convenabil, iar alibiul său, 
excursia de pescuit, fusese desfiinţat și nu mai valora nimic. 
Erau convinși, cu toţii. Întreaga experienţă și bunul-simţ le 

spunea că Rudolf Haglund este omul care se potrivea cu 
circumstanţele, dar au știut de îndată că acestea nu erau 
suficiente ca să înlăture orice îndoială. Acum, întrebarea care se 
punea era dacă vreunul dintre investigatori a fost tentat să 
încline balanța dovezilor în direcţia corectă înlocuind proba A-3 
cu una dintre ţigările pe care Rudolf Haglund le lăsase în 
scrumiera aflată pe masă. 

Își luă mâinile de pe balustradă și se întoarse cu spatele la 
orașul aflat dedesubt. Hotări că nu era cazul să creadă că fusese 
prost în tinereţe. Trebuie ca lucrurile să se fi întâmplat exact așa 
cum spunea ziarul VG. Cineva din rândurile poliţiei plantase 
proba crucială. 

Wisting închise din nou ochii, își trecu mâna peste faţă și își 
dădu seama că era ud leoarcă. Stătea cu ochii închiși și aproape 
că se temea să-și adune gândurile. 

Atunci când firul logic al probelor se destramă, se deschid alte 
posibilităţi. La acel moment, răspunsul cu privire la proba ADN a 
închis toate celelalte uși. O investigaţie amplă era centrată 
deodată pe un singur amănunt, pe un singur om. Dintr-o 
cercetare cu spectru larg, s-a transformat într-o simplă hărţuire 
a unei singure persoane. Intervalul de timp până la proces a fost 
utilizat pentru a găsi circumstanțe care să întărească acuzaţiile. 
Au găsit anunţuri personale pe care Haglund le dăduse în 
revistele pornografice, au vorbit cu un fost profesor de sport 
care-l surprinsese uitându-se la fete când făceau duș și au 
identificat cazuri nerezolvate de exhibiţionism în care se 
potrivea descrierea lui. Nu s-a făcut nimic cu privire la aspectele 
care i-ar fi indicat nevinovăția, precum faptul că acolo unde 
locuia acuzatul nu exista pivniţă, așa cum descrisese Cecilia, 
sau că în casa lui nu era nici măcar un fir de păr al victimei pe 
care se presupunea c-a ucis-o. 

Fusese alegerea lui Wisting. Responsabilitatea sa. Dacă voia 
să privească situaţia din altă perspectivă, decizia de a fi 
suspendat era una care se impunea, fără doar și poate. Prin 
noile teste, avocatul apărării a scos la iveală probabilitatea ca 
proba ADN să fi fost construită de poliţie. Pentru a putea păstra 
o urmă de credibilitate pe care o avea în calitate de șef al 
departamentului de cercetări penale, trebuia să fie înlăturat din 
poziția pe care o deţinea. Era în joc credibilitatea poliţiei. 

Decise că era obligat să demonstreze că merita să i se acorde 
această încredere. 

Cobori pe scări, lăsând urme de apă pe trepte. Se închise iar 
în birou și scoase cutia de carton cu copii ale documentelor din 
cazul Ceciliei. Dacă nu putea să-și folosească propriul birou, 
trebuia să se ocupe de problemă acasă. 

Cără cutia pe hol și deschise cu umărul ușa ce dădea spre 
scări. Când se întoarse, dădu nas în nas cu Audun Vetti. Tăcut. 
Și cu ochii aţintiţi pe cutia de carton. Apoi dădu aprobator din 
cap, în semn că era mulţumit că Wisting își împachetase 
lucrurile și era pe picior de plecare. 

Chestorul principal de poliţie se dădu la o parte ca să-i facă 
loc, dar Wisting rămase în ușă. Voia să-i spună ceva de mult 
timp, chiar din urmă cu șaptesprezece ani, dar reușise să se 
abţină. Acum se descărcă. 

— Noi am ucis-o, spuse el. 

Audun Vetti înclină capul într-o parte și-l privi ca și când nu-l 
auzise bine. 

— Noi am ucis-o pe Cecilia Linde, repetă Wisting. Când te-ai 
dus la presă și le-ai spus despre casetă. 

Vetti clătină din cap. 

— Nu i-ai dat criminalului de ales, continuă Wisting. După 
declaraţia ta, a fost nevoit să scape de ea. 

— Jurnaliștii aveau deja acea informaţie, protestă Vetti. Eu 
doar le-am confirmat-o. 

— Asta i-a semnat fetei condamnarea la moarte. 

Chestorul principal de poliție se făcu negru la faţă. Se încruntă 
și strânse din buze. 

— Oricum ar fi ucis-o până la urmă, șuieră el printre buze și-și 
făcu loc să treacă. 

Apoi se opri și se întoarse spre Wisting. Acum îl privea drept 
în ochi. 

— Trecuseră zece zile și nu obţinuserăți niciun rezultat. Știu 
că astea te-au tulburat, dar tot nu înţeleg cum de-ai ajuns să 
falsifici probele. 

Wisting nu mai zise nimic și rămase uitându-se fix la ușa care 
se închise la loc. Cuvintele nu-l puteau absolvi de suspiciuni și 
acuzaţii. Trebuia să-și dovedească nevinovăția. 

Puse cutia în mașină și trase prelata pentru bagaje. Apoi 
încuie mașina și privi în sus, spre biroul său, în timp ce scoase 
cheile de la secţia de poliţie de pe breloc. 

O mașină de poliție parcă în curte. Ușa de la garaj se deschise 
și Wisting o urmă înăuntru. Mergea repede și realiză că era 
nerăbdător să predea și cheile și legitimatia, ca să poată începe. 
Putea să studieze dosarul Ceciliei cu alţi ochi și cu avantajele 
celor 17 ani de experienţă în plus. 

Biroul lui Christine Thiis era curat și aranjat, ca de obicei. Era 
relativ nou-angajată pe funcţia rămasă vacantă după ce Audun 
Vetti fusese promovat ca adjunct al inspectorului șef de poliţie. 
Toamna trecută coordonase în calitate de procuror un caz în 
care un bărbat fusese găsit mort într-o casă de vacanţă închisă 
pe timp de iarnă. Fără să aibă experienţă anterioară, gestionase 
atât ancheta, cât și comunicarea cu presa într-un mod corect și 
sigur. El o considera o persoană raţională, cu o bună judecată și, 
poate, o mai bună cunoscătoare a firii umane decât a tacticilor 
de investigare. Asta o făcea un bun procuror. 

Când William intră în birou, ea își luă privirea de la ecranul 
calculatorului. El depuse pe biroul ei cheile și cardul de acces și 
ezită puţin înainte de a-i înmâna și legitimaţia. Era clar că toată 
situaţia o făcea să se simtă stânjenită. 

— Este în regulă, spuse Wisting. 

Știau amândoi că ea nu avea de ales decât să urmeze 
ordinele date de Audun Vetti. 

Christine Thiis îi luă legitimaţia și o trecu îngândurată între 
degete. 

Wisting păși spre ușă. Christine Thiis deschise sertarul de sus 
de la birou. 

— O las aici... spuse ea... pentru un timp. 

Wisting îi întâlni privirea, dădu din cap și ieși. 

Înainte de a pleca din secţia de poliţie, trebuia să vorbească 
cu Nils Hammer. Uriașul detectiv era cel cu care colaborase cel 
mai îndeaproape. Ca și Wisting, își începuse de tânăr activitatea 
în departament. În afara programului, nu petreceau mult timp 
împreună. Așa că Wisting nu știa prea multe despre viața lui 
personală, însă la birou îl considera indispensabil. Era eficient, 
dedicat și foarte bun profesionist, dotat cu un bun raţionament 
și o gândire logică. 

Ușa de la biroul său era deschisă. Wisting intră și o închise în 
urma lui. 

Hammer își ridică privirea spre el. 

— Frumos, spuse el. Am aici ceva ce ar trebui să vezi. 

— Nu pot... 

— Un raport despre o fată care a dispărut. Linnea Kaupang. 
Șaptesprezece ani. A dispărut de vineri. 

li întinse fotografia, însă Wisting se uită la ea fără să 
răspundă. O tânără zâmbitoare, cu dinţii puţin strâmbi. Avea 
ochi luminoși, căprui. Părul blond era lăsat să curgă în bucle pe 
umeri și într-o parte era prins cu o agrafă de care atârna o 
panglică de un galben-aprins. 

Ceva-l făcu pe Wisting să ia fotografia în mână. Trăsăturile ei 
aveau ceva pur și inocent, iar gândul că i se întâmplase ceva 
rău îi provoca durere fizică. 

Deschise gura ca să spună ceva. În minte i se înfiripa deja 
strategia de urmat, însă își alungă rapid acele gânduri. 

— Nu pot... spuse el înapoindu-i fotografia. Trebuie să te 
ocupi singur de asta. 

23. 


Deocamdată, nu prea avea despre ce să scrie, se gândi Line 
când ieși din secţia de poliţie. În timpul conferinţei de presă nu 
se ivise nimic nou. 

— Prânz? îi sugeră lui Erik Fjeld. 

EI își puse aparatul foto pe umeri, dădu din cap și arată în ce 
direcție să meargă. 

Găsiră o cafenea în zona pietonală ce-i amintea de cafeneaua 
pe care o deschisese Suzanne acasă, în Stavern. Un local intim, 
cu gustări calde sau reci și delicioase prăjituri așezate lângă 
casa de marcat. 

Cumpără o baghetă pentru amândoi, o Coca-Cola pentru 
fotograf și un ceai-latte cu frișcă pentru ea. Erik găsise o masă 
liberă în interior și scosese cardul de memorie din aparat. A 

Line așeză mâncarea pe masă și scoase laptopul din geantă. Il 
porni, introduse cardul de memorie și așteptă să se încarce 
fotografiile de la conferinţa de presă. Cea dintâi era un prim- 
plan cu ea însăși. Machiajul acoperea doar parţial ochiul 
învineţit, însă arăta mult mai bine decât în fotografiile făcute cu 
o noapte înainte. 

— Niciun amănunt din cadrul conferinţei de presă n-a sugerat 
c-ar fi pe punctul de a aresta pe cineva foarte curând, comentă 
Erik Fjeld, mestecând. 

Line fu de acord și era curioasă să știe dacă poliţia chiar avea 
atât de puţine informaţii pe cât lăsase să se înțeleagă. Deschise 
următoarea fotografie și-și dădu seama că fuseseră mai 
norocoși decât și-ar fi imaginat. În documentul din imagine scria 
Telefonul mobil al persoanei decedate. 

Mări fotografia. Jonas Ravneberg avea un Nokia 6233. Pe 
lângă numărul de telefon, cel care scrisese raportul trecuse și 
numărul de cincisprezece cifre al codului IMEI. Apoi urma 
înșiruirea cronologică a apelurilor date și primite în ultimele 
zece zile. Era o listă scurtă. O confirmare a imaginii pe care Line 
și-o formase deja despre Jonas Ravneberg. Un om cu un cerc 
relaţional foarte restrâns. Ceea ce făcea ca acele câteva numere 
să fie foarte interesante. 

02.10 la 14:32 leșire: 69330196 Avocat de serviciu’, 
Fredrikstad 

02.10 la 14:28 leșire: 1881 Informatii 

02.10 la 14:17 Intrare: 69310167 Neinregistrat 

01.10 la 12:33 leșire: 99691950 Astrid Sollibakke, Gressvik 

31.09 la 21:43 Intrare: 99691950 Astrid Sollibakke, Gressvik 

30.09 la 10:22 leșire: 46807777 Fredriksstad Blad 

29.09 la 21:45 leșire: 99691950 Astrid Sollibakke, Gressvik 

28.09 la 12:30 leșire: 48034284 Torgeir Roxrud, Fredrikstad 

27.09 la 13:45 leșire: 93626517 Mona Husby, Fredrikstad 

25.09 la 20:15 leșire: 99691950 Astrid Sollibakke, Gressvik 

Trei nume, se gândi ea. Persoane care-i puteau spune mai 
multe despre victimă. Totuși, cel mai interesant lucru erau 
apelurile date în ziua crimei. Mai întâi, către un număr 
necunoscut, urmat de un apel către un birou de avocatură. 

Următoarea fotografie surprindea locul faptei și prima pagină 
a raportului, cu cele constatate acolo. Line mușcă din baghetă și 
se aplecă spre ecran. Raportul începea cu numele celor care 
efectuaseră cercetările și modul în care au fost trasate sarcinile. 
Apoi urma descrierea locului faptei, a condiţiilor meteo, a 
împrejurimilor și a măsurilor luate pentru a proteja zona. O 
secțiune era dedicată câinelui și modului în care fusese îngrijit. 
Apoi, descrierea victimei făcută de responsabilul cu cercetările 
de la faţa locului. Bărbat, în vârstă de circa 50 de ani. Îmbrăcat 
cu un pardesiu negru, marca Helly Hansen, jeanși de culoare 
albastru-închis și cizme verzi de cauciuc, marca Viking. 
Decedatul era întins pe burtă, pe pista de bicicletă de pe 
trotuar, partea superioară a trupului ieșind puţin în afara pistei. 
Avea răni profunde în zona feţei. Asta era tot. Numărul din 
partea dreaptă de sus a paginii indica faptul că aceasta era 
prima din totalul de 4. 

Fotografia următoare era un print screen referitor la Jonas 
Ravneberg, luat din Registrul Naţional de Evidenţă al 
Persoanelor. Conţinea codul numeric personal format din 
unsprezece cifre și o dată care arăta că Jonas Ravneberg locuise 
la aceeași adresă timp de 16 ani. În rest, nimic în plus faţă de 
ceea ce Line știa deja despre el. 


3 Advokatvakt este un serviciu de consultanţă juridică în Norvegia, în care un avocat 
oferă consiliere gratuită între anumite ore ale zilei. Serviciul este pus la dispoziţia 
populaţiei de Asociaţia Avocaţilor din Norvegia (N.t). 

Celelalte două imagini erau prea neclare ca să poată distinge 
ceva, însă a treia surprindea coperta verde a unui dosar. Era 
utilă întrucât conţinea o listă numerotată a documentelor aflate 
în posesia poliției. Primul era un raport scris de primul echipaj 
sosit la faţa locului. Recunoscu titlurile rapoartelor despre 
telefonul mobil și al cercetărilor de la locul faptei. Fuseseră 
audiaţi doi martori. Primul era bărbatul care descoperise 
cadavrul și care sesizase poliţia. Cel de-al doilea martor era o 
femeie. Christianne Grepstad. Era un nume foarte neobișnuit, iar 
lui Line îi era ușor s-o găsească și s-o intervieveze. 

Ultima fotografie surprindea Rezumatul raportului cercetărilor 
preliminare de pe strada W. Blakstads numărul 78. Descria 
interiorul apartamentului. Era o casă cu etaj retras, pe două 
niveluri cu subsol. La parter se aflau veranda, bucătăria și 
camera de zi ce avea ieșire pe verandă. La etaj erau un hol, 
baia, trei dormitoare și un balcon. La subsol erau mai multe 
cămăruţe și încăperi. 

Luă bagheta într-o mână, mâncând în timp ce citea. Autorul 
raportului considera că erau suficiente indicii că făptuitorul 
petrecuse mult timp în apartament. Părea să fi căutat în toată 
casa. Lucrase sistematic. Toate sertarele și dulapurile erau 
deschise și conţinutul lor răsturnat și răvășit. Era evident că 
infractorul căuta ceva anume, dar nu se putea spune dacă hoțul 
a găsit sau nu ceea ce căuta. 

— Bun, spuse ea cu gura plină și arătă spre ecran. 

— Ai găsit ceva acolo? 

— Absolut, dădu ea din cap și redeschise parte din 
documente. Căuta ceva. 

— Cine? 

— Criminalul. 

Puse mâncarea pe masă și bău din ceai. Avea un subiect, o 
continuare. O spargere misterioasă. Așa părea. Le va da 
polițiștilor câteva ore înainte să-i sune. Dacă avea noroc, va 
convinge pe cineva să-i confirme teoria că era ceva ciudat la 
modul în care fusese comisă pătrunderea prin efracţie. 

— Este destul de riscant, îi zise Erik Fjeld. Să spargi domiciliul 
cuiva pe care tocmai l-ai ucis. Era clar că va sosi și poliţia. 

— Trebuie să fi căutat ceva care merita să-și asume acest 
risc, spuse Line dând din cap. Ceva pentru care a meritat să 
ucidă. 

24. 


Cerul era acoperit de un nor aflat la joasă înălțime. Deasupra 
lui, un stol de păsări migratoare își croia drum spre ţările sudice. 
Aripă lângă aripă, în formaţie compactă. 

Wisting nu se duse acasă. Străbătu cu mașina orășelul 
Stavern și continuă pe strada principală, spre Helgeroa. Trecu 
pe lângă ieșirea spre centrul de conferinţe și pregătire al 
Ministerului de Justiţie, complexul sportiv, spital și pe lângă un 
colegiu. _ 

Mașina parcurgea drumurile acoperite cu apă. In aer, 
deasupra câmpurilor cărămizii, de pe-o parte și alta a șoselei, 
ciorile fâlfâiau din aripi ca niște umbre. Reduse viteza, 
semnaliză și trase pe dreapta. Un indicator arăta spre drumul 
pietruit aflat în stânga sa. 

Mai înaintă puţin, dădu în marșarier și, luând ca reper 
descrierea făcută de tractorist, parcă mașina în aceeași poziţie 
cu cea în care fusese oprit Opelul. 

Se gândi la tânăra din fotografia pe care i-o arătase Nils 
Hammer. Cea cu bucle aurii. Linnea Kaupang. Undeva se aflau 
părinţii care o așteptau cu disperare. Hammer avea experienţa 
necesară. Știa cum trebuia procedat, dar pe Wisting îl neliniștea 
gândul că nu putea să ia parte la anchetă. Apoi încercă să se 
gândească la altceva. La ce se-ntâmplase în urmă cu 
șaptesprezece ani. 

„Aproape toate crimele din Norvegia se soluţionează”, 
reflectă el. În afară de el, mai erau mulţi alţii care au simţit pe 
umerii lor presiunea și responsabilitatea din cazul Cecilia. 
Ajunseseră într-un punct mort, fără o direcţie clară de urmat, și 
când a apărut numele lui Rudolf Haglund au fost eliberaţi de o 
mare povară. Wisting cunoștea sentimentul acela de satisfacţie 
pe care ţi-l aduce succesul. Atunci când, în sfârșit, faci o 
descoperire. Un nume. Un suspect în jurul căruia să-ți 
construiești ancheta. 

Însă n-au reușit decât să contureze propria versiune a celor 
întâmplate. Și-au investit tot orgoliul profesional creionând 
imaginea de ucigaș a lui Rudolf Haglund. 

Wisting mai văzuse cazuri similare. Presiunea și solicitările de 
clarificări și răspunsuri puteau duce la concluzii greșite. 
Investigatorii își făceau propriul scenariu cu privire la cele 
întâmplate din primele probe obţinute. Și după ce-și formau o 
opinie, începea un proces inconștient de interpretare a probelor, 
în direcţia confirmării propriilor ipoteze. Perspectiva li se 
restrângea și începeau să adune informaţii care se potriveau 
scenariului principal. Erau ca niște câini de vânătoare, care 
luaseră mirosul prăzii și aveau boturile aţintite spre aceasta. Tot 
ce era în jur și-i putea distrage de la ipoteza lor era ignorat. 
Rudolf Haglund era cel pe care-l urmăreau, mai trebuia doar să-l 
încercuiască. 

Închise ochii și-și reaminti acea zi caldă de vară din urmă cu 
17 ani. Cecilia alergând pe strada pietruită. Lumina soarelui 
filtrată de frunzele copacilor. Mușchii fetei se ghiceau de sub 
îmbrăcămintea sport, lipită de corp din cauza sudorii. Părul 
strâns în coadă de cal se mișca dintr-o parte într-alta cu fiecare 
pas pe care-l făcea. Căștile erau bine așezate pe urechi, dar 
abia se auzea ce asculta. Seal. Kiss from a Rose. Pe frunte avea 
perle de transpiraţie și o pată de apă în zona pieptului. 

În imaginea creată de Wisting, tot Rudolf Haglund era cel care 
stătea și aștepta lângă portbagajul deschis, în tricou alb și 
jeanși. Cu ochi mici și apropiaţi, nasul strâmb și o ţigară în colţul 
gurii. Când a zărit-o, a aruncat ţigara pe pământ, s-a uitat în 
toate părţile să se asigure că nu-l vede nimeni. Stătea pe 
jumătate întors cu spatele, iar când fata a trecut pe lângă el, a 
tăbărât pe ea. A cuprins-o cu braţele și a aruncat-o în portbagaj. 

Încă era convins de asta, trebuia să recunoască, și deschise 
ochii. Rudolf Haglund era cel care o răpise pe Cecilia Linde, dar 
îndoiala exista. 

Se privi în oglindă. Cutia de carton din portbagaj conţinea mii 
de documente. Câteva sute de nume. Nu putea să ignore faptul 
că era posibil să găsească între ele un alt nume. Un alt posibil 
criminal. 

Pe drumul care ducea la fermă se apropia un bărbat cu un 
baston și o pelerină groasă de ploaie. Se îndrepta spre cutiile 
poștale. Tim Bakke, se gândi Wisting. Un bărbat cărunt, cu ochii 
verzi și braţe puternice. Locuia în prima casă, vopsită în roșu, 
aflată pe partea dreaptă a drumului ce ajungea la fermă. Intr-un 
coteţ din spatele garajului avea patru găini. Când Wisting îl 

interogase, părea mai preocupat de vulpea care fugise cu cea 
de-a cincea găină. 

Wisting băgă în viteză. Roţile scrâșniră pe pietriș și mașina 
demară. După zece minute, ieși iar de pe drum. In urmă cu un 
an primise cabana din Værvågen. Era un loc de care se atașase 
și unde se putea relaxa. 

Pe drumul ce se întindea înaintea lui erau două șanțuri 
paralele, formate de roţile mașinilor, pline cu băltoace. După 
aproape un kilometru de zonă împădurită, ajunse pe un platou și 
văzu coasta stâncoasă ce cobora spre mare. Drumul se termina 
într-un spaţiu deschis, flancat de un tufiș des de trandafiri, la o 
distanţă de circa treizeci de metri de la cabană. De aici, pe 
ultima porțiune se așternea o potecă. 

Jos, la malul mării, era un ponton. Un pescăruș tăcut stătea, 
cu ciocul întins spre orizont, pe unul dintre piloni de ancorare. 

Wisting își parcă mașina, merse în spate și luă cutia cu 
documente. Vântul ce răvășea ultimele frunze ale toamnei și 
valurile ce se spărgeau de țărm erau singurele sunete pe care le 
auzea în jurul său. Işi relaxă umerii și expiră. 

In cabană încă se simțea mirosul de vopsea dată pe pereţi în 
ultima săptămână a verii, când fusese aici împreună cu Line. 
Sufrageria devenise mai luminoasă și mai plăcută ochiului, 
dichisită cu noile tapițerii, perne și perdele în culori ce se 
asortau. 

Așeză cutia în mijlocul mesei și-și dădu jacheta jos. Apoi 
începu să golească cutia. Scoase bibliorafturile și le sortă după 
culori. Când termină, în cutie mai rămăsese o casetă. Era o 
copie. O casetă BASF, marcată la fel precum caseta 
reînregistrabilă a Ceciliei. CL. 

Se uită în jur. Vechiul radio portabil cu casetofon se afla sub 
pervazul ferestrei. Ezită, dar se hotări să înceapă de aici; s-o 
asculte încă o dată pe Cecilia Linde. Apăsă pe butonul pe care 
scria eject și introduse caseta în aparat. Apoi derulă caseta și 
apăsă butonul p/ay. 

Recunoscu melodia și se ridică în picioare, așteptând. 
Pescărușul de pe ponton se înălţă în aer și începu să planeze în 
cercuri. Folosea curenţii ascendenți ca să rămână în aer, fără a 
da din aripi. Vocea Ceciliei se auzi la fel de brusc ca atunci când 
ascultase caseta pentru prima dată. Sâmbătă, 15 iulie, am fost 
răpită de un bărbat în timp ce făceam jogging. S-a întâmplat la 

intersecția cu ferma Gumserad. Avea o mașină veche, albă. 
Acum sunt în portbagaj. S-a întâmplat foarte repede. Nu am 
reușit să-l văd bine, dar mirosea urât, a fum și încă ceva. L-am 
mai văzut înainte. Purta un tricou alb și jeans. Păr negru. Ochi 
mici, negri și sprâncene stufoase, negre. Nas strâmb. ă 

Ascultă toată înregistrarea de un minut și 43 de secunde. Işi 
mișcă buzele, îngânând-o pe Cecilia. Vocea ei era clară și sigură, 
însă vorbea repede, ca și când se grăbea. Deși o ascultase de 
multe ori înainte, i se părea că detectase un detaliu nou. Derulă 
din nou. 

— ... miroase urât, a fum, dar și a altceva. L-am mai văzut 
înainte. 

Puse pauză. Derulă înapoi. 

— L-am mai văzut înainte. 

Propoziția nu-i era nouă, dar avea un alt înţeles. Nu reușiseră 
niciodată să demonstreze existenţa vreunei legături între Cecilia 
Linde și Rudolf Haglund. Niciunul dintre documentele de pe 
masa din spatele lui nu consemna vreun moment în care vieţile 
lor să se fi intersectat. El crezuse că ea se referea la faptul că-l 
mai văzuse în timp ce alerga și poate că Rudolf Haglund chiar o 
urmărise în timp ce plănuia răpirea. Dar putea să însemne și că 
ucigașul Ceciliei Linde făcea cumva parte din cercul ei de 
cunoscuti. 

25. 


Printre lucrurile din cutie se găsea și un teanc de foi capsate, 
neîndosariate. Erau hârtii printate dintr-o bază de date care 
conţinea toate persoanele care aveau legătură cu cazul. Fiecare 
nume care apăruse de-a lungul cercetărilor fusese consemnat și 
în dreptul lui era făcută o observaţie referitoare la acest caz. 
Astfel îi era mai ușor să determine contextul în care se vorbise 
despre o anumită persoană atunci când reapărea numele. Și 
verificarea ponturilor primite era astfel mai simplu de verificat. 

Totuși, nu exista o metodă similară pentru a determina care 
ofițer de poliţie a fost implicat și ce anume a făcut. Teoretic, 
oricine ar fi putut să se închidă în laboratorul criminalistic și să 
înlocuiască proba A-3. Dacă Wisting lua în considerare și 
îngrijitorii, personalul de la popotă, oamenii de serviciu, civilii și 
alte cadre, erau peste șaptezeci de persoane care aveau acces 
în clădire. La ușa de la intrare, angajaţii trebuiau se folosească 
un card de acces și un PIN. Toate intrările erau înregistrate într- 
un Sistem computerizat, dar, chiar dacă informaţiile acestea 
erau încă păstrate, tot ar fi fost un efort inutil. Înlocuirea putea fi 
făcută în oricare din cele trei zile în care Rudolf Haglund s-a aflat 
în arestul poliţiei sau într-una din zilele următoare, când Finn 
Haber a trimis ţigările la analiză. 

Din cei 70 de angajaţi, doar 20 lucrau în departamentul de 
cercetări penale. Investigația avusese loc în perioada de 
concedii și, deși majoritatea au fost rechemaţi la datorie, câţiva 
se aflau peste hotare. Dintre cei 18 rămași, 12 participaseră 
direct la efectuarea cercetărilor. Dacă vreunuia dintre ei, dintr- 
un anumit motiv, i-ar fi venit ideea de a falsifica dovezile, ar fi 
fost logic ca acea persoană să se afle în contact nemijlocit cu 
Rudolf Haglund. Wisting petrecuse cele mai multe ore cu el, dar 
mai erau și alţii care se aflaseră în apropierea lui. 

Se hotărî să procedeze metodic și puse în faţa lui biblioraftul 
de culoare roșie. Conţinea toate informaţiile referitoare la Rudolf 
Haglund. 

Primul document era un raport personal. Chiar Wisting 
completase formularul standard în timpul interogatoriului. Pe 

lângă nume, numărul de buletin, adresă și numărul de telefon, 
formularul includea și date despre angajator, ocupaţie, salariu, 
studii, certificări și o listă a antecedentelor penale anterioare. 

Următorul înscris era decizia de arestare a lui Rudolf Haglund, 
luată în conformitate cu articolul 175 din Codul de procedură 
penală. Documentul în sine încă era denumit foaia a/bastră, 
pentru că înainte de informatizarea poliţiei, măsura era scrisă pe 
o coală de hârtie albastră, de către procurorul care o dicta. 
Documentul era semnat și ștampilat de procurorul Audun Vetti. 
Conţinea formalităţile de rigoare și temeiul arestării, dar nicio 
informaţie despre cazul în sine. 

Decizia era urmată de alt document, intitulat Raport cu privire 
la persoana arestată. Era tot un formular standard ce conţinea 
date referitoare la caz, ora și locul arestării, numele celui 
arestat, unde a fost transportat și numele procurorului care a 
dispus arestarea. 

Cel care l-a arestat a fost Nils Hammer, împreună cu Frank 
Robekk. 

Wisting își dădu seama că nu avea niciun instrument de scris. 
Merse la un dulap aflat în colțul camerei, luă un carneţel și un 
pix și se așeză din nou. Strânse din dinţi și începu să bată ritmic 
cu pixul în carnetțel. Ideea era să facă o listă cu colegii care 
intraseră în contact direct cu Rudolf Haglund. Apăsă de câteva 
ori pe capătul pixului și notă primele nume înainte să dea 
pagina. Documentul următor era un raport de percheziţie. 
Bunurile pe care le avea Haglund la el când a fost arestat erau 
enumerate. Portofel, chei, cuţit de buzunar și tutun. Raportul 
fusese întocmit de Nils Hammer. 

Erau trei rapoarte referitoare la cercetările efectuate la ferma 
lui Haglund din Dolven. Primul se referea la o căutare cu câini, 
lipsită de orice rezultat. Următorul descria examinările 
criminalistice conduse de Finn Haber. Nici acelea nu duseseră la 
vreo concluzie. Al treilea raport era despre percheziţia 
coordonată de Nils Hammer. Au fost confiscate reviste 
pornografice străine și filme cu titluri precum Teenager și 
Preteens, precum și reviste despre sado-masochism. Acestea le 
oferea  investigatorilor informaţii despre preferințele sale 
sexuale și le întărea convingerea că el era cel pe care-l căutau. 

Apoi au urmat interogatoriile pe care le scrisese chiar Wisting, 
de mână, întrerupte de rapoartele referitoare la transferul lui 

Haglund de la secția de poliţie înspre închisoare și despre vizita 
medicală la care se prezentase acesta. 

Lista cu nume se mărea. Includea ofiţeri de poliţie pensionati, 
investigatori care părăsiseră serviciul și se angajaseră în 
sectorul privat sau se transferaseră la Økokrim* și Kripos?. Dintre 
cei menţionaţi acolo, doar Nils Hammer mai lucra în 
departament. 

Wisting își plimbă privirea peste listă. Erau persoane cu 
experiență, pricepute și corecte. Mulţi îi fuseseră mentori 
valoroși și parteneri de încredere, precum Frank Robekk. 

De fiecare dată când întâlnea unul dintre numele acestora, 
trăgea o linie în carnețelul din partea dreaptă. Un nume se 
evidenția. Nils Hammer. Cifrele vorbeau de la sine. In aceste 
materiale, erau douăzeci și trei de intersectări între Nils 
Hammer și Rudolf Haglund. Următorul pe listă era el însuși cu 
șaptesprezece întâlniri, urmat de Finn Haber cu douăsprezece. 
Această trecere în revistă îl puse pe Wisting pe gânduri. Se lăsă 
pe spate și ridică privirea spre fereastră. Afară, cerul se 
întuneca din ce în ce mai tare. Un cargobot se îndrepta spre 
vest. 

Avea încredere în Nils Hammer. Venise în locul lui Frank 
Robekk. Era o siguranţă în plus să-l ai pe Hammer în echipa de 
investigare. În calitate de lider, Wisting voia întotdeauna ca 
sarcinile pe care le trasa să fie îndeplinite în cel mai rapid mod 
cu putinţă. Însă lui Hammer nu-i plăceau formalităţile. Parte din 
eficienţa sa se datora abilității de a scurta considerabil 
procedurile de cercetare și putea fi foarte inventiv în efectuarea 
investigaţiilor. 

În orice caz, lista din faţa lui era doar o statistică. Putea fi 
interpretată în diverse moduri. Rezultatul putea fi foarte bine o 
consecinţă a dedicării și dorinţei lui Nils Hammer de a-și duce 
sarcinile de lucru la bun sfârșit. 

Wisting apăsă iar de câteva ori pe capătul pixului înainte de a 
rupe lista. Trebuia să găsească o altă cale, însă nu știa care va fi 
aceea. 


4 Autoritate norvegiană care se ocupă de infracţiuni economice. (N. red.). 
5 Autoritate norvegiană care se ocupă în special de crima organizată. (N. red.). 

26. 


Dimineaţa, la ora două, ploaia s-a oprit, însă stratul de nori 
încă zăbovea pe cer. Marea era de un gri-pătrunzător, cu perle 
de spumă albă. Wisting ieși cu telefonul pe verandă. Din copaci 
picurau stropi de apă. Undeva, în depărtare, ciripea o pasăre. 

Lista apelurilor ratate era lungă. Tatăl său sunase de două ori 
și erau și alte câteva numere necunoscute, cu siguranţă de la 
diverse ziare interesate să-l contacteze. Numele lui Nils Hammer 
se ivi pe la jumătatea listei. Lăsase un mesaj vocal. Wisting fu 
curios să afle ce s-a întâmplat și-l ascultă. Putea fi vorba de vreo 
noutate în cazul tinerei dispărute. 

Mesajul era scurt. Voia să spună doar că Wisting se putea 
baza pe el, dacă era nevoie. Vorbise și cu liderii de sindicat care 
se oferiseră să acopere cheltuielile cu avocaţii, dacă se ajungea 
acolo. 

Șterse mesajul și-l sună pe tatăl său, care nu-și putea 
ascunde mâhnirea. Bătrânul vorbi repede, pe un ton din ce în ce 
mai ridicat. 

— Știam c-o să fie rău, dar nu atât de rău, spuse el. Te-au 
pus, pur și simplu, la zid. Te condamnă fără proces. lar acest 
Audun Vetti... aproape că-i scuipă numele, înainte să facă o 
pauză, ca și când nu știa ce să spună despre comisarul-șef... 
declară că aceasta este procedura legală. 

In timp ce vorbea cu tatăl său, Wisting privi de afară la 
dosarul care stătea răsfirat pe măsuţa de cafea. li explică 
dedesubturile titlurilor principale ale ziarelor, confirmând că 
cineva a falsificat dovezile care-l incriminau pe Rudolf Haglund. 
Nu era nevoie să-i spună tatălui său că nu el a făcut-o. 

Apoi formă numărul lui Suzanne. li povesti ce se întâmplase și 
ce credea el despre asta. Suzanne părea distantă. In timp ce 
vorbea cu el se îngrijea de alte lucruri, auzea cum mută pahare 
și farfurii și recunoscu sunetul mașinii de spălat vase din 
cafenea. 

— Ce faci? întrebă el. 

Ea îi explică faptul că nu mai avea la fel de mulți clienţi ca 
înainte, iar din felul în care îi spusese asta reieșea cumva că el 
ar fi fost vinovat pentru asta. 

Apoi mai schimbară câteva vorbe, înainte ca niște clienţi să 
ceară nota de plată și ea să fie nevoită să încheie convorbirea. 

Clic! și liniște totală. 

Rămase tăcut, cu telefonul mobil în mână. 

Îi tot revenea în memorie una dintre ultimele discuţii pe care 
o avusese cu ea. Erau în camera de hotel, după ce fusese invitat 
la talk-show și vorbise despre descoperirea bărbatului ucis în 
cabana moderatorului. Acesta îl făcuse să vorbească mai mult 
decât intenţionase și despre subiecte pe care nu le aborda, de 
obicei, cu nimeni. Despre dificultățile muncii sale, despre cum își 
riscase viața în câteva rânduri și chiar despre un moment în 
care el însuși ucisese pe cineva în exerciţiul funcţiunii. În faţa 
camerelor, a dezvăluit și că-și planificase deja propria 
înmormântare, subliniind inclusiv că aceasta urma să se 
deschidă cu psalmul Der hvor roser aldri dar > Acolo unde 
trandafirii nu mor niciodată. 

A fost ciudat să se audă vorbind despre aceste lucruri și asta-i 
dăduse Suzannei apă la moară. 

— Nu-mi place că te pui pe tine și slujba ta înaintea celor 
dragi și apropiaţi, a spus ea. 

El nu i-a răspuns. 

— Trebuie să mă simt în siguranţă cu bărbatul cu care trăiesc, 
a continuat ea. Chiar și atunci când nu sunt cu tine. Cum pot să 
fac asta când aud ce faci tu la muncă? Nu pot să stau liniștită 
când nu ești acasă. Ai mers prea departe punând un caz mai 
presus de tine însuți și de familia ta. 

În răstimpul în care stătuse așa, cufundat în gânduri, îi 
îngheţaseră degetele. Băgă telefonul în buzunarul pantalonilor și 
intră în casă. După ce se așeză pe fotoliu, luă biblioraftul negru 
care conținea notele interne, așa-zisele  nondocumente. 
Portofoliul era împărţit în cinci secțiuni, cinci ipoteze, cinci 
scenarii posibile cu privire la ce i se întâmplase Ceciliei Linde. 

Se lăsă pe spate, ţinând dosarul în poală. Toate acestea 
fuseseră date uitării în clipa în care a apărut numele lui Rudolf 
Haglund. 

Prima era teoria răscumpărării. Nu avuseseră multe cazuri de 
răpiri pentru bani, însă a fost prima posibilitate avută în vedere 

în timpul discuţiilor purtate cu Nora și Johannes Linde. Cu o lună 
înainte de răpire, Finansavisen publicase o listă a celor mai 
bogate familii din Norvegia, iar familia Linde era pe locul al 
nouălea. Atât viața privată, cât și afacerile erau prezentate într- 
un articol de două pagini pline, însoţite de o fotografie cu 
reședința lor de pe coasta districtului Vestfold. Era un articol 
care putea încuraja acel tip de infracţiune. 

Ambii părinţi confirmaseră că erau pregătiţi să plătească, 
dacă urma să se ceară o răscumpărare, și fuseseră de acord ca 
poliţia să supravegheze orice tranzacţie. Totuși, cu fiecare oră 
care trecea fără ca răpitorii să dea vreun semn, speranţa că 
situaţia se putea rezolva prin plata unei sume de bani pălea 
considerabil. 

Wisting întoarse foaia separatoare. Şi următoarea ipoteză era 
legată de mediul de afaceri din care făcea parte Johannes Linde. 
Acesta crease firma Canes în parteneriat cu Richard Kloster. 
Partea lui Kloster fusese cumpărată cu o jumătate de an înainte 
de lansarea primei colecţii de succes și Kloster intentase un 
proces împotriva grupului Linde. Era vorba despre drepturile de 
proprietate asupra mai multor denumiri de produse. Richard 
Kloster era deja cercetat pentru evaziune fiscală și se ridică și 
problema unei posibile spălări de bani. Scenariul presupunea că 
răpitorii făceau parte din tabăra lui Kloster și că Linde știa deja 
ce trebuia să facă pentru ca făptașii să-i elibereze fiica. Cei de la 
Poliţia Economică, Økokrim, au fost convinși să considere acest 
scenariu drept prioritar și l-au pus sub acuzare pe Kloster, ceea 
ce le-a permis efectuarea unei percheziţii. Împreună cu cei de la 
criminalitate financiară i-au întors pe dos casă, cabana, iahtul și 
toate celelalte locuri în care-și petrecea timpul, fără să găsească 
nimic suspect. 

Frank Robekk a fost responsabil cu cea de-a treia teorie: 
Pătrunderea prin efractie. 

Când familia Linde s-a mutat, spre sfârșitul lui iunie, în 
reședința de vară, au descoperit că aceasta fusese spartă. 
Cercetările fuseseră efectuate de Frank Robekk, așa că era 
normal ca tot el să fie numit responsabil cu verificarea vreunei 
posibile legături între acest episod și dispariţia fetei, survenită 
trei săptămâni mai târziu. Făptuitorul pătrunsese prin camera 
Ceciliei și nu părea să fi intrat și în alte încăperi. În spaţiile 
comune din casă era instalată o alarmă, dar aceasta nu se 

declanșase. Nu părea să fi fost furat ceva. Ceciliei i se păruse 
că-i dispăruse un pulover, însă avea atât de multe, încât nu 
putea fi sigură. 

Pătrunderea prin efracţie nu a fost soluţionată niciodată. 

A patra ipoteză îl viza pe iubitul Ceciliei, fotograful Danny 
Flom, și a fost responsabilitatea lui Nils Hammer. Singurul motiv 
care justifica acordarea unei atenţii suplimentare era aceea că 
statistica întotdeauna sugera că infracțiunile comise cu violenţă 
sunt săvârșite de oameni apropiaţi. 

Wisting n-a reușit niciodată să-l înțeleagă pe Danny Flom. Era 
cu doi ani mai mare decât Cecilia și lucra ca fotograf liber- 
profesionist pentru diverse agenţii de știri. Se întâlniseră cu doi 
ani înainte, cu ocazia unei sesiuni foto organizate pentru una 
dintre colecţiile lui Linde. Dacă privea în urmă, Danny Flom îi 
amintea de Tommy Kvanter, fostul iubit al lui Line. Un bărbat 
care avea o latură bună și una întunecată. Flom părea să se 
priceapă de minune în a-și ascunde partea întunecată faţă de 
cei din jurul lui, însă Wisting îi surprinsese o grimasă care-l trăda 
din când în când. În majoritatea timpului se făcea plăcut și 
sincer, iar uneori părea boem și lipsit de griji, ceea ce-l depărta 
de stilul de viață al familiei Linde. Părinţii Ceciliei îl descriau ca 
fiind amuzant, șarmant și isteț, dar îi observaseră și dispoziția 
schimbătoare. Remarcaseră la el amănunte care Ceciliei îi 
scăpau și a devenit clar că mai ales Johannes Linde nu era de 
acord cu relaţia. 

Cazierul lui nu era tocmai curat. Fusese amendat de două ori 
pentru consum de marijuana și, într-un caz în care fusese acuzat 
de lovire, plângerea fusese retrasă. Descoperiseră că-n viaţa lui 
mai existase o femeie. Era o colegă de breaslă cu care fusese 
într-o călătorie de afaceri la scurt timp după ce o cunoscuse pe 
Cecilia. Danny Flom a mărturisit relaţia atunci când l-au 
confruntat, însă a susţinut că a fost ceva de scurtă durată și că 
Cecilia știuse. Femeia fotograf i-a confirmat spusele. Era sigur 
însă că Danny Flom avea o influență deosebită asupra Ceciliei. 
Acest aspect i-a condus spre a cincea teorie: înscenarea. |n alte 
state existaseră cazuri în care fiicele unor oameni bogați și-au 
înscenat, împreună cu iubiții lor, propria răpire, pentru a face 
rost de bani pentru o nouă viaţă, departe de părinţii lor. Era o 
ipoteză pentru care, deși fusese luată în considerare, n-au făcut 
nicio verificare. 

A cincea folie separatoare marca ceea ce era denumit 
Proiectul-listă și conţinea ipoteza principală: Cecilia Linde a fost 
răpită de un autor necunoscut. 

Căutarea unui autor necunoscut era cea mai dificilă sarcină a 
unei investigații și nu existau scurtături. In astfel de cazuri, 
cantitatea și calitatea aveau o importanţă egală. Trebuiau să 
facă verificări extinse în încercarea de a stabili tot ce se 
întâmplase pe traseul probabil al Ceciliei și să-i identifice pe toţi 
cei care se aflaseră în zonă în acel interval de timp. 

Asta însemna alcătuirea unor liste lungi. Liste cu nume ce 
puteau fi împărţite pe genuri și grupuri de vârstă, sortate și 
aranjate în toate modurile posibile - în funcţie de domiciliu, 
culoarea părului, haine și vehicule, fumători/nefumători, 
dreptaci/stângaci sau de orice alt detaliu ce prezenta interes 
pentru caz. În principiu, asta presupunea o anchetă a unei fapte 
cu autor necunoscut. Liste. Liste lungi și plictisitoare cu lucruri 
care probabil că nu duceau nicăieri. In sfârșit, mai era abordarea 
matematică şi statistică ce putea să ajute la găsirea 
răspunsului. În cazul Ceciliei, listele de nume au fost confruntate 
cu registrele proprietarilor de Opel Rekord de culoare albă și cu 
o listă a celor condamnaţi anterior pentru agresiune sexuală. 

Era ca și cum ar fi legat un năvod de spatele bărcii. Pescuiau 
la întâmplare și se aflau la mila zeiței Fortuna. Așa îl 
descoperiseră pe Rudolf Haglund, dar plasa pe care o folosiseră 
era rară și posibilitatea ca suspectul să scape era mare. 

Wisting se lăsă pe speteaza  fotoliului. Acum, după 
șaptesprezece ani de la închiderea cazului, poate ar fi fost util 
să parcurgă din nou listele acelea. Verificaseră deja pentru a 
vedea dacă apărea ceva în dreptul vreunuia dintre numele de 
pe listă. Ideea era că persoana care comisese fapta trebuie să fi 
făcut ceva similar și înainte. Dacă atunci greșiseră în privinţa 
stabilirii autorului, era foarte posibil ca vinovatul să fi comis acte 
similare în anii următori. Luă teancul de liste și lăsă foile să-i 
alunece din mâini. Fără sistemul computerizat al poliţiei, nu 
putea face prea multe. 

27. 


O ploaie deasă și uniformă făcea ca peisajul vizibil de la 
fereastra hotelului să fie gri și șters. 

Line trase draperiile și-și scoate ghetele. Deși murea de somn, 
se așeză la masă și luă mașinuţa pe care o găsise în faţa casei 
lui Jonas Ravneberg. Era un model de Cadillac din 1955, după 
cum scria pe eticheta de sub ea. Numărul 1:43 indica probabil 
scara faţă de mașina reală. Îi deschise o portieră, după care o 
puse jos. 

În cafenea făcuse o listă cu ce avea de făcut. Trebuia să 
înceapă cu telefonul mobil al victimei. Putea să-i fi condus pe 
anchetatori la casa lui Jonas Ravneberg înaintea ei, se gândi, dar 
mai știa și că primul echipaj de poliţie sosit la locul faptei se 
concentrase pe securizarea perimetrului și lăsaseră investigarea 
victimei pe seama criminaliștilor experimentați, care au trebuit 
să fie chemaţi de acasă. Când au ajuns, au început o muncă 
metodică și anevoioasă, în care principala regulă era să nu se 
grăbească. 

Își luă telefonul și intră în setări ca să ascundă identitatea 
apelantului. Apoi formă numărul de opt cifre care apărea pe lista 
poliţiei ca neidentificat. Primele două numere erau 6 și 9. Asta 
însemna că domiciliul abonatului se afla undeva în Fredrikstad. 

Îl lăsă să sune până când se deconectă singur. 

Din experienţa ei, știa că unele persoane nu răspundeau la 
telefon atunci când numărul apelantului era necunoscut, așa că 
dezactivă funcţia de ascundere a identităţii. Încercă din nou și, 
în timp ce suna, își deschise laptopul. Se baza pe raportul 
poliţiei, dar încercă să caute ea însăși numărul, ca să fie sigură. 
Nu, nici acum nu avu succes și telefonul se deconectă pentru a 
doua oară. Trase o înjurătură. Poliţia putea afla cu ușurință 
identitatea titularului unui post telefonic, dar probabil că erau la 
mâna programului de lucru al Telenor. Raportul fusese întocmit 
la ora 3:40, iar detectivul care verificase numărul probabil că-i 
lăsase pe alţii să obţină informaţii suplimentare. 

La o distanţă de unsprezece minute de la apelul numărului 
necunoscut, Jonas Ravneberg sunase la informaţii. Apoi la un 
birou de avocatură. A 

Line sună la același număr. Incă de la începutul carierei de 
jurnalist de investigaţie descoperise cu surprindere că unii 
avocaţi erau foarte comunicativi cu privire la conținutul 
documentelor din dosare penale, primite de la poliţie. Doar după 
un timp și-a dat seama că așteptau ceva la schimb din partea ei. 
Majoritatea avocaţilor apărători se trezeau în situaţii în care atât 
clienţii lor, cât și cazurile de care se ocupau atrăgeau atenţia 
presei. Prin urmare, voiau să le acorde spaţiu în care să-și 
expună punctul de vedere. Atragerea presei de partea lor era la 
fel de importantă ca și câștigarea cauzei în instanţă. Când se 
pronunţa verdictul, titlurile erau mai mici și inofensive. 

— Avocat Anders Refsti, se auzi de la celălalt capăt al firului. 

Line se prezentă și explică pentru cine lucrează. 

— Este vorba despre bărbatul care a fost ucis ieri, continuă 
ea. Jonas Ravneberg. Am înțeles că v-a contactat cu numai 
câteva ore mai înainte de eveniment. 

Liniștea domnea la capătul firului, însă ea auzi cum 
interlocutorul ei răsfoia niște hârtii. Părea că întrebarea îl luase 
prin surprindere și era nedumerită că nu fusese contactat deja 
de poliție. 

— Este adevărat? se interesă Line. V-a contactat? 

— Am numele înregistrat aici, da, confirmă avocatul. 

— Deci aţi vorbit cu el? 

— A fost confirmat în vreun fel? întrebă avocatul. Că el este 
cel ucis? 

— Nu oficial. 

— Ei bine, așa se explică de ce n-a venit azi la întâlnirea 
programată. 

— Trebuia să vă întâlniți? 

— A sunat ieri după-masă, explică avocatul. De obicei nu-mi 
programez întrevederi lunea. Lucrez ca avocat din oficiu în 
diverse cauze penale, iar în zilele de luni merg, de regulă, la 
audierile celor arestaţi, însă era foarte important să mă văd cu 
el. Am stabilit că putea să vină la opt și jumătate, dar n-a mai 
venit. Acum înțeleg de ce. 

— Despre ce voia să vorbiţi? 

— Nu a precizat, a spus doar că era un lucru important. 

— Ceva, ceva tot trebuie să fi spus. 

— Da, dar nu știu dacă pot reproduce. Vechi bătăi de cap, 
cred că asta a spus. Că avea o daravelă mai veche care ieșise la 
lumina zilei și nu știa cum să procedeze. 

Line își învârti pixul între degete. 

— Altceva a mai spus? 

El ezită, dar răspunse pe un ton sigur: 

— Nu. 

Line lăsă pixul să alunece pe carnetțel. 

— Sunteţi de acord să scriu că a solicitat consiliere juridică 
înainte de a fi ucis, însă nu puteți spune despre ce era vorba? 

Anders Refsti se gândi puţin. Line scrisese deja fraza atunci 
când el își dădu acordul. Ea îi mulțumi pentru amabilitate și 
continuă cu celelalte telefoane. Înainte să formeze numerele, 
voia să caute ceva pe internet. 

Astrid Sollibakke din Gressvik apărea de cele mai multe ori. 
Patru apeluri în total. Văzu pe hartă că Gressvik părea să fie o 
zonă dens populată, care se dezvoltase odată cu orașul 
Fredrikstad, separate doar de un afluent al râului Glomma. 
Căutând după nume, obţinu mai multe rezultate decât se 
așteptase și se limită doar la paginile norvegiene. Rămaseră 
doar opt rezultate. Cinci erau de la același website: Clubul 
Colecţionarilor din Fredrikstad. Unul o duse mai departe către o 
pagină a unei comisii, unde Astrid Sollibakke era menţionată ca 
trezorier. Celelalte duceau la un forum al colecționarilor, unde 
ea scrisese că era interesată de farfurii de porțelan și sticle 
vintage de medicamente și că oferea la vânzare cutii metalice 
cu diverse motive și mașini în miniatură. 

Un alt rezultat era o listă cu taxe, iar celelalte două erau din 
ziarele locale, Demokraten și Fredriksstad Blad. Se menţiona un 
târg de antichităţi și vechituri organizat în sala polivalentă 
Rolvsayhallen. Numele ei apărea în text sub o fotografie cu două 
femei aflate în fața unei mese pe care se aflau diverse obiecte. 
Una puţin mai în vârstă și mai înaltă decât cealaltă. Trezoriera 
Astrid Sollibakke era cea tânără. Femeia din partea dreaptă era 
vicepreședinta, Mona Husby. Line își răsfoi notițele. Mona Husby 
era cea de-a doua femeie de pe lista de apeluri. Ambele făceau 
parte din aceeași asociaţie. Poate că și Jonas Ravneberg era 
colecționar. 

Căută după numele Torgeir Roxrud și obținu un rezultat în 
lista de taxe, însă asta nu-i oferea niciun indiciu. 

Se făcuse aproape ora trei. Cu pixul între dinţi, încerca să se 
decidă cum să-și petreacă restul zilei. Tatăl ei își termina 
programul peste o oră. Îl va suna să-l întrebe cum i-a fost ziua, 
însă mai întâi va încerca să stabilească o întâlnire cu una dintre 
cele trei persoane din lista de contacte ale lui Jonas Ravneberg. 
Era îndeosebi curioasă cu privire la Torgeir Roxrud și formă 
numărul acestuia. 

Vocea care-i răspunse era răgușită, ca a unei persoane care 
nu a vorbit de mult timp. Line se prezentă și fu întâmpinată de 
un acces de tuse. 

— Este vorba despre Jonas Ravneberg, spuse ea. 

— Am vorbit deja cu polițiștii, explică bărbatul. Pe ei nu i-am 
putut ajuta și nu cred că vă pot ajuta nici pe dumneavoastră. 

Line bătea darabana cu pixul în carneţel, bucuroasă să afle că 
polițiștii erau pe calea cea bună. 

— Eu cred totuși că puteţi, spuse Line. Trebuie doar să 
vorbesc cu cineva care l-a cunoscut. 

— Nu-l cunoștea nimeni pe Jonas, răspunse celălalt. Nimeni nu 
s-a apropiat de el. N-am aflat niciodată ce-l frământa, dar cu 
siguranţă era ceva la mijloc. 

Line puse receptorul la cealaltă ureche. 

— Ne putem întâlni? întrebă ea și se uită la ceas. Peste o oră? 

28. 


Torgeir Roxrud era exact omul de care avea nevoie pentru un 
interviu. Cineva care o cunoscuse pe victima omorului și care 
putea să spună lucrurilor pe nume. Părea deschis, vorbea cu 
lejeritate și nu fusese dificil să-l convingă. 

Îl sună pe fotograf și stabiliră să se întâlnească la hotel ca să 
meargă împreună la el, cu mașina. 

Următorul nume din carneţel era Christianne Grepstad. 
Femeia care, potrivit listei de documente a echipei de cercetare, 
fusese audiată ca martor. Așa cum anticipase, numele era atât 
de rar, încât obţinu un singur rezultat în lista numerelor de 
telefon. Sună prelung fără să-i răspundă cineva. Line își notă 
adresa, pentru a-i face o vizită după întâlnirea cu Roxrud. 

Înainte de-a porni, verifică ziarele online. Titlurile principale 
fuseseră ca un duș rece. Era o fotografie de-a tatălui său ce 
însoțea titlul principal Responsabilul de caz - suspendat. Simti 
că cască pământul sub ea și nu dorea să citească mai departe, 
însă se forță s-o facă. 

Declaraţia era făcută de inspectorul general interimar Audun 
Vetti. Acesta confirmase că experimentatul șef de departament 
William Wisting a fost suspendat din serviciu, ca urmare a 
acuzațiilor de falsificare a dovezilor din cazul Cecilia. Cazul 
fusese supus atenţiei Biroului Norvegian pentru Afaceri Interne. 
Wisting nu a putut fi contactat pentru a da declaraţii. 

El răspunse imediat la telefon. 

— Ce se petrece? întrebă ea. 

Tatăl său își drese glasul, așa cum obișnuia să facă atunci 
când voia să câștige timp. 

— Ce vrei să spui? 

— În presă scrie că ai fost suspendat. 

— Asta intervine automat, confirmă tatăl ei. Din moment ce 
mă suspectează de falsificare de probe, trebuie să mă 
îndepărteze din funcţie. 

— Cum pot să creadă așa ceva? 

— Am văzut noile analize, îi explică tatăl ei și-i spuse pe scurt 
motivele care stăteau la baza solicitării de redeschidere a 


VP - 103 


cazului. Nu se pune problema dacă au fost falsificate, ci se pune 
întrebarea cine a făcut-o. 

— Dar de ce te suspectează pe tine? 

— Eu am fost responsabil atunci și trebuie să-mi asum 
răspunderea acum. 

Line clătină din cap. 

— Dar noul martor? întrebă ea. Cel care poate să-i ofere un 
alibi lui Haglund. Știi mai multe despre asta? 

— Nu, dar cred că vom afla curând. Henden plănuiește 
probabil să menţină interesul presei oferind informaţii cu 
picătura. 

Line dădu din cap. Era o foarte bine cunoscută strategie a 
mass-media. Nu era necesar să ofere ziariștilor mai multe 
pentru a apărea pe prima pagină. Detaliile puteau să apară în 
articolele următoare. 

— Atunci, ce știi? întrebă ea. 

— Încerc să lămuresc lucrurile. 

— Cum adică? 

Tatăl ei își drese glasul. 

— Am fost în arhivă înainte să plec de la birou, răspunse el. 

— Lucrezi la caz? 

— Încerc să-l privesc cu alţi ochi. 

Line se ridică și merse la fereastră. 

— ÎI crezi nevinovat? se interesă ea. 

— N-am găsit nimic care să mă convingă de contrariu, 
răspunse tatăl ei. 

Vremea mohorâtă de afară umplea camera cu o lumină 
difuză. Line se uită la notițele din cazul la care lucra ea. Deodată 
nu mai păreau atât de importante. 

— Pot să vin să te ajut, sugeră ea. 

Nu era o problemă. Putea să se oprească din ce făcea și să-și 
ia concediu medical. Nimeni nu putea s-o condamne. 

— Poate mi-ar prinde bine și mie, adăugă ea. Va fi instructiv 
să vad cum lucrează poliţia. 

Tatăl ei nu spuse nimic, ca și cum ar fi luat propunerea în 
considerare. 

— Lasă-mă să mă gândesc la asta, spuse el. Tu ce faci? Te 
ocupi tot de cazul din Fredrikstad? 

— Voi mai sta pe aici vreo două zile. 

— A fost arestat cineva? 

Line pricepu că tatăl ei nu urmărise știrile și-l înțelegea. 

— Nu, și cred că va mai dura o vreme, răspunse ea. Unde ești 
acum? 

— La cabană. 

Se întoarse cu spatele la fereastră, se așeză pe pervaz și-și 
cuibări picioarele sub ea. Revăzu în minte cabana vopsită în 
roșu de la malul mării și realiză că tânjea după sunetul valurilor 
nestatornice ale mării și după ţipetele pescărușilor. 

— Ești sigur că nu vrei să vin la tine? 

— Sunt bine, stai liniștită, o asigură tatăl ei. Dar ești oricând 
bine-venită. 

Line se hotărâse deja. Va termina ce avea de făcut și își va 
lua liber câteva zile. 

— Cine a fost ucis? se interesă tatăl ei. 

— Cel mai probabil, cineva numit Jonas Ravneberg. Un tip 
aproape anonim. Fără familie sau serviciu. Voi vorbi cu cineva 
care-l cunoștea, așa că vom avea subiectul pregătit atunci când 
numele va fi făcut public. 

— Singură? 

— Fotograful mă însoțește, zise Line, înțelegând îngrijorarea 
tatălui ei. 

Acolo, undeva, era un criminal în libertate și, probabil, făcea 
parte din cercul de cunoscuți al victimei. 

29. 


Fotograful se servi cu cafea din belșug de la automatul din 
hol. Line își umplu și ea un pahar de carton și era pregătită. 
După ce traversară râul Glomma, ea urmă instrucțiunile date de 
GPS. Ruta îi conducea spre est. Clădirile erau din ce în mai rare 
și, curând, se treziră înconjurați de miriști cu brazde și cioturi 
galbene rămase după secerișul porumbului. Erik Fjeld ridică 
aparatul foto și surprinse imaginea unui vechi tractor 
abandonat. După cincisprezece minute, pe partea dreaptă a 
drumului apăru un lac întins, iar în scurt timp GPS-ul le indică să 
vireze la următoarea ieșire. 

O alee îngustă și pietroasă se deschidea prin peisajul sinuos și 
plin de stânci. 

— Cum vrei să fie pozele? întrebă fotograful și șterse 
obiectivul aparatului. 

— De aproape. Personale și intime, ca să se reflecte cât de 
bine cunoștea victima. 

Apoi, își aminti ce-i spusese Torgeir Roxrud, că prietenul său 
avea o frământare. Ceva-l rodea pe dinăuntru. 

— Și sumbre, adăugă ea. Întunecate și pline de umbre. 

Drumul se termina în dreptul unei case joase, vopsită în 
maroniu, cu giurgiuvele albe și ţiglă de culoare verde, 
înconjurată de molizi. jgheaburile ruginite de pe acoperiș erau 
acaparate de mușchi și, într-o parte, atârnau de cornișă. In curte 
era o veche macara, stive de anvelope uzate și un motor de 
automobil, precum și câteva piese de schimb pe un podium de 
lemn. 

Line ocoli o baltă imensă și parcă în faţa unui cadru 
improvizat, acoperit cu o folie de plastic zdrenţuită. 

— Nice, zâmbi ironic Erik Fjeld. Întunecat și dubios n-ar trebui 
să fie o problemă. 

Coborâră din mașină. Aerul era rece și mirosea a noroi și 
frunze putrezite. Ş 

Line se duse și bătu la ușă. Nimic. Incercă din nou, puţin mai 
tare, dar tot nu răspunse nimeni. 

De-o parte și de alta a celei mai apropiate ferestre atârnau 
niște perdele înflorate. Line sprijini un scaun de lemn de zid și, 
ridicându-se pe vârfuri, aruncă un ochi înăuntru. Zări o bucătărie 
echipată cu toate cele esenţiale: dulapuri, blat de lucru, cuptor 
și frigider. Pe masă, lângă cana de cafea, era împăturit un ziar. 
Ciocăni în geamul ferestrei și-l strigă pe nume pe cel care locuia 
acolo, însă nu primi niciun răspuns. 

Cobori și se întoarse spre fotograf. Din spatele lui, de pe o 
potecă din pădure, apăruse un câine negru și mare. Se opri în 
luminiș și rămase așa, cu urechile ciulite, cu coada în jos și capul 
aplecat. Line nu mișcă un mușchi și doar aruncă o privire scurtă 
spre mașină. Erik Fjeld se întoarse să se uite în aceeași direcţie 
și făcu încetișor câţiva pași înapoi. 

Câinele stătea tăcut la o distanţă de douăzeci de pași și nu-i 
scăpa din priviri. Niciunul dintre ei nu spuse nimic. Zăboviră așa, 
cam un minut, până auziră un fluierat scurt. Câinele începu să 
dea din coadă și să se poarte prietenos. Din pădurea din spatele 
lui ieși un bărbat purtând o jachetă neagră, pantaloni largi și o 
pălărie cu bor larg. 

Erik Fjeld își ridică aparatul în dreptul ochilor și-l fotografie. 

— Aţi sosit, spuse el întinzându-le mâna când ajunse în 
dreptul lor. 

Câinele o adulmecă mai întâi pe Line și-i linse mâna, după 
care-l mirosi pe fotograf. 

Torgeir Roxrud îl duse la colțul casei și-l legă. 

— Puteţi intra, spuse el, luându-le-o înainte. 

Îi conduse în sufragerie și-i rugă să ia loc pe canapea, după 
care își dădu jos jacheta și o așeză pe speteaza scaunului. 
Camera semăna mai curând cu un atelier. Era foarte înghesuită. 
Multe cutii de carton erau stivuite pe lângă pereţi și majoritatea 
pieselor de mobilier erau utilizate ca loc de depozitat diverse 
unelte și piese auto. 

— Vă servesc cu ceva? întrebă el. Cafea? 

Amândoi făcură semn din cap că nu. 

— Nu știu în ce măsură l-aţi cunoscut pe Jonas Ravneberg, 
spuse Line. Dar noi vă spunem condoleanţe. 

— Da, mulţumesc, răspunse Torgeir Roxrud și se așeză, însă, 
după cum v-am spus și la telefon, nu cred să fie cineva care să-l 
fi cunoscut cu adevărat. 

— Cum l-aţi întâlnit? 

Torgeir Roxrud se îndreptă se spate. Când respira, din piept 
se auzea un fel de horcăit. 

— Prin intermediul lui Max, explică el și aruncă o privire către 
câinele de afară. 

— Frumos câine, comentă Erik Fjeld. Este ciobănesc? 

Lui Line îi plăcea atunci când fotograful intervenea în discuţie. 
Făcea ca atmosfera să fie mai destinsă. _ 

— Da, ciobănesc danez, preciză Roxrud. In fiecare vineri îl iau 
cu mine până la Kongsten să hoinărească. Ne cam săturăm de 
pădurile de aici și profit de ocazie ca să fac și cumpărături. Ne- 
am cunoscut când Max era pui. Era foarte vesel și voia să salute 
pe toată lumea. Tiedemann este mai mare cu un an, dar 
amândoi sunt cuminţi și jucăuși. 

Tuși, acoperindu-și gura cu mâna. 

— Câinii au fost cei care s-au întâlnit primii, abia apoi am 
intrat în vorbă. 

— Cum era? 

— Plăcut. Tăcut. Serios. Era un singuratic, desigur. Nu avea 
prieteni sau familie. Doar pe Tiedemann. Câinele unde este, 
apropo? 

— Este la centrul Falck, explică Line. Probabil vor încerca să-i 
caute un stăpân. 

Bărbatul căzu pe gânduri. 

— Despre ce-i plăcea să vorbească? se interesă Line. 

— Îi venea greu să povestească, explică bărbatul și ridică o 
cheie franceză de pe masa de lângă el. Nu întreba niciodată 
nimic. Trebuia să-i scot vorbele cu cleștele. Dar se enerva 
repede. Nu voia să fie deranjat de nimeni. Cred că stătea prost 
cu nervii. Devenea anxios când îl deranja cineva. 

Se ridică, merse la fereastră și se uită la câine. Erik Fjeld 
ridică aparatul și-i mai făcu un instantaneu. 

— Odată, mi-a povestit despre tatăl lui, spuse el lăsând cheia 
din mână. Era între Crăciun și Anul Nou, în urmă cu doi ani. L-am 
invitat să vină de Ajun, dar a refuzat. Dar pe 26 decembrie a 
venit și a rămas peste noapte la mine. Am mâncat și am făcut o 
plimbare cu câinii până pe vârful Vetatoppen. Mai târziu, spre 
seară, am băut ceva și mi-a povestit despre tatăl său, cum a 
căzut pe scările de la pivniţă, s-a lovit la cap și a murit. Asta se 
întâmpla când el era mic. Apoi a vorbit despre mașinile lui. 

— Mașinile? 

— Colecționa mașini în miniatură. Modele americane vechi. 
Era pasionat. Și despre Elvis. Îi plăcea Elvis. 

— Regele, interveni Erik Fjeld. 

Torger Roxrud se duse spre un dulap din celălalt capăt al 
camerei. 

— Și eu sunt colecționar, spuse el, și scoase un dosar. 
Colecționez bancnote și timbre vechi, preciză el râzând. Vreţi să- 
mi vedeţi colecția? 

Line zâmbi și spuse că da. Putea fi o fotografie excelentă. 
Torgeir Roxrud și interesul comun de a colecţiona. 

— Făcea parte din Clubul Colecţionarilor? dori să confirme 
Line, după ce avu clasorul cu timbre în faţa ei. 

— Da, eu l-am făcut să se înscrie, spuse Torgeir Roxrud și 
întoarse paginile albumului. Am crezut că-i va prinde bine. Să 
iasă puţin în lume. Să-și facă prieteni noi. 

Găsi ce căuta și-și puse degetul pe un timbru de 30 de øre® 
tipărit cu cerneală roșie. Erik Fjeld ajustă obiectivul și făcu 
câteva poze. 

— Asta este bijuteria, explică el, însă trebui să se oprească 
brusc din cauza unei crize de tuse. 

Se înroși la față, iar trupul masiv îi tremura violent. 

— Un timbru de 30 de øre, cu susu-n jos, continuă el după ce- 
și trase sufletul. În 1906 a fost o penurie de timbre și pe vechile 
timbre de 7 șilingi au fost supratipărite cele de 30 de øre. In 
total, au fost modificate 450.000 de timbre și câteva mii mai 
sunt încă în circulaţie. Valorează între 20 și 30 de coroane. Insă 
una dintre foile supratipărite a fost pusă de-a-ndoaselea, iar 
valoarea acestor exemplare este de o mie de ori mai mare. 

Line se uită la mica bucată de hârtie pe care cifra treizeci era 
poziționată invers. 

— Vreţi să spuneţi că asta valorează 30.000 de coroane? 
întrebă Erik Fjeld și făcu un instantaneu cu albumul. 

Torgeir Roxrud confirmă, făcând semn cu capul. 

— O mașină în miniatură cât poate valora? se interesă Line. 

Gazda lor ridică din umeri, închise albumul și-l puse la loc. 

— La târguri se vând cu câteva sute, răspunse el. Nu se 
compară cu timbrele. Timbrele sunt, la origine, titluri de valoare 
și-ți poţi organiza colecţia într-un mod total aparte faţă de alte 
obiecte de colecție. 

— Jonas Ravneberg avea modele rare? 

Torgeir Roxrud se așeză la loc. 

— Ei bine, avea mașinile lui Elvis. 

— Mașinile lui Elvis? 

— Cadillacuri. Elvis deţinea cel puţin o sută și Jonas avea 
majoritatea modelelor. 

— Valorau mult? 

— Cred că putea să vândă fiecare exemplar pentru o mie de 
coroane, dacă găsea cumpărătorul potrivit. Avea mai mult de o 
sută, așa că făceau o sumă frumușică. 

— Ținea legătura cu alți membri ai Clubului Colecţionarilor? 

— Nu, participa doar la întruniri. 

Line se uită prin notițele sale. 

— Dar cu Astrid Sollibakke sau Mona Husby? 

Torgeir Roxrud se frecă pe bărbie. 

— Astrid este în comitetul de selecţionare a membrilor, 
răspunse el. M-a sunat săptămâna trecută și mi-a propus s-o 
înlocuiesc pe Mona la conducere. Am refuzat, dar i-am sugerat 
să-l roage pe Jonas. Nu cred că Jonas a avut vreun alt contact în 
afară de acesta, dar mai demult a avut o iubită. 

— Pe cine? 

— Nu-mi amintesc numele. Au stat împreună, dar asta cu 
mult timp în urmă. Înainte să se mute în Fredrikstad. 

Line schimbă subiectul și continuă cu întrebările pe care și le 
pregătise. 

— A avut vreodată nevoie de un avocat? 

— Avocat? Nu. Și poliția m-a întrebat fix același lucru. Nu știu 
la ce i-ar fi folosit. 

— Știţi de ce a luat legătura cu ziarul local, Fredrikstad Blada? 

Torgeir Roxrud se lăsă pe speteaza scaunului. 

— Se pare că știți mai multe lucruri decât mine despre Jonas, 
afirmă el. Cum aţi aflat toate aceste lucruri? 

Line îi zâmbi dezarmant. 

— Avem metodele noastre, răspunse ea și-și dădu și ea 
seama cât de ridicol sunase asta. 

Dar pe Torgeir Roxrud nu păru să-l deranjeze. 

— N-a primit ziarul timp de două zile, explică el. Probabil că 
aveau un curier nou, însă totul s-a rezolvat după ce i-a sunat și a 
vorbit cu ei. 

Line dădu din cap și își verifică notițele. Subliniase cuvintele 
iubită și înainte de Fredrikstad. 

— Înainte unde a locuit? întrebă ea. 

— De cealaltă parte a golfului, preciza Roxrud și arătă punctul 
cardinal. În Vestfold. Jos, în Larvik. 

— Line, tu nu ești de acolo? întrebă fotograful. 

Line dădu din cap. Această coincidenţă făcea lucrurile și mai 
interesante. 

— Ştiţi de ce s-a mutat în Fredrikstad? 

Torgeir Roxrud tuși. 

— Nu cred că s-a mutat cu adevărat în Fredrikstad, răspunse 
el. Nu era atât de important unde se stabilea. Cred că mai 
curând fugea de ceva. 

30. 


Potrivit raportului fotografiat pe furiș de Erik Fjeld în timpul 
conferinţei de presă, pe lângă bărbatul care-l descoperise pe 
Jonas Ravneberg, poliția mai avea un singur martor, pe 
Christianne Grepstad. Trăia într-o casă de lemn consolidată și 
modernizată, aflată la doar 500 de metri de locul faptei. Putea fi 
un martor care s-o fi văzut pe victimă și pe câinele acesteia cu 
puţin timp înainte de comiterea crimei sau care să fi observat 
alte detalii interesante. 

Line trecu cu mașina pe lângă casa ei și văzu că în casă era 
aprinsă lumina. Întoarse și parcă lângă gard. 

— Vrei să vin și eu? întrebă Erik Fjeld și se întinse să ia 
camera. Dacă nu, pot rămâne aici să editez fotografiile. 

— Așteaptă aici, atunci, spuse Line. Nu sunt sigură că vrea să 
vorbească cu noi. 

Cobori din mașină și intră pe poartă. Pavajul din curte era 
alunecos din cauza ploii. În fața garajului cu ușă dublă era un 
Volvo, iar lângă zidul casei, o bicicletă întoarsă cu roţile în sus. 

Line sună. O parte a interiorului casei se întrezărea printr-o 
fereastră de lângă ușă. Casa părea să fie spațioasă, aerisită și 
primitoare. De ușa de la intrare se apropie o femeie, cu capul 
ușor înclinat ca să vadă cine era oaspetele neinvitat. In urma ei 
venea un copilaș. Deschise ușa cu o privire întrebătoare. 

— Bună, spuse Line arătându-i ecusonul de ziarist. Mă numesc 
Line Wisting și lucrez pentru VG. Mă întrebam dacă pot vorbi cu 
dumneavoastră despre bărbatul care a fost ucis ieri. 

Copilul ce stătea atârnat de piciorul mamei lui se uită la Line 
și spuse ceva neinteligibil. 

— Am încercat să vă sun azi, mai devreme, continuă Line și-i 
zâmbi micuțului. Voiam doar să văd ce știți. 

Femeia dădu din cap în semn că știa că Line încercase s-o 
contacteze la telefon. 

— Nu știu foarte multe despre el, începu femeia. 

— Aveţi puţin timp la dispoziţie? întrebă Line învățase să 
apeleze la câteva trucuri pentru a obţine astfel de interviuri 
neanunțate. 

— Pot veni mai târziu, dacă este un moment nepotrivit. 

— Nu, este în regulă, o asigură femeia și-i făcu loc să intre. 
Soţul meu este într-o călătorie de afaceri. 

Line fu poftită într-o bucătărie generoasă, cu șemineu pe gaz 
în care ardea o grămadă de cărbuni falși. Pe blat era așezată o 
tavă de chifle proaspăt coapte. Aroma lor se răspândise în toată 
încăperea. 

— Tocmai am scos ceva din cuptor, explică Christianne 
Grepstad și ridică pruncul într-un scaun. Vreţi să încercaţi? 

— Da, zâmbi Line. 

Christianne Grepstad mută chiflele pe un platou și așeză 
câteva farfurii pe masă. Era cam de-o vârstă cu Line, 28 de ani, 
poate chiar puţin mai mică, dar deja avea soț, copil și o casă. 

Intâlnea din ce în ce mai des femei care obținuseră mai multe 
în viaţă decât ea. Acest aspect nu o afecta în mod deosebit. 
Mereu s-a gândit că i-ar plăcea să aibă o familie și copii, însă 
cândva în viitor. Pentru moment, îi plăcea să fie propriul ei 
stăpân, să-și organizeze timpul după bunul plac, să lucreze 
peste program fără s-o mustre conștiința. Uneori își făcea însă 
griji că nu avusese ocazia să întâlnească un alt bărbat după ce 
se despărțise de Tommy Kvanter. Ultimul lucru pe care și-l 
dorea era să pice în mrejele unei relaţii cu un bărbat care, 
evident, nu era destul de bun pentru ea. O colegă mai în vârstă 
de-ale ei avusese timp de aproape un deceniu o relaţie cu un 
jurnalist specializat pe articole culturale, dar acel om era 
căsătorit, iar Line își promisese că nu se va bloca într-o relaţie 
fără viitor, ca să descopere apoi brusc că e prea bătrână pentru 
ceea ce-și dorise cândva. 

— Ce știți despre caz? o întrebă ea, alungându-și gândurile. 

— Nu știu, de fapt, nimic, dar cred că l-am văzut. 

Luă două câni mari dintr-un dulap de deasupra chiuvetei și le 
puse pe masă. 

— Ceai? 

— Ar fi minunat, spuse ea dând din cap, fără să lase 
conversaţia să devieze de la subiect. Pe cine aţi văzut? 

Christianne Grepstad umplu ceainicul cu apă. 

— Pe cel care a murit, răspunse ea și scoase o cutie cu plicuri 
de ceai și un bol cu zahăr. Mă rog, cred că pe el. Plimba un câine 
și purta un pardesiu, așa cum s-a spus. M-am gândit că trebuie 

să spun ceva. Poliţia a rugat pe cei care au văzut ceva să-i 
contacteze. 

Copilul se întinse după o cană de plastic și o prinse cu 
degețelele lui dolofane. 

— Unde l-aţi văzut? întrebă Line. 

Micuţul lovi cana de masă, după care o aruncă pe podea și se 
uită fix la mama lui cu ochii lui negri ca tăciunele. 

— În Orașul Vechi, răspunse ea și luă o cană. Eram într-o 
cafenea cu câteva prietene și l-am văzut când veneam acasă. 
Stătea în faţa librăriei. 

Line nu cunoștea zona și o rugă pe femeie să-i explice mai 
bine. Studiase harta pe calculator și înțelese că vorbea de 
perimetrul cuprins în interiorul fortificaţiei în formă de stea, la 
vest de locul unde fusese găsit Jonas Ravneberg. 

— Știţi pe la ce oră se întâmpla asta? 

— Știu că am plecat din cafenea la nouă și jumătate. Este mai 
sus cu o stradă. 

Line refăcu în minte lanțul evenimentelor. Pontul fusese primit 
la redacţie la ora zece fără zece. Jonas Ravneberg fusese ucis, 
aproximativ, la zece - cincisprezece minute după ce fusese 
văzut de Christianne Grepstad. 

— Era singur? întrebă ea. 

— Da, răspunse femeia și se întoarse spre blatul de lucru. 

Apa din ibric era fiartă și femeia turnă în căni. 

— Dar părea că așteaptă pe cineva sau ceva anume, adăugă 
ea și se așeză. 

Line alese ceaiul verde. 

— Cum așa? 

— Nu știu. Pur și simplu... stătea acolo. Și poliția m-a întrebat 
la fel. M-am mai gândit după aceea, dar nu găsesc altă 
explicaţie. Mi-a lăsat impresia că va face ceva ilegal și aștepta 
să nu mai fie cineva în jur. 

— Ceva ilegal? Ce anume? 

Christianne Grepstad clătină din cap și luă o chifla. 

— Nu știu. A fost doar o senzaţie, dar cred că ascundea ceva. 

— În ce sens? 

— Avea mâinile în pardesiu. Ca și când ar fi ţinut acolo ceva 
ce nu voia să se ude. 

Line își puse zahăr în ceai și-și imagină cum stătea Jonas 
Ravneberg în ploaie și aștepta. 

— V-aţi întâlnit cu cineva? întrebă ea și luă o gură de ceai. 
Mergând mai departe? 

Femeia se gândi pentru un moment, dar dădu din cap că nu. 

— Nu-mi aduc aminte să fi văzut, dar pe el mi-l amintesc bine. 
Aveam o presimţire urâtă. M-a urmărit cumva cu privirea. Cu 
ochii aceia mici și negri. N-am inventat chestia asta doar pentru 
că este mort. Gândurile acestea le-am avut și atunci. Imi 
amintesc că m-am întors ca să văd dacă mă urmărește, dar el 
stătea acolo și mă privea. 

Cana copilului căzu iar pe podea. De data asta femeia o lăsă 
acolo. 

— În curând va merge la culcare, explică mama lui. 

— Poliţia a întrebat și despre altceva? se interesă Line. 

Era interesant de știut din ce perspectivă adresează polițiștii 
întrebările. 

— Au pus cam aceleași întrebări ca și dumneavoastră, doar c- 
a trebuit să explic cum eram îmbrăcată, unde am fost, cu cine 
am fost în cafenea și pe cine am mai văzut acolo. Au spus că 
așa e protocolul. 

Line dădu din cap și conversaţia devie spre alte subiecte. 
Generoasa cană de ceai era doar pe jumătate goală când Line 
se ridică și spuse că trebuie să plece. Atunci când ieși din casă, 
afară ploua din nou și traversă strada alergând și cu capul 
aplecat. După ce se așeză la volan, Erik Fjeld o privi nerăbdător. 

— Ceva nou? întrebă el. 

— Nu chiar, răspunse Line și porni GPS-ul. L-a văzut pe Jonas 
Ravneberg și pe câine în faţa unei librării din Orașul Vechi. 

— Ce făcea el acolo? 

— Aștepta. Ceva sau pe cineva. 

Erik Fjeld nu spuse nimic, iar Line se uita atentă la mica hartă 
de pe ecran. După ce stabili ruta, ieși pe drumul principal și 
merseră cu mașina pe lângă un cimitir până când ajunseră în 
dreptul unui indicator care arăta direcţia spre Centrul Vechi. 
Urmară instrucţiunile și ajunseră pe o stradă cu copaci bătrâni și 
golași. Nu după mult timp, asfaltul fu înlocuit de piatra cubică ce 
strălucea în lumina lămpilor stradale și se oglindea în apa de 
ploaie de pe jos. Drumul denivelat făcea mașina să trepideze. 
Imediat după zidurile de apărare ce înconjurau Orașul Vechi era 
un spaţiu mare și deschis, ce împărțea drumul în două. Chiar în 
faţă erau patru case vechi din lemn. La parterul celei mai mari 

dintre ele funcționau un mic coafor și un magazin Libris. Line 
opri lângă trotuar și se uită în susul și în josul străzii. O femeie 
plinuţă și scundă, cu o umbrelă roșie, venea dintr-o parte. 

— Ce vrei să faci aici? întrebă Erik Fjeld. 

— Nu știu exact, răspunse Line și privi înapoi spre direcția din 
care veniseră. 

Dacă zidurile nu i-ar fi blocat câmpul vizual, ar fi văzut locul în 
care Jonas Ravneberg fusese ucis. 

Doamna cu umbrelă se uită spre mașină când ajunse în 
dreptul ei. În spatele ei venea un bărbat mai tânăr. Mergea cu o 
mână băgată în buzunarul hainei. Când se apropie, scoase un 
plic voluminos, de culoare gri, traversă spre intrarea în librărie 
și-l lăsă într-o cutie poștală de culoare roșie amplasată pe 
perete. 

Line se uită lung după el. 

— A pus ceva la poștă, spuse ea. 

— Am văzut, confirmă Erik Fjeld. 

— Nu el, spuse Line, făcând semn spre bărbat. Jonas 
Ravneberg. A pus ceva la poștă înainte să fie ucis. 

31. 


Afară se întunecase fără ca Wisting să-și fi dat seama. Nu era 
tocmai noapte, ci mai mult o semiobscuritate. 

Se lăsă pe spătarul scaunului, închise ochii și-și prinse puntea 
nazală între degetul mare și arătător. Trebuia să recunoască 
faptul că nu se putea concentra asupra sarcinii pe care și-o 
propusese. Voia să afle ce poliţist ar fi putut planta proba ADN. 
În lipsa unor detalii concrete spre care să-și îndrepte atenţia, se 
hotărâse să recitească toate documentele, poate-poate reușea 
să descopere ceva nou printre rânduri. 

Gândurile îi fugeau întruna la Rudolf Haglund. Să le fi scăpat 
ceva din vedere în urmă cu șaptesprezece ani? Un amănunt 
peste care și el trecuse cu vederea sau pe care l-a tratat 
superficial și care ar fi putut să ajute la punerea cap la cap a 
tuturor pieselor? 

Până acum nu găsise nimic care să arate că Rudolf Haglund 
era nevinovat, dar nici ceva care să-i întărească încrederea că el 
fusese autorul. 

Aprinse lampa de perete. Lumina îi făcea chipul să tremure, 
reflectat în fereastră. Propriii săi ochi îl priveau straniu de goi. 
Clipi și-și îndreptă atenţia spre un nou document. Raportul 
întocmit în urma aplicării procedurii de identificare după 
fotografie, la care a participat martorul Karsten Brekke, îl indica 
pe tractorist. 

Nils Hammer fusese cel care condusese audierea. Procedura a 
fost efectuată potrivit regulilor trasate de procurorul general. 
Regula fundamentală era ca martorul chemat să indice 
persoana căutată să aibă mai multe opţiuni și să nu fie 
influenţat într-o anume direcţie. 

Inițial, Karsten Brekke a repetat descrierea pe care o făcuse 
bărbatului necunoscut din Opelul alb. Corespundea cu portretul 
lui Rudolf Haglund. Aproximativ 30 de ani, păr negru, mai des 
pe laterale. Față lată cu bărbie ascuţită și ochi negri și apropiaţi. 

Apoi i se arătaseră fotografiile a doisprezece bărbaţi având 
aceeași vârstă, formă a feței și culoare a părului. Imaginile au 
fost amplasate pe o planșă de perete, fiind împărţite pe patru 

rânduri a câte trei fotografii. O copie în format A4 a tabloului a 
fost capsată la raport. Rudolf Haglund era la poziţia a doua din 
al doilea șir. Asta îl făcea să fie aproximativ în centrul planșei. 
Asupra lui căzu mai întâi privirea lui Wisting. Poate pentru că 
faţa îi era familiară, însă se gândi și la faptul că ochii au tendința 
să caute centrul. Un punct median. 

Karsten Brekke l-a indicat pe Haglund. Declaraţia lui a fost 
reprodusă în raport: „E/ este. Numărul 5”. Fiind întrebat cât este 
de sigur, a răspuns: „Cât se poate de sigur”. 

După identificare s-a luat o pauză, apoi Karsten Brekke a fost 
rechemat și i s-au arătat aceleași imagini, dar așezate în altă 
ordine. De această dată, Rudolf Haglund era la poziția 
unsprezece. Karsten Brekke a fost la fel de sigur. 

Următorul document din dosar era Ordonanta de arestare, 
semnată și ștampilată de Audun Vetti. 

Identificarea după fotografie a fost temelia pe care a fost 
construit tot cazul împotriva lui Haglund. Reprezentase un pas 
semnificativ în investigaţie și, la drept vorbind, o descoperire 
mai importantă decât rezultatul testului ADN. Dacă Karsten 
Brekke nu l-ar fi recunoscut pe Rudolf Haglund, polițiștii n-ar fi 
putut obţine de la el eșantionul ADN cu care să fie comparate 
rezultatele analizei mucurilor de ţigară. 

Fotografia folosită fusese luată din registrele poliţiei, fiind 
făcută cu ocazia acuzațiilor de exhibiţionism cercetate cu doi ani 
înainte, însă, în momentul în care l-au arestat pentru omucidere, 
înfățișarea lui era practic neschimbată. 

Wisting reciti raportul. Pentru cineva care nu se aflase în acea 
încăpere era dificil să aprecieze dacă Brekke fusese influențat în 
vreun fel. Fotografiile au fost așezate aleatoriu, conform celor 
consemnate de Nils Hammer, și nu exista niciun motiv să se 
creadă că așezarea pozei suspectului în zona centrală a planșei 
a fost intenţionată. Totuși, constituia un punct slab faptul că Nils 
Hammer se ocupase singur de procedură. Conform 
regulamentului, identificarea după fotografie ar fi trebuit 
organizată și efectuată de un ofiţer de poliţie cu grad superior, 
asistat de cel puţin o persoană. 

Puse jos raportul și-și dădu seama că-i este foame. Se gândi 
că nu mâncase toată ziua. Se ridică, se duse spre blatul din 
bucătărie și-și umplu un pahar cu apă. Era ora opt și hotărî să 
mai stea un ceas înainte de a porni spre casă. 

Raportul privind identificarea pe baza fotografiei era deschis 
pe canapea. Wisting bău paharul pe jumătate, îl umplu din nou 
și-l luă cu el. Se așeză și ridică în lumină planșa cu pozele 
folosite în timpul procedurii. Ceilalţi unsprezece bărbați fuseseră 
selectați aleatoriu, după înfățișare, din registrele foto. Erau 
surprinși din faţă și din profil. Wisting nu-l cunoștea pe niciunul 
dintre ei. Dădu pagina până la pasajul în care Hammer 
descrisese modul în care a fost efectuată confruntarea. Nu era 
precizat dacă lui Karsten Brekke i se pusese în vedere că era 
posibil ca persoana căutată de ei să nu se afle neapărat printre 
cele din poze. Logica acestui punct din regulament urmărea ca 
martorul să nu fie pus sub presiune și să fie eliminată o posibilă 
cauză de eroare în identificare. Hammer i-ar fi putut spune acest 
lucru fără să-l și consemneze, însă era ciudat că nu se făcea 
această menţiune în condiţiile în care, în rest, era un raport 
minuţios, incluzând chiar citate din afirmaţiile lui Karsten 
Brekke. 

Reveni asupra fotografiilor. Foaia avea o treime din planșa 
utilizată și, în plus, era o copie alb-negru, așa că-i era greu să 
vadă detaliile. Toţi bărbaţii aveau trăsături similare, dar părea 
că doar Rudolf Haglund avea nasul strâmb. 

Wisting duse foaia de hârtie la blatul din bucătărie și o studie 
sub o lumină puternică. Bărbaţii erau de aceeași vârstă și aveau 
aceeași formă a fetei, dar ochii și forma nasului erau diferite. 
Rudolf Haglund se evidenția din cauza deformării pronunţate a 
osului nazal. Nu avea nasul plat, precum al unui boxer, ci părea 
că a fost spart la un moment dat. 

Așa-l descrisese Karsten Brekke pe bărbatul necunoscut în 
prima declaraţie. Wisting dădu paginile înapoi și citi descrierea. 
Norvegian, în vârstă de aproximativ 30 de ani. Înalt de circa 
1,80 metri. Faţă lată, ochi apropiaţi, păr negru și cu o fractură 
distinctivă a nasului. Aceasta a fost descrierea dată publicității, 
care a făcut ca lista de suspecți să cuprindă foarte multe nume. 
Primiseră 93 de nume de bărbaţi care se potriveau descrierii. 92 
dintre ei au fost eliminaţi, așa că a rămas doar Rudolf Haglund. 

Înainte de identificarea după fotografie, Karsten Brekke a 
repetat descrierea bărbatului. Wisting citi: circa 30 de ani, păr 
negru, faţă lată, bărbie puternică și ochi căprui, foarte apropiaţi. 
Descrierea nasului a fost omisă. Putea fi o neglijenţă, însă lui 
Wisting îi venea greu să creadă asta. Astfel de trăsături le pot fi 

utile investigatorilor. Acela fusese detaliul care-l convinsese pe 
Wisting că Haglund era cel pe care-l căutau. 

Nu voia să creadă așa ceva, însă nu putea scăpa de bănuiala 
că Nils Hammer a omis acel detaliu pentru a nu fi evident celor 
care urmau să citească raportul că atenţia martorului a fost 
direcționată către cineva anume și nu a fost în mod egal 
distribuită. 

32. 


În cazul Ceciliei au existat două întrebări esențiale. Cine a 
făcut-o și de ce? 

După ce au aflat răspunsul la întrebarea „cine?”, cealaltă 
întrebare a intrat în umbră. A rămas pentru totdeauna fără 
răspuns. A fost ușor să presupună că răpirea a fost motivată 
sexual și că omorul a fost comis pentru a ascunde prima 
nelegiuire. Însă nu exista nicio dovadă că Cecilia fusese abuzată 
sexual. Era goală atunci când a fost găsită, dar acesta a fost 
singurul aspect care susținea mobilul sexual. Pe corpul ei nu au 
fost găsite resturi de spermă sau alte urme de la agresor. 

Știința criminalistică progresase mult în cei șaptesprezece ani 
care se scurseseră de atunci. Pe atunci, laboratoarele se bazau 
aproape exclusiv pe salivă, sânge sau spermă pentru a găsi 
ADN. Acum era suficient ca făptuitorul să fi venit în contact cu 
un obiect sau cu o altă persoană. Fotografiile prezentau într-un 
mod brutal trupul dezgolit pe masa de autopsie. Pielea avea 
culoarea mai deschisă pe piept și abdomen, ca și cum fata ar fi 
stat la plajă în bikini. Avea șoldurile și talia subţiri, iar părul 
pubian era blond și tuns scurt. Avea sânii mari, rotunzi și fermi, 
cu sfârcuri negre. De la brâu în jos, spre șold, era o dungă roșie 
despre care medicul legist spusese că a apărut atunci când s-a 
rostogolit în șanțul unde a fost găsită. Altfel, pielea era fină, 
lipsită de aluniţe sau zgârieturi. Avea mâini și picioare mici. 
Unghiile de la mâini erau vopsite în roșu, însă la baza cuticulelor 
se formase un cant. Faţa îi era rigidă, de o culoare alb- 
albăstruie. Ochii îi erau pe jumătate închiși, însă puteau fi 
observate mici pete de sânge în albul ochilor și fâșii cenușii și 
lucioase în interiorul pupilelor. Atenţia îi fu atrasă de aceste 
detalii. O privire goală, aflată undeva între teroare și neant. 
Poate că fusese lăsată goală ca să-i inducă în eroare pe 
investigatori. Probabil că altul era motivul real, însă le-a fost 
greu să-și imagineze care era acela - cel puţin, cu Rudolf 
Haglund în calitate de autor al crimei. 

Constatările judiciare fuseseră consemnate în biblioraftul 
roșu, în documentul cu numărul 58. Dosarul oferea o 

perspectivă mai detaliată asupra personalităţii lui Haglund decât 
cea rezultată în urma interogatoriilor. Scopul examinării 
psihiatrice a fost cel de a clarifica dacă acuzatul poate răspunde 
penal. Examinarea însăși depindea de acordul său de a purta 
această discuţie cu doi specialiști. Era o lectură interesantă, 
unde familia, creșterea, educaţia, munca, sănătatea și viaţa 
sexuală erau descrise dintr-o perspectivă diferită de cea a 
poliţiei. 

Haglund se născuse și crescuse în Schien și-și descria primii 
ani ai copilăriei ca fiind fericiţi. Fusese singur la părinţi, făcut la 
a doua tinerețe. Tatăl său lucra în serviciul poștal, în timp ce 
mama lui muncea cu jumătate de normă la un magazin de 
încălțăminte. Când a împlinit 8 ani, tatăl său a făcut cancer 
digestiv care s-a extins la celelalte organe. A făcut chimioterapie 
și a mai trăit cinci ani. Însă afecțiunea îl transformase în alt om. 
Devenise iritabil și nervos, iar Rudolf Haglund încasa adeseori 
bătăi. În același timp, și mama lui începuse să aibă probleme cu 
nervii. Simţea că întreaga sa lume se întorsese cu susul în jos. 
Printre altele, își uda patul și simțea că se-ndepărtează de toți și 
toate. La școală era bruscat, însă pentru vârsta lui era mare și 
voinic, așa că riposta apelând la forţa fizică. Putea să se impună 
și în alte împrejurări prin folosirea violenţei și periodic era 
exmatriculat pentru violenţă împotriva profesorilor. 
Comportamentul violent era menţionat și în relaţie cu mama sa. 

Nu era capabil să ţină pasul cu materiile teoretice și, la 
jumătatea clasei a opta, a fost mutat la o școală specială. După 
școala generală a fost admis la o școală profesională, însă nu s-a 
simţit la locul lui și a abandonat-o în scurt timp. Impulsurile 
agresive îl izolau și a fost declarat inapt pentru a îndeplini 
serviciul militar. 

Mama lui s-a sinucis când el a împlinit 20 de ani, lăsându-l 
astfel fără nicio rudă de gradul întâi. Cu ce a moștenit, a plecat 
de acasă și s-a mutat în Larvik, cumpărându-și o casă în zona 
rurală Dolven. 

Prin intermediul oficiului forțelor de muncă a fost angajat la 
un magazin de mobilă. S-a descurcat bine la serviciu și, după o 
perioadă de probă, i s-a oferit un post permanent, același pe 
care-l avea și când a fost arestat. 

Din punct de vedere emoţional, îi era greu să distingă între 
tristeţe, dezamăgire sau supărare. Se putea enerva din cauza 

unor lucruri mărunte, de exemplu pentru că nu putea să-și lege 
șireturile. Se simţea singur, însă nu considera că are o viaţă 
deșartă. Îi plăcea să fie singur și, printre altele, îi plăcea să se 
plimbe îndelung prin pădure și pe câmpuri și mai ales să meargă 
la pescuit. 

O secţiune separată era dedicată vieţii sale sexuale. A 
debutat la vârsta de șaisprezece ani cu o faţă de aceeași vârstă, 
dar nu au format niciodată un cuplu. După ce s-a mutat în 
Larvik, a început o relaţie cu o vecină mai mare decât el cu 13 
ani. Relaţia a încetat când ea s-a mutat în regiunea Vestlandet. 
Ulterior a avut parte doar de sex ocazional, cu partenere găsite 
prin intermediul unor anunţuri date în reviste de specialitate. A 
recunoscut fără rezerve că actele de sadism și dominare îl 
stimulau din punct de vedere sexual. 

Experții au conchis că Haglund nu prezenta simptome sau 
tare comportamentale care să indice o tulburare psihotică. 
Integritatea capacităţilor mintale n-a putut fi la fel de ușor 
stabilită. Din punctul de vedere al IQ-ului se afla în marja 
normală, însă prezenta deficiențe semnificative în privința 
dezvoltării personalităţii, în special când venea vorba de a-și 
controla pornirile agresive. În ciuda insuficientei dezvoltări a 
capacităţilor mintale, s-a stabilit că nu era debil. Avea 
discernământ și putea fi adus în faţa justiţiei. 

Pentru investigatori, toate rapoartele examinărilor psihiatrice 
au fost încă o confirmare că Rudolf Haglund era făptuitorul. Era 
portretul unei persoane care comisese fapte violente împotriva 
femeilor. Wisting se ridică și-și verifică mobilul. Lista apelurilor 
ratate se lungise, însă niciunul nu era de la Line sau de la 
Suzanne. Se apropia de ora zece, se făcuse mai târziu decât 
credea. i 

Lăsă hârtiile și notițele sale la vedere, dar trase draperiile. Işi 
luă haina, ieși și închise ușa în urma lui. 

Aerul era rece și avea un puternic iz sărat de mare. Inspiră 
profund și așteptă puţin ca ochii să i se acomodeze cu 
întunericul, înainte de a păși pe aleea ce ducea spre parcare. 
Ploaia făcuse ca micul petic de iarbă din faţa cabanei să devină 
noroios și dădu un ocol larg ca să nu intre în el până la glezne. 

Când porni mașina, la radio se difuza buletinul de știri. Se 
deschisese un caz în care un politician era acuzat că abuzase 
sexual de minori. Era pe punctul să oprească radioul, însă îl auzi 

pe crainic vorbind despre un alt caz în care poliția a anunţat 
dispariţia unei fete pe nume Linnea Kaupang, în vârstă de 
șaptesprezece ani, din Larvik. Dispăruse de vineri și poliția nu 
excludea posibilitatea să fi fost ucisă. Dând o scurtă descriere a 
fetei, polițiștii îi încurajau pe cei care știau ceva să ia legătura 
cu ei. 

Wisting opri radioul și, cu buzele strânse, porni la drum prin 
întunericul mut. Gândurile îi rătăceau în toate direcţiile. Ştia că 
i-ar fi plăcut să fie acolo. La secţie. Să facă totul posibil ca fata 
să fie găsită. La fel și cel care, probabil, o violase. 

33, 


Line era singură în camera de hotel. Se dezbrăcase și stătea 
întinsă pe burtă pe patul imens, cu laptopul în fața ei. Poliţia 
confirmase identitatea persoanei ucise, deci îi era mai ușor 
acum să scrie despre crimă. 

Articolul ei acoperea patru aspecte. În preambul, pentru a 
trezi interesul cititorilor, prezenta misterioasa spargere și 
continua cu vizita victimei la avocat, programată, dar 
nematerializată. Al treilea punct consta în descrierea 
caracterului victimei, bazându-se pe întâlnirea avută cu Torgeir 
Roxrud. Ultimul punct făcea parte din categoria aici a fost 
văzută victima ultima dată. Era convinsă că descoperise mai 
multe elemente decât oricine altcineva, însă îi era dificil să-și 
aștearnă gândurile pe hârtie. Se gândi la tatăl ei. El putea să 
accepte situația în care se afla și s-o privească din exterior. 
Părea atât de calm și calculat. 

Erau două modalităţi prin care el se putea reabilita, se gândi 
ea. Una era ca persoana care falsificase proba să fie 
descoperită, cealaltă era să găsească dovezi noi în cazul 
Ceciliei. Ambele păreau a fi vânare de vânt, cel puţin pentru un 
singur om. 

Se hotărî ca a doua zi să meargă la el. Putea să-l ajute și, în 
același timp, să caute informaţii despre Jonas Ravneberg. 
Avusese o iubită și locuise în Larvik înainte să se mute în 
Fredrikstad. 

Îi scrise un e-mail unuia dintre  investigatorii din 
departamentul de documentare al ziarului, întrebându-l dacă 
poate să afle ceva din registrele de carte funciară sau date 
despre adrese vechi din Registrul Naţional al Populaţiei. 

Apoi se ridică în șezut și încercă să se concentreze din nou 
asupra articolului. Editorul voia o pagină întreagă, ceea ce 
însemna 3.500 de caractere. Nu era o problemă să umple 
spaţiul. Din contră. Trebuia să cuprindă multe informaţii într-un 
spaţiu foarte restrâns. Trebuia să scrie scurt și la obiect. De 
obicei, se pricepea la asta, dar acum nu se putea concentra. 

Detectivul care-i pusese întrebări despre atacul din faţa casei 
lui Jonas Ravneberg o rugase să-l sune dacă-și amintește ceva. 
Se întoarse pe pat și aruncă o privire la mașina în miniatură. 
Cadillac-ul lui Elvis Presley. _ 

Salvase numărul de telefon în mobilul ei. Îl găsi și îl apelă. 

El răspunse scurt și expeditiv. 

— M-am gândit la ceva, spuse Line după ce se prezentă. La 
ceva ce am găsit în faţa casei lui Jonas Ravneberg. 

— Ce anume? 

Line se ridică de pe pat și merse să se așeze pe pervazul de la 
fereastră. 

— O mașinuţă. La început am crezut că este o jucărie a 
vreunui copil din vecini, spuse ea astfel încât să pară că nu știa 
foarte multe despre asta. Însă se pare c-ar putea fi o mașină în 
miniatură valoroasă, precum cele de colecție. Este veche și în 
stare bună. 

— Așa, și? 

— Ştii cumva dacă Ravneberg colecţiona așa ceva? 

Investigatorul ezită. 

— Mai sunt și altele în sufrageria din casa lui, spuse el într-un 
final. 

— Aţi descoperit ce s-a furat? 

— Aveţi mașinuţa la dumneavoastră? întrebă polițistul, fără 
să-i răspundă lui Line la întrebare. 

— Da. Credeţi că pe asta o căuta? 

Line trase draperiile și ridică mașinuța. Bărbatul ezită din nou. 

— Nu, răspunse el. 

— Știţi de ce a luat-o cu el, atunci? 

Polițistul nu răspunse. 

— Vin s-o iau. Unde vă găsesc? 

Line îi spuse numele hotelului. 

— Pot să ajung într-o jumătate de oră. 

— OK, dar mai este ceva. 

— Ce anume? 

Line se jucă cu capacul portbagajului mașinuţei. 

— Aţi verificat cutia poștală? întrebă ea, pe un ton agresiv. 

— Cutia poștală? 

— Vom scrie în ziarul de mâine că Jonas Ravneberg a fost 
văzut ultima dată în piaţa de la intrarea în Orașul Vechi, nu-i 
așa? 

— Ba da. 

— Acolo este o cutie poștală, explică Line. Credeţi c-ar fi putut 
să expedieze ceva? 

— Este o simplă speculație, spuse într-un final detectivul. Voi 
veni să iau mașinuţa. 

După ce închise telefonul, Line se întinse iar pe pat și se gândi 
că făcuse o treabă bună. Modul în care mascase faptul că a luat 
de la locul faptei un posibil mijloc de probă funcţionase. În plus, 
Line atrăsese atenţia către cutia poștală, fără să pară că oferea 
informaţii poliţiei. Oricum, probabil că era deja prea târziu. 
Probabil că poșta fusese deja ridicată și se afla pe drum, către 
destinatari. 

O jumătate de oră mai târziu terminase de scris articolul. Îi 
fusese mai ușor după ce scăpase de ceea ce o distrăgea. 

Işi puse pantalonii, aranjă cuvertura patului. Spera că 
polițistul va ajunge curând. Dormise puţin în ultimele douăzeci și 
patru de ore și trebuia să-și refacă forțele. 

Se tolăni pe scaun, porni televizorul și schimbă canalele unul 
după altul fără să găsească nimic interesant. Se ridică din nou, 
trase puţin draperia într-o parte și rămase în faţa ferestrei, cu 
braţele încrucișate. Nesfârșita ploaie așternuse perle de apă pe 
geamul ferestrei, trăgând un văl peste lumea de afară. O 
ambulanţă cu girofaruri albastre trecu pe stradă chiar în clipa în 
care cineva bătu la ușă. Luă mașina în miniatură în mână și se 
îndreptă spre ușă. Deschise, dar imediat făcu un pas înapoi. În 
fața ei nu era polițistul. Era Tommy. 

Nu-l mai văzuse de aproape trei luni. Fuseseră împreună timp 
de doi ani, însă toamna trecută se despărţiseră, amândoi 
înțelegând oarecum că așa era cel mai bine. Totuși, ei i-a fost 
mai greu decât credea să meargă înainte. După Tommy, îi 
compara pe toţi ceilalţi bărbaţi cu el. Cu siguranţă, el se 
potrivea stilului ei: relaxat, intelectual și pasionat de cultură. ȘI 
mai era ceva la el care încă o intriga. Avea un comportament 
netemător și emana un soi de amestec între liniște și ferocitate, 
care-i lăsa impresia că era în același timp periculos și bun. Însă 
atitudinea lui impulsivă, nepăsătoare și nechibzuită o făcea să 
nu se simtă în siguranţă. 

Totuși, ea n-a putut niciodată să ignore chimia dintre ei. Line 
nu mai simţise niciodată înainte o atracţie fizică atât de intensă 
și asta o fascina și o înspăimânta deopotrivă. 

Tommy stătea cu mâinile în buzunare și cu capul înclinat și 
ușor întrebător. 

— Ce mai faci? întrebă el. 

Ea îl îmbrăţișă chiar în mijlocul holului. Îi făcea plăcere să-i 
simtă trupul lipit de al său. 

— Ce cauţi aici? șopti ea. 

— Trebuia să aflu ce mai faci, spuse el, și o îndepărtă puţin de 
el ca s-o poată privi. 

— Dar cum m-ai găsit? 

— Scrie în ziar că ești în Fredrikstad, zâmbi el. Pe-aici nu sunt 
prea multe hoteluri. 

Îi zâmbi și ea și se retrase câţiva pași. El o urmă în cameră și 
închise ușa în urma lui. 

— Ce faci? o întrebă el din nou. 

— Bine, răspunse ea. Nu-mi pot pune ordine în gânduri, dar în 
rest sunt bine. 

Tommy o prinse de încheieturile mâinilor și o privi cercetător. 

— Ai fost atacată de un criminal, spuse el. Ai vorbit cu cineva 
despre asta? 

— Sunt bine, repetă ea și privi în altă parte. Am vorbit cu 
poliţia și la redacție. Mi-au oferit consiliere psihologică și tot felul 
de alte lucruri, dar nu e stilul meu. 

— Știu, răspuns el, însă nu-i dădu drumul. Dar tatăl tău? Ai 
vorbit cu el? 

Ea dădu din cap și constată că moștenea calmul de după atac 
de la tatăl ei. Capacitatea de a se distanţa de cele întâmplate și 
de a nu se lăsa copleșită de emoţii. 

— Mă bucur să te văd, spuse el, și o trase mai aproape de el, 
astfel încât capul ei se așeză în spaţiul gol de sub bărbia lui. 

Îi atinse mușchii pectorali, iar o mână își croi drum către gâtul 
lui. Părul lui negru și buclat se revărsa peste gulerul cămășii. Era 
moale, iar ea și-l înfășură pe degete. 

El se depărtă puţin de ea, îi zâmbi ușor, se aplecă și o sărută 
pe frunte. 

— Ce ai acolo? întrebă el, făcând semn cu capul spre cealaltă 
mână. 

Ea ridică mașina în miniatură. 

— O probă de la locul faptei, zâmbi ea. 

În acea clipă, cineva bătu la ușă. Ea merse să deschidă. În 
fața ușii era unul dintre angajaţii restaurantului. Avea o tavă cu 
fructe, biscuiţi și brânză și o sticlă de vin. 

— Nu am... începu ea, întorcându-se spre Tommy. 

— Lăsaţi-o aici, zise el. 

Ea îi făcu loc chelnerului și, brusc, își dădu seama că era 
trează de-a binelea. Tommy luă sticla de vin și lăsă o sută de 
coroane bacșiș. 

Mâncară pe pat și stătură de vorbă. El o lăsă să-i spună ce 
văzuse și ce credea despre acuzaţiile care i se aduceau tatălui 
ei. 

— Mâine plec acasă, spuse ea. 

— Pot să stau cu tine până atunci? întrebă el. 

Ea nu apucă să-i răspundă pentru că bătu cineva iar la ușă. 

— Chiar aștept pe cineva, spuse ea, și se ridică repede de pe 
pat. 

El o privi cu nedumerire în timp ce ea luă mașinuţa și se duse 
spre ușă. 

— Regret că am întârziat, spuse polițistul ce aștepta afară. 

— E în regulă, spuse Line. 

Îi dădu mașinuţa și privi peste umăr înapoi, în cameră. 

— Oricum, nu am de gând să adorm prea curând. 

34. 


Încet-încet, William Wisting se trezi. Își trecu mâna prin părul 
încâlcit. Primul său gând conștient se îndreptă spre Linnea 
Kaupang. Se întreba dacă peste noapte s-a aflat ceva nou 
despre fata cu bucle aurii. Nu putea scăpa de gândul c-ar fi 
putut contribui cu ceva dac-ar fi fost încă în funcţie. Nu se 
credea indispensabil și știa că situaţia e pe mâini bune, dar i-ar 
fi plăcut să fie acolo. 

Auzea respiraţia liniștită și ritmică a Suzannei. Se întoarse 
spre ea, îi privi chipul și se întrebă dacă-l cunoștea suficient de 
bine ca să știe că nu făcuse lucrurile de care era acuzat. Ea 
apăruse în viaţa lui cu trei ani în urmă și umpluse un mare gol. 
Mereu învăţa câte ceva nou despre ea și totuși era ca și cum nu 
știa cum va reacţiona în acest context, așa cum știa despre 
Ingrid. El și Ingrid se cunoșteau din școala generală și 
petrecuseră împreună aproape patruzeci de ani fericiţi. Ştia că i- 
ar fi fost alături în toată această perioadă. Spera ca și Suzanne 
să facă la fel. 

Când își puse picioarele pe jos, simţi răceala pardoselii. Dădu 
încet pătura la o parte și ieși tiptil din dormitor. 

Își urmă programul din fiecare dimineaţă. Făcu un duș, se 
îmbrăcă, luă ziarul și se așeză la masa din bucătărie, cu o cană 
de cafea. 

Însă astăzi nu mai porni televizorul. Ziarul local scria despre 
suspendarea lui pe prima pagină. Citi articolul. leșea în evidenţă 
modul corect de prezentare a faptelor, inclusiv că William 
Wisting nu putuse fi contactat pentru a da vreo declaraţie. 

În ziar se scria și despre noul caz de dispariţie. Publicaseră o 
fotografie cu Linnea Kaupang și făceau un rezumat al căutărilor 
în care voluntarii acţionaseră într-o zonă împădurită din 
apropierea casei ei. La căutări participaseră și mai mulţi prieteni 
de la școala la care învăţa. Toţi își legaseră pe haine panglici 
galbene, asemănătoare celei pe care o purta Linnea în păr, în 
fotografie. 

Împături ziarul la loc, dar rămase pe scaun, gândindu-se la ce 
se va întâmpla în continuare. Apăruse din nou un caz ce avea să 

afecteze comunitatea locală. Ellen Robekk, Cecilia Linde și, 
acum, Linnea Kaupang. Atunci, în urmă cu șaptesprezece - 
optsprezece ani, se dedicase trup și suflet găsirii lui Ellen 
Robekk și a Ceciliei Linde. Era neliniștit pentru că nu putea să 
facă același lucru și acum. 

Se pregăti de plecare și se întrebă dacă să intre în dormitor 
să-i spună și Suzannei. Ingrid ar fi dormit la fel de agitat ca el și 
s-ar fi trezit până acum. 

Decise s-o lase să doarmă și să-i scrie, în schimb, un bileţel, 
spunându-i că merge la cabană. 

Se simţi bine când scoase mașina din curte. Plecarea de 
acasă făcea parte din programul zilnic, dar senzaţia era una 
ciudată, pentru că acum se îndrepta spre coastă, nu spre oraș. 

Incerca să se gândească la ce ar fi putut face altfel în cazul 
Ceciliei. Singurul lucru care-i trecu prin minte fu acela c-ar fi 
trebuit să se concentreze mai mult asupra îndeplinirii sarcinilor 
principale. Avusese însă încredere în cei cu care lucra și 
constatase că rezultatele optime apar în lipsa 
micromanagementului. 

Peisajul din jurul său se ascundea în spatele unei perdele gri 
de ceaţă. Coborând spre zona unde se afla cabana, văzu la 
marginea drumului o căprioară cu capul ridicat și urechile 
ciulite. Stătea încremenită și-l urmărea cu ochii ei mari, căprui. 
Apoi făcu un salt și dispăru printre copaci. 

După ce parcă mașina, regretă că nu-și luase nimic de 
mâncare, însă decise să facă asta mai târziu. Oricum, voia să-i 
facă o vizită lui Finn Haber, care, la momentul dispariţiei Ceciliei, 
fusese responsabil cu efectuarea procedurilor criminalistice. 

Alunecă și aproape căzu pe aleea noroioasă, însă își regăsi 
echilibrul. Aerul era rece și umed și se-ntrebă dacă nu cumva 
trebuia să aprindă focul. Cheia abia se răsuci în broască. O forță 
și se gândi că trebuie să cumpere ceva cu care s-o ungă. Mai 
erau și alte lucruri pe care trebuia să le facă. Să chituiască 
ferestrele sau chiar să le înlocuiască, grinzile ar fi trebuit 
schimbate, la fel și câteva ţigle sparte. Se gândi că acum chiar 
avea timp să se ocupe de ele. Ingrid așa i-ar fi sugerat. Că i-ar fi 
prins bine să se detașeze complet și să-și canalizeze gândurile 
înspre alte activităţi. 

Documentele din dosar aflate pe măsuţa de cafea îl atrăgeau 
ca un magnet. Işi aruncă jacheta pe un scaun și se așeză. 

Carneţelul era încă deschis la ultima pagină, îl trase spre el, 
citind ce scrisese. Pentru altcineva nu reprezenta mai mult 
decât o complicată hartă mintală. Erau cuvinte-cheie și idei 
care-i veniseră în timp ce citea. Nume subliniate sau încercuite, 
conectate prin săgeți sau linii. Însă notițele nu conţineau nimic 
substanțial. 

Se uită la dosarele din faţa lui și se întrebă de unde trebuia să 
înceapă. Biblioraftul roșu era puţin mai departe decât celelalte. 
Il împinse cu degetul arătător ca să fie în rând cu ele. Un post-it 
galben marca pagina până la care studiase. Apoi îl cuprinse o 
senzaţie ciudată. Ceva nu era la locul lui. Era mai mult o intuiţie, 
mai importantă decât simţul mirosului sau al văzului, și i se făcu 
pielea de găină. 

Cineva fusese aici. 

Nu putea spune ce-l făcea să fie atât de sigur. Avea doar 
sentimentul ciudat că nu toate lucrurile erau acolo unde le 
lăsase cu o zi înainte. Se ridică, merse la ușă și încercă yala din 
nou. Din interior mergea fără cusur, însă din exterior cheia se 
învârtea greu. 

Se întoarse și admiră peisajul. Stânci golașe și povârnișuri 
goale și înverzite. Marea era gri și prin ceața străvezie abia dacă 
putea zări cele mai îndepărtate insule. Un pescăruș își luă zborul 
de pe unul din pilonii pontonului. Țipătul lui sună ca un râset 
batjocoritor. 

Pe podeaua de lemn a verandei observă urmele de nămol 
lăsate de el, dar și câteva bucăţi de lut pe care nu le adusese el. 

Se duse spre capătul de sus al scării late. Solul era îmbibat cu 
apă, iar pe peticul de iarbă din faţa cabanei se formaseră mici 
băltoace. De unde stătea, vedea în pământ două urme de 
încălțăminte cu alt model al tălpii decât încălțările sale. Merse 
pe lângă alee și se lăsă pe vine. Urmele aveau un model ca de 
gofră, traversată de linii în zigzag. Dinspre mijloc spre călcâi, 
modelul de pe talpă se îngusta. Era urma unei ghete 
butucănoase. 

Nu puteau fi mai vechi de câteva ore. Găsi urmele lăsate de el 
când plecase acasă cu o seară înainte. Erau mult mai alterate 
din cauza ploii. 

Se luă după urmele de pantofi să vadă dacă erau altele mai 
clare și găsi una la marginea unei băltoace cu noroi. Aceasta 
mai avea un cerc în dreptul călcâiului. In cerc se întrezărea 

ceva. Își miji ochii și se întrebă dacă nu cumva era întipărită 
mărimea pantofului, însă ajunse la concluzia că trebuie să fie 
litera A. 

Era o urmă de pantof care permitea identificarea modelului. 
Din lungimea urmei se putea deduce mărimea. 

Işi scoase telefonul mobil și făcu câteva fotografii din diverse 
unghiuri. Nu erau foarte reușite, dar se putea distinge relieful 
tălpii. 

Din largul mării se auzi sunetul sirenei unui vas. Un altul îi 
răspunse, pe un ton mai înalt. 

Reveni la cabană și se opri în pragul ușii de la intrare. Acum 
văzu petice de noroi uscat și înăuntru, pe podea, își plimbă 
privirea prin cameră pentru a vedea dacă dispăruse ceva și se 
opri la masa pe care erau documentele. Erau numerotate și 
aranjate într-o anumită ordine. Dacă lipsea ceva, era ușor de 
observat, însă era destul de convins că nu fusese furat nimic. 

Cel mai probabil, el însuși prezenta interes. Cineva venise aici 
ca să vadă ce face. 

Nu știau mulţi că era aici. Îi spusese Suzannei, lui Line și într- 
un mesaj dat lui Nils Hammer. Avea încredere în toţi trei, însă 
doar unul dintre ei putea fi un candidat veritabil. La secție, 
probabil că zvonurile despre locul în care se afla și lucrurile se 
care se ocupa se propagau foarte iute. Nu numai Hammer era 
cel care știa de cabană. În orice caz, concluzia la care ajunse fu 
că unul dintre colegii lui trecuse pe-aici. Aproape instinctiv, 
începu să ia în calcul și alte ipoteze. Mai multe persoane puteau 
să fi interesate de ceea ce punea el la cale. El refuzase să 
comunice cu presa și cu oricine altcineva. Cabana însăși nu era 
un secret, chiar fusese de acord să fie intervievat aici de un ziar 
independent pentru un articol. Dacă voia cineva să-l găsească, 
era logic să-l caute aici. 

Merse până în dreptul mesei, luă unul dintre dosare și-l răsfoi 
la întâmplare. Se gândi că oricine știa adevărul despre ucigașul 
Ceciliei Linde era interesat, probabil, să afle și ce făcea el. 

Certitudinea că cineva îl urmărea îndeaproape aprinse în el o 
scânteie. Renăștea speranţa că putea găsi răspunsuri noi în 
vechile materiale din dosar. Trebuia să-l parcurgă cu foarte 
mare atenţie, să analizeze fiecare fir de nisip și să caute orice 
anomalie. Dar nu acum. 

Lăsă hârtiile din mână, se îndreptă spre un dulap și căută o 
ruletă cu care să măsoare urma de pantofi de pe potecă, însă nu 
găsi nimic. In schimb, luă cu el un lighean de plastic pe care-l 
așeză peste urmă ca s-o protejeze de intemperii. Peste el așeză 
o piatră ca să-l fixeze. Apoi își întoarse privirea spre mare, 
gânditor. Incercă să ţină la distanţă ipotezele paranoice, însă nu 
se putea debarasa de gândul că exista cineva care voia să-i facă 
rău. 

Un alt muget prelung al sirenei unui vapor întrerupse liniștea, 
iar Wisting își dădu seama că-l cuprinsese frigul. 

35. 


Finn Haber locuia într-o veche stație de pilotaj din 
Nevlunghavn, care timp de trei sute de ani fusese unul dintre 
cele mai îndepărtate avanposturi dinspre strâmtoarea 
Skagerrak. Ultima porțiune a drumului ce ducea în jos, spre locul 
aflat în bătaia valurilor, era îngustă și șerpuitoare, străbătând 
niște culmi stâncoase. 

Bătrânul criminalist fusese dintotdeauna atras de mare și de 
pescuit. Când s-a pensionat, s-a stabilit cât mai aproape de ceea 
ce iubea. 

Wisting parcă în faţa unui garaj izolat, acolo unde se termina 
drumul, și cobori din mașină. Vântul bătea cu putere și mătura 
ceața înspre largul mării. Oceanul întunecat era presărat de 
pete albe de spumă și stropii reci ai valurilor se izbeau de 
coastă. Dincolo de casa vopsită în alb se aflau un ponton și un 
hangar pentru ambarcaţiuni, iar chiar în faţa lui era trasă o 
barcă tradiţională, ale cărei sfori de ancorare erau încordate. 
Ușa hangarului se ridică. Haber stătea în prag cu picioarele 
depărtate și-l privea, îmbrăcat cu un pulover gros de lână și 
purtând o șapcă lucioasă. Arăta mai îmbătrânit de când îl 
văzuse ultima dată. Părul cărunt i se rărise, iar trăsăturile feței îi 
deveniseră mai ascuțite. 

Își strânseră mâinile în tăcere. Își vorbeau din priviri. 

— Cafea? 

— N-ar strica! 

Haber dădu din cap și o luă înainte spre casă, pășind greoi și 
târându-și picioarele. Își scoase cizmele de cauciuc și le lăsă jos 
pe ușa pivniţei de lângă scări înainte să intre. Wisting dădu să 
facă la fel, dar fu oprit. 

— Lasă-le, insistă Haber, atârnându-și șapca de un cuier de pe 
verandă. 

Finn Haber locuia singur, dar casa era curată și ordonată, așa 
cum îi fusese și stilul de lucru. 

Intrară în bucătăria dotată cu linoleum, respatex” și dulapuri 
din lemn de pin. Pe blat era un mic televizor. Era pornit și pe 
ecran rula un post de știri, însă sunetul era oprit. Chipul lui 
Linnea Kaupang umplu tot ecranul înainte ca un reporter de la 
faţa locului să arate cum persoanele din vecinătate legaseră 
panglici galbene în faţa caselor în semn de solidaritate. Urmară 
apoi imagini din timpul căutărilor, întrerupte de spotul de 
promovare a știrilor sportive. 

— Nu te poţi obişnui niciodată cu așa ceva, spuse Haber și 
stinse televizorul. 

— Cu ce anume? 

— Să nu fii în mijlocul acțiunii, răspunse bătrânul criminalist și 
luă ibricul de cafea. Am ieșit la pensie acum opt ani de zile, dar 
mă gândesc că mi-ar fi plăcut să fiu acolo de fiecare dată când 
văd imagini de la vreun loc al faptei. Doar să mă asigur că nu le 
scapă ceva. 

Puse apă în ibric. Wisting se așeză la masa din dreptul 
ferestrei, vizavi de locul obișnuit al lui Haber, unde erau deja o 
cană de cafea, un ziar și o scrumieră goală. 

— Am prins pe cine trebuia atunci, spuse Haber și puse ibricul 
pe plită. Rudolf Haglund a ucis-o pe Cecilia Linde. 

Wisting ar fi dorit să fie la fel de sigur. 

— Și eu cred la fel, spuse el. Dar aș vrea s-o putem dovedi. 
Dincolo de orice dubiu. 

Îi explică lui Haber despre noile teste efectuate asupra celor 
trei mucuri de ţigară găsite la intersecția Gumsergd. Bătrânul 
criminalist îl ascultă fără să spună nimic. Apa fierbea în ibric 
când Wisting termină povestea. Haber dădu ibricul la o parte de 
pe plită, măsură cinci linguriţe de cafea măcinată dintr-o cutie 
și-i aduse o cană lui Wisting cât aşteptă ca zaţul să se depună. 
Stătea cu spatele la blatul de lucru. 

— Deci al treilea muc de ţigară a fost înlocuit cu cel al unei 
țigări fumate în timpul interogatoriilor? rezumă el. 

— Petterøes Albastru numărul 3. 

— Ai făcut o listă? 

— Ce vrei să spui? 

— Știi la ce mă refer! 


7 Respatex este un material special folosit pentru acoperirea suprafeţelor interioare 
din bucătării și băi. Este un compus laminat creat pentru prima dată în America. (N. 
red.). 

Haber păru aproape enervat. 

— O listă cu toţi cei care au lucrat la caz. 

— Am o listă, recunoscu Wisting. 

— Împărţită pe fumători și nefumători? 

— Nu știu cine fuma și cine nu, răspunse Wisting. Cu atât mai 
puţin cine fuma Petterges Albastru numărul 3. De altfel, nici nu 
are vreo importanţă. Oricine putea să ia un muc de ţigară după 
ce pleca el. 

Haber aduse ibricul la masă. 

— Trebuie să începi de undeva, spuse el, și turnă în căni. O ai 
cu tine? 

— Am numele în cap. 

Haber puse ibricul înapoi pe plită și se așeză. 

— Poţi începe cu mine, spuse el, și trase draperia într-o parte, 
luând din spatele ei, de pe pervaz, un pachet de tutun. 

Petterøes Albastru nr. 3. 

— Cred că Kai Skodde fuma aceeași marcă, la fel și Magne 
Berger. Thore Akre și Ola Kiste la fel. Mai veneau să-mi ceară, 
din când în când. Hâkon Mørk fuma pipă. Elvind Larsen era cu 
trabucurile lui, Cigarillo. Vidar Bronebakk fuma Eventyr, Svein 
Teigen avea mereu ţigări gata făcute cu filtru, iar Frank Robekk 
avea Tiedemanns Gold. Fuma Tiedemanns Gold și mesteca 
Fisherman's Friend. 

În timp ce vorbea, Finn Haber deschise pachetul de tutun și 
puse puţin în hârtia subţire. 

— Oameni buni, cu toţii, continuă el și rulă ţigara. 

— Unde au fost păstrate mucurile de ţigară? îl întrebă Wisting. 

Haber linse hârtia. 

— În frigider, răspunse el și apăsă tutunul ce ieșea în afară din 
ambele capete ale ţigării. 

— Pungile nu erau sigilate? 

Bătrânul criminalist pufăi și-și ridică ceașca de cafea. Părea că 
se gândește la asta. 

— Nu cât timp au stat acolo, răspunse el. N-au fost sigilate 
înainte de a fi puse la poștă. După ce cererea de efectuare a 
expertizei criminalistice a fost întocmită și trimisă către 
Medicina Legală. În principiu, oricine putea să intre și să 
înlocuiască probele. 

— Nu oricine, îl corectă Wisting. Unul dintre noi. 

Finn Haber nu mai spuse nimic. Își duse ţigara la gură, luă 
bricheta de pe pervazul ferestrei și o aprinse. Ochii i se 
îndreptară spre marea tulburată. Se auzi un sunet, precum cel 
făcut de o ușă bătută de vânt. 

Wisting luă cana de cafea și gustă cafeaua. 

— Cineva mi-a forțat ușa, spuse el, și bău. La cabană. 

— Acolo stai? 

Wisting confirmă făcând semn cu capul și-și scoase telefonul 
mobil. 

— Cineva este curios să afle ce am descoperit. 

Îi arătă fotografia cu urma de pantof. 

Haber trase lung din ţigară, o strânse între arătător și degetul 
mare și o puse pe marginea scrumierei. Apoi luă telefonul și 
scoase o pereche de ochelari din buzunarul de la piept. 

— Unul dintre noi, spuse el. 

— Poate. 

Haber clătină din cap. 

— Nu. Ăsta e unul dintre noi, spuse el, arătând spre ecran. Am 
mai văzut modelul ăsta de talpă înainte. 

Wisting se aplecă peste masă. Haber ţinu telefonul astfel 
încât să vadă amândoi fotografia. 

— De multe ori înainte, continuă el. 

— Unde? 

— La multe locuri ale faptei. 

Atinse ecranul cu degetul. 

— Asta este o gheată Alfa M77, explică el. De la Serviciul de 
Logistică al Poliţiei. 

Wisting se lăsă înapoi pe speteaza scaunului. Și el avea o 
pereche de astfel de ghete, puse în vestiarul din subsolul secţiei 
de poliţie. 

— Ai găsit vreo trăsătură distinctă? întrebă Haber și își dădu 
ochelarii jos. 

Wisting știa la ce se referă. La urme specifice de uzură sau o 
tăietură oarecare lăsată pe talpă de o piatră ascuţită care s-o 
deosebească de altă gheată de același tip și de aceeași mărime. 

— Nu m-am uitat cu atât de multă atenţie, recunoscut 
Wisting. Doar am acoperit-o. 

Haber împinse telefonul spre el. 

— Ai ghips și ce mai este nevoie pentru un mulaj? 

— Nu. 

Haber se ridică. 

— Să văd ce am eu. 

Se îndreptă spre ușă și-i făcu semn lui Wisting să-l urmeze. 
Merseră pe un hol și trecură prin faţa ușii de la sufragerie. 
Dușumeaua scârţâi. Haber se opri în fața celei mai îndepărtate 
uși, o deschise și intră. 

Era un atelier cu o bibliotecă înaltă, ticsită cu cărţi, 
bibliorafturi și cutii de arhivare. În dreptul ferestrei era un birou 
de lucru, pe care stătea un computer vechi și un ecran lat. 

Haber se duse la un dulap din spatele ușii. Două rafturi erau 
pline cu echipament criminalistic. Borcane cu pudră de diverse 
culori pentru prelevat amprente și echipament pentru realizarea 
mulajelor. Dădu câteva cutii la o parte și luă o pungă albă, pe 
care scria ceva cu litere albastre. 

— Ştii să le foloseşti? întrebă el. 

— Nu le-am mai folosit de când eram la Academie. 

Bătrânul criminalist se uită la el. 

— O să vin cu tine, declară el și mai luă câteva lucruri de care 
avea nevoie. 

— Nu trebuie să... protestă Wisting, însă în zadar. 

— Plecăm acum, decretă Haber și închise ușa dulapului, 
înainte ca urma să fie distrusă de ploaie. 

Puse echipamentul într-o geantă și se îndreptă spre ușă. 
Wisting îl urmă în tăcere. Afară, pe scări, Haber îi întinse geanta 
ca să-și pună cizmele. 

— Pot să-mi asum eu vina, spuse el, și închise ușa. 

Wisting nu înţelegea la ce se referă. 

— Este vina mea, continuă Haber și luă înapoi geanta cu 
echipamente. Nu trebuia să las pungile de probe nesigilate. 
Trebuia să le trimit imediat. Pot să-mi asum eu vina. Spune-le că 
eu am înlocuit a treia probă. 

Wisting deschise gura ca să spună ceva, însă se mulțumi să 
se uite fix la bătrân. 

— N-am nimic de pierdut, continuă Haber. N-am o familie la 
care să mă gândesc. Așa o să readucem tot cazul în atenţie. Tu 
mai ai câţiva ani buni de carieră. Poţi face mult bine. O poţi găsi 
pe cealaltă fată. Linnea Kaupang. 

Wisting îl privi în ochi. 

— Nu așa merg lucrurile, spuse el. Nu pentru mine. O 
nedreptate n-o anulează pe cealaltă. 

Haber își ridică gulerul în jurul gâtului. Apoi dădu din umeri, se 
întoarse și se îndreptă spre mașină. 

Wisting rămase în urmă privindu-l. Nu era sigur dacă polițistul 
pensionar chiar vorbise serios sau dacă doar voise a-l testa, ca 
într-un joc tactic. 

Să-l lase pe Haber să-și asume responsabilitatea era la fel de 
grav ca și înlocuirea probei. Ar fi fost o înșelăciune. Un fals. 

Bătrânul criminalist se întoarse și se uită la el. Wisting îl urmă, 
nefiind convins că-l cunoaște cu adevărat pe bărbatul din fața 
sa. 

36. 


Erau printre ultimii clienţi din sala unde se servea micul dejun. 
Pe Line o cuprindea treptat ciudatul sentiment familiar de regret 
și satisfacție. Regret, pentru că fiece oră și noapte petrecute cu 
Tommy o împiedicau să meargă mai departe. Satisfacţie, pentru 
că-i oferea apropierea după care tânjea și de care avea nevoie. 

Tommy se ridică de pe scaun și se duse să-și mai ia ceva de 
mâncare. Line luă ziarul VG. Principalul articol era despre o dietă 
cu puţin carbohidrați, însă în partea de sus a primei pagini era 
un titlu despre cazul Cecilia: Martorul/ care nu a fost niciodată 
Ascultat. 

Nu știa dacă voia să-l citească și răsfoi mai departe. Articolul 
ei era exact așa cum și-l imaginase. Și pentru acest număr 
folosiseră fotografia cu câinele, pentru a le aduce aminte 
cititorilor despre ce este vorba. Apoi era o fotografie cu 
apartamentul din șirul de case izolate al lui Jonas Ravneberg, 
unde o panglică a poliţiei înconjura gardul alb de lemn. Ambele 
imagini completau titlul despre o misterioasă spargere, în care 
nu părea să fi fost furat nimic. Articolul era mai scurt decât se 
aștepta, dar nu o deranja. Scrisese cele mai interesante 
informaţii la început. 

Tommy se așeză din nou la masă. Line întoarse pagina și 
dădu de o poză a tatălui ei. Nu era foarte mare, dar părea că 
ziarul n-a renunţat la poveste. 

O altă fotografie era reconstituirea celor întâmplate la 
intersecţia de la ferma Gumsergd. Centrul imaginii era dominat 
de o mașină de culoare albă. Un bărbat era aplecat deasupra 
portbagajului, în timp ce mai mulţi investigatori erau adunaţi în 
grup și discutau. Line îi recunoscu pe criminalistul uscăţiv și pe 
câţiva alţi polițiști care acum erau pensionari. 

Fotografia principală îl prezenta pe martorul care nu fusese 
niciodată audiat. Se numea Aksel Presthus și era un bărbat înalt, 
de circa cincizeci de ani. Purta un pulover cu model islandez și 
un fular negru din bumbac în jurul gâtului. Avea părul castaniu- 
închis, plin de bucle ce stăteau ridicate în toate direcţiile. 

Tommy o lăsă să citească fără să spună nimic. 

La fel ca și lui Rudolf Haglund, lui Aksel Presthus îi plăcea să 
pescuiască. În fiecare weekend pleca în expediţie și încerca 
mereu noi lacuri. Nota capturile într-un jurnal special. Încă îl 
avea și-i arăta fotografului ziarului VG captura pe care o făcuse 
în urmă cu 17 ani. În ziua de sâmbătă, 15 iulie, notase: 
Damtjenn, ora 20:45: Păstrăv 132 grame. Ora 21:15: Păstrăv 94 
grame. Ora 21:35: Păstrăv, 168 grame. 

Damtjenn era același lac la care Rudolf Haglund a declarat că 
fusese în weekendul în care fusese răpită Cecilia. Martorul își 
amintea că erau câteva persoane pe partea cealaltă a lacului. 

Ajunsese la lac destul de târziu în acea seară și de-abia după 
o oră prinsese primul pește. Își parcase mașina în spatele unui 
Opel Rekord vechi, de culoare albă, însă când a plecat, a doua 
zi, cealaltă mașină nu mai era acolo. 

Aksel Presthus a urmărit în presă cazul Ceciliei și când a citit 
ce alibi a invocat Rudolf Haglund s-a gândit că trebuie să 
contacteze poliția. A sunt la dispecerat și a cerut legătura cu 
ofițerul responsabil de cazul Cecilia. | s-a făcut legătura și a spus 
ce văzuse. Persoana care conducea ancheta i-a mulţumit pentru 
informaţii și a promis că-l va suna înapoi dacă anchetatorii 
stabileau că observaţiile sale erau utile pentru rezolvarea 
cazului. Nimeni n-a mai luat legătura cu el. 

Avocatul lui Haglund a declarat că parcursese întreaga 
documentaţie din dosar fără să găsească menţionat numele lui 
Aksel Presthus. Poliţia alesese selectiv ce materiale să fie 
incluse în dosar, iar Rudolf Haglund fusese condamnat pe baza 
unor probe îndoielnice. Comisarul de poliție William Wisting n-a 
putut fi contactat pentru declaraţii. Chestorul principal de 
poliţie, Audun Vetti, a subliniat că problema a fost supusă 
atenţiei Biroului Norvegian pentru Afaceri Interne și că a fost 
suspendat cel care a condus ancheta. 

Ea lăsă ziarul din mână. 

— Ce planuri ai? o întrebă Tommy. 

— Voi urmări câteva informaţii din cazul de crimă, răspunse 
ea. 

— Ce fel de informaţii? 

— Despre Jonas Ravneberg. Locuia în Larvik înainte să se 
mute aici, în Fredrikstad. 

Tommy înfipse furculita în ultima bucată de bacon. 

— Te duci acasă? 

Line se uită în ziar, la fotografia tatălui ei. 
— Da, mă duc acasă, spuse ea, dând din cap. 

37. 


Merseră cu mașina în liniște. Când ieșiră de pe drumul 
principal, Haber își scoase pachetul de tutun și începu să ruleze 
o ţigară. 

Alt vehicul, mai mare și mai greu, făcuse șanțuri adânci pe 
drumul noroios. Era singura cale de acces către vreo 
cincisprezece cabane răsfirate prin împrejurimi. Mai în faţă, 
drumul se bifurca, dar șanțurile făcute de roți o luau spre 
dreapta, spre cabana lui Wisting. 

Mașina se clătina dintr-o parte în alta pe măsură ce înainta. 
Roţile alunecară în gol pe ultima porţiune înclinată înainte ca 
drumul să coboare spre zona de parcare. Acolo era oprită o 
mașină pe care nu recunoscu. Ziariști, se gândi Wisting. Atunci 
când se apropiară își dădu seama că era un Mercedes GL 
scump, stropit pe laterale cu nămol. Şoferul aștepta pe veranda 
din faţa cabanei. 

— Alţi oaspeţi? se minună Haber. 

— Neinvitaţi, comentă Wisting. 

Parcă mașina. Bărbatul din faţa cabanei stătea în picioare, cu 
faţa înspre ei. Purta un pardesiu și ţinea în mână o servietă. 
Distanţa era prea mare ca să-l recunoască. 

Haber își duse la gură ţigara pe care și-o făcuse și o aprinse. 

— Te urmez și eu, spuse el, și cobori. 

Wisting merse pe potecă și la jumătatea distanţei îl recunoscu 
pe bărbatul care-i aștepta. Avocatul Sigurd Henden. Noul 
apărător al lui Rudolf Haglund îl salută, făcându-i semn cu capul, 
însă nu-i întinse mâna. Wisting îi răspunse cu același gest. 

— Poate că n-ar trebui să stăm de vorbă, spuse el. 

— Probabil că nu, răspunse Henden. 

Burniţa se așezase într-un strat fin pe pardesiul gri a 
avocatului. 

— Regret dificultăţile pe care vi le-a creat toată această 
situaţie, spuse el. 

Wisting nu-i răspunse, ci rămase lângă avocat, cu faţa către 
mare. Un cargobot se îndrepta spre vest. 

— Cum m-aţi găsit aici? întrebă el și trase cu ochiul la urma 
de pantof adăpostită sub ligheanul de plastic. 

— Mi-a spus partenera dumneavoastră. 

Wisting îl privi uimit. 

— Suzanne? 

— Îmi pare rău. Am încercat să vă sun, însă când nu aţi 
răspuns am schimbat tactica. Mi-a spus că vă găsesc aici. 

— Când aţi vorbit cu ea? 

— Aseară. Nu o sunam dacă nu era important. 

O rafală de vânt făcu copacii din apropiere să se unduiască, 
iar picăturile de ploaie vremelnic așezate pe ramurile lor se 
răspândiră în toate direcţiile. Frunzele cărămizii căzură pe 
peticul de iarbă din faţa cabanei. 

Suzanne nu-i spusese nimic despre asta. Ingrid n-ar fi spus 
nimănui unde se afla. Nu era ceva riscant, dar nici necesar. 
Sigur Henden era implicat profesional în evenimentele în 
desfășurare, dar cu cine o mai fi vorbit Suzanne? Ingrid se limita 
la a prelua un mesaj și a-l transmite mai departe. 

Își trecu mâna peste faţa udă de ploaie. Haber plecă de lângă 
mașină și se îndreptă spre desișul de mesteacăn. Părea că rupe 
niște crenguțe. 

— Ce este atât de important? întrebă Wisting. 

Sigurd Henden tuși. 

— Nu crede că dumneavoastră sunteţi de vină. 

Wisting se întoarse cu fața spre el. 

— Ce vreţi să spuneţi? 

— Rudolf Haglund. Nu crede că dumneavoastră sunteţi cel 
care a plantat proba ADN. 

În timp ce încercă să-și adune gândurile, Wisting se uită fix la 
un pescăruș care-și înclină aripile ca să prindă curenţii 
ascendenți. Ce credea sau gândea Rudolf Haglund nu avea nicio 
importanţă. Avocatul nu venise doar pentru atâta lucru. Trebuia 
să mai fie ceva. 

— Ce anume doriţi? întrebă el. 

— Dreptate. 

— Nu sunteţi singurul, dar pentru informarea dumneavoastră, 
eu tot cred că el a fost. Că a răpit-o și ucis-o pe Cecilia Linde. 

Avocatul îl ignoră. 

— Ştie cine a fost, spuse el. 

Pescărușul își întrerupse brusc planarea și intră în picaj spre 
suprafața apei. Wisting deschise gura să spună ceva, o închise și 
apoi o deschise din nou. 

— Ştie cine a făcut ce? întrebă el. 

— Cine a falsificat proba ADN. 

— Cine? 

— Nu știu. Nu vrea să-mi spună mie. 

— Cum poate ști asta? 

Avocatul clătină din cap. 

— Nu știu, repetă el. 

Wisting făcu câţiva pași în față, își ridică mâna și își aranjă 
gulerul hainei, ca să-și protejeze gâtul de frig. 

— Ce doriţi? repetă el întrebarea. 

Sigurd Henden se duse lângă el. 

— Vrea să vă întâlniți, răspunse el. Vă va oferi ceea ce aveţi 
nevoie ca să vă refaceţi reputaţia. 

38. 


Avocatul se așeză la volan și porni motorul. Lăsă geamul de la 
portieră în jos și-i întinse un ziar. 

— Luaţi-l, îl rugă el. 

Wisting se apropie de mașină și-l luă. 

— Citiţi-l, continuă avocatul și puse degetul arătător pe unul 
dintre titlurile de pe prima pagină. 

Martorul care nu a fost Ascultat. 

— Nu cred că aţi fost dumneavoastră. Nici de această dată. 

Wisting rămase pe loc, privind mașina care dispăru în spatele 
dealului. Apoi lăsă ziarul în jos. Se simţea ca și când ar fi fost 
abandonat, întrebându-se în ce bucluc se băga. In urmă cu 17 
ani, când Rudolf Haglund fusese scos pe ușile tribunalului, 
sperase să nu-l mai vadă niciodată. Acum acceptase o 
întrevedere. Mâine, la prânz, în biroul din Oslo al avocatului. 

Haber veni lângă el și suflă fumul de ţigară în direcţia în care 
plecase Mercedesul. 

— Ce voia? întrebă el. 

— Nu știu, răspunse Wisting. 

Haber îl privi cu ochii mijiţi. Strivi ţigara între degete și o 
aruncă. 

— Începem? 

Wisting dădu din cap și deschise portbagajul. Haber își luă 
echipamentul și o luă înainte, spre locul unde era ligheanul de 
plastic. 

— Îmi trebuie apă și un recipient în care să amestec ghipsul, 
spuse el. 

Wisting aduse o găleată și o carafă mare cu apă. Când se 
întoarse, Haber agita un tub de fixativ de păr. 

— Ridică ligheanul, îl rugă el pe Wisting. Ține-l deasupra 
urmei ca să nu plouă în ea. 

Wisting făcu ce i se ceru. Haber scoase o curea de piele pe 
care o așeză în jurul urmei, ca pe un cofraj. Apoi se lăsă pe vine 
și stropi urma cu fixativ. Ținu tubul la o anumită distanţă și într- 
un unghi anume, astfel încât presiunea să nu distrugă micile 

detalii. Apoi aşteptă puţin și mai dădu cu un strat de fixativ. 
Când urma fu bine pregătită, începu să amestece gipsul. 

— Presupun că nu vei raporta spargerea la poliţie, spuse el în 
timp ce amesteca apa cu ghipsul. 

Wisting dădu din cap. 

Ghipsul se transformă într-o masă fluidă de culoare albă, pe 
care Haber o turnă încet în matriţă. După ce acoperi partea de 
jos, așeză crenguţele de mesteacăn în zigzag ca s-o întărească. 
Apoi turnă și restul de compoziţie și-l rugă pe Wisting să 
acopere totul la loc. 

— Cafea? sugeră Haber. Trebuie să se usuce timp de o oră. 

Wisting zărise în dulapul din bucătărie un borcan cu cafea 
instant și-l invită pe Haber înăuntru. Bătrânul criminalist stătea 
în picioare și-l privea pe Wisting, în timp ce acesta lăsă ziarul din 
mână ca să verifice dulapul din bucătărie. Găsi un borcan pe 
jumătate plin cu cafea instant și un pachet de biscuiţi. Le scoase 
pe amândouă și puse apă la fiert într-un ibric. 

Finn Haber deschise ziarul pe masa din bucătărie. 

— Este o fotografie cu noi doi, comentă el. 

Wisting se aplecă peste el și văzu fotografia în care erau 
imortalizaţi. Haber era într-o fotografie de arhivă la intersecţia 
Gumsergd făcută cu ocazia reconstituirii celor văzute de Karsten 
Brekke din tractorul său. Criminalistul se afla în mijlocul unui 
grup de investigatori, gesticulând. Erau aproape cu toţii acolo, 
cu excepţia lui Wisting. Kai Skodde, Magne Berger, Thore Akre, 
Ola Kiste, Vidar Bronebakk și Svein Teigen. Frank Robekk stătea 
deoparte, purtând un tricou alb și jeanși, la fel ca făptuitorul, 
având însă ochelari cu dioptrii mari. Era aplecat deasupra 
portbagajului unui Opel alb, închiriat pentru această ocazie, și 
rula o ţigară. 

— Asta nu-i oferă un alibi, spuse Finn Haber, punând degetul 
pe fotografia martorului care nu fusese ascultat. A văzut Opelul 
alb la ora opt seara. Când Cecilia era deja dată dispărută de 
aproape șase ore. 

Wisting se uită cu atenţie la bărbatul din fotografie. O pereche 
de ochi albastru-glaciar se holbau de pe chipul ridat, bătut de 
vreme. Avea părul buclat și ciufulit. 

— Și, totuși, obiectă el, ce fel de om răpește o fată, o 
sechestrează și pleacă la pescuit? 

— Unul ca Rudolf Haglund, spuse Haber. 

Apa fierbea. Wisting luă ibricul de pe foc. 

— Și, cu toate astea, nu asta este ideea, spuse Wisting și puse 
câte o linguriţă de cafea în fiecare cană. N-a fost niciodată 
audiat. Pontul lui n-a fost niciodată verificat. 

Bătrânul criminalist continuă să citească în liniște. Wisting 
turnă apa fierbinte în căni și amestecă. 

— Nu spune nicăieri că a vorbit cu tine, continuă Haber și luă 
cana de cafea pe care i-o întinse Wisting. Este citat ca spunând 
că a cerut să vorbească cu cine era responsabil. 

— Eu eram, îi reaminti Wisting. 

Haber îl măsură din priviri. 

— Ai vorbit cu el, atunci? 

Wisting clătină din cap. 

— Mi-aș fi amintit. 

— Nu doar că ţi-ai fi amintit, l-ai fi adus în sala de 
interogatoriu. 

Haber puse cana de cafea pe mijlocul ziarului fără să bea din 
ea. 

— Toate ponturile erau direcționate către biroul lui Frank 
Robekk, continuă el. Era singurul lucru cu care ne putea ajuta. 

Wisting dădu din cap. Frank Robekk nu mai era implicat în 
investigaţie, însă se ocupa de sesizări. Toate apelurile primite la 
dispecerat, ce aveau legătură cu cazul, erau direcționate spre 
biroul lui. Chiar dacă apelantul cerea să vorbească cu 
responsabilul de caz, era pus mai întâi în legătură cu omul care 
centraliza ponturile, care acţiona ca un filtru pentru cei ce 
solicitau să discute cu responsabilul de caz. 

— Nici asta nu a fost în stare să facă, bombăni Haber și trase 
o înjurătură, după care luă din nou cana de cafea. Mereu a fost 
ceva ciudat la Robekk, spuse el. 

— A fost un poliţist bun, obiectă Wisting. 

— Până când a luat-o razna, admise Haber. insă mereu a avut 
ceva ciudat. 

Wisting căzu pe gânduri și ajunse la concluzia că, la început, îl 
considerase pe Frank Robekk un detectiv cu voinţă puternică și 
plin de încăpățânare. Un tactician determinat, ce avea o 
strategie pentru tot ce făcea. Până când pentru el totul s-a 
năruit. Dar poate că mai avea ceva. Un detaliu nedefinit, dintr- 
un alt plan decât cel pur profesional, pe care el și Wisting îl 
aveau în comun. 

— Îmi amintesc că mă întrebam dacă nu cumva e 
homosexual, spuse Haber și sorbi o gură de cafea din cana ce 
lăsase o urmă rotundă pe fotografia din ziar. Nu a avut niciodată 
o iubită sau ceva de genul ăsta și nu era implicat în niciun 
eveniment social. Nu mergea niciodată vinerea la bere sau la o 
plimbare prin oraș. De parcă s-ar fi ascuns de noi. 

Wisting se uită din nou la fotografia din ziar și constată că 
deja-l privea pe Frank Robekk cu alţi ochi. Apoi îi trecu în revistă 
și pe ceilalţi polițiști înainte să se oprească din nou asupra lui 
Robekk. Se hotări să discute cu el. 

39. 


Mulajul era perfect. Finn Haber zâmbi pentru prima dată în 
acea zi, evident mulțumit că nu uitase vechile deprinderi. Curăţă 
cu peria urma imprimată albă. 

Era o copie identică a tălpii de pe potecă. 

— Pare să fie nouă, conchise Haber. Nu are semne de uzură. 
O talpă curată și intactă. S-ar putea să fie greu să vedem cărei 
ghete îi aparţine. 

Wisting suspină. Nu știa exact cum avea să se folosească de 
mulaj, dar spera să facă legătura între spargere și cineva 
anume. 

— Aici pământul este salin, explică Haber și se întoarse spre 
mare. Dacă-l găsești pe cel care a fost aici, ia mostre de sol de 
pe ghetele lui. O analiză comparativă va asigura o probă utilă. 

Wisting împachetă mulajul de ghips într-o bucată de pânză și-l 
puse în portbagajul mașinii. Haber luă tubul de fixativ și geanta 
cu restul de ghips și se urcară în mașină. La început, merseră în 
liniște pe drumul ce ducea înapoi spre casa din Nevlunghavn. 

— Pe el l-ai pus pe listă? întrebă Haber când ajunseră la 
jumătatea drumului. 

— Pe cine? 

— Pe Frank Robekk. 

— Este pe lista celor cu care vreau să vorbesc, da. 

Nu-și mai spuseră nimic până când Wisting opri mașina în faţa 
garajului de la capătul drumului. 

— Mulţumesc de ajutor, spuse el. 

Haber deschise portiera, dar rămase pe scaun. 

— Am ceva pentru tine, spuse el. 

— Ce? 

— Ceva ce te-ar putea interesa. Trebuie să intri. Wisting îl 
urmă spre casă. Haber își puse cizmele pe ușa pivniţei, ca data 
trecută. Wisting nu se descălță. Merseră pe hol și intrară în 
atelierul în care Haber păstra gipsul. 

— Acolo, spuse Haber și arătă spre un dulap înalt din capătul 
camerei. 

Wisting se apropie. În spatele lui, Haber puse înapoi la locul 
lui echipamentul pe care-l folosise să toarne mulajul. 

— Nu știu dacă-ţi va fi de folos, spuse el, și trecu pe lângă 
Wisting spre dulap. Dar am văzut că la cabană ai copii după 
toate documentele din cazul Ceciliei. 

Deschise dulapul. Înăuntru nu erau lucruri diferite de cele de 
pe celelalte rafturi. Bibliorafturi, cărţi și agende. Pe ultimele 
două rafturi din partea de sus erau puse câteva cutii de carton 
scunde și late. Haber o ridică pe cea așezată pe mijlocul 
primului raft de sus și o duse la masa de lucru. 

— Mie cu siguranţă nu mi-au folosit, spuse el. 

— Ce este? 

— Fotografii suplimentare din cazul Ceciliei. 

Deschise cutia și Wisting privi înăuntru. Trebuie să fi fost 
câteva sute de fotografii așezate pe trei rânduri verticale. Erau 
despărțite de niște cartoane pe care erau scrise data și locul 
unde fuseseră făcute. 

— Ar fi trebuit distruse când am plecat, spuse el și-și rezemă 
mâna de dulap. Însă nu m-am îndurat. În cutiile astea parcă este 
toată viaţa mea. Tot ce am făcut este documentat. Plănuisem să 
scriu o carte despre asta și să folosesc fotografiile ca ilustraţii, 
dar n-am reușit. 

Wisting își plimbă degetele peste colecţia de fotografii și 
scoase câteva la întâmplare, din secţiunea denumită 
Examinarea clinică 30/7. Erau fotografii făcute lui Rudolf 
Haglund în timpul unei examinări efectuate la spital, pentru a 
înregistra orice rană pe care Cecilia Linde i-ar fi putut-o face 
răpitorului.  Zgârieturi, mușcături şi altele asemenea. 
Investigația n-a dus la nicio concluzie. Poate că de asta Wisting 
nu văzuse aceste fotografii înainte, ci doar citise raportul de 
expertiză medico-legală. 

Rudolf Haglund avea bustul gol. Era palid, dar părea puternic 
și viguros. Chipul era la fel de inexpresiv precum și-l amintea 
Wisting din timpul interogatoriilor. 

Celelalte fotografii erau prim-planuri cu palmele, braţele și 
alte părți ale corpului. 

— Asta ce este? îl întrebă Wisting, arătându-i în fotografie o 
cicatrice veche, aflată pe partea interioară a coapsei. 

— O operaţie, explică Haber. Avea trei, de când își scosese 
niște aluniţe. Erau cancerigene. 

Pentru Wisting era o noutate. Nu-și aducea aminte să fi auzit 
că Rudolf Haglund suferise de cancer, însă cicatricele păreau 
vechi, iar ei nu aveau în vedere istoricul bolilor când venea 
vorba de cercetarea unei omucideri. 

În câteva fotografii făcute de probă pentru a seta lumina, 
apăreau cei doi detectivi care l-au însoțit pe Rudolf Haglund la 
examinarea medicală. Erau Nils Hammer și Frank Robekk. Bliţul 
se reflectase într-una dintre lentilele ochelarilor acestuia din 
urmă, însă Wisting observă acolo deșertăciunea care l-a 
împiedicat să-și continue cariera de poliţist. Privirea lui Nils 
Hammer era diferită, aproape triumfătoare. Zâmbea larg, cu 
dinții la vedere, iar ochii îi străluceau precum cei ai unui câine 
de vânătoare dresat, care se întoarce cu prada la stăpân. 

— la-le cu tine, dacă-ţi sunt de folos, spuse Haber. 

Wisting puse pozele la loc, închise cutia și o puse la subrat. 

Finn Haber îl conduse pe Wisting afară, la mașină. Se 
înseninase, dar se făcuse mai frig. 

Stând la volan, Wisting se gândi la Suzanne. Simţea că, fără 
să vrea, o pusese într-o situație jenantă și c-ar fi trebuit să 
vorbească cu ea, s-o determine să fie sinceră și să-i spună ce 
credea despre el. Dar, în același timp, era o conversaţie pe care 
nu voia s-o poarte chiar acum. 

În schimb, merse cu mașina spre Brekke și găsi ieșirea spre 
Ruglandstrand și spre casa de vacanţă a familiei Linde. 

Ultima porţiune a drumului ce ducea această proprietate era 
închisă cu o poartă de fier. Wisting fu nevoit să lase mașina într- 
o parcare publică și să parcurgă pe jos ultima porţiune a 
drumului. 

În primele săptămâni de la dispariţia Ceciliei, fusese aici în 
fiecare zi, doar ca să spună rudelor că nu avea nicio noutate. 
Acum, locul părea să fie și mai liniștit, și mai pustiu, ca și cum 
aerul îmbibat de ploaie ar fi redus totul la tăcere. 

Pe domeniul familiei Linde erau mai multe clădiri. Cea 
principală era o casă mare pe două etaje, vopsită în alb, cu 
obloane verzi, acoperiș înclinat, lucarne și ţigle de un roșu-șters. 
Trandafirii căţărători și iedera puseseră stăpânire pe zidurile 
exterioare. Câteva ciori își luară zborul de pe unul dintre copacii 
cei mai apropiaţi și croncăniră la el în timp ce se apropia de 
proprietate. Aleea cu dale de piatră era acoperită de buruieni. 
Acolo unde odinioară fusese grădina era acum doar un loc plin 
de iarba veștejită a toamnei. O masă rotundă de grădină era 
răsturnată și înconjurată de urzici înalte. În mijlocul curții era un 
catarg în al cărui vârf fluturau rămășițele unei flamuri albastre. 
Aflat în bătaia vântului, cablul se lovea ritmic de catarg. Pe 
fondul de culoare albastră abia dacă se putea distinge litera C 
din denumirea firmei Canes. Și restul lucrurilor fuseseră 
deteriorate de vânt și intemperii. 

Odinioară impresionant, domeniul de vară era acum nu doar 
gol, ci complet abandonat. Familia Linde nu mai fusese deloc 
aici din acea vară, în urmă cu 17 ani. 

Se îndreptă spre o fereastră murdară și puse mâna pe geam. 
Pervazul era plin de pânze de păianjen și muște moarte, cu 
picioarele întoarse spre cer și cu aripile atârnate. Draperiile 
ponosite erau trase, însă printr-o nișă reuși să arunce o privire în 
trecut. Mobilă din pin masiv, cu tapiţerie strâns-împletită, în 
culori și modele tradiţionale. Lambriuri și pereţi vopsiți în 
culoarea lemnului de mahon. 

Camera Ceciliei era în partea de est a casei. Pe pervazul 
ferestrei putea vedea încă urmele lăsate de cel care-i spărsese 
camera. Se gândi cât de ciudat era că, în atâţia ani, nici măcar 
hoţii nu trecuseră pe aici. 

Și aici era un spaţiu gol printre draperii. La capătul patului 
enorm era o cuvertură roz. Pe o noptieră se afla un casetofon 
mare. Pe rafturile de deasupra erau casetele ei cu muzică, 
decorate cu ornamente, ursuleţi de pluș și alte obiecte. 

Wisting se îndreptă spre latura sudică, cu vedere largă spre 
apă. Stătu așa, uitându-se la mare, destul de mult timp, 
ascultând freamătul valurilor ce ajungeau în golful aflat undeva, 
mai jos. 

Jos, pe plajă, se plimba un bărbat, alături de un labrador 
negru. Câinele alerga liber pe lângă el. Când îl văzu pe Wisting 
pe verandă, strigă câinele și-i puse lesa. 

Bărbatul se îndreptă spre poteca ce ducea la proprietate. 
Avea un aer cunoscut. Era la jumătatea drumului când Wisting 
își dădu seama cine era. Danny Flom. Fotograful care fusese 
iubitul Ceciliei. Incă avea stilul acela boem - jeanși găuriţi, un 
pulover negru pe gât și o șapcă de modă veche. 

— A trecut mult timp de când n-am mai văzut pe cineva aici, 
spuse el, întinzându-i mâna lui Wisting. 

— A trecut mult timp de când n-am mai fost aici, spuse el, 
strângându-i mâna. Șaptesprezece ani, ca să fiu mai exact. 

— Mă recunoașteți? îl întrebă individul din faţa sa și se 
prezentă. De regulă, am stat de vorbă cu alt detectiv. Hammer. 
Tot cu dumneavoastră lucrează? 

Wisting îi confirmă că încă și-l amintea și că Nils Hammer încă 
lucra la secţia de poliție. 

Câinele negru îi adulmecă gleznele. El se aplecă și-l scărpină 
după urechi. 

— Eu vin des aici, preciză Danny Flom. Nu chiar aici, unde a 
stat familia Linde, ci am o cabană acum, dincolo de 
promontoriu. 

Indică spre direcţia din care venise. 

— Am cumpărat-o în urmă cu patru ani. În ciuda celor 
întâmplate atunci când a dispărut Cecilia, mereu mi-am dorit să 
revin aici. În acea vară, viaţa mea a urmat un alt drum faţă de 
ce mă așteptam, dar am mers mai departe. Cu suișuri și 
coborâșuri. 


— Flomlys, comentă Wisting. 

Danny Flom se uită ţintă la el. Surprins, aproape speriat că 
Wisting știa denumirea firmei sale. 

— Am citit despre dumneavoastră în ziar, acum câţiva ani, îi 
explică Wisting. Un articol scris după ce aţi câștigat un premiu 
sau cam așa ceva. 

— Așa este. F/lomlys a fost ideea mea și a Ceciliei. Era bună în 
fața camerei, dar și mai bună în spatele ei. Am reușit s-o pun pe 
picioare, până la urmă. Doar c-a durat mai mult și, în locul ei, 
am cooptat ca partener un prieten. 

Se aplecă și eliberă câinele din lesă. Acesta începu să 
adulmece și o luă spre ușile mari, cu ferestre imense, ale clădirii 
principale. Vita sălbatică acaparase zidurile și începuse să 
acopere și ferestrele crăpate. 

— Și eu am citit despre dumneavoastră în presă, spuse el, 
urmărind câinele cu privirea. 

Wisting nu răspunse. Merse spre balustrada acoperită cu 
găinaț. 

— Nu-mi pasă cum l-aţi prins, continuă Danny Flom. Mă bucur 
că aţi reușit să-l prindeţi. l-am spus și lui Hammer atunci. Faceţi 
ceva ca să-l prindeți. Din păcate e liber din nou. A luat-o pe 
Cecilia dintre noi pentru totdeauna, iar acum este liber și 
suficient de nesimtit să susțină că este nevinovat. 

Wisting își băgă mâinile în buzunare. Își reaminti că Danny 
Flom fusese proiectul special alocat lui Nils Hammer. Dificultăţile 
sale financiare și relaţia tensionată pe care o avea cu tatăl 
Ceciliei întreţinuseră ipoteza că toată tărășenia cu răpirea 
fusese pusă la cale de către cei doi îndrăgostiți. 

— Aţi mai ţinut legătura cu familia ei? întrebă el și se întoarse 
spre Danny. 

El clătină din cap. 

— Nu mai ţin. Mama ei mi-a trimis felicitări de Crăciun timp de 
câţiva ani după aceea și eu am sunat-o de câteva ori, dara 
trebuit să-mi văd de viaţă. M-am căsătorit patru ani mai târziu, 
în caz că nu știaţi. Apoi am divorţat și m-am recăsătorit. Am 
lăsat în urmă cazul Cecilia. 

Strigă după câine, dar acesta nu-i dădu ascultare. 

— Insă acum se întâmplă din nou, spuse el. 

— Ce vreţi să spuneţi? 

— Fata care a dispărut. Linnea Kaupang. Nu v-aţi gândit c-ar fi 
putut fi răpită? 

Wisting dădu din cap aproape imperceptibil și privi în jos. 
Luase ideea în considerare. Pândea acolo, ca o umbră peste 
toate celelalte lucruri. 

Wisting se închise în cabană. Îi era foame și, la întoarcere, se 
oprise la supermarketul Meny de pe Sandersrad, însă nu 
coborâse din mașină. Văzuse câteva chipuri familiare printre 
clienţii care intrau și ieșeau și-și dădu seama că nu era pregătit. 
Nu avea chef de întrebări, comentarii și priviri cu subînțeles, așa 
că pornise iar la drum. 

Puse cutia plină de fotografii de la autopsie în mijlocul 
măsuţei de cafea, merse la chiuveta din bucătărie și bău un 
pahar cu apă. Apoi îl umplu din nou, luă ziarul care era încă 
deschis la articolul despre Cecilia și se așeză pe canapea. 

Haber avea dreptate. Pescarul amator care acordase un 
interviu ziarului VG nu era un martor care să asigure un alibi. Ar 
fi putut să-l vadă pe Haglund la lac, însă Haglund putea să 
meargă la pescuit chiar dacă Cecilia era închisă în pivniţă. 

Apoi se răzgândi. Exact acest tip de raţionament făcuse 
posibilă acuzarea lui Haglund. Fuseseră atât de siguri că el era 
făptașul, încât găsiseră explicaţii pentru toate neconcordanțele 
care apăruseră ulterior. 

Trase ziarul în faţa lui și-l răsfoi până când ajunse la cazul de 
care se ocupase Line în Fredrikstad. Era o fotografie mare cu 
casa în care locuise bărbatul ucis. Fusese identificat și numele 
fusese dat publicităţii. Jonas Ravneberg. O imagine mai mică 
surprindea locul unde fusese găsit. Sub o pătură, putea fi distins 
conturul unei persoane, însă cea mai dramatică imagine era cea 
a câinelui său, care stătea, cu ochii lui mari, la capătul tărgii. 

Spargerea dată la casa victimei omuciderii, acolo unde Line îl 
surprinsese pe făptaș, era descrisă drept una misterioasă. Nimic 
nu părea să fi fost furat. 

Wisting își duse paharul cu apă la gură și bău o înghiţitură 
mică. Așa fusese și spargerea de la casa de vacanţă a familiei 
Linde. Misterioasă. Nu părea să fi fost ceva furat. 

Citi și restul articolului înainte să împăturească ziarul. Scria 
bine, se gândi el, însă nu-i plăcea gândul că fiica lui se afla așa 
de aproape de niște lucruri atât de periculoase. 

Deschise cutia pe care o luase de la Haber și scoase 
fotografiile cu Rudolf Haglund la bustul gol, făcute în spital. 
Nevinovat fusese primul cuvânt la care se gândise când văzuse 
pozele în atelierul lui Haber. Același cuvânt îi venea în minte și 
acum. Nu era sigur cum să-l interpreteze. Citise despre teste 
psihologice unde pacienţilor li se arată pete de cerneală și li se 
cere să pronunţe primul cuvânt care le vine în minte. Metoda 
era folosită pentru a explora subconștientul minţii pacienţilor. Se 
opri cu raţionamentul acolo. În schimb, se ridică și merse spre 
zidul din cealaltă parte a camerei. Acolo era o veche hartă 
maritimă înrămată a fiordului Oslo. O dădu jos și prinse în cui 
fotografia lui Rudolf Haglund. Cuiul străpunse poza chiar în 
mijlocul pieptului lui Haglund. 

Apoi găsi fotografia Ceciliei Linde pe care o folosiseră în 
timpul căutărilor. Când căutase o ruletă, văzuse într-unul dintre 
sertare o rolă de bandă adezivă. O găsi, rupse o bucată din ea 
cu dinţii și lipi fotografia Ceciliei pe zid, lângă cea a lui Rudolf 
Haglund. 

Seducătoare fu primul cuvânt la care se gândi când o privi în 
ochi. Urmară și alte cuvinte. Atractivă, provocatoare. Probabil că 
acesta fusese, de altfel, efectul dorit. Danny Flom spusese că 
fetei îi stătea bine în faţa camerei. Fotografia fusese utilizată 
într-o campanie care a făcut mii de tineri să cumpere puloverul 
pe care-l purta ea. Sânii ei făceau ca denumirea mărcii, Canes, 
să iasă în evidenţă și să se unduiască. 

Canes era denumirea mărcii. In plus, fiecare articol 
vestimentar avea o denumire adiacentă. Puloverul din imagine 
se numea Venatici. Canes Venatici. 

Wisting îl pronunţă cu voce tare, pentru sine. Numele 
provenea din astrologie. Constelaţia pe care norvegienii o 
numesc Câinii de vânătoare. Johannes Linde i-o arătase într-o 
seară târzie de vară, când se aflau la moșia lui. Era un grup de 
stele aproape invizibile, situate sub Carul Mare. Işi mută privirea 
asupra lui Rudolf Haglund. 

— Câinii de vânătoare, rosti el cu voce tare. 

Asta fuseseră ei, el și colegii lui. O ceată de câini în urmărirea 
unui criminal. Rudolf Haglund a fost cel pe care l-au prins. Dar, 
la fel ca oricare alţi câini de vânătoare, s-au luat după cea mai 
proaspătă urmă, fără să se mai gândească la nimic altceva. 

Reveni la cutia lui Haber și frunzări prin fotografii. După 
separatorul etichetat Reconstrucția 20/7, găsi câteva fotografii 
ce semănau cu cele de arhivă și fuseseră folosite în articolul din 
ziarul VG, în care investigatorii principali erau grupaţi la 
intersecția Gumsergd. Nu stăteau în grup compact, așa cum 
apăreau în presă, ci răsfiraţi. Era evident că și acestea erau 
niște fotografii de încercare. Bineînţeles că Haber nu apărea în 
niciuna. Frank Robekk era tot singur, cu ţigara în gură, și privea 
peste ochelari aiurea. Și Audun Vetti era acolo. El și Nils 
Hammer păreau prinși într-o discuţie. 

Wisting luă o fotografie în care apăreau cei mai mulţi dintre 
detectivi și o prinse pe perete. Apoi făcu un pas înapoi și căzu 
pe gânduri. Privea cele trei fotografii, având sentimentul ciudat 
că recent citise sau auzise ceva important. Nu putea să-și dea 
seama ce, dar încercă să-și aducă aminte ce făcuse de-a lungul 
zilei. 

Sunetul de pași ce se auzi dinspre veranda din faţa cabanei îl 
trezi din reverie. Niște pași ușori ce abia se auzeau. Din poziţia 
lui nu vedea ușa, însă auzi cum pașii se opresc chiar în dreptul 
ei. 

Ziariști, se gândi el, însă chiar în acea clipă auzi zgomotul 
scos de clanţa împinsă în jos. Inima începu să-i bată mai tare. 
Privi în jurul său, auzi ușa scârţâind pe măsură ce era deschisă, 
puse mâna pe un buștean și-l ridică în aer, așteptând. 

— E cineva? 

Era Line. Intră în camera de zi și-i zâmbi larg. 

— Mă bucur să te văd, spuse ea și-l îmbrățișă. 

— Și eu, răspunse el. 

— E frig aici, observă ea, uitându-se în jur. 

— Tocmai voiam să fac focul, explică Wisting și puse în 
șemineu bușteanul pe care-l luase ca să se apere. 

Apoi se așeză pe vine și așeză mai multe crenguţe în jurul 
bușteanului. 

— Am încercat să te sun, spuse Line și se opri în faţa peretelui 
pe care erau puse cele trei fotografii. 

— Este pe silențios, răspunse Wisting. Mereu uit să-l verific. 

Line înclină capul într-o parte și rămase cu gura căscată. 

— El este? întrebă ea arătând spre fotografia lui Rudolf 
Haglund. 

— El este, confirmă Wisting și aprinse un chibrit. 

— De ce este pe jumătate dezbrăcat? 

Focul cuprinse vreascurile din șemineu. Flăcările trosniră 
încetișor și răspândiră în cameră o lumină galben-roșiatică. 

— Pozele au fost făcute la spital, îi explică Wisting. A fost 
examinat pentru eventualele răni pe care i le-ar fi putut provoca 
Cecilia când a răpit-o sau când a strangulat-o. 

Line se aplecă spre fotografie. 

— Și i s-a găsit vreo urmă? 

Wisting veni lângă ea. 

— Nu. 

— Nu este cam ciudat? se întrebă fiica lui. Dac-aș fi fost eu în 
locul ei, aș fi făcut tot ce aș fi putut. L-aș fi lovit și zgâriat. 

— Nu suntem toţi la fel, răspunse Wisting. Mulţi violatori nu 
rămân cu nicio urmă. 

— A fost violată? 

— Nu. 

— Nici asta nu-i puţin ciudat? Atunci ce alt motiv ar fi putut 
avea ca s-o răpească? ` 

Wisting se gândi la ce spusese fiica sa. Il uimea cât era de 
isteață, însă asta era meseria ei. Să pună întrebări cruciale. 

Line nu așteptă să i se răspundă. Merse spre plasele de 
cumpărături pe care le lăsase lângă ușa de la intrare și le aduse 
pe blatul din bucătărie. 

— Ti-am adus ceva de mâncare, spuse ea, și începu să înșire 
cumpărăturile pe blat. 

Zece minute mai târziu, se așezară de-o parte și de alta a 
măsuței de cafea și mâncară chifle proaspete cu unt. 

— Ce cauţi? întrebă Line, privind spre masa plină cu 
documente și notițe. 

Nici Wisting nu prea știa ce anume caută. 

— Neconcordante, răspunse el degrabă. Detalii 
nesemnificative sau excepţii pe care nu le-am observat acum 
șaptesprezece ani sau despre care am crezut că nu sunt 
relevante. 

Line luă unul dintre rapoartele poliţiei și termină de mestecat. 

— Pot să te ajut? întrebă ea. Mă pricep la chestii din astea. 

Wisting se lăsă pe spate și cântări oferta. Işi dăduse deja 
seama că sarcina era prea mare pentru o singură persoană. Line 
era omul potrivit să se ocupe de această problemă. Ca ziarist, 

avea o neîncredere inerentă faţă de tot ce se scria în rapoartele 
oficiale. Era obișnuită să conteste autoritatea. 

— Nu ai voie să folosești nimic de aici în ziar, spuse el. 

— Nu sunt aici în calitate de ziarist, răspunse ea. Sunt aici 
pentru că ești tatăl meu. 

El zâmbi. 

— OK, spuse el, și strânse farfuriile. 

Apoi îi povesti despre caz și cum erau organizate 
documentele. Îi spuse despre liste, pistele principale de 
urmărire și noile teste. Îi relată despre spargere, despre urma 
de pantof, despre Haber care era dispus să-și asume vina, 
despre întâlnirea cu Danny Flom și despre întrevederea pe care 
urma s-o aibă cu Rudolf Haglund a doua zi, în biroul avocatului. 

Își dădu seama că-i captase atenţia în întregime. 

— Ce cauţi, de fapt? întrebă ea din nou atunci când el 
termină. 

— Ce vrei să spui? 

— Îl cauţi pe cel care a falsificat proba ADN sau ceva care să 
te convingă că aţi prins pe cine trebuia? 

— Și una, și alta, răspunse el. Cred că sunt aici, ambele 
răspunsuri. 

Line se ridică și merse la peretele de care atârnau cele trei 
fotografii. Le privi îndelung. 

— Deci, tu crezi că un poliţist a plantat proba ADN ca să se 
asigure că criminalul nu va fi eliberat? întrebă ea, fără să- 
ntoarcă privirea spre tatăl ei. 

— Da. 

Line se răsuci spre el. 

— Și dacă nu asta s-a întâmplat? spuse ea. 

— Cum adică? 

— Dacă a răpit-o un poliţist și a plantat proba ca să dea vina 
pe altcineva? 

Pe moment, Wisting fu tentat să considere ipoteza lui Line 
absurdă și ridicolă, dar apoi aruncă o privire spre investigatorii 
adunaţi laolaltă în intersecția Gumsergd pentru reconstituire. 
După toate probabilitățile, unul dintre ei falsificase probele. Era 
posibil ca unul dintre ei să fi comis și alte infracţiuni. Trebuia 
deci să admită că explicaţia era plauzibilă. Mai mult decât orice, 
avea convingerea că Line era cea mai potrivită să se uite prin 
documente. Dacă era acolo un amănunt ce lui îi scăpase, ea 
urma să-l găsească. 

Wisting se ridică, merse în fața șemineului și mai puse niște 
bușteni. 

— Trebuie să merg undeva, spuse el și-și luă jacheta. 

Line studia deja primul biblioraft. 

— Unde? întrebă ea, ridicând privirea. 

— O să-i fac o vizită lui Frank Robekk. 

Văzu că ea încerca să-și amintească la cine se referă și-i 
explică despre cine era vorba. 

— Printre altele, el a fost responsabil de preluarea 
informaţiilor venite de la martorii acestui caz, zise el și îmbrăcă 
jacheta. 

Line luă un pix și-l prinse între buze, după care-l scoase din 
nou. 

— Martorul care nu a fost ascultat, spuse ea. Probabil că i s-a 
făcut legătura cu el, și nu cu tine. 

Wisting dădu din cap și împături ziarul pe care i-l lăsase 
Henden. 

— N-am intrat în contact direct cu un astfel de apelant, 
confirmă el și se îndreptă spre ușă. Închizi tu ușa după ce plec? 

— Pornește-ţi mobilul, atunci, îl rugă ea. Ca să pot da de tine. 

Se ridică și-l conduse afară. Plafonul apăsător de nori făcea ca 
atmosfera să fie plumburie și umedă, iar dinspre vest sufla un 
vânt rece. 

Telefonul mobil îi sună înainte să urce în mașină. Era un 
număr necunoscut, însă, din câte își dădea seama, nu era unul 
rătăcit prin lista de apeluri deja ratate. 

Răspunse. Bărbatul de la celălalt capăt al firului avea o voce 
oficială și se prezentă ca fiind inspectorul Terje Nordbo, Biroul 
Norvegian pentru Afaceri Interne. 

— Este vorba despre modul în care aţi condus ancheta 
uciderii Ceciliei Linde, afirmă el. Inspectorul general interimar 
Audun Vetti a predat probele depuse de avocatul Sigurd Henden 
cu privire la posibilele nereguli în colectarea probelor. Am decis 
să demarăm o investigaţie și vrem să începem cu audierea 
dumneavoastră. 

Wisting deschise portiera. 

— Investigația mă vizează în mod direct? 

— Aveţi calitatea de suspect, confirmă celălalt. Abordăm cazul 
ca o gravă încălcare a îndatoririlor de serviciu. Aveţi dreptul de a 
veni la audieri cu un apărător. 

— Când aţi dori să discutăm? întrebă Wisting și se urcă în 
mașină. 

— Cât mai curând posibil. De preferat, chiar mâine. 

— Unde? 

— Noi suntem în Hamar, dar avem birouri și în Oslo. 

— Bine. 

Wisting porni mașina. 

— Mâine, la ce oră? 

— Să zicem pe la ora douăsprezece? 

— Am o altă întâlnire atunci, răspunse Wisting. Va trebui să 
ne vedem la ora două. 

Căzură de acord și lui Wisting i se explică cum să ajungă la 
locul de întâlnire. În timp ce conducea, se gândi la ce avea să 
spună. Multe depindeau de ce anume va zice Rudolf Haglund în 
cursul întâlnirii cu avocatul Henden. 

Ancheta Biroului evoluase rapid și ar fi dorit s-o amâne până 
mai avansa cu propriile cercetări, însă era mai bine să scape de 
ea cât mai repede. Era ceva ce trebuia să suporte. 

Frank Robekk locuise în Kleppaker toată viața. Când își 
începuseră amândoi cariera de polițiști, el locuia acolo împreună 
cu părinţii. Acum ei nu mai erau și Frank trăia singur într-o 
fermă părăsită. 

Wisting parcă în curte, la capătul lungii alei străjuite de 
mesteceni. Proprietatea avea circa 50 de acri de teren agricol și 
o suprafaţă egală de pășune. Îi asigura un venit decent din 

arendă, pe lângă pensia modestă de invaliditate, după cum i se 
confesase cândva lui Wisting. 

De partea cealaltă a pământurilor negre arate, într-o casă 
construită pe un lot separat, locuia fratele său mai mare, Alf. De 
acolo dispăruse Ellen Robekk, cu o vară înaintea Ceciliei. 

Curtea era acoperită cu frunzele galbene și umede ale 
toamnei. O adiere de vânt purta izul unui foc în aer liber. Fire 
oblice de fum argintiu se ridicau din spatele vechiului hambar. 
Wisting luă ziarul. Îl găsi pe Frank Robekk sprijinit într-un 
baston, cu ţigara în gură, privind la flăcările ce ieșeau dintr-un 
butoi ruginit. Mici fulgi de cenușă pluteau prin aer. 

Wisting ajunse lângă el fără ca Robekk să-l observe. Tresări 
brusc, ca și când era absorbit de propriile gânduri. 

Wisting îl salută, făcând semn cu capul. 

— Eşti singur? îl întrebă celălalt și privi peste umărul lui 
Wisting. 

Acesta dădu din cap. 

Robekk păși în faţă și împunse cu un băț în butoi ca să ațâțe 
focul. Scânteile se înălțară la un metru în aer. 

— Ce vânt te aduce pe aici? întrebă el și aruncă mucul de 
țigară în flăcări. 

— Caut niște răspunsuri, explică Wisting. 

Robekk scoase o pungă de hârtie din haină și luă câteva 
dropsuri așa cum făcuse mereu, încercând inutil să ascundă 
mirosul de tutun. 

— Cine nu caută? îi răspunse el și vâri iar băţul în flăcări, de 
data asta mai apăsat. 

— Ai citit ziarele? îl întrebă Wisting și-i întinse ultimul număr 
al VG. 

— Azi nu, dar am auzit că au scris despre profilul ADN al lui 
Rudolf Haglund. 

— Ai auzit ceva despre asta atunci? se interesă Wisting. A 
spus cineva c-ar fi făcut așa ceva? 

— Niciodată, răspunse Robekk. Nu cred nimic din toate astea. 
Nu cred că vreunul dintre băieţi ar fi îndrăznit să facă așa ceva. 

— Și, totuși, cineva a făcut-o. 

— Nu poate fi o altă explicaţie? obiectă bătrânul detectiv. 
Dacă unul dintre mucurile de ţigară a fost al lui Haglund, iar 
celelalte două erau acolo de dinainte? 

— Tiedemanns Gold era marca pe care o fuma. 

— Asta fumez și eu, dar, când nu mai au la magazin, pot să- 
mi iau altceva. 

Wisting își dădu seama că discuţia nu ducea nicăieri. Totul 
putea avea o explicaţie și o scuză, dacă omul nu credea că unul 
dintre cei din secție modificaseră probele. 

— Și apoi, putea să fie mai convingător, continuă Robekk. 
Dacă vreun investigator voia să fie sigur că Haglund va fi 
condamnat, putea să planteze o probă mai solidă. Un fir de păr 
de-al Ceciliei în casa lui Haglund, de exemplu. O legătură clară 
între victimă și autor. 

Fumul venea direct spre ei. Își schimbară poziţia în jurul 
flăcărilor, dar oriunde ar fi stat, fumul se ţinea după ei. Robekk 
își dădu jos ochelarii groși și se frecă la ochi. Avusese aceleași 
rame de când îl știa Wisting. Ochelarii îi lăsară urme pe nas, iar 
fără aceștia era de nerecunoscut. 

Wisting îi întinse ziarul. 

— Paginile opt și nouă, spuse el. 

Frank Robekk luă ziarul și-și puse iar ochelarii, care-i făceau 
ochii să pară mai mari. 

— Este un interviu cu un martor care a sunat să dea informaţii 
care-i puteau oferi un alibi lui Haglund, explică Wisting. 

— Hm! făcu Robekk când întoarse pagina. Asta-s eu, spuse el, 
arătând spre fotografia de arhivă ce însoțea articolul. 

— Îți amintești de așa ceva? întrebă Wisting. Îți amintești să 
te fi sunat cineva ca să te informeze că-l văzuse pe Haglund la 
pescuit? 

Frank Robekk nu-i răspunse. Citi tot articolul înainte de a-și 
ridica privirea, scuturând din cap. 

— Mi-aș fi amintit, spuse el. Și apoi, fiecare informaţie era 
scrisă și primea un număr de înregistrare separat. Îţi erau apoi 
comunicate ca să le analizezi. 

Robekk clătină iar din cap. 

— L-ai verificat? întrebă el, înapoindu-i ziarul lui Wisting. Să 
nu fie vreun tip pe care Haglund l-a cunoscut în pușcărie și pe 
care l-a convins să te ducă de nas? 

Wisting făcu semn că nu. 

— Este treaba Comisiei de Revizuire a Dosarelor Penale să 
afle asta, spuse el. 

Liniștea se lăsă între ei. Flăcările din butoi încă scânteiau, dar 
își pierduseră vigoarea. 

— Azi am trecut pe acolo, spuse Wisting. Pe la domeniul de la 
tară al familiei Linde. N-au mai fost acolo de atunci. Este 
complet abandonat. 

— Știu, confirmă Robekk, dând din cap. Am fost acolo pe 
timpul verii. 

— De ce? 

— Fără vreun motiv. Am fost pe acolo de mai multe ori. Am 
urmat traseele pe care obișnuia Cecilia să alerge. 

— Ai fost acolo și înainte să se întâmple toată tragedia, își 
aminti Wisting. În legătură cu spargerea? 

Robekk nu răspunse. Mai aruncă un buștean în butoi. 

— Ai văzut-o vreodată? întrebă Wisting. În viaţă, vreau să 
spun. 

— Era acolo, confirmă el. 

— Ai vorbit cu ea? 

El clătină din cap. 

— Nu. Tocmai se întorcea de la alergat când plecam eu. Asta 
se întâmplase cu două săptămâni înainte să dispară. 

Tăcerea se lăsă din nou. Focul ce ardea în butoi era pe 
punctul de a se stinge. O rafală de vânt rece trecu peste brazde, 
iar Wisting își ridică gulerul hainei și mai puse niște cărbuni pe 
foc. 

Frank Robekk se duse spre zidul hambarului și lăsă jos băţul 
pe care-l folosise să ațâțe focul din butoi. 

— Deci, ce zici? spuse el și-și curăţă cenușa de pe pulover. 
Dacă tot ai venit să depănăm amintiri, putem intra să bem o 
ceașcă de cafea? 

43. 


Flăcările din șemineu erau pe cale să se stingă. Line se lăsase 
complet absorbită de materialele din dosar, însă se ridică și 
puse pe foc ultimul buștean din coș. 

Era surprinsă de cât de detaliată fusese ancheta, de cât de 
meticulos lucrase echipa de investigatori. Documentele erau 
organizate în așa fel încât să fie ușor de studiat, folosind lista 
alfabetică a tuturor celor implicaţi. 

În total, fuseseră efectuate 792 de audieri. Fiecare martor a 
explicat unde se aflase, ce făcuse și își descrisese înfățișarea și 
îmbrăcămintea. Fiecare mișcare a fost înregistrată. Cele mai 
importante date au fost fixate pe o hartă, folosindu-se diverse 
culori și coduri. Line o desfășură și o duse la peretele pe care 
erau prinse fotografiile cu Cecilia Linde, Rudolf Haglund și grupul 
de investigatori. O atârnă și rămase în faţa ei ca s-o studieze. 

Se simţi mândră că toată această anchetă dificilă a fost 
coordonată de tatăl ei. 

Insă nu așa cum trebuie, se pare. 

Continuă să citească și, treptat, constată că ancheta avea 
multe lacune și puncte slabe. Investigatorii erau la mâna tuturor 
celor care se aflaseră în zonă în acea zi și care veniseră să dea 
declaraţii din proprie iniţiativă. Cu siguranţă, existau și unele 
persoane care aveau ceva de ascuns. Mai mulţi martori 
văzuseră o mașină roșie pe marginea drumului. O descriseseră 
drept o mașină sport cu vopsea lucioasă. Un martor credea că 
era o Toyota MR2. Martorii văzuseră mașina acolo și înainte, 
deși nu avea legătură cu vreuna dintre cabanele din apropiere. 
Declaraţiile variau când venea vorba de numărul persoanelor 
din mașină: una sau două. Şoferul fusese descris ca fiind înalt și 
cu ten închis, dar Line nu-l regăsi printre cei care veniseră să 
dea declaraţii. 

Își aminti că văzuse ceva despre o mașină roșie în vechile 
articole din ziare și deschise calculatorul. Găsi două articole 
legate de cazul Cecilia. Era clar că mașina roșie îi atrăsese 
atenția tatălui ei. Fusese menţionată în timpul conferinţei de 
presă în care șoferului unui Opel alb mai vechi, observat în 

intersecția Gumsergd, i s-a cerut să se prezinte pentru a da 
declaraţii. 

Într-un articol apărut două zile mai târziu, se comunica faptul 
că mașina roșie sport fusese eliminată din anchetă. 

Abia după o jumătate de oră găsi Line și explicaţia. O femeie 
care fusese cu familia la picnic în Blokkebukta a contactat 
poliţia. Ea a relatat că mașina era a unui bărbat însurat din 
Bærum, care stătea în rulota învecinată. S-au întâlnit de mai 
multe ori în zona împădurită unde fusese observată mașina, 
folosită de tipul respectiv pentru a întreține relaţii intime. 

Secretele obișnuite puseseră bețe în ancheta poliţiei și 
irosiseră timpul preţios al investigatorilor. 

A mai fost observat și un motociclist îmbrăcat în haine închise 
la culoare, care oprise într-o staţie de autobuz și intrase în 
pădure. Martorului care l-a văzut i s-a părut că ducea ceva cu el, 
în timp ce alt martor n-a observat așa ceva. În zonă au fost 
efectuate căutări cu câini special antrenați și a fost descoperită 
o ascunzătoare de droguri în care se aflau circa 350 de grame 
de amfetamină. 

Prezenţa motociclistului a fost explicată, chiar dacă n-a fost 
identificat. Line descoperise deja trei persoane care nu fuseseră 
incluse în diagrama anchetatorilor. Mai mulţi martori au văzut 
un bărbat cu un aparat foto. A fost observat în câteva locuri de- 
a lungul falezei și părea că urma același traseu pe care Cecilia îl 
alesese pentru alergare. Până în acest punct, Line nu găsise 
niciun martor care să corespundă descrierii. În câteva declaraţii 
era menţionat și un bărbat îmbrăcat în maiou, precum și o dubă 
de culoare gri, văzută pe lângă ferma Gumsergd cam în același 
timp în care Cecilia a plecat să alerge. 

Flăcările din șemineu mistuiseră și ultimul buștean. Rămăsese 
doar un strat de tăciuni. Ea se ridică și ieși cu coșul de lemne 
afară. După atâta lectură simțea c-o durea capul și o gură de 
aer proaspăt o ajută să-și mai revină. În plafonul de nori 
apăruseră ici-colo câteva raze de lumină și, pentru prima dată 
după mai multe zile, întrezări cerul albastru. 

Merse în șopron, umplu coșul de lemne și se întoarse. 
Telefonul mobil o anunţă că primise un mesaj. Lăsă coșul pe 
terasă și-l citi. Era de la Tommy, care-i spunea că i-ar plăcea să 
petreacă mai mult timp cu ea. Nu era sigură ce să-i răspundă, 
iar până la urmă îi scrise că a fost frumos din partea lui s-o 

viziteze în Fredrikstad. Căută în lista de apeluri și sună la 
numărul neînregistrat apelat de Jonas Ravneberg cu câteva ore 
înainte să fie ucis și care-l determinase să contacteze un avocat. 
Line sunase în mod repetat la acel număr, dar nu-i răspunsese 
nimeni niciodată. La fel și acum, sună prelung fără să răspundă 
cineva. 

Intră în casă și puse câţiva bușteni pe foc. Apoi verifică ediţiile 
electronice ale ziarelor și e-mailul, înainte să înceapă studiul 
altui biblioraft cu documente din caz. 

Primise un e-mail de la unul dintre colegii din departamentul 
de documentare. Subiectul era Jonas Ravneberg. 

Mesajul era scurt și la obiect și nu conţinea prea multe 
informaţii în afara celor pe care le solicitase. 

În registrul de carte funciară găsiseră proprietatea de pe 
strada W. Blakstads numărul 78 din Fredrikstad, înregistrată pe 
numele lui Jonas Ravneberg, precum și o proprietate în Larvik, 
înregistrată doar cu numărul fermei și coordonatele de 
intabulare. Istoricul domiciliilor arăta că locuise timp de mai 
mulţi ani la adresa neînregistrată, după care a stat timp de doi 
ani pe strada Minnehallveien numărul 2 din Stavern. Apoi s-a 
mutat în Fredrikstad. 

Line introduse adresa de pe Minnehallveien în cartea de 
telefoane și găsi înregistrate patru numere de telefon mobil. 
După nume, părea să fie vorba de o familie. 

Scrise un e-mail de răspuns în care mulţumi pentru ajutor și 
prin care-i ruga pe colegii ei să verifice dacă mai apărea 
înregistrat cineva la adresa respectivă în același timp cu Jonas 
Ravneberg. 

Apoi, deschise harta orașului de pe site-ul primăriei și căută 
numerele de fermă și de intabulare. Sectorul rezultat făcea 
parte din zona denumită Manvik. Indicatorul albastru de pe 
hartă era poziționat lângă un râu. 

Mări harta și observă că proprietatea începea să se distingă. 
Erau două clădiri mari și două mai mici. Drumul de acces era 
sinuos și până la proprietatea învecinată era o distanţă 
considerabilă. Fotografia aeriană îi arătă o zonă agricolă, 
traversată de râul care împărțea imaginea în două. Presărat cu 
diverse culori, terenul semăna cu o pătură. Totuși, în jurul 
proprietăţii era o zonă dens împădurită, iar micul grup de clădiri 
abia dacă se zărea printre copaci. 

Jonas Ravneberg era încă înregistrat ca proprietar al unei mici 
ferme, chiar dacă se mutase din Larvik în urmă cu 17 ani. 

Line alese din nou opţiunea de vizualizare a hărţii și mări 
scala pentru a obţine o privire de ansamblu. Proprietatea din 
Manvik se afla la o distanţă de cinci kilometri în linie dreaptă de 
la locul unde fusese văzută ultima dată Cecilia Linde. lar 
distanţa până la locul unde a fost găsită era și mai mică. 

Hainele prinseseră miros de fum. Își lăsă jacheta afară la aer, 
într-un cârlig de lângă ușă, însă era conștient că același miros 
neplăcut i se impregnase și în păr. 

Întunericul începuse să învăluie cabana. Încet-încet, asfinţitul 
ruginiu se transformă în beznă, pe după norii ce umpleau cerul 
înspre vest. 

Line îl auzise venind și-i deschisese ușa. Îi ocupase locul pe 
canapea și stătea cu laptopul în faţă. Documentele erau înșirate 
pe masă și pe saltea. Pe câteva dintre ele erau lipite post-it-uri 
galbene pe care Line își făcuse notițe. Pe zidul pe care tatăl ei 
prinsese cele trei fotografii, ea adăugase o diagramă și mai 
multe extrase din documente. El recunoscu redarea textuală a 
mesajului înregistrat de Cecilia pe casetă. 

— Ai descoperit ceva? întrebă el și se așeză pe un scaun. 

Fiica lui se ridică în picioare. 

— Nimic esenţial, însă gândul că Rudolf Haglund nu avea nicio 
rană nu-mi dă pace. 

Se întoarse și arătă cu degetul spre fotografia făcută cu 
ocazia reconstituirii. 

— După spusele tale, Rudolf Haglund nu purta decât un tricou 
și, cu toate astea, pe brațe nu avea nici măcar o julitură. 

— A fost arestat la două săptămâni după răpire, îi reaminti 
Wisting. Zgârieturile pot dispărea în acest timp. 

— Trebuie să fi opus rezistenţă când a fost ucisă, insistă Line. 
Când a fost găsită, era moartă doar de câteva ore. Au mai trecut 
două zile până l-aţi prins. 

— A fost ţinută închisă și poate că era epuizată și slăbită. 

— A fost hrănită, spuse Line și căută raportul autopsiei. Aici se 
spune că în stomac avea resturi nedigerate de cartofi, pește și 
cereale. 

Wisting nu avea o explicaţie plauzibilă. 

— Îi plăcea să  pescuiască, spuse el, încercând să 
contrabalanseze argumentele ei. Poate că i-a dat să mănânce 
păstrăv prins de el. 

Line știa să recunoască o glumă disperată. 

— Aţi avut o ipoteză de lucru care-l avea în centru pe iubitul 
ei? se interesă ea. 

Wisting dădu din cap. 

— Avea două piste. Am luat în calcul posibilitatea ca răpirea 
să fi fost pusă la cale de Cecilia și Danny împreună, iar a doua 
era ca el să fi acţionat de unul singur. 

— l-aţi verificat trecutul? 

— Desigur. 

— Și ce aţi aflat? 

— Este totul în dosar, răspunse Wisting și făcu semn cu capul 
spre masa din camera de zi. Câteva întârzieri la plata ratelor, pe 
lângă amenzile primite pentru posesie de hașiș. Mai era o 
acuzaţie de lovire, cred. 

— Alte femei? 

— Avusese o relație înainte cu vreo doi ani. O colegă fotograf 
împreună cu care întreprinsese o călătorie de afaceri, chiar după 
ce a cunoscut-o pe Cecilia. Ulterior, ea a început să lucreze într- 
un alt domeniu. 

Line luă biblioraftul negru și răsfoi până la o pagină unde 
pusese un bileţel galben. 

— Tone Berg? citi ea. 

— Tot ce se poate, nu-mi amintesc. Am vorbit cu ea. 

Line puse dosarul la loc. 

— Ştii că Danny Flom are un băiat care va împlini 16 ani peste 
zece zile? 

Wisting clătină din cap și o privi cu atenţie pe fiica sa. 

— A fost căsătorit de două ori, răspunse în timp ce număra 
zilele în gând. 

— Fiul s-a născut la 15 luni de la dispariţia Ceciliei, preciză 
fiica sa, scutindu-l să mai facă socotelile. Ceea ce înseamnă că 
nu trecuseră nici șase luni de la moartea Ceciliei, că Danny Flom 
începuse o relaţie cu o nouă fată și o lăsase însărcinată. 

Wisting se foi în scaun. 

— De unde știi toate astea? 

— Facebook. 

— Facebook? 

Line se uită la el. 

— Voi acolo, la poliţie, nu-l folosiți? întrebă ea. 

— În urmă cu șaptesprezece ani nu exista, îi răspunse el. Abia 
dacă se inventase internetul. Oricum, nu există nimic care să 

sugereze c-a fost implicat în vreun fel. Avem descrierea celor 
întâmplate, făcută chiar de Cecilia. 

Line se întoarse la peretele pe care prinsese redarea 
înregistrării audio. 

— Punctez neconcordanţele doar, spuse ea luând foaia de 
hârtie de pe zid. Nu așa le-ai numit? Obstacole în care v-aţi 
împotmolit. 

Wisting nu răspunse și o lăsă să continue. 

— Nu am ascultat caseta, spuse ea. Insă ceea ce spune ea 
pare puţin artificial. 

— Este o copie în casetofon, explică Wisting, arătând cu 
degetul spre vechiul aparat de pe raftul de sub fereastră. Doar 
să derulezi puţin înapoi. 

Line ridică din sprâncene. Nu era prea sigură că vrea cu 
adevărat să facă asta, însă îi urmă îndemnul. 

Timp de un minut și 43 de secunde vocea Ceciliei Linde umplu 
încăperea. Avea vocea serioasă și calmă, după care deveni mai 
nesigură, pentru ca în final să izbucnească în plâns. 

— In orice caz... spuse Line oprind caseta. Fata spune câteva 
lucruri care sunt interesante. Spune că mirosea a acru. A fum, 
dar și a altceva. V-aţi dat seama la ce se referea? 

— Rudolf Haglund putea, răspunse Wisting. Exact cum a spus 
ea. Mirosea a fum, dar și altceva. Corpul lui emana un soi de 
miros acru. 

— Când spune fum, se referă la fumul de ţigară sau la fumul 
scos de un foc? 

Wisting căzu pe gânduri. 

— Mereu am crezut că este vorba de fumul de ţigară, 
răspunse el. 

Line dădu din cap. 

— Când aţi ascultat caseta, găsiserăţi deja mucurile de ţigară 
în intersecția Gumserad. 

Wisting își dădu seama că se lăsase orbit de prejudecăţi. 

— Cecilia fuma? continuă Line. 

— Nu. 

— lubitul sau părinții? 

— Tatăl ei fuma, își aminti Wisting. Și fratele ei. Nu cred că și 
Danny. 

— Deci, era obișnuită cu fumul de ţigară? 

Wisting tuși. 


VP - 174 


— Nu cred că ajungem nicăieri, spuse el. Dacă se referea la 
fumul emanat de focul în aer liber, putem să ne întrebăm de ce 
n-a spus clar că mirosea a un astfel de fum. 

— Bine, spuse Line. Însă cu adevărat interesantă este 
propoziţia L-am mai văzut înainte. 

Wisting fu de acord. Aceste cuvinte îl bântuiseră mereu. 

— Se știe dacă Cecilia și Rudolf Haglund se mai văzuseră 
înainte? 

— Nu, recunoscu Wisting. Însă răpirea a fost premeditată. 
Știm c-o aștepta. Nu e imposibil să fi dat unul peste altul sau să 
se fi zărit reciproc și acesta să fi fost evenimentul care l-a făcut 
să planifice totul. Poate că a și urmărit-o. 

Line nu mai avea obiecţii și puse extrasul înapoi pe zid. 
Wisting se lăsă pe speteaza scaunului și-și dădu seama că 
picase în aceeași capcană în care căzuseră toți ceilalți membri 
ai echipei de cercetare. În loc să investigheze elementele care 
indicau nevinovăția suspectului, ei ignoraseră total acest gen de 
informaţii. Era tipul de mecanism psihologic care ducea la 
condamnarea persoanelor nevinovate. 

Era, într-adevăr, sarcina instanței, și nu a poliţiei să 
stabilească vinovăția, însă investigatorilor care-și formaseră o 
opinie le era imposibil să fie obiectivi. Pe măsură ce ancheta 
înainta, convingerile lor se  consolidaseră. Probele s-au 
materializat, iar chestiunea vinovăţiei fusese tranșată cu mult 
înainte de proces. 

Se îndreptă de spate. Cu toate acestea, era convins că Rudolf 
Haglund era făptașul, însă certitudinea pe care o avusese odată 
începea să se clatine. Nu mai era la fel de sigur ca în urmă cu 
șaptesprezece ani. 

45. 


— les puţin să mă plimb, spuse Line. 

— Acum? întrebă Wisting și privi afară. 

În fereastra întunecată se vedea doar reflexia focului din 
șemineu. 

— Doar o scurtă plimbare. 

Wisting se uită la ceas. Era trecut puţin de ora șapte. 

— Te întorci aici sau mergi acasă? 

Line își luă jacheta. 

— Tu cât plănuiești să mai rămâi aici? 

— Vreo două ore. Suzanne este la cafenea. 

— Ai vorbit azi cu ea? 

El scutură din cap. 

— Ar trebui să treci pe la ea în drum spre casă, îi sugeră Line. 

Wisting se ridică și-și privi fiica la ușă. 

— Poate că am să trec, îi răspunse el pășind pe verandă. 
Printre nori se întrezărea strălucirea palidă a lunii. Primi o 
îmbrăţişare. În același timp, din cabană auzi sunând telefonul 
mobil. li făcu semn cu mâna înainte să meargă să răspundă. 
Telefonul alunecase probabil din buzunarul pantalonilor cât 
stătuse pe scaun și-l găsi în spaţiul dintre șezut și spătar. 
Cotrobăi după el, apăsă tastele și răspunse fără să vrea și 
înainte să vadă cine-l sună. 

— Alo? 

Vocea de la celălalt capăt al firului era aspră și părea să 
aparţină unei persoane în vârstă. 

Wisting ţinu telefonul mai departe de el și pe ecran văzu un 
număr pe care nu-l avea salvat în agendă. 

— Da? răspunse el și se prezentă. 

— Sunt Steinar Kvalsvik, se prezentă interlocutorul. Sunt un 
medic al secției de psihiatrie al spitalului central din Akershus, 
actualmente pensionar. 

Wisting dădu din cap. Îl cunoștea. Fusese principalul 
responsabil cu efectuarea expertizei psihiatrice a lui Rudolf 
Haglund. La acel moment, purtaseră o scurtă discuţie pe teme 
profesionale. De asemenea, participase și la niște cazuri recente 

care necesitau expertiza  psihiatrică pentru stabilirea 
discernământului. 

— Este vorba despre Rudolf Haglund, continuă medicul. Nu 
mai am nicio legătură cu cazul, dar sunt îngrijorat. 

— Știţi că sunt suspendat? 

— Formalităţi, pufni bărbatul. Însă nu mă pot gândi să 
contactez pe altcineva în afară de dumneavoastră. 

Wisting merse la fereastra întunecată a camerei. Își văzu 
propria reflexie, dar și luna oglindită în apa mării. 

— Despre ce este vorba, de fapt? 

— Am efectuat sute de examinări psihiatrice, însă puţine au 
fost ca aceea a lui Rudolf Haglund. 

— Ce vreţi să spuneţi? 

— Poate că n-a reieșit foarte clar din raport și este dificil de 
spus în cuvinte. Sarcina noastră a fost să stabilim dacă avea 
discernământ. Și avea, deși la limită. Insă era ceva la el care m- 
a speriat. 

— Ce anume? 

— Da, asta este partea greu de spus în cuvinte, însă am 
folosit o metodă analitică nou-dezvoltată pentru evaluarea 
riscului de a comite acte violente în viitor. 

Wisting tuși, doar să-i arate că-l asculta. 

— Metoda include variabile care surprind circumstanţe 
relevante din trecut, prezent și viitor. Factorii legaţi de trecutul 
celui analizat și elementele constante au importanţă egală, fiind 
o combinaţie care determină dacă actele violente se pot repeta 
în viitor. 

— Ce aţi descoperit? întrebă Wisting, fără să-nţeleagă cu 
adevărat ce-i explicase medicul. 

— Rudolf Haglund a obţinut un scor foarte mare. A început să 
comită violențe de când era foarte tânăr, îi lipsește empatia, nu 
se poate adapta în societate, are o atitudine negativistă, este 
instabil emoțional și-i lipsește stima de sine. 

— Asta ce înseamnă? 

Medicul nu-i răspunse imediat. 

— Adesea, riscul comiterii de violenţe viitoare este pus în 
balanţă cu probabilitatea de a ajunge în situaţii riscante. Dacă 
ești dependent de vreo substanță și nu ai relații stabile, de 
exemplu, riscul este mai mare. Insă Haglund părea să fie mai 
calculat în acțiunile sale. 


VP - 177 


— Ințeleg. 

— Vă scutesc de alte amănunte tehnice, încheie psihiatrul. N- 
am mai avut de a face cu criminali în serie, dar mă tem că el 
poate s-o facă din nou, acum, că este în libertate. 

Wisting înghiţi în sec și privi cum un nor întunecat acoperea 
luna. 

— Să răpească și să ucidă din nou? 

— Rudolf Haglund este tipul de om care-și repetă acţiunile. A 
fost în închisoare timp de 17 ani. Probabil că resimte puternic 
dorinţa care l-a împins atunci să omoare. 

— O, Dumnezeule! Sunteţi sigur? 

— Psihiatria nu este o știință exactă și nu v-aș fi contactat 
dacă n-ar fi fost întâmplarea cu fata dispărută. Linnea Kaupang. 

— Dar acţiunile sale din trecut? întrebă Wisting, cu gândul la 
Ellen Robekk. Este posibil să mai fi făcut așa ceva și înainte? 

— Este dificil de dat un răspuns clar, însă uciderea Ceciliei 
Linde n-a fost nici pe departe o premieră. Probabil c-a mai comis 
acte de extremă violenţă și înainte. 

Wisting își dădu brusc seama cât de gravă era situaţia. 

— O să-l rog pe ofițerul responsabil de cazul Linnea să vă 
contacteze, spuse el. Trebuie să-i spuneți tot ce mi-ați spus mie. 

— Desigur, conchise psihiatrul. Dar să ţineţi minte: această 
prognoză sumbră pleacă de la prezumția că Rudolf Haglund a 
fost cu adevărat ucigașul Ceciliei Linde. În lume sunt multe alte 
persoane mai confuze și mai periculoase decât el. 

46. 


Line trecu dincolo de aleea năpădită de buruieni de la drumul 
asfaltat. Intoarse mașina în dreptul unui refugiu și opri lângă 
fâșia noroioasă. Farurile luminau o cutie poștală veche și 
ruginită, prinsă de un stâlp telefonic. Vopseaua verde-închis era 
pe jumătate jupuită. 

Cobori din mașină și se uită la încuietoare. Pe o plăcuţă albă 
erau gravate numele Ingvald și Anne Marie Ravneberg. 
Dedesubt părea să fi existat odinioară un abţibild pe care era 
scris un alt treilea nume. Jonas, se gândi Line. Asta era casa 
unde a copilărit. 

Se urcă din nou la volan și intră pe alee. Vegetaţia înaltă foșni 
când atinse mașina, de-o parte și de alta. Apoi observă că pe 
drumul noroios din faţa ei erau urmele unor roţi de mașină. 
Poate că fuseseră lăsate de un vehicul de poliţie care venise aici 
în legătură cu omuciderea din Fredrikstad, dar se îndoia. Totuși, 
nu voia să întâlnească pe nimeni. Băgă mașina în marșarier, 
intră pe drumul principal și parcă într-un refugiu de la marginea 
șoselei. Bazându-se pe ceea ce văzuse pe hartă, estimă că se 
afla la o distanţă de 600 sau 700 de metri până la micuța fermă 
de la malul râului. In portbagaj avea o pereche de cizme. Se 
schimbă și-și luă aparatul foto din geantă. Era foarte performant 
și putea să surprindă imagini chiar și pe întuneric. 

Pădurea mai că pusese stăpânire pe drumul îngust. Ramurile 
care atârnau deasupra acestuia formau un fel de tunel. Crengile 
erau golașe, niște forme ciudate pe fundalul cerului înstelat. 

Cizmele îi scârțâiau la fiecare pas în nămol. 

Râul vuia puternic undeva în stânga ei, în spatele copacilor, 
umflat după zile în șir de ploi abundente. După o vreme, ochii i 
se obișnuiră cu întunericul. Cerul era presărat cu stele palide și, 
în lipsa vreunei lumini artificiale, se obişnui curând cu 
contururile monotone care o ghidau înainte pe drum. Acesta o 
lua ușor la vale. Putea auzi mașinile ce treceau pe șosea, însă cu 
cât înainta mai mult, cu atât se făcea mai liniște. Și mai 
întuneric. Drumul se îngusta și mai mult și Line se întrebă dacă 
n-ar fi fost mai bine să se întoarcă, dar apoi observă o lumină 

printre copaci. Continuă să meargă și, după o curbă, zări în faţa 
ei micul grup de clădiri. De ușa uneia dintre case era prins un 
bec aprins, ce arunca un con de lumină gălbuie asupra drumului 
și a unei părți din fermă. 

Se apropie încă puţin, după care se opri ca să se orienteze. 

Ferma era vopsită în roșu, cu margini albe și ferestre micuțe. 
Întunericul estompa detaliile idilice ale locului. Era o casă căzută 
în paragină, mâncată de putregai, cu vopseaua scorojită pe 
pereții de lemn și cu veranda distrusă. De cealaltă parte a curții 
erau două șoproane cenușii și dărăpănate. Intre ele putea 
distinge conturul unei mașini vechi. O năpădiseră buruienile, 
deci nu era vehiculul care lăsase urmele proaspete de pe drum. 

Puțin mai departe se afla hambarul afectat de intemperii, cu 
acoperișul în formă de șa. Un deal cu costișa acoperită de iarbă 
cobora spre râul întunecat. La marginea apei zări, în lumina 
palidă a lunii, o altă clădire. Era o baracă joasă, cu acoperiș de 
gazon sintetic și cu un coș înalt și subțire. 

Line rămase locului. Zona părea să fie complet abandonată, 
însă era conectată la reţeaua de curent electric, iar urmele de 
roți arătau că trecuse cineva pe aici. Incercă să le studieze în 
lumina difuză. Unele erau distruse de ploaie și era greu de spus 
când trecuse mașina pe acolo. Probabil cu o zi sau poate două 
înainte. 

Se îndreptă spre clădirea principală, urcă pe scara de ciment 
și încercă ușa. Era încuiată. Fereastra alăturată era spartă, însă 
înăuntru era prea întuneric ca să poată vedea ceva. Işi scoase 
telefonul mobil. Aprinse lanterna acestuia și o îndreptă spre 
interiorul casei. Aparatul nu lumina camera decât pe o rază de 
câţiva metri. Pe perete erau două tablouri. Pe podeaua de lemn 
se aflau un covor rupt și o pereche de saboti. Asta era tot. 

Cobori și înaintă cu greu prin iarba înaltă până la fereastra 
următoare. Avea perdele albe și o draperie croșetată. Aprinse 
iar lanterna telefonului mobil și-și lipi fruntea de geam. Era o 
bucătărie veche. Un aragaz emailat cu trei ochiuri, o chiuvetă 
adâncă și o chiuvetă de perete, blat de lucru și dulapuri prinse 
sus pe zid. Chiar lângă fereastră era o masă acoperită cu o faţă 
de masă ponosită. În mijlocul mesei, pe o faţă de masă cu 
model, era așezată o vază. 

Cobori lumina lanternei, însă se opri și o așeză din nou pe 
fereastră, simțind cum o trec toți fiorii. 

În vază erau flori. 

Un buchet de trandafiri roșii. Petalele căzuseră și se 
împrăștiaseră pe masă, dar florile păreau proaspete. Stinse 
lanterna, dar rămase locului. De teamă să nu facă zgomot. Apoi 
se întoarse încet pe loc și cercetă împrejurimile cu privirea. 
Pomii de la marginea întunecată a pădurii se unduiau și 
trosneau în bătaia vântului. Lumina albă a lunii arunca umbre 
tremurătoare. Apoi auzi un sunet. Ca un hârșâit. Se concentră 
ca să-și dea seama din ce parte venea acest zgomot. Era foarte 
aproape de ea și părea să se audă din casă. Făcu câţiva pași în 
faţă. Sunetul dispăru, apoi se auzi iar, mai clar, la prima adiere 
de vânt și-și dădu seama că erau crengile unui copac ce 
atingeau ţiglele de pe acoperiș. 

Nu-i fusese niciodată teamă de întuneric și știa că frica era 
iraţională, dar o simţea ca pe o mână rece și umedă ce o atinge 
pe spate. Casa din spatele ei era abandonată de cel puţin 
șaptesprezece ani, dar cineva fusese pe aici recent. 

Mai făcu câţiva pași pe drum. Era gata să arunce încă o 
privire peste umăr când văzu niște lumini mișcându-se printre 
copaci. Erau farurile unei mașini. Aceasta mergea încet pe drum 
și motorul huruia slab. 

Line se trase într-o parte, printre copaci. Mașina trecu pe 
lângă ea. lnăuntru era doar șoferul, un bărbat. Lumina farurilor o 
făcu să nu mai vadă clar pe întuneric, așa că-i distinse doar 
profilul. 

Mașina înaintă până-n fața casei. Curtea fu inundată de 
lumină și degradarea deveni și mai evidentă. Şoferul stătea în 
mașină, cu motorul pornit. 

Line se lăsă pe vine, traversă drumul și intră iar în pădure, 
postându-se într-un loc din care avea vizibilitate puţin mai bună. 
Ridică aparatul foto și făcu câteva poze în care surprinse 
automobilul și zona dimprejurul lui, după care făcu un prim-plan 
cu numărul de înmatriculare. Bărbatul din mașină rămăsese pe 
scaunul șoferului, îi vedea doar o parte a cefei. 

Stătu așa, pe loc, timp de cinci minute, după care porni 
mașina, îndreptându-se spre cele două șoproane și aprinzând 
faza lungă. Automobilul avariat parcat între ele avea conturul 
unui Saab. Vopseaua roșie, mată, avea pete de rugină, iar 
anvelopele de pe roţi păreau putrezite. Două minute mai târziu, 

se aprinseră poziţiile de marșarier ale vehiculului nou-venit. 
Şoferul întoarse și plecă în direcţia din care venise. 

Line se lipi de o stâncă plină de mușchi și umezeala îi trecu 
prin haine. Când auzi că mașina se apropie, înălță capul și-l 
fotografie pe șofer. Era un bărbat de-o seamă cu tatăl ei. Purta 
ochelari și avea părul negru, încărunţit la tâmple. Era ceva 
familiar la el, însă, oricine ar fi fost, se comportase foarte bizar. 

47. 


Wisting reciti raportul de expertiză psihiatrică și se opri la 
secţiunea despre starea sănătăţii lui Rudolf Haglund. Se 
consemna că subiectul avea o stare de sănătate bună. Nu 
fusese tratat pentru boli cronice și nu fusese internat în vreun 
spital din Norvegia sau din străinătate. In familie nu existau 
cazuri de boli ereditare și Haglund nu urma niciun tratament 
medicamentos. 

Asta era tot. 

Luă iar fotografiile făcute cu ocazia examenului medical 
efectuat în spital și se uită la cicatricea rămasă după intervenţia 
chirurgicală prin care Haglund își scosese o aluniţă. Fişa 
medicală eliberată de medicii psihiatri era riguros documentată 
din toate punctele de vedere, însă nu menţiona deloc cancerul 
de piele. Asta nu reprezenta neapărat o problemă. O astfel de 
operație putea fi făcută în ambulatoriu și putea fi vorba despre 
tumori benigne. Dar era ciudat că nu se făcea referire la ea în 
raportul medical, de altfel minuțios. 

Wisting puse mâna pe telefon și-l sună pe medicul ieșit la 
pensie. 

— Știaţi că Rudolf Haglund a fost operat de cancer la piele? 
întrebă el. 

Bărbatul de la celălalt capăt al firului plescăi, ca și când ar fi 
avut gura uscată. 

— De ce întrebaţi despre asta? 

— Am recitit ce aţi scris în raport, explică Wisting. Spune că n- 
a fost internat sau tratat pentru boli cronice, dar avem câteva 
fotografii cu el și se observă trei cicatrici mici. A spus că i-au 
rămas de la operaţia de îndepărtare a unor aluniţe. 

— Nu-mi amintesc să fi abordat acest subiect, menţionă 
psihiatrul. Dar informaţiile despre sănătatea somatică provin de 
la el. Totuși, este ciudat că n-a pomenit nimic despre asta. Tatăl 
lui a avut cancer. Boala a însemnat un moment de cotitură în 
viaţa lui Haglund. Am discutat mult despre asta, dar nu mi-a 
spus că a fost afectat și el. 

— Nu este cam ciudat? 

— Da, și mie mi se pare ciudat. Dar, acestea fiind spuse, el 
este un exponent tipic al celor cu afecţiuni tegumentare 
maligne. Îmi amintesc că avea pielea foarte deschisă la culoare 
și, în plus, boala este ereditară. 

Wisting se uită și la celelalte imagini. Pe lângă fotografia cu 
cicatricea de pe partea interioară a coapsei, mai era una care 
surprindea o cicatrice sub omoplatul stâng și o alta pe aproape 
toată lungimea gâtului. 

— E important? întrebă psihiatrul. 

Wisting auzi pași pe verandă și puse fotografiile deoparte. 

— Probabil că nu, răspunse el și se îndreptă spre ușă. Mă 
gândeam doar că este ciudat că a ascuns această informaţie 
când, de exemplu, vorbește fără opreliști despre fascinația lui 
pentru sado-masochism. Este o atitudine caracteristică unui 
astfel de infractor. 

Line intră și închise ușa în urma ei. Avea cizmele pline de 
nămol și se descălţă. 

— A recunoscut asta abia după ce i s-au prezentat materialele 
cu conţinut pornografic pe care le-aţi găsit voi, spuse fostul 
psihiatru. 

Wisting îi șopti lui Line: Bună! 

— Să nu uităm că Rudolf Haglund este o ființă complexă. Nu-i 
ușor să înţelegi motivele pentru care-și împărtășește gândurile 
sau povestește niște fapte și cu atât mai puţin să-i înţelegi 
acțiunile. 

— Dar nu este nebun? 

— Nu, însă este o enigmă, din perspectivă psihologică. 

Line se așeză pe canapea, deschise laptopul și, cât așteptă să 
pornească, se uită la câteva fotografii salvate în aparatul foto. 
Wisting termină convorbirea și luă loc în faţa ei. 

— Cu cine ai vorbit? se interesă fiica lui. 

— Cu unul dintre experţii psihiatri care l-au examinat pe 
Rudolf Haglund. 

— Ce treabă ai cu el? 

— El m-a sunat pe mine, explică Wisting și-i spuse despre 
bănuiala medicului că Rudolf Haglund era implicat în dispariţia 
lui Linnea Kaupang. 

Line se lăsă pe spate. 

— Dumnezeule! bombăni ea. Trebuie să-i contacteze pe cei 
care se ocupă de caz. 

Wisting dădu din cap. 

— L-am informat pe Nils Hammer. 

— El ce a spus? 

— l-am trimis un mesaj. 

— Un mesaj? Când un psihiatru experimentat crede că este 
posibil ca un fost criminal să fi răpit o altă fată? 

Wisting ridică din umeri. Nu voia să-i spună că Nils Hammer 
era primul pe lista celor care ar fi putut planta proba ADN în 
cazul Cecilia și care-l pusese în situaţia în care se afla acum. 

— A răspuns? întrebă Line. 

— A spus c-o să verifice, spuse Wisting. Dar mai au și alte 
piste interesante de urmărit. 

Ştia că ipoteza cu Haglund în calitate de autor al infracţiunii 
era ultima pe lista polițiștilor. La o adică, era doar o conjunctură. 

— Nu vor face nimic, spuse Line. La cum stau lucrurile, nici nu 
se vor apropia de Rudolf Haglund. 

Wisting trebui să fie de acord. O investigaţie care să-l vizeze 
pe Rudolf Haglund ar fi necesitat aprobarea procurorilor și, cum 
nu aveau nimic mai mult decât suspiciunea unui psihiatru 
pensionat, Audun Vetti s-ar fi opus cu vehemență. 

Line se ridică, merse la șemineu și puse pe foc ultimul 
buștean. 

— Te întâlnești cu el mâine? spuse ea, privind flăcările. 

— La ora douăsprezece, confirmă Wisting. În biroul avocatului 
Henden. Apoi voi putea merge mai departe. Vreau să văd cum 
stau lucrurile. 

Line luă vătraiul și împinse bușteanul înspre centrul 
șemineului. 

— ÎI putem urmări, spuse ea, fără să-și ia privirea de la focul 
ce cuprindea bușteanul. 

Wisting nu răspunse. Line se întoarse spre el. 

— Întâlnirea ne oferă un loc de plecare, spuse ea. Atunci vom 
ști unde este și-l putem urmări de acolo. 

— Nu știu... începu Wisting. 

Line se întoarse spre el. 

— Este singura opţiune, spuse ea cu fermitate. Dacă el a 
răpit-o, este singura cale s-o găsim. 

Vreascurile de pe foc trosniră. 

— Este sarcina poliţiei, spuse Wisting. 

— Crezi c-o vor face? îl întrebă Line. 

Wisting trebuia să recunoască justețea celor spuse de fiica sa. 
Urmărindu-l pe Rudolf Haglund ar fi putut obţine ceva și nu era 
convins că Nils Hammer ar fi organizat o operaţiune de filaj 
complexă și solicitantă. Nu avea suficiente motive. 

— Trebuie să mă mai văd cu cineva după întâlnire, spuse 
Wisting. La ora două am de dat explicaţii Biroului pentru Afaceri 
Interne. 

— Ne descurcăm fără tine, spuse Line. Oricum, te cunoaște. 

— Tu și mai cine? 

— Voi lua pe cineva de la muncă. 

— Nu-i vorba doar să vă ţineţi după el, protestă el. Filajul 
presupune altceva. Trebuie să fii antrenat ca să nu pierzi 
subiectul din vedere și ca să nu fii nici detectat. 

— Asta face parte și din munca noastră, îi reaminti Line. E 
întotdeauna interesant să urmărim poliţia ca să vedem pe cine 
contactează într-un caz important. Probabil că ai fost urmărit de 
multe ori de reporterii de investigaţie fără să-ţi dai seama. 

— Dar nu poți scrie despre asta. Am stabilit. 

— Nu voi scrie despre cazul Cecilia. 

Line arătă spre masa plină de notițe din camera de zi. 

— Dar, dacă Rudolf Haglund ne conduce la Linnea Kaupang, 
este cu totul altceva. 

Se așezară din nou la masă. 

— Ai vorbit cu Suzanne? întrebă Line. 

Wisting făcu semn din cap că nu. 

— Nu crezi c-ar fi trebuit? 

— Ar fi trebuit, recunoscu Wisting și schimbă subiectul. Pe 
unde ai fost? 

— La Jonas Ravneberg. 

— Nu este tipul care a fost ucis în Fredrikstad? 

— Ei bine, a crescut la o mică fermă de la periferia zonei 
Manvik. Încă este proprietar. 

— Ce ai făcut acolo? 

— Doar voiam s-o văd. S-a mutat de aici după finalizarea 
cazului Cecilia. 

Wisting se încruntă și studie cu atenţie chipul fiicei sale. Nu-și 
putea da seama la ce se gândește. 

— Locul e complet abandonat, dar a fost cineva acolo, spuse 
ea. Erau urme de roţi pe drumul de acces și pe masa din 
bucătărie era un buchet de flori. 

— Poate fi cineva care are grijă de loc, sugeră Wisting. Au 
auzit că a murit și au mers acolo să lase florile. In semn de adio. 

Fiica sa îl privi ca și cum ar fi avut dubii. 

— O mașină a venit în timp ce eram eu acolo, spuse ea, și 
scoase aparatul foto. 

— Cine? 

— Un tip care n-a ieșit din mașină. M-am gândit să verific 
numărul de înmatriculare. 

Ea trimise numărul prin sms și îi pasă camera tatălui său. 
Imediat, Line primi răspuns la mesajul trimis. 

Wisting privi imaginea afișată pe ecranul aparatului. 

— Puteai să-ţi păstrezi banii, spuse el. Știu cine este. 

Line ridică privirea din telefon. 

— Am vorbit astăzi cu el. Este Frank Robekk. 

— Polițistul? 

— A plecat după cazul Cecilia. A fost prea mult pentru el. 
Nepoata lui a dispărut cu un an înainte, în aceleași circumstanțe 
ca și Cecilia. 

— Ce căuta la Ravneberg? 

— Habar n-am, recunoscu Wisting și se ridică. 

Se ivise o oportunitate, ca o ușă lăsată larg deschisă. Se 
îndreptă spre cutia pe care scria cazul Cecilia şi luă lista 
alfabetică a numelor. La litera R găsi RAVNBERG, Jonas. Numele 
apărea în documentul 6.43. 

Scoase un sunet de uimire. Ravneberg fără E între Ravn și 
berg. Asemănarea dintre nume era izbitoare. Probabil că se 
strecurase o greșeală de scriere atunci când numele îi fusese 
trecut în baza de date. 

— Ce este? întrebă Line. 

— Numele lui Jonas Ravneberg este menţionat în cazul 
Cecilia, răspunse el și scoase biblioraftul pe care era scrisă cifra 
6 și care conţinea declaraţiile martorilor. 

Documentul numărul 43 consemna audierea lui Hogne 
Slettevoll, unul dintre cei cinci angajaţi ai magazinului de mobilă 
la care Rudolf Haglund lucra ca magazioner. Era un martor care 
a relatat ce știa despre acuzat. 

Interogatoriul a fost condus de Nils Hammer. Subiectul central 
era o reproducere a plângerii făcute de o clientă după ce 
Haglund s-a oferit s-o ajute să ducă acasă patul dublu pe care-l 
cumpărase și să-l testeze. li spusese clientei că de tăblie puteau 
fi legate cătușe. Incidentul avusese loc cu circa zece ani înainte. 
Totuși, chiar înainte de audiere avusese loc un episod similar, în 
care martorul se afla în depozit împreună cu un client ce 
reclama un defect la suporturile de saltea. Haglund făcuse aluzii 
sexuale în privinţa modului în care se rupsese patul. 

Temperamentul lui Rudolf Haglund era descris pe o jumătate 
de pagină. Erau menţionate câteva situaţii în care unele 
evenimente mărunte îl făcuseră să explodeze de furie. Putea fi 
vorba despre obiecte care nu erau așezate în poziţia corectă, foi 
de livrare necompletate sau pachete care se deschideau cu 
dificultate. 

Spre final, Wisting dădu peste numele Jonas Ravneberg, fără 
litera E. Citi paragraful cu voce tare ca să audă și Line: „Martorul 
nu are alt tip de relații sociale cu acuzatul în afara celor de 
natură profesională. Nu cunoaște nimic despre cercul relational 

al acestuia, însă știe că este colecţionar de mașini în miniatură. 
Nu mai reține exact cum a venit vorba despre subiect, dar 
martorul avea o cutie cu astfel de mașinute moștenite de la 
tatăl său și voia să le vândă. Acuzatul a achiziționat trei dintre 
ele și avea un posibil cumpărător pentru restul. A avut loc o 
întâlnire la magazinul de mobilă. Astea se întâmplau cu 2-3 ani 
în urmă. Cumpărătorul se numea Jonas Ravnberg. Martorul a 
primit 50 de coroane pentru fiecare mașinuță, suma totală 
ajungând la 1 150 de coroane, achitate cu cec”. 

— Jonas Ravneberg colecționa mașinuţe, spuse Line și-i 
povesti despre Cadillac-ul în miniatură al lui Elvis Presley pe 
care-l găsise în faţa casei lui din Fredrikstad. Trebuie să fie 
aceeași persoană. 

Wisting își puse mâinile pe cap, încercând să-și adune 
gândurile. Apăruse o legătură între Rudolf Haglund și victima 
unei omucideri, care se mutase din oraș în momentul în care 
Haglund fusese condamnat. Legătura nu prezentase nicio 
relevanţă la acel moment și nu era sigur că acum însemna mai 
mult. În toiul acestor evenimente, apăruse și Frank Robekk. 

Line luă dosarul cu declaraţiile martorilor. 

— De ce nu a fost audiat Jonas Ravneberg la acel moment? 
întrebă ea. 

Wisting nu avea un răspuns pertinent. La începutul anchetei, 
orice nume nou-apărut era supus verificărilor, indiferent de cât 
de îndepărtată era conexiunea. Insă pe măsură ce cazul înainta, 
cele mai îndepărtate cercuri relaţionale își pierdeau din 
importanţă. În acest stadiu al investigaţiei aveau date mai mult 
decât suficiente împotriva lui Haglund. Din clipa în care fusese 
arestat, doar asta mai contase. Să găsească suficiente probe 
împotriva lui. 

La ora zece, Line se ridică și merse spre blatul din bucătărie. 

Întinse unt pe o chiflă și-și întrebă tatăl dacă vrea și el. 

— Nu, mulţumesc, răspunse el, ridicându-se și mergând spre 
fereastră. 7,4 grade, spuse el după ce verifică termometrul de 
exterior. Punem punct pe ziua de azi? 

— Vreau să mai rămân puţin, spuse ea, și se așeză la masa pe 
care erau înșirate documentele. 

Își ridică picioarele pe canapea și continuă să mănânce, fără 
să-și ia privirea de la tatăl ei. 

— Ești sigură? o întrebă tatăl ei. Poţi să iei dosarul cu tine 
acasă. 

— N-ar fi același lucru, răspunse Line. Toate sunt legate unele 
de altele. Citesc ceva într-un loc și trebuie să coroborez cu 
altceva din alt loc. 

Tatăl ei dădu din cap, înțelegând la ce se referea. Nu putea să 
facă o analiză pertinentă dacă nu avea toate materialele în fața 
ei. 

— Dar tu poţi pleca. Mă descurc și singură. 

Văzu din mimica feței lui că nu-i surâdea ideea de a o lăsa 
singură, însă în toamna anului trecut ea mai stătuse singură în 
cabană timp de câteva săptămâni, iar el știa că se poate 
descurca. 

— Nu vreau să rămâi aici, spuse el. 

O spuse pe un ton care nu putea fi contrazis. 

— Voi fi acasă înainte de miezul nopţii, zâmbi ea. 

— Bine. Trec pe la cafeneaua Suzannei, zise el. 

— Salut-o din partea mea! îi zise ea, aplecându-se iar asupra 
hârtiilor. 

Imediat după ce el plecă, Line își întoarse privirea spre 
fereastra întunecată. Din camera luminată, bezna părea de 
nepătruns, ca și cum ar fi fost făcută din câteva straturi groase. 

Line fusese prea preocupată de propriile probleme ca să mai 
urmărească cu atenţie celelalte știri. Auzise despre dispariţia 
tinerei de șaptesprezece ani, însă nu cunoștea detaliile cazului. 

Intră pe site-ul ziarului VG și dădu o căutare după numele 
fetei. Cel mai recent articol era scris de Morten P. și Harald 
Skoglund. 

Ultima persoană care o văzuse în viață pe Linnea Kaupang, în 
vârstă de 17 ani, era șoferul autobuzului de pe traseul 01. Ea 
era în ultimul an de liceu. În ziua de vineri, 2 octombrie, fusese 
la școală până la ora 14: 10. O jumătate de oră mai târziu, luase 
autobuzul din staţia Torstrand. Autobuzul se deplasase pe 
autostrada 303, pe ruta Tjallingvollen - Sandefjord. La ora 
14:49, Linnea Kaupang a coborât la intersecţia cu 
Lindhjemveien. Nimeni n-o mai văzuse de atunci. 

Linnea Kaupang locuia împreună cu tatăl ei la aproximativ 
800 de metri distanţă de stația de autobuz. Până la drumul 
principal, casa lor se învecina cu alte trei reședințe. Doar un fost 
marinar era acasă. O văzuse adesea pe tânăra din vecini venind 
pe jos de la autobuz, dar nu și în acea zi. 

Morten P. și Harald vorbiseră cu câţiva prieteni de la școală 
care o descriseseră pe Linnea ca fiind o colegă conștiincioasă și 
de încredere. Ancheta era condusă de Nils Hammer. El 
prezentase pe scurt resursele utilizate și nu excludea 
posibilitatea ca tânăra să fi căzut victimă unei acţiuni criminale. 

Îl sună pe Morten P. 

— Cum te mai simţi? întrebă el. 

— Încă mă mai doare fundul, răspunse ea. Dar acum fac parte 
din caz, sau pe-aproape. 

— Pe-aproape? 

Ea îi explică cum luase urma unui fir din trecutul persoanei 
ucise și cum acesta o condusese către cazul Cecilia. 

— Nu prea îmi surâde situaţia, conchise ea. Mă întreb dacă nu 
există cumva o legătură și nu este o simplă coincidenţă. 

— Mereu apar coincidente, îi reaminti Morten P. De asta se și 
numesc așa. 

Ea îi dădu dreptate. 

— Te-am sunat, de fapt, în legătură cu cazul Linnea. 

— O situaţie foarte ciudată, spuse Morten P. Acum tocmai ce 
terminam un articol despre urmele din bazele informatice. Până 
noaptea trecută, telefonul ei mobil a fost localizat în apropiere 
de colegiul din Vestfold. 

— Asta este în Horten, în nordul districtului. 

— Știu, dar tocmai asta este atât de ciudat. 

Line făcu un raţionament pe care i-l împărtăși colegului 
jurnalist: 

— Nu e posibil ca telefonul să-i fi rămas în autobuz după ce ea 
a coborât? Traseul 01 traversează tot districtul, până în Horten. 

— Este o posibilitate, dar atunci trebuie să fi coborât singură 
din autobuz la staţia de pe Bakkenteigen. 

— Poliţiştii ce spun? 

— Nimic. Avem fotografii cu ei făcând căutări de-a lungul 
autostrăzii de la Asgârdstrand la Borre, dar nu vor să dea nicio 
explicație. 

Line nu spuse nimic. Apoi preluă controlul discuţiei: 

— Am o teorie despre posibilul răpitor. 

Pentru un moment, la celălalt capăt se lăsă liniștea. 

— O teorie a poliţiei? se interesă el. 

— Nu, și poate că par disperată, dar nu-mi aparţine nici mie, 
nici tatălui meu. Sursa este un psihiatru. 

— Acum m-ai făcut curios. 

— Doctorul crede că în spatele răpirii se află Rudolf Haglund. 

Rostind-o cu voce tare, Line realiză cât de absurdă era 
această teorie. Morten P. nu spuse nimic și Line și-l imagină 
stând la birou, holbându-se la pix și gândindu-se cum să 
respingă ideea cât mai delicat cu putință. 

— Știu că este trasă de păr, spuse ea. 

Morten P. își drese vocea. 

— Ceva s-a întâmplat cu ea, spuse el. Am vorbit cu prietenele 
ei și nu cred c-a fugit din proprie iniţiativă. Cred c-a răpit-o 
cineva și că e mai mult decât probabil ca autorul să fi făcut ceva 
similar și înainte. Nu este un nebun oarecare. 

— Psihiatrul crede că perioada petrecută în pușcărie a dus la 
acumularea unei tensiuni interioare, spuse Line ca să-și 
întărească ipoteza. 

— Dar poliţia vede lucrurile la fel? 

— Nu știu ce părere are poliţia, în afară de faptul că probabil 
vor considera că nu constituie un temei suficient pentru a-l 
monitoriza. 

Vocea lui Morten P. căpătă o nuanţă nerăbdătoare. 

— Știe cineva unde este acum? 

— Chiar în această clipă nu, dar știu unde va fi mâine la ora 
douăsprezece. 

Morten P. începu să râdă, dându-și seama că se gândeau 
amândoi la același lucru. 

— Eu și Harald îl putem urmări din mașinile noastre, spuse el. 
Dar mai avem nevoie de încă una, pe lângă ata. 

— Pot face rost, îi promise Line. 

— OK. Trebuie să scriu articolul. Continuăm mâine. 

Încheiară convorbirea și Line căută numărul lui Tommy 
Kvanter. În urmă cu douăzeci și patru de ore, Tommy se 
înființase pe neașteptate la ușa camerei sale de hotel, în 
Fredrikstad. Acum era rândul ei să-l surprindă. 

„Am nevoie de tine”, tastă ea și expedie mesajul. 

Cât încă avea telefonul în mână, încercă să sune iar la 
numărul necunoscut din Fredrikstad. Titularul postului telefonic 
declanșase o reacție în lanţ atunci când îl contactase pe Jonas 
Ravneberg. 

Îl lăsă să sune la fel de mult ca data trecută și era gata să 
închidă, când cineva răspunse cu un simplu A/o? După voce, 
părea tânăr. 

— Alo? repetă Line. Cu cine vorbesc? 

— Cu cine ați dori să vorbiţi? 

— Mă numesc Line Wisting, spuse ea, fără să răspundă la 
întrebare. Cu cine stau de vorbă? 

Persoana de la celălalt capăt al firului închise. 

Line trase o înjurătură și-l apelă din nou. De data aceasta nu 
mai răspunse nimeni. Apoi telefonul o anunţă cu un semnal 
sonor că a primit un SMS. 

Era de la Tommy: „Unde și la ce oră?” 

De balustrada scării de la intrarea cafenelei Go/den Peace era 
legată o panglică galbenă. Pe ușă era un poster ce o înfățișa pe 
Linnea Kaupang. Dispărută, așa stătea scris deasupra 
fotografiei. Dedesubt era o descriere a fetei. Se spunea cu ce 
era îmbrăcată și unde fusese văzută ultima dată. Wisting se uită 
la afiș înainte de a intra. Nu se putea debarasa de gândul că, 
dac-ar fi fost în funcţie, ar fi putut aduce un plus de valoare în 
anchetă. Dacă n-ar fi fost la mijloc Audun Vetti. 

Clopoţelul de deasupra ușii sună. Toţi cei aflaţi înăuntru se 
opriră din activităţile lor și se uitară la el. Wisting salută, dând 
din cap spre stânga și spre dreapta și simţi cum era măsurat din 
priviri în timp ce se apropia de bar. Atmosfera plăcută cu care 
era obișnuit se topise. 

Suzanne îi zâmbi din spatele tejghelei și-i veni în întâmpinare. 

— Îmi pare bine să te văd, spuse ea. Cu ce te servesc? 

— Cu o cafea. 

— la loc, zise ea, indicându-i cu o mișcare a capului masa lui 
obișnuită din centrul localului. Ți-o aduc eu. 

Își dădu haina jos și o atârnă de speteaza scaunului. Suzanne 
îi aduse o cafea și o felie de tort. 

Wisting îi mulțumi și o invită să ia loc. Ea aruncă o privire 
rapidă spre tejghea. 

— Cum stai cu clienţii? întrebă el. 

— Mai puţini decât de obicei, spuse ea, așezându-se în 
scaunul din fața lui. Dar ţie cum îţi merge? 

— A venit Line, spuse el, fără să-i răspundă la întrebare. 

— Asta este bine, zise ea, dând din cap. 

Wisting gustă din tort și-i povesti despre ce i se întâmplase 
fiicei lui în Fredrikstad. 

— A sunat cineva să întrebe despre mine? 

— De ce? 

— Am primit o vizită la cabană de la avocatul lui Rudolf 
Haglund. Mi-a spus că tu i-ai zis unde mă poate găsi. 

— Nu trebuia să fac asta? 

Wisting sorbi din cafea. 

— Ba da, însă a mai trecut și altcineva pe acolo, spuse el, 
povestindu-i despre spargere. 

— Ar fi mai simplu dacă ai răspunde când te sună lumea, 
spuse Suzanne, privind spre tejgheaua de care se apropia un 
client. Așa nu m-ar mai deranja mereu pe mine. 

— Ai dreptate, spuse Wisting. 

Suzanne se ridică și-și servi clientul cu o cafea. Apoi reveni. 

— Voiam doar să știu cu cine ai vorbit, spuse Wisting. Nu știau 
prea mulți unde eram. 

— Jurnaliștii au sunat întruna. Le-am spus că ești la cabană. 

Wisting luă iar din tort. Nu avea sens să insiste. Tăceau 
amândoi. Suzanne se ridică din nou și făcu o tură prin local, ca 
să strângă paharele goale și farfuriile folosite. 

ÎI surprinse cât de puţin părea să-i pese ei de situaţie. Avea 
nevoie de cineva cu care să vorbească, însă tonul Suzannei 
părea să fie unul mai degrabă acuzator. Cafeneaua poate că nu 
era cel mai potrivit loc ca să discute, dar putea să-i acorde și lui 
puţină atenție. 

Relaţia lor debutase fulgerător. Se întâlniseră în contextul 
unui caz, cu trei ani în urmă. Era la numai doi ani de la moartea 
lui Ingrid, iar Wisting nici măcar nu se gândea să-și găsească o 
nouă parteneră de viaţă. Trebuia să recunoască faptul că nu 
avusese o viziune clară cu privire la relaţia lor, însă, cu trecerea 
timpului, își dăduse seama cât de mult îi plăcea compania 
Suzannei. Și între ea și Line se legase o relaţie caldă, ceea ce 
însemna mult. Privind în urmă, ultimii trei ani fuseseră buni, dar 
acum simţea că Suzanne se îndepărta de el. Era absentă și mai 
distantă decât în mod obișnuit. li înțelegea nevoia de a se simţi 
în siguranţă cu cel cu care-și împărțea viaţa. Suferise enorm și 
sentimentul de siguranţă era important pentru ea. Era important 
și pentru el, dar el înțelegea altceva prin siguranţă. Pentru el nu 
conta atât de mult prezenţa fizică. Era obișnuit să fie singur 
pentru perioade lungi de timp și ajunsese să aprecieze această 
stare. Mai degrabă era vorba despre a nu fi nevoit să-și măsoare 
gândurile și vorbele. Să fie sigur că persoana cealaltă 
interpretează totul în sens pozitiv. Era vorba despre un 
sentiment de apropiere, chiar și atunci când celălalt este la 
serviciu sau în altă țară. El și cu Ingrid înțelegeau asta. Ea 
lucrase ca voluntar pentru NORAD timp de mai mulţi ani și, cu 
toate că nu erau împreună perioade îndelungate, n-au pierdut 


VP - 195 


niciodată acea apropiere. | se putea confesa mereu la telefon, și 
ea lui la fel. Cu Suzanne era mai greu de păstrat sentimentul de 
apropiere când amândoi lucrau atât de mult timp. Se 
înstrăinaseră, iar cuvintele pe care și le adresau se răriseră și nu 
mai erau atât de intime. 

O privi în timp ce se mișca printre mese și se uita la el. 
Credea că vede ceva nou în ochii ei. Ceva puţin rece și 
suspicios, poate chiar frică, în ochii ei căprui. 

Acum devenise evident, se gândi el, chiar dacă era acolo de 
ceva vreme. Se îndepărtaseră după deschiderea cafenelei. La 
început, el obișnuia să stea treaz nopţile și să aștepte până când 
ea făcea curat și închidea, dar acum adormea din ce în ce mai 
des înainte să ajungă ea acasă - și dimineaţa se trezea înaintea 
ei. Trebuia să vină aici ca să vorbească cu ea. 

Mai așteptă o vreme și-și termină cafeaua. Apoi, se ridică, își 
luă haina și ieși pe ușă. 

51. 


Casa de pe strada Herman Wildenvey era pustie și tăcută. 
Wisting opri maşina printre frunzele galbene de pe aleea pavată 
din fața casei. Rămase în mașină pentru o vreme. Atunci când 
se mutase la el, Suzanne umpluse vidul lăsat de Ingrid. Nu-și 
dăduse seama de acest lucru pe loc, dar Îi lipsise cineva care să- 
| aștepte acasă. In același timp, se temuse că ea va șterge 
amintirile lăsate de Ingrid în viaţa sa și o ţinuse la distanţă. 
Poate că așa s-a simţit și Suzanne, ca un surogat. 

Gândul acesta îl necăjea, dar nu ajungea nicăieri dacă-și lăsa 
imaginaţia să explice rostul lucrurilor. Trânti portiera în urma lui. 

li convenea că Line nu venise acasă. Intră și se duse direct la 
șifonier. In ultimul sertar de jos găsi o căciulă neagră și o 
pereche de mănuși din piele. De pe unul dintre rafturile cu haine 
de iarnă luă un pulover negru cu guler înalt. Știa că, pe undeva, 
avea o pereche de jeanși negri și-i găsi în spatele unui teanc de 
cămăși împăturite. 

Se schimbă și se postă în faţa oglinzii. Nu era bărbierit și avea 
ochii roșii, însă costumaţia se potrivea de minune pentru ceea 
ce plănuise. Apoi se uită în altă parte, ca și cum nu voia să se 
privească în ochi. 

Planul său prinsese contur după prima convorbire cu 
psihiatrul. Ulterior nu-i dăduse pace gândul că persoana care o 
răpise pe Cecilia Linde se afla și în spatele dispariţiei lui Ellen 
Robekk. 

De ancheta ce o privea pe Ellen fusese responsabil unul dintre 
cei mai experimentați investigatori. Wisting fusese cooptat în 
caz când acesta era într-o fază avansată și nu a avut niciodată o 
vedere de ansamblu asupra investigaţiei. După un an, când a 
dispărut și Cecilia, Frank Robekk a început să-l studieze din nou. 
Wisting nu avea nicio îndoială că lucrase temeinic și 
conştiincios, însă având în vedere cele spuse de psihiatru 
trebuia să-l studieze el însuși. Asta însemna că trebuia să intre 
în arhivele de la secție, fără chei sau card de acces. 

leși din casă și-și făcu loc prin gardul viu ce împrejmuia 
grădina vecinilor. |n mijlocul peluzei generoase era o 

trambulină. O tricicletă stătea răsturnată cu roţile în sus lângă o 
casă de jucărie, iar pe aleea pietruită ce ducea spre casă era 
aruncată o coardă. În stratul de trandafiri găsi ceea ce căuta. O 
minge de fotbal. O luă cu el în mașină și ieși de pe aleea din faţa 
casei sale, mergând în marșarier. 

Cauciucurile șuierau pe asfaltul inundat. Farurile luminau 
drumul cunoscut. Condusese pe același traseu aproape zilnic 
timp de peste treizeci de ani și probabil că putea să-l parcurgă 
cu ochii închiși. 

Apropiindu-se de secţia de poliţie, viră în dreptul vechii staţii 
de pompieri și se opri în parcarea din Bakkerfjellet. Opri motorul 
și rămase la volan. Din piaţă, pe o distanţă de cincizeci de metri, 
avea vizibilitate clară asupra străzii Linneagate și asupra intrării 
pentru mașini și personal. 

Era ora 23:04. Cei care intrau în tura de noapte abia veniseră 
la lucru, iar cei care ieșeau din tură probabil că erau la vestiare. 
Trebuia să aștepte până se golea clădirea, așa că rămase pe loc 
și așteptă. După trei minute, unul dintre cei mai vârstnici agenţi 
de poliție ieși în stradă cu o bicicletă. Se opri în dreptul ușii și, 
înainte de a pleca, își puse casca de protecţie. Apoi ușa se 
deschise din nou și ieșiră doi bărbaţi și o femeie. Wisting îi 
cunoștea pe toţi trei și se lăsă mai jos, în spatele volanului. 

Din parcarea aflată în spatele secţiei ieșiră, una după alta, trei 
mașini. Niciuna nu se îndreptă în direcţia lui Wisting. 

Odată stinse luminile, ieși din mașină și luă mingea de fotbal 
cu el. 

Ridică privirea, analizând fațada clădirii. Toată secţia de 
poliţie părea adormită. În biroul său era lumina stinsă. Biroul lui 
Nils Hammer, aflat puţin mai departe, era luminat, altfel nimic 
nu semnala faptul că se lucra la cazul privind dispariţia lui 
Linnea Kaupang și știa din experienţă că investigatorii nu aveau, 
probabil, ce altceva să facă. Se scurseseră patru zile. 
Majoritatea martorilor fuseseră audiaţi, iar locurile de interes 
fuseseră deja cercetate. Fără un detaliu concret care să poată fi 
cercetat, până la găsirea ei nu puteau decât să aștepte. 

Cerul de deasupra lui era senin și înstelat. Găsi Carul Mare, 
constelația mitică fiind urmată îndeaproape de Canes Venatici. 
Câinii de vânătoare. 

Trase adânc aer în piept și-și ţinu respiraţia. Aerul era răcoros 
și umed. 

Cei care preluau garda pe unitate aveau nevoie, de obicei, de 
o jumătate de oră ca să se pregătească. Ofițerul de serviciu 
trecea în revistă istoricul misiunilor și făcea rezumatul 
evenimentelor derulate până la venirea sa. Se puneau la curent 
cu evenimentele planificate și anticipate, scoteau listele cu 
vehiculele furate și cu persoanele dispărute și-și verificau 
echipamentul personal. Când erau pregătiţi să plece în 
patrulare, ieșeau din garajul de la subsol. Ușa garajului urma să 
rămână deschisă timp de aproximativ 15 secunde. Era singura 
șansă a lui Wisting de a intra. Acum trebuia doar să aștepte. 

În acest răstimp, o stea brăzdă întunericul ce-l înconjura, 
lăsând în urma ei o coadă subţire și albă. Când privea în sus la 
stele se simţea de parcă ar fi privit înapoi în timp, se gândi el. 
Din câte știa el, era foarte posibil ca acolo sus câinii de 
vânătoare să fi murit și să fi dispărut de mult timp din ceruri. 

Abia după vreo oră se auzi zăngănind poarta garajului. Se 
deschise și ieși o mașină de poliție. Wisting îl recunoscu pe 
șofer. Era Frank Kvastmo, unul dintre cei mai vechi și 
experimentați agenţi de poliţie. Era însoţit de un student al 
Academiei de Poliție. Asta însemna că în clădire mai era cel 
puţin un agent. 

Mașina se opri în fața ușii de la intrare. Așteptă până când 
lumina care avertiza că ușa e pe cale să se închidă începu să 
pâlpâie. Apoi poarta începu să gliseze încet. 

Wisting așteptă până când ușa de la garaj mai avea un metru 
și jumătate până să se închidă. Distanţa de la locul unde stătea 
ascuns era prea mare ca să ajungă la timp, însă atunci când 
mașina de poliţie viră la colţul intersecţiei aruncă mingea spre 
ușă. Aceasta atinse pământul la o jumătate de metru în faţa 
intrării, ricoșă din asfalt și întrerupse raza optică montată pentru 
a împiedica accidentele. Ușa se opri trepidând și se ridică din 
nou. Mingea se rostogoli în interior și se opri în faţa spălătoriei 
din garaj. 

Wisting se furișă cu capul aplecat. Lumina puternică din tavan 
îl făcu să mijească ochii. Aerul din garaj era rece și umed, iar 
pereţii albi aveau pete negre de mucegai. În celălalt capăt, era 
montată în tavan o cameră de supraveghere. Era un sistem de 
monitorizare vechi, analog, instalat atunci când fusese 
construită clădirea. Ultima dată când fuseseră nevoiţi să se 
folosească de imaginile de pe el fusese în urmă cu trei ani, când 

cineva lăsase o geantă suspectă în fața intrării principale. S-a 
dovedit a fi pierdută, însă imaginea video era așa de slabă, încât 
fusese foarte dificil să identifice persoana care o lăsase acolo. 
La acel moment, se discutase despre instalarea unui nou sistem 
de supraveghere, dar nu existau bani în buget pentru așa ceva. 

În total, erau zece camere instalate în secţie. Wisting știa 
unde erau amplasate, dar mai știa și că nu era ușor să le evite. 
Era un risc pe care trebuia să și-l asume. Dacă nu existau 
suspiciuni că s-a petrecut ceva neregulamentar, înregistrările 
urmau să fie șterse după șapte zile. 

Din garaj, accesul în restul clădirii se făcea pe două uși. Una 
ducea în zona celulelor de arest care nu mai fuseseră folosite 
după reorganizare și după crearea unui loc central de detenţie 
la sediul din Tønsberg. Cealaltă era ușa principală spre scările 
ce duceau la etajele superioare. Ambele erau închise și, ca să 
intre, îi trebuia un card de acces însoţit de un cod PIN de patru 
cifre. 

Pașii îi răsunau din pereţii de ciment în timp ce se îndrepta 
spre ușa principală. Sunetul pașilor era găunos și rece. Când 
ajunse lângă mecanismul de închidere, acesta scoase un zumzet 
și culoarea cititorului de carduri se schimbă din roșu în verde. 

Wisting sări într-o parte și se ascunse în spatele unei mașini 
fără însemne. 

Mergând cu spatele, pe ușă ieși un poliţist în uniformă. Căra o 
geantă mare cu echipamente și împinse ușa cu umărul, punând 
cardul de acces înapoi în suport. După el apăru un alt student. 
Ușa se închise rapid în urma lor. 

Se apropiară de o mașină de poliţie, își lăsară genţile pe 
bancheta din spate și-și verificară echipamentul din portbagaj. 
După ce se asigurară că totul este la locul lui, studentul luă 
cheia de contact și se așeză la volan. Porni mașina și se îndreptă 
spre ușa garajului. Şoferul lăsă geamul de la portieră și trase de 
sfoara ce atârna de tavan, iar ușa începu să culiseze în sus. Apoi 
dispărură în noapte. 

Wisting așteptă să se închidă ușa garajului înainte să se 
ridice. Rămase pe loc, uitându-se fix la ușa de acces încuiată. 
Luase în calcul această posibilitate și se gândise cum s-o 
deschidă. Existau carduri de rezervă ce puteau fi folosite de 
angajaţii care-și uitaseră propriile carduri de acces, de 
investigatorii din alte orașe veniţi în vizite de lucru sau de 

muncitorii care aveau nevoie să intre în clădire. Uneori, cardurile 
de rezervă rămâneau în mașinile de serviciu. 

Urcă în cea mai apropiată mașină și căută în consola centrală, 
deasupra parasolarului și în torpedo, fără să găsească altceva în 
afară de carduri de combustibil și o tabacheră goală. 

Avu mai mult succes în următoarea mașină. În torpedou era 
un card de rezervă, alături de foaia de parcurs. Zâmbi mulțumit, 
merse la ușă, trecu cardul prin cititor și introduse codul. Ledul 
verde pâlpâi, iar închizătoarea scoase un sunet prelung. 

Wisting intră. Arhiva în care erau depozitate documentele din 
cazul Ellen se afla în capătul holului din stânga, însă era închisă 
cu o broască cu cilindru. În biroul ofițerului de serviciu aflat la 
etajul următor era mereu păstrată o cheie universală cu ajutorul 
căreia s-ar fi putut deplasa oriunde în clădire. 

Urcă la etaj și se opri pe hol ca să asculte. În clădire părea să 
fie o liniște totală și intră în biroul ofițerului de serviciu, utilizând 
cardul de rezervă. 

Pe ecranul unui monitor prăfuit se perindau imaginile 
surprinse de camerele de supraveghere. Succesiunea de imagini 
cu secția pustie părea aproape statică. Mai rămăsese singur în 
clădire până noaptea târziu, dar de această dată se simţea ca 
un străin, ca un intrus. 

Cheia universală era în dulapul în care erau suspendate, în 
folii de protecție, planurile de evaluare și indicaţiile în caz de 
urgență. O luă din cui și o înfășură în jurul mâinii, dar era cât p- 
aci s-o scape când o voce răgușită străpunse liniștea din jurul 
lui. 

Îi luă o vreme până să-și dea seama că se auzea din staţia de 
emisie-recepţie, una dintre patrule fiind chemate să intervină. 

— Fox 3-0, comunicati. 

— Deplasaţi-vă pe autostrada 40 spre Bjerke. S-a raportat un 
accident. Un autovehicul a ieșit de pe carosabil. Nu s-au raportat 
răniți. 

— Recepționat. 

Wisting ieși din încăpere și lăsă discuţia să continue în lipsa 
lui. Cobori la subsol pe scări și se îndreptă spre arhivă. Cheia 
intră în yală cu ușurință. Aruncă rapid o privire în jur, deschise 
ușa și se furișă înăuntru. Neoanele din tavan începură să 
zumzăie când le aprinse. Clipiră de câteva ori înainte să învăluie 
întreaga încăpere într-o lumină orbitoare. 

Cutia cu materialele din cazul Ellen era în același loc. O luă cu 
el într-o secțiune separată a arhivei, gândită iniţial ca loc de 
studiu. Era folosită mai degrabă pentru depozitarea 
ornamentelor pentru pomul de Crăciun, a vechilor registre, a 
documentelor pentru permisele de conducere, a registrelor de 
evidența populației și revistelor. Multe erau depozitate în cutii și 
aşteptau că treacă timpul cuvenit pentru a fi distruse sau 
predate Arhivei de Stat. Lui Wisting i se părea o totală 
dezorganizare, dar ştia că exista o secțiune separată pentru 
consultanţii secției de cercetări penale. 

Intenționa să ia acasă toată documentaţia din cazul Ellen, însă 
puse cutia deoparte ca să vadă ce era în ea. Erau mult mai 
puţine materiale decât în cazul Ceciliei Linde, pentru că, printre 
altele, nu identificaseră un loc al faptei, nu găsiseră vreun 
cadavru sau vreun suspect. Dosarul conţinea aproape exclusiv 
declaraţii date de persoane care o cunoșteau pe Ellen Robekk 
sau care se aflaseră în zona Kleppaker la momentul dispariţiei 
sale. 

Ellen Robekk, în vârstă de șaptesprezece ani, dispăruse într-o 
zi de duminică. Era încă în pat atunci când părinţii au intrat în 
dormitorul ei, la ora douăsprezece, să-i spună că pleacă la o 
plimbare prin pădure. Când s-au întors, ea nu mai era. 

Wisting puse deoparte detaliile privind circumstanțele 
dispariţiei și scoase lista de persoane implicate. Și aceasta era 
sistematizată în ordine alfabetică. Răsfoi la întâmplare foile, 
plimbându-și privirea peste numele înșirate acolo. Pe unele și le 
reaminti, în timp ce pe altele le uitase complet. Spre finalul 
uneia dintre pagini, era pus un semn în dreptul unui nume. 
RAVNEBERG, Jonas. 

La vederea numelui i se puse un nod în gât. | se înmuiară 
picioarele și începu să răsufle cu greutate. 

Jonas Ravneberg era menţionat în două documente. Unul 
consemna declaraţia lui, iar celălalt era un raport întocmit de 
unul dintre investigatori. 

Puse hârtia pe cutie și o ridică, dar o lăsă iar jos. Pe masă era 
un calculator. Era conectat la rețea și din el se auzea un 
zbârnâit difuz. 

Wisting mișcă mouse-ul și pe ecran apăru fereastra de 
autentificare. 

Își luă privirea de la ecran și se uită la cutia cu documentele 
din cazul Ellen, apoi reveni la ecranul calculatorului. Se hotărî pe 
loc și introduse numele său de utilizator și parola. Nu i se 
interzisese dreptul de a accesa baza de date, pentru că în scurt 
timp era conectat în sistem. Însă regretă imediat. Se putea afla 
de unde și când s-a logat, însă, în lipsa vreunei suspiciuni, nu 
exista un motiv justificat pentru ca jurnalul de date să fie 
verificat. 

Avea 17 mesaje necitite. Majoritatea păreau să fie cele 
obișnuite și nu dorea să le citească. Accesă în schimb baza de 
date a dosarelor penale și introduse criteriul de căutare Linnea 
Kaupang. Numele apăru ca victimă în dosarul 11828923 - 
Femeie sub 18 ani, dispărută. 

Pe ecran, documentele apăreau în ordine cronologică. Wisting 
deschise referatul întocmit la demararea investigaţiei. Linnea 
Kaupang a fost dată dispărută de tatăl ei la ora 12:45. La acel 
moment, lipsea de aproape o zi. 

Mama copilei dispărute murise cu doisprezece ani înainte, iar 
fata era doar în grija tatălui ei. El declarase că vineri după-masă, 
când s-a întors de la serviciu, ea nu era acasă. Seara a luat 
legătura cu colegii ei de clasă și cu alţi cunoscuţi, dar nimeni nu 
știa unde este. Nu mai plecase de acasă până atunci și nu era 
nici deprimată, nici în conflict cu tatăl ei. 

Wisting dădu din cap. Ultimele trei informaţii erau cruciale 
pentru ca poliţia să ia în considerare posibilitatea că i s-a 
întâmplat ceva și să nu considere că fata fugise, pur și simplu, 
de-acasă. 

Doi colegi au declarat că Linnea luase autobuzul dintre Larvik 
și Sandefjord. Şoferul a fost chestionat. El își amintea de Linnea 
și era sigur c-o lăsase să coboare la Snippen. 

Wisting sări peste rapoartele referitoare la organizarea 
căutărilor de la drumul principal până la casa care se afla la 
câţiva kilometri distanță de staţia de autobuz. Citi, în schimb, un 
raport referitor la verificările efectuate în vecini. Demersul 
confirmă imaginea fetei: sociabilă, amabilă și veselă, dar nimeni 
n-o văzuse. 

Raportul despre localizarea telefonului mobil al adolescentei îl 
puse pe Wisting pe gânduri. Ultimul apel fusese efectuat cu trei 
ore înainte să dispară. Îl sunase pe un prieten care explicase că 
vorbiseră în legătură cu o temă de școală. Telefonul era în aria 

de acoperire care includea liceul Thor Heyerdahl. Interesant era 
că, atunci când telefonul a fost localizat în timp real, se afla în 
Bakkenteigen, între Horten și Tansberg. 

Cât timp telefonul nu era folosit, nu putea fi localizat. Se 
făcuseră verificări din cinci în cinci minute, fără a fi detectată 
vreo mișcare. Luni noaptea semnalul a încetat, probabil după ce 
bateria se descărcase. 

Detectivii au presupus, la fel ca Wisting, c-a fost aruncat în 
grabă dintr-o mașină. Căutări minuţioase au fost efectuate de-a 
lungul autostrăzii 19. În dreptul ieșirii spre închisoarea Berg au 
găsit telefonul fetei, un Sony Ericsson Xperia. Descoperirea n-a 
oferit răspunsuri suplimentare și ancheta era în continuare 
deschisă. 

Rămase pe gânduri. Din câte știa, în presă nu apăruse 
informaţia referitoare la găsirea telefonului mobil. Nu înțelegea 
de ce. Dacă ar fi coordonat el ancheta, ar fi făcut publică 
informaţia pentru a obţine date suplimentare. Deocamdată, 
dispariţia era o problemă locală. Dar, dacă locuitorii din zona 
Horten ar fi aflat că-i privea și pe ei, putea avea ca efect 
obținerea de noi ponturi și observaţii de interes. 

Brusc, un sunet îl smulse pe Wisting din gânduri. Una dintre 
masivele uși antiincendiu se trântise undeva în clădire și 
zgomotul răsunase între zidurile subsolului. Stătu nemișcat și 
ascultă, însă nu mai auzi altceva și-și îndreptă din nou atenţia 
către ecran. 

După evoluția evenimentelor, constată că două persoane se 
bucurau de o atenţie deosebită. Prima era un marinar la pensie, 
care locuia în prima casă învecinată. El fusese caracterizat ca 
fiind singuratic și alcoolic. Alţi vecini îl văzuseră stând treaz 
nopțile pentru a se uita la filmele porno difuzate la televizor. 
Fusese interogat de două ori și nu avea alibi pentru intervalul în 
care dispăruse Linnea. 

In apropierea staţiei de autobuz unde coborâse Linnea, 
primăria înființase o reședință pentru persoanele cu afecțiuni 
mintale. Toţi rezidenții și angajaţii fuseseră chestionaţi și mulţi 
observaseră că Rolf Tangen, fost dependent de droguri și 
condamnat pentru viol, fusese plecat în acea după-masă. 
Ajunsese acasă la ora patru și jumătate, aparent transpirat și 
supărat. Tangen însuși n-a putut să ofere altă explicaţie decât 
aceea că fusese în pădure. 

Wisting se delogă de la calculator și merse spre ușă, ducând 
cutia cu documentele din cazul Ellen. El nu considera că 
săvârșea un furt, însă exact asta făcea și ar fi avut probleme 
serioase dac-ar fi fost descoperit. Dar era deja băgat în bucluc 
până-n gât și o privire aruncată peste dosarul vechi de 
optsprezece ani i-ar putea fi de folos. 

Împinse ușor ușa cu umărul, se uită pe hol și ascultă cu 
atenţie. Nu auzi nimic și se îndreptă spre garaj. Marea încăpere 
de la subsol era în beznă totală, dar senzorii de mișcare activară 
sursa de curent și luminile se aprinseră. Așeză cutia cu 
documente pe jos, lângă tomberon, se întoarse și urcă un etaj 
ca sa pună cheia universală la locul ei. Din comunicațiile pline 
de interferenţe ce se auzeau din staţia de emisie-recepţie 
înţelese că ambele echipaje erau ocupate cu o alarmă antifurt 
declanșată la fabrica Farris. 

Cu coada ochiului surprinse o mișcare pe ecranul monitorului 
de supraveghere și reuși să vadă pe cineva care mergea prin 
secțiunea goală a celulelor de detenţie. Apoi apăru imaginea 
redată de camera din garaj. Pe ușă ieși Nils Hammer. Era o 
scurtătură adesea folosită de investigatori când plecau acasă. 
Merse prin garaj, se opri la tomberonul lângă care Wisting 
lăsase dosarul cazului Ellen și aruncă acolo ceva. Brusc, 
sistemul comută pe camera care surprindea holul gol de la 
intrare. 

Wisting așteptă succesiunea de imagini până când apăru din 
nou garajul gol. Distanţa până la tomberon era prea mare și 
imaginea prea neclară ca să fie sigur că cutia era tot acolo, însă 
așa părea. 

Așteptă câteva minute înainte să se îndrepte spre garaj. 
Dosarul Ellen era acolo unde-l lăsase. Puse cardul de rezervă 
înapoi în torpedoul mașinii, înainte să ia cutia și să tragă de 
frânghia care deschidea ușa garajului. 

Pe când aceasta se închidea în urma lui, își dădu seama că 
uitase înăuntru mingea copilului din vecini. 

52. 


Când Wisting ajunse acasă, ceasul arăta ora 1:53. În lumina 
lunii, ramurile copacilor din grădină se oglindeau în ferestrele 
întunecate. Mașina Suzannei era parcată în capătul aleii, în fata 
Golfului lui Line, dar probabil că amândouă dormeau deja. 

Parcă și luă dosarul Ellen înăuntru. Era obosit, dar știa că nu 
putea să adoarmă, cu toate gândurile care nu-i dădeau pace. 

În casă era liniște. Se auzeau doar sunetele familiare, aproape 
imperceptibile, cu care era atât de obișnuit, încât nici nu le băgă 
de seamă. Zumzetul boilerului, ticăitul ceasului din bucătărie, 
șuieratul unei ţevi de apă și frigiderul oprindu-se de la sine. 

Așeză cutia cu documentele din cazul Ellen pe masa din 
bucătărie. Înainte de a citi declaraţia lui Jonas Ravneberg, trecu 
rapid în revistă rapoartele iniţiale ca să-și reîmprospăteze 
memoria. Frank Robekk sesizase poliţia. Fiind unchiul fetei 
dispărute, fusese contactat de fratele său atunci când au 
început să se îngrijoreze. În ziua în care a dispărut, fata dormise 
până târziu. Nu era ceva neobișnuit în timpul weekendului. 
Părinţii merseseră să se plimbe prin pădure, iar când s-au întors 
ea dispăruse. r 

Era evident că se trezise și fusese în baie. In incinta dușului 
era apă pe jos. Mama ei dedusese că se îmbrăcase cu o pereche 
de jeanși și un tricou galben uni. Crezuse că fiica ei se dusese la 
ferma unchiului ei, în ale cărei grajduri ţineau un cal, dar calul 
era în boxă, iar aceasta nu fusese curățată. 

Audierea lui Jonas Ravneberg a fost relativ scurtă. Mare parte 
a declaraţiei conţinea explicarea motivelor pentru care fusese 
chemat. Un martor văzuse un Saab 900 de culoare roșie parcat 
pe marginea drumului, nu departe de ieșirea spre casa în care 
locuia Ellen Robekk. Martorul lucra ca vânzător la o 
reprezentantă locală a producătorului auto suedez și verificase 
numărul de înmatriculare ca să vadă dacă nu cumva era vreuna 
dintre mașinile vândute de el. Astfel, bărbatul își amintise că era 
o mașină din afara orașului, numărul de înmatriculare începând 
cu combinaţia de litere „ND”. După părerea lui de profesionist, 
era un model din anul 1987 sau mai nou, pentru că în acel an 

modelul suportase un facelift, care includea o nouă bară de 
protecție și o nouă grilă de radiator. Modelul a fost scos din 
producţie în anul 1993, iar poliţia a întocmit o listă din registrul 
auto cu toți deținătorii de mașini Saab 900 de culoare roșie, al 
căror număr de înmatriculare începea cu seria ND și era produsă 
în perioada respectivă. La nivel naţional, nu erau mai mulţi de 
74. Jonas Ravneberg era unul dintre cei patru deținători care 
locuiau în oraș și unul dintre primii care a fost chestionat. 

Jonas Ravneberg avea un alibi. Era în Suedia împreună cu o 
prietenă, în vizită la familia ei din Malmö. Folosiseră mașina ei și 
lipsiseră o săptămână. La declaraţie erau anexate copii de pe 
biletele de feribot, cumpărate de la compania Strømstad. 
Prietena se numea Maud Torell. Ea confirmase cele spuse, în 
cadrul unei convorbiri telefonice cu unul dintre detectivi. 

Wisting își aminti cum pista cu mașina a fost abandonată 
după ce martorul care o observase a fost chestionat din nou. 
Vânzătorul de mașini nu mai era sigur în privinţa combinației de 
litere ND. Excludea doar posibilitatea ca automobilul să fi fost 
înregistrat la nivel local, unde secvența de litere era LS. Nu mai 
era sigur dacă văzuse mașina în ziua dispariţiei lui Ellen. Era în 
concediu atunci și cam pierduse șirul zilelor. 

Wisting reciti declaraţia lui Jonas Ravneberg și observă că el și 
Maud Torell erau înregistraţi la aceeași adresă: Minnehallveien 
numărul 28 din Stavern. Deci, fuseseră mai mult decât simpli 
prieteni. Locuiau împreună. 

Explicaţia era simplă și verificabilă, însă nu-i fuseseră puse 
câteva întrebări. De exemplu, mai avea cineva acces la mașina 
lui? Câte seturi de chei avea și unde se găseau acestea? 
Chestionarea telefonică a iubitei sale fusese soluţia cea mai 
ușoară și lăsa impresia că a fost făcută ca să-l elimine pe Jonas 
Ravneberg de pe lista suspecţilor. Membrii de familie nu erau 
niciodată martori de încredere. Nici atunci când se aflau în fața 
unui detectiv declaraţiile lor nu valorau mare lucru. 

Relaţia dintre ei a încetat probabil în anul următor, atunci 
când Jonas Ravneberg, potrivit spuselor lui Line, s-a mutat în 
Fredrikstad. În rapoartele din cazul de omucidere era descris ca 
fiind un bărbat care trăia singur. 

Wisting puse documentele înapoi în cutie. Legătura dintre 
Jonas Ravneberg și Rudolf Haglund era acolo. Fusese acolo cu 
șaptesprezece ani în urmă, fără s-o fi observat. 

Se lăsă pe speteaza scaunului, cu senzaţia că stă în faţa unei 
opere de artă nefinalizate. Un tablou cu un peisaj, așezat deja în 
ramă. Principalele elemente erau acolo, laitmotivul era conturat 
cu o pensulă groasă, dar îi lipseau detaliile. Schița era atât de 
neclară, încât nu putea să-și imagineze cum va arăta când va fi 
desăvârșită. 

53. 


Suzanne nu dormea atunci când el intră în dormitor pe 
vârfuri. Ea stinsese lumina, dar el o auzi foindu-se, semn că era 
trează. 

— Bună, îi șopti el. 

Ea îi răspunse cu un „îhm”. 

El se strecură încet sub așternut și rămase întins pe spate, 
privind aiurea în beznă. 

— Crezi că merită? întrebă ea cu o voce răgușită. 

— Ce anume? 

— Slujba ta de poliţist, explică ea. Nu-ţi mulțumește nimeni 
pentru munca depusă, indiferent de cât de mult te zbați. |ţi riști 
viaţa și sănătatea. Rătăcești prin nefericirea altora. Sute de ore 
suplimentare pentru care nu ești plătit, telefoane primite acasă 
la orice oră. Tot timpul sunt pretenţii și așteptări și acum 
propriul tău șef te raportează. Crezi că merită? 

El nu-i răspunse. Nu avea un răspuns. Munca sa implica mult 
stres, dar nu o alesese ca să aibă o viaţă ușoară, și învățase să 
facă faţă opoziţiei și presiunii deosebite. Salteaua scârțâăi când 
Suzanne se întoarse spre el. 

Wisting închise ochii, deși asta nu mai conta în camera deja 
întunecată. Pe retină i se întipărise chipul adolescentei 
dispărute. Linnea Kaupang. 

— Asta-i profesia mea, spuse el încet și se gândi că, dac-ar fi 
avut ocazia să lucreze în noul caz de dispariţie, ar fi făcut-o cu 
toate resursele. Mai presus de orice era speranţa că fata este 
încă în viaţă. 

Își drese vocea. 

— Ai legat o panglică galbenă, spuse el, ca și cum ar fi voit să 
schimbe subiectul. 

Ea nu răspunse. Doar stătea nemișcată. 

— Apartamentul de deasupra cafenelei este liber, spuse ea 
după un timp. Este de vânzare. 

O senzaţie dureroasă i se răspândi încet pe dinăuntru, ca și 
cum o creatură rece i s-ar fi strecurat pe sub așternut. Voia să 

se ridice în capul oaselor și să aprindă veioza de pe noptieră ca 
s-o privească în ochi, însă rămase culcat. 

— Ce vrei să spui? întrebă el. 

— Ar fi practic, răspunse ea. 

Wisting înghiţi încet. Părea că Suzanne ridică miza, ca un 
jucător de poker care pune pe masă o carte valoroasă. Dar 
relaţia lor nu era un joc. 

— Incerci să-mi spui că vrei să te muţi? spuse el. 

— Sunt acolo tot timpul. lar tu ești mai mereu la muncă. Stăm 
la aceeași adresă, dar nu prea locuim împreună. 

Nu era corect, se gândi el. Să-i spună asta tocmai acum. 

Se considerase mereu independent, însă după trecerea lui 
Ingrid în neființă, devenise mai conștient de nevoia crescândă 
de a fi lângă persoanele pe care le iubea, îi era frică să nu-i 
piardă pe cei dragi. Asta avea legătură și cu tot ceea ce văzuse 
și trăise la serviciu. Văzuse de prea multe ori cum îi afectau pe 
oameni pierderile acestea fără sens. 

Nu numai că se legase sentimental de Suzanne, ci devenise 
dependent de compania ei. Gândul că totul avea să se termine îi 
provoca o senzaţie de durere fizică. Sudoarea i se lipise de piele 
ca o compresă rece. încercă să spună ceva, dar cuvintele i se 
opriră în gât. In schimb, îi mângâie părul negru și des și încercă 
să respire calm. 

— Nu de panglici legate la ușă am eu nevoie, spuse el, 
încercând să-i explice cine era cu adevărat. Trebuie să acţionez. 
Să încerc să fac ceva. Este modul meu de a rezolva astfel de 
probleme. 

Suzanne se întoarse cu faţa la el. 

— Aş vrea să am mai puţine pretenţii de la tine, spuse ea pe 
un ton pe care-l știa prea bine. Dar suntem cine suntem, 
amândoi. 

Stătură așa un timp, fără să-și spună nimic și, într-un final, 
adormiră amândoi. Suzanne, cu faţa la perete, Wisting stând pe 
spate, cu mâinile încrucișate. 

54. 


Lumina cenușie a zorilor pătrunse în cameră chiar când 
Wisting se trezi. Se întoarse spre Suzanne, care încă dormea 
lângă el. Era și mai frumoasă atunci când toți mușchii feței i se 
relaxau. Genele îi umbreau obrajii. Ridurile de peste zi aproape 
că-i dispăruseră și o învăluia o aură de seninătate și bunătate, 
mai ușor de observat atunci când dormea. 

Un mușchi i se zbătea sub ochi și buzele schiţau un zâmbet, 
dar el își dădu seama că doarme, după ritmul respirației. Se 
ridică într-un cot și se-ntrebă ce visează. Apoi dădu încet pilota 
la o parte și se ridică în capul oaselor. 

Jos, în bucătărie, auzi zgomote. Coborând pe scări, fu învăluit 
de aroma puternică a cafelei. Intră în bucătărie, iar Line își 
întoarse privire spre el. 

— Ai curăţat espressorul? îl întrebă ea. 

EI își legă halatul și scutură din cap. 

— L-ai primit de Crăciun, îi aminti ea, întinzându-i o ceașcă cu 
cafea. Ar trebui să-l speli de câteva ori pe an. 

El îi zâmbi și se așeză la masă, în timp ce ea își turnă cafea 
într-o ceașcă. Înainte să meargă la culcare, el strânsese 
documentele din cazul Ellen și dusese cutia înapoi în mașină. 

În timpul nopţii, un strat de nori ce venise dinspre mare se 
așezase peste Stavern. Vremea era mohorâtă, însă nu ploua. 

Line deschise frigiderul. 

— Îţi lipsesc cam multe pe aici, spuse ea și-l închise. Wisting 
arătă înspre dulapuri. 

— Sunt niște biscuiţi sau ceva de genul ăsta, spuse el. Line 
deschise dulapul și căută prin sertare. In cutia de pâine găsi o 
jumătate de franzelă feliată. Scoase două felii și le băgă în 
prăjitorul de pâine. 

— Ești gata să dai din nou ochii cu el? întrebă ea și se întoarse 
spre tatăl ei. 

El înțelesese întrebarea, dar răspunse cu un simplu „Hm?” 

— Cu Rudolf Haglund, spuse ea. Te simţi în stare să-l 
întâlnești? 

— Așa cred. 

— Și noi suntem gata. 

El sorbi din ceașcă. 

— O veţi face? 

Line deschise iar frigiderul, scoțând untul și un borcan cu gem 
de căpşune. 

— Merită încercat, spuse ea, și puse untul pe masă. 

— Câţi sunteţi? 

— Patru mașini. 

— De la ziar? 

Wisting observă o mică tresărire în ochiul ei stâng. 

— Doi dintre ei sunt de la ziar, îi răspunse ea și se întoarse cu 
faţa la prăjitor. 

— Cine este al patrulea? 

Pâinea sări din aparat și Line o așeză pe o farfurie înainte să 
pună alte două felii la prăjit. 

— Vine și Tommy cu tine? o întrebă el, când ea îi aduse 
farfuria. 

— Da. 

Wisting nu insistă. Se bucurase atunci când relaţia dintre fiica 
lui și danezul cu antecedente penale se încheiase. Nu-i plăcea 
că Tommy Kvanter încă făcea parte din viaţa ei, dar nu voia să 
mai spună nimic. 

— Unde ai fost ieri? se interesă Line. Ai ajuns acasă după 
mine și Suzanne. 

Se întrebă dacă era bine să-i spună sau nu, dar pentru ca Line 
să-l poată ajuta trebuia să aibă acces la aceeași informaţii ca el. 

— Am citit documentele din cazul Ellen, spuse el. 

Line se opri din mestecat. 

— Nepoata poliţistului cu ochelari? 

Wisting dădu din cap. 

— Nu știam că mai ai acces în secţie, comentă fiica lui. 

— Jonas Ravneberg a fost chestionat în cadrul cazului 
respectiv, spuse Wisting. 

— De ce? 

— Apărea pe una dintre liste. În ziua dispariţiei lui Ellen, a fost 
observat în apropiere un Saab 900 de culoare roșie. Jonas 
Ravneberg avea o astfel de mașină. 

— Este încă la ferma lui, spuse Line și înghiţi. Dar asta 
înseamnă c-a fost acolo când a dispărut. 

Wisting făcu semn cu capul că nu. 

— Era în Suedia. 

— De unde știm asta? 

— A confirmat partenera sa. 

Fiica lui îl privea cu scepticism, voind să afle mai mult. 

— Știi cum o cheamă? 

— Maud Torell. 

Line repetă numele încet, aproape savurându-l. 

— Ar trebui să vorbim cu ea, spuse și se ridică. 

Feliile de pâine săriră din prăjitor. Ea le lăsă acolo și se duse 
pe hol. Se întoarse numaidecât cu laptopul ei. 

— Cu ea locuia înainte să se mute în Fredrikstad, spuse ea. 
Știi unde este acum? 

El clătină din cap și o auzi scriind ceva la laptop. 

— Maud Torell? spuse ea din nou. E un nume deosebit, dar nu 
reușesc s-o găsesc. 

— Poate c-a murit. 

Line îl fixă cu privirea. 

— Sau poate că s-a căsătorit și și-a schimbat numele. 

— Trebuie s-o găsim, spuse Line. Nu avea prea mulţi oameni 
în viaţa lui. Ea a fost cea mai apropiată de el. Poate că ea era 
destinatara scrisorii. 

— Ce scrisoare? 

Line îi povesti despre faptul că Jonas Ravneberg fusese văzut 
alături de câinele său în apropierea unei cutii poștale, cu puţin 
timp înainte să fie ucis. 

— Este cu bătaie lungă, dar poate că va duce undeva. Wisting 
se ridică, se duse la blat și luă o felie de pâine prăjită. 

— Când pleci? întrebă Line. 

El se uită la ceasul de la mână. 

— Peste o oră. 

Casa de avocatură Henden, Haller și Brenner se afla într-o 
clădire obișnuită de birouri, aflată chiar în centru, în spatele 
pieţei mari, Stortorvet. La intrare nu exista o firmă luminoasă, 
doar o sonerie lângă denumirea societăţii. 

O femeie îi deschise ușa când sună Wisting. El se prezentă și 
dădu să-i explice cu cine trebuia să se întâlnească, când 
încuietoarea electronică a ușii se deschise. 

Biroul se afla la etajul patru. Dincolo de ușă descoperi un 
mediu de lucru ce contrasta puternic cu holul tern de afară. 
Podea cu parchet de culoare neagră, tablouri abstracte în ulei 
atârnate pe pereţi și o secretară blondă care stătea la biroul de 
informații. 

— Wisting? îl întrebă ea. 

El dădu din cap. 

— Am să anunţ că aţi sosit, spuse și se ridică. Luaţi loc, vă 
rog, și așteptați până când domnul avocat Henden vă va putea 
primi. 

II conduse într-un spaţiu deschis de pe coridor, unde erau 
două canapele din piele, așezate faţă în față, cu o măsuţă de 
cafea acoperită cu geam fumuriu între ele. Pe una dintre 
canapele stătea un bărbat lat în umeri, cu barbă și scurtă de 
piele, iar pe cealaltă un pakistanez robust. 

Wisting se așeză lângă bărbatul îmbrăcat cu scurta din piele. 

— Vă servesc cu ceva? întrebă secretara avocatului. Cafea? 
Apă? 

— Nu, mulțumesc. ` 

Wisting luă o revistă de pe masa din fața lui. Incepu să 
regrete că acceptase întâlnirea, sau cel puțin locul de întâlnire. 
Trebuia să fi cerut ca întrevederea să aibă loc pe teren neutru. 

Telefonul său mobil scoase un sunet scurt. Era Line: Dă un 
semn după ce termini cu întâlnirea. Trebuie să știm cum este 
îmbrăcat. 

Wisting răspunse: OK. 

La ora douăsprezece și cinci minute, apăru o femeie în 
costum negru. 

— Ali Mounzir? întrebă ea din pragul ușii, ca și cum avea 
vreun dubiu cine dintre ei era purta acel nume. 

Pakistanezul cel robust se ridică și o urmă. 

Zece minute mai târziu, intră secretara care-l întâmpinase pe 
Wisting. 

— Ne scuzaţi c-a trebuit să așteptați, spuse ea ca și cum ar fi 
fost o replică îndelung repetată. Domnul avocat Henden vă 
poate primi acum. 

El o urmă pe un hol care șerpuia prin clădirea de birouri. Apoi 
femeia se opri în faţa unei uși cu geam mat și-l așteptă și pe 
Wisting înainte s-o deschidă. 

Lumina din sala de ședințe era difuză. Pe jos era întins un 
covor gros și pe pereţi erau atârnate câteva tablouri. Pe un blat 
de lucru de-a lungul unui zid erau așezate fructe și carafe cu 
apă. 

Rudolf Haglund stătea cu mâinile încrucișate în capătul lungii 
mese de conferinţe. Cu ochii săi mici îl fixă pe Wisting și-i zâmbi. 
Henden se ridică de pe scaunul alăturat, se îndreptă spre 
Wisting și-i strânse mâna. 

Rudolf Haglund se ridică. Era mai scund decât și-l amintea 
Wisting, dar la fel de palid. 

Haglund îi întinse mâna. Wisting dădu noroc cu el și se 
salutară reciproc, făcând un semn scurt cu capul. Apoi se 
așezară în jurul mesei. 

— Rudolf Haglund este încântat că aţi acceptat această 
întâlnire, începu avocatul. 

Rudolf Haglund consimţi dând din cap. 

— Așa cum știți, eu nu am fost implicat în vechiul proces și 
cunosc cazul doar din ce s-a scris în documente, însă Haglund 
mi-a spus că nu are nicio obiecţie la modul în care l-aţi tratat. V- 
a considerat un om corect și v-am spus deja că nu crede că 
dumneavoastră aţi schimbat proba ADN. 

Rudolf Haglund consimţi din nou. 

— Cu toate acestea, a fost comisă o gravă nedreptate, 
continuă avocatul. Firma mea face eforturi s-o îndrepte, dar 
Haglund nu urmărește doar să se facă dreptate în cazul său. 
Dorește și ca polițistul corupt care a falsificat proba să fie deferit 
justiţiei. 

Wisting nu spuse nimic. Presa pornise o amplă campanie 
împotriva lui. Informaţiile le primeau de la avocatul Henden. 

Atunci fusese coordonatorul anchetei, dar dacă știau că vina 
aparţinea altui funcţionar, trebuia să existe un alt motiv pentru 
care permiseseră să fie acuzat. Rudolf Haglund își făcuse 
calculul și avusese ani întregi la dispoziţie ca să se gândească la 
caz. lar Henden era un bun strateg. Trebuie să fi avut un plan de 
la bun început și nu-i surâdea ideea că făcea parte din el. 

— Presupun că suntem cu toţii interesaţi să aflăm vinovatul? 
continuă avocatul Henden. 

Stătuse aplecat deasupra mesei, dar acum se lăsă pe spate. 

— Cine este? întrebă Wisting. 

Avocatul făcu semn cu mâna și dădu cuvântul clientului său. 

Ochii mici ai Haglund se îngustară și mai tare, dându-i 
impresia că semănau cu cei ai unui animal de pradă care și-a 
luat victima în vizor. 

— Nu am de gând să-ţi spun, răspunse el. 

Wisting nu schiţă nicio mișcare. 

Avocatul nu putu să-și înfrâneze surprinderea. Clipi în mod 
repetat. 

— Dar această întâlnire... se bâlbâi el. F 

— Vei afla cine este, dar nu-ți voi spune eu. Iți voi spune doar 
cum ÎI poți identifica. 

Wisting dădu din cap, fără să spună nici de această dată 
nimic. 

— Primele zile după ce am fost arestat mi s-au întipărit în 
memorie. Interogatoriile cu tine și orele petrecute în celulă. 

Bărbatul condamnat pentru omucidere se aplecă deasupra 
mesei. 

— Timp de șaptesprezece ani am știut că nu este ceva în 
regulă, spuse el, lovind cu degetul în masă. Dar numai după ce 
Sigurd a testat din nou mucurile de ţigară am înţeles ce mi-aţi 
făcut. 

Un tic se ivi în colțul gurii avocatului, dând la iveală faptul că 
nu se simţea confortabil să fie apelat de clientul său pe numele 
mic. 

— Tot ce s-a întâmplat atunci îmi este întipărit în memorie, 
repetă Haglund. Și am rememorat totul oră cu oră. 

Închise ochii ca să sublinieze ceea ce spusese. 

— Am descoperit cine a plantat probele și știu exact cum a 
procedat. 


VP - 216 


Wisting tuși și se foi pe scaun, doar ca să arate că este 
interesat și că voia să audă continuarea poveștii. 

— Am pierdut noţiunea timpului acolo jos, la subsol. Fără ceas 
și lipsit de lumina zilei, dar cred că era undeva, târziu în noapte. 
Din celula alăturată au scos pe cineva care a ţipat și a urlat de 
când a sosit, iar la acel moment rămăsesem singur în zona de 
arest. Aproape că adormisem când s-a deschis ușa secției. M-am 
gândit că este gardianul, venea din jumătate în jumătate de oră, 
dar nu era el. 

Wisting dădu din cap. O serie de decese în celulă impusese 
necesitatea efectuării de controale la fiecare jumătate de oră. 

— Crescuse numărul deceselor în celule, continuă Haglund. 
Bărbatul care stătea acolo a pus ceva pe podea, s-a sprijinit cu 
umărul de tocul ușii și s-a uitat la mine pieziș. Apoi a scos un 
pachet de tutun și a început să ruleze o ţigară. Un pachet de 
Petteroes Albastru nr. 3 

— Aceeași marcă pe care a fost găsită urma ADN, spuse 
avocatul, ca și cum nu toată lumea de la masă cunoștea acest 
detaliu. 

— După ce a terminat, mi-a dat pachetul și m-a invitat să-mi 
fac o ţigară. Am acceptat. Mi-a oferit un foc. Stăteam în picioare 
și povesteam. O conversație ciudată, din ce-mi amintesc. Lipsită 
de orice conţinut, dar m-am gândit că e plăcut. Să fumezi cu 
cineva care nu era interesat de toată tărășenia și care voia doar 
să mai treacă timpul. Apoi s-a deschis din nou ușa din capătul 
coridorului. 

Rudolf Haglund își drese vocea și lovi iar cu degetul arătător 
în masă, ca să atragă atenția asupra celor ce urma să spună în 
continuare. 

— De data asta a venit gardianul, explică el și rosti cuvintele 
rar, ca să fie mai clar. Și acum fii foarte atent: polițistul care m-a 
vizitat a luat o scrumieră și mi-a întins-o. Am stins în ea ce-mi 
mai rămăsese din ţigară înainte să se închidă ușa celulei. 

— Un martor, interveni avocatul. Gardianul poate să confirme 
aceste aspecte. 

— Mă îndoiesc că-și va aminti cineva, spuse Wisting. 

— Cred că-și va aminti, însă nu este chiar necesar. 

— Ce vrei să spui? întrebă avocatul. 

— Lângă fiecare celulă atârna de perete un formular, explică 
Haglund. Gardianul trebuia să semneze la fiecare jumătate de 
oră, când venea să ne verifice. 

Wisting dădu din cap. Așa era procedura pentru controalele 
de rutină, înainte de introducerea computerelor. 

— Pe aceleași formulare se consemna când eram duși la 
interogatoriu, la duș, la aer, să mâncăm sau să fumăm. 

— Asta se întâmpla în urmă cu șaptesprezece ani, îi reaminti 
avocatul. 

Rudolf Haglund îl auzi: 

— Gardianul a fost surprins să vadă că mai erau și alţi oficiali 
în subsol și, prin deschizătura ușii, l-am auzit întrebându-l pe 
celălalt dacă a semnat. 

Wisting se aplecă înainte. Povestea începea să devină de-a 
dreptul interesantă. Era normal ca persoana care-i oferea 
deținutului o ţigară să și semneze. 

— A semnat? întrebă el. 

Haglund confirmă dând din cap. 

— Astăzi mai există aceste protocoale? se interesă Haglund. 

Wisting nu răspunse. Formularele erau puse în bibliorafturi 
când deţinuţii erau eliberaţi ori transferați la închisoare. 
Dosarele erau păstrate. Se confruntaseră cu plângeri privind 
tratamentul aplicat în celulele de arest preventiv după ani 
întregi de la finalizarea cazului și pronunţarea sentinţei. 

Era posibil să existe, se gândi. Undeva în arhiva din subsolul 
secţiei de poliţie exista un document care-l putea exonera de 
acuzaţii. 

56. 


Tatăl ei îi trimise un SMS la ora unu fără un sfert. „Scuna, păr 
brunet. Palid. Cămașă albastră și pulover gri cu anchior. Jeanși 
albastru-închis. Ghete maro. Jachetă obișnuită”. 

După o jumătate de minut, tatăl ei ieși pe ușă. El știa că sunt 
acolo, pe undeva, și observă destul de repede mașina lui Line 
parcată mai sus, pe stradă. Își ridică reverul hainei, își băgă 
mâinile în buzunare și traversă strada cu capul plecat. 

Line transmise mesajul mai departe, lui Tommy și celor doi 
colegi de la ziar. Apoi iniţie conferința telefonică. Era o 
modalitate eficientă de a păstra permanent legătura, astfel încât 
să știe toţi unde se află Rudolf Haglund. 

Le rosti numele pe rând, iar ei răspunseră și-i comunicară 
unde se aflau. Ea era singura care supraveghea intrarea în 
clădirea unde se afla sediul casei de avocatură. Morten P știa că 
este o ușă de acces în spate și o supraveghea pe aceea. Tommy 
și Harald de la ziar se postaseră în intersecţii. 

Tatăl ei avea codul de acces al conferinţei, iar ea îi explicase 
cum funcţiona, astfel încât să se poată conecta când dorea. 

Pentru conferinţă folosea un telefon de serviciu, luat din 
redacția ziarului VG, și o bătea gândul să-l sune de pe mobilul ei 
ca să vadă cum decursese întâlnirea, dar prefera să se 
concentreze la ceea ce aveau acum de făcut. Line mai 
participase la acţiuni de filaj și știa că era nevoie de concentrare 
și atenţie. Zece minute mai târziu, ieși pe ușă și Rudolf Haglund, 
îmbrăcat așa cum îl descrisese tatăl ei. 

— lese, îi avertiză ea pe ceilalţi și le spuse ce haină purta. 

— OK, răspunse Morten P. 

Haglund scoase din buzunar un pachet de ţigări și-l deschise 
încet în timp ce scrută strada în sus și-n jos. Apoi luă o ţigară și 
o învârti între degete înainte s-o lovească de câteva ori de 
capacul pachetului și s-o ducă la gură. O aprinse cu o brichetă 
pe care o avea în buzunarul pantalonilor și scoase o dâră mare 
de fum. După aceea se uită la ceas și o luă din loc. 

— Direcţia Møllergata, spuse ea. Îl urmăresc pe jos. 

Conectă căștile la telefon și cobori din mașină. Aerul era 
umed și putea să poarte gluga pe cap fără să atragă atenţia. 
Rudolf Haglund traversă strada la zece metri în faţa ei, dar nu se 
întoarse. 

— Merge spre Karl Johan, spuse Line încet. 

— Și eu sunt pe jos, îl auzi pe Harald. Merg paralel cu 
Torggata. _ 

Celălalt telefon al lui Line, aflat în geantă, începu să sune. Il 
scoase și văzu că era un apel de la ziar, dar îl respinse și-și puse 
telefonul înapoi în geantă. 

Rudolf Haglund merse înainte pe trotuar dincolo de 
restaurantul Stortorvets Gjestgiveri, traversă strada pe lângă 
hotelul Grensen și continuă spre est. Line le transmise celorlalţi 
informaţia folosind scurte cuvinte-cheie, astfel încât ei să se 
poată poziționa cât mai bine. Ajuns pe strada Karl Johans, el coti 
la dreapta. 

— A luat-o pe Karl Johans, preciză ea. 

— ÎI preiau eu în dreptul clădirii Parlamentului, spuse Tommy. 

Haglund era la 30 de metri în faţa lui Line. Se opri în fața 
magazinului The Scotsman, puse ţigara pe o scrumieră de pe 
cea mai apropiată masă și intră. 

— În The Scotsman, semnală Line și se amplasă în faţa unui 
magazin de haine de pe cealaltă parte a străzii. 

— Da, l-am văzut, spuse Harald. Vin din josul străzii. Aștept în 
dreptul magazinului 7-Eleven, în caz că după aceea o ia pe aici. 

Morten P interveni: 

— lei un hotdog? 

Harald: 

— Afirmativ. 

Line se postă în dreptul unei mese cu teancuri de tricouri la 
ofertă. Un tânăr ce împăturea tricouri la masa următoare o 
salută printr-o mișcare a capului și-i zâmbi. Muzica era dată atât 
de tare, încât trebui să-și împingă căștile mai mult în urechi ca 
să audă ce spun ceilalți. 

— Morten, unde ești? 

— Am parcat aiurea în Piaţa Stortorvet. 

Celălalt telefon mobil sună iar. Era același număr. 

Scoase din ureche una dintre căști și răspunse. Reuși să audă 
că era cineva din departamentul de documentare, însă muzica 
din magazinul de haine acoperea orice alt sunet din jur. 

Intră pe strada Karl Johan chiar când Rudolf Haglund ieși din 
pubul de vizavi și se așeză la una dintre mesele aflate sub o 
lampă cu încălzitor. Își comandase o cafea și citea un ziar. Line 
se întoarse cu spatele și-l urmări privind în geamul vitrinei 
magazinului. 

— Și-a cumpărat o cafea, spuse ea. 

— Ce aţi spus? întrebă persoana care sunase de la redacţie. 

— Mă scuzați, spuse Line și acoperi cu mâna microfonul 
telefonului pe care era activă conferinţa. Ce-ai spus c-ai găsit? 

— Ai solicitat istoricul adresei Minnehallveien 28 din Stavern, 
răspunse interlocutoarea. 

Line scotoci în geanta de umăr după o agendă. 

— Jonas Ravneberg a locuit acolo împreună cu Maud Torell. Ea 
este din Suedia, dar s-a mutat în Norvegia la începutul anilor 
'80. În urmă cu zece ani s-a întors în Suedia. Și-a schimbat 
numele în Svedberg și stă în Ystad, în sudul extrem al Suediei. 

— Maud Svedberg? 

— Da, am sunat pentru că am înţeles că te interesează 
amănuntul acesta. |ți pot da acum adresa și numărul de telefon 
sau îţi pot trimite un e-mail. 

— Perfect, mulţumi Line. Trimite-mi un e-mail. 

Inchise telefonul. Manechinul din vitrină purta un tricou casual 
care i-ar fi venit bine lui Tommy. În spatele ei, Haglund își 
termină de băut cafeaua și împinse ceașca spre centrul mesei 
ca să facă mai mult loc ziarului. 

Cu câţiva ani în urmă, Line scrisese o serie de interviuri 
importante în care conturase portretul criminalilor ale căror 
sentințe cumulate totalizau o sută de ani. Aborda modul în care- 
i afectase detenţia și cum le-au evoluat vieţile ulterior. Întâlnise 
mai ales persoane distruse, care, după o lungă perioadă 
petrecută după gratii, nu aveau ce să ofere societăţii decât și 
mai multe probleme. 

Haglund întoarse pagina fără să citească. Stătea și se uita la 
cei care treceau pe trotuarul aglomerat. Din când în când, își 
fixa privirea pe câte un trecător și-l urmărea până când acesta 
dispărea în mulţime. 

— Ce face? îl auzi pe Morten P în ureche. 

— Stă și privește lumea care trece, raportă Line, dar chiar în 
acea clipă se gândi că Haglund nu privea, pur și simplu, 
persoanele din mulțime. 

Alegea pe una sau pe alta și o studia în detaliu. Și nu alegea 
decât tinere. 

57. 


Vântul începuse să bată cu putere, iar norii de ploaie atârnau 
ameninţători peste oraș. Wisting găsi o cafenea la colţul clădirii 
tribunalului. Mai era aproape o oră până la întrevederea cu 
reprezentantul Biroului. Își cumpără o chiflă și o ceașcă din 
„cafeaua zilei”. Era o expresie pe care n-o mai auzise, iar 
această cafea era din Burundi și avea aromă de miere, lămâie și 
alune. 

În interior, după un colţ, găsi o masă la care putea să stea cu 
spatele la ceilalți clienţi. Era năpădit de gânduri și ameţit, ca 
după o tură în montagne-russe. Credea că dibuise strategia 
mediatică a lui Rudolf Haglund. Tactica lui dăduse roade. 
Wisting se simțea obligat să obţină dovada care nu doar că-l 
exonera pe el, dar ajuta și la modificarea verdictului pronunţat 
împotriva lui Haglund. 

Era foarte probabil ca dosarul cu vechile formulare de la 
celulele de arest preventiv să existe încă. Responsabilă cu 
arhiva era Bjørg Karin Joakimsen și lucra la secţia de cercetări 
penale de aproape 40 de ani. Era genul de persoană care 
rareori, sau mai bine zis niciodată, arunca lucruri, ci le găsea loc 
pe un raft sau într-un sertar. Probabil că noaptea trecută, când 
se conectase la calculatorul din arhivă, fusese foarte aproape de 
documentul cu pricina. 

Luă o gură de cafea. N-avea nicio aromă, se gândi el. Era 
puțin mai slabă decât era el obișnuit, dar nu avea gust nici de 
lămâie, nici de alune. 

Ar fi putut să facă o nouă vizită nocturnă la secţie, dar nu 
credea că avea vreun rost. Nu era o problemă să găsească 
documente arhivate după un sistem prestabilit. Dar era dificil să 
descopere documente care fuseseră depozitate în ultimii 
douăzeci și cinci de ani doar pentru că „poate va fi nevoie de 
ele”. 

Unica persoană care putea ști dacă aceste documente încă 
existau era Bjørg Karin de la secţia cercetări penale. 

Îi formă numărul de telefon. Era unul dintre acele numere pe 
care le știa pe de rost. 

Ea îi răspunse într-un mod profesionist și amabil. Majoritatea 
apelurilor pe care le primea erau de la persoane care se 
plângeau de una sau de alta. De obicei erau redirecționaţi către 
ea, ca să le facă legătura cu cineva care-i putea ajuta. Adesea 
clarifica chiar ea neînțelegerile cu răbdare și într-un fel 
prietenos. 

— Cât mă bucur să te aud, spuse ea când îi răspunse și-l 
bombardă cu întrebări și opinii personale despre suspendarea 
lui. 

— Cred că există o soluţie ca să ies din această situaţie, 
spuse Wisting. Dar am nevoie de sprijin. 

— Sper să te pot ajuta. 

Wisting îi explică ce căuta, fără să detalieze de ce era atât de 
important. 

— Cred că dosarele sunt jos, în arhivă, spuse Bjørg Karin. Sunt 
sigură că nu le-am distrus. 

— Poţi verifica? întrebă Wisting. 

— Până la finalul zilei, îl asigură Bjørg Karin. 

58. 


Rudolf Haglund bău două cafele înainte să plece. Îl urmăriseră 
până la un restaurant de pe Rådhusgata, cu vedere spre 
fortăreaţa Akershus. Dinspre fiord bătea un vânt aspru și rece, 
luând nemilos cu asalt clădirile din împrejurimi. La primii stropi 
de ploaie, Line căută să se adăpostească sub streașină unui 
magazin. 

— De cât timp stă acolo? îl auzi pe Morten P în cască. 

— De aproape zece minute, spuse Line. 

— Sugerez ca unul dintre noi să intre să vadă ce face. Poate 
are o întâlnire sau ceva. 

— Pot să merg eu, se oferi Harald. Trebuie să-mi golesc 
vezica. 

Line aprobă. Nu știa ce urma să obţină urmărindu-l pe Rudolf 
Haglund, dar cu siguranţă nu avea de gând să-l însoțească într- 
un tur prin baruri. 

Harald dispăru dincolo de ușa restaurantului. Ploaia cădea și 
mai tare și vântul puternic mătura străzile dintr-o parte. 

După doua minute, Harald ieși. 

— Stă la masă cu Hulkvist, raportă el. 

— Gjermund Hulkvist? 

Era vocea lui Morten P. 

— La dracu', trebuia să fie interviul nostru. Ne-o datora. Noi 
suntem cei care am făcut public cazul său. Dar a spus că nu 
vrea să dea niciun interviu. 

Gjermund  Hulkvist era un experimentat jurnalist de 
investigaţii al ziarului Dagbladet, care de-a lungul anilor relatase 
despre majoritatea principalelor probleme ale ţării. Se știa că 
are surse credibile și astfel găsea știri acolo unde alţii nu aveau 
acces. 

— Acum iau prânzul, preciză Harald. 

— Asta ne dă un scurt răgaz, spuse Line. 

Incepuse să îngheţe de frig. 

— Merg să iau mașina. 

Până să urce în mașină, ploaia o udase până la piele. Porni 
motorul, dădu drumul la căldură și acţionă ștergătoarele, după 

care-și dădu jos jacheta și puloverul. Își luă haine uscate din 
geanta de pe bancheta din spate, apoi plecă și găsi un loc de 
parcare fără plată pe o stradă laterală. Asta însemna că avea 
mai multe opțiuni, în funcţie de traseul ales de Rudolf Haglund 
după terminarea interviului. 

Harald și Morten P supravegheau intrarea în restaurant. Asta 
îi dădu un răgaz ca să pună cap la cap câteva detalii disparate. 
Se hotărî să-l sune pe agentul de poliție care o chestionase în 
Fredrikstad, ca să afle dacă apăruse ceva nou în cazul de 
omucidere. Dar mai întâi voia să încerce din nou numărul de 
telefon neînregistrat. 

Deconectă microfonul și formă numărul. Spre marea ei 
surprindere, cineva răspunse aproape imediat. O fetiță spuse 
„bună” și, în fundal, se auzea cineva râzând. 

— Cu cine vorbesc? întrebă ea. 

— Cu cine doriţi? întrebă cealaltă persoană. 

— Nu prea știu, răspunse Line și încercă o stratagemă. 
Răspund unui apel ratat. 

— Aţi sunat la un telefon public, răspunse tânăra de la celălalt 
capăt al firului. 

— Un telefon public? De unde? 

— Din faţa gării din Fredrikstad. 

Avea logică, se gândi Line. Cel care comisese crima sunase de 
la un telefon public și de aceea nu răspunsese nimeni când 
sunase ea. 

— Este vreo cameră acolo? se interesă ea. 

— Cameră? 

— Există cameră de supraveghere acolo, la gară? 

Fata de la celălalt capăt puse receptorul în furcă. 

Line privi în sus. Pe interiorul parbrizului începuse să se 
formeze condens. Șterse o parte cu mâna și privi înainte. Ploaia 
ce bătea în plafonul mașinii gonise oamenii de pe stradă. 
Revizui mintal șirul evenimentelor anterioare uciderii lui Jonas 
Ravneberg. La ora 14:17 el a primit un telefon care l-a 
determinat să contacteze un cabinet de avocatură și să 
stabilească o întâlnire. Șapte ore mai târziu era mort. Trebuia să 
fie o legătură. Încă nu știa cine sunase, dar apelul fusese făcut 
de la un telefon public. 


VP - 226 


Căută numărul de telefon al fotografului care o însoţise în 
Fredrikstad și-l sună. Erik Fjeld răspunse imediat. După voce, ea 
își dădu seama că și el era în mașină. 

— Îmi trebuie o fotografie, spuse ea. 

— Încă te ocupi de caz? întrebă fotograful. 

— Doar pun cap la cap niște date, spuse Line vag și-i explică 
despre cabina telefonică din fața gării. Poţi să-i faci o fotografie? 

— Ajung acolo într-o jumătate de oră. 

— Perfect. Și când ești acolo, spune-mi și mie dacă este 
instalat vreun sistem de supraveghere video. 

Erik Fjeld ezită înainte să răspundă. 

— OK, spuse el într-un final și Line auzi cum mașina se puse în 
mișcare 

Evident, Erik înțelesese că sarcina nu presupunea să 
fotografieze doar o cabină telefonică goală, ci ar putea duce la 
identificarea criminalului. 

59. 


Biroul Norvegian pentru Afaceri Interne avea un sediu anonim 
în centrul orașului. Intrarea se făcea dintr-o curte de pe 
Kirkegata nr. 1. In clădire își aveau sediul și o firmă care făcea 
vânzări prin telefon, diverse birouri de contabilitate și alte 
societăți care nu aveau nevoie să-și facă publicitate apelând la 
panouri sau vitrine. 

La ușa de la intrare, două femei stăteau în picioare și fumau, 
adăpostindu-se de ploaie. Când trecu pe lângă ele, îl salutară pe 
Wisting printr-o mișcare a capului, ca și cum îl cunoșteau și pe 
el, și povestea lui. | se păru că le simte privirea în ceafă în timp 
ce se îndrepta spre ușă. Era închisă. Privi cu atenţie interfonul și 
apăsă pe butonul din dreptul etichetei pe care era scrisă 
denumirea Biroului. Se scurse ceva timp până să răspundă 
cineva. Wisting se prezentă și spuse că are programată o 
întâlnire la ora două. Ușa scoase un sunet prelung. 

— Etajul doi, i se comunică. 

In timp ce se deschidea ușa, se întoarse și privi înapoi. De 
cealaltă parte a curții stătea un bărbat ce ţinea ridicat un aparat 
foto. Mai avea unul agăţat de umăr, iar de pe borul șepcii îi 
picurau stropii de ploaie. 

Un ziarist, se gândi Wisting și se grăbi să intre. Cineva îÎ 
informase că întâlnirea era astăzi. 

Inspectorul principal de poliţie Terje Nordbo îl întâmpină la 
uşă. Își strânseră mâinile. Wisting îi căutase numele pe internet 
fără să găsească altceva decât o listă cu participanţii la un 
concurs de schi de la Birkebeiner. 

Wisting fu condus înăuntru, printre birourile aproape goale. La 
capătul unui coridor, inspectorul deschise ușa unei încăperi 
spaţioase și-l rugă pe Wisting să ia loc în faţa sa. 

Pereții erau gri, reci și nedecoraţi, având doar un ceas 
mecanic și o fereastră îngustă. Pe birou erau un monitor, 
tastatură și mouse, precum și un teanc de foi albe, un pix și un 
mic reportofon digital, aceeași marcă pe care o foloseau și 
detectivii din subordinea lui. 

Terje Nordbo își dădu jos sacoul și-l puse cu grijă pe speteaza 
scaunului. Apoi se așeză, trase tastatura mai aproape și-și 
suflecă mânecile cămășii. Wisting rămase pentru moment 
nemișcat. | se părea ciudat și neobișnuit să se găsească de 
cealaltă parte a biroului de anchetator. Dar apoi luă loc și-l privi 
pe celălalt, care era atent la ceva de pe ecran. Nordbo era tuns 
scurt, uscăţiv, purta ochelari fără ramă și cravată subţire și era 
probabil cu zece ani mai tânăr decât el. Acest lucru însemna că 
Wisting avea mai multe mii de ore de experienţă în plus și, cu 
toate astea, în situaţia dată se simţea pe o poziţie inferioară. O 
anchetă internă era mereu meticuloasă și tot ceea ce 
descopereau  investigatorii era supus atenţiei și temeinic 
verificat de unii dintre cei mai buni procurori din ţară. Cei aflați 
mai sus în ierarhie găseau întotdeauna ceva de criticat. 

— Voi înregistra această discuţie, explică inspectorul principal 
și porni reportofonul. Apoi voi scrie un rezumat pe care-l veţi 
primi spre verificare și semnare. 

Wisting dădu din cap, se foi pe scaun și-l privi în ochi pe cel 
aflat în faţa sa. 

„Și iată-mă de cealaltă parte a mesei”, se gândi el. Stătea 
acolo unde mulţi bărbaţi și multe femei se aflaseră înaintea lui. 
Acolo unde chiar el adusese spre audieri sute, poate mii de 
suspecți. În ochii legii erau nevinovaţi până la proba contrarie. 
Investigatorii puneau problema invers. Ei plecau de la ideea că 
persoana aflată pe scaun era vinovată. Ca să rezolve un caz, era 
esenţial să creadă asta. Să fie ferm convinși că persoana aflată 
în faţa lor a comis fapta de care era acuzată. Așa cum făcuse 
Wisting atunci când îl interogase pe Rudolf Haglund, în urmă cu 
șaptesprezece ani. Intrase în sala de interogatoriu, se așezase 
gândindu-se că-l avea în faţă pe ucigașul Ceciliei Linde. Așa 
trebuia să fie. Era ca într-o competiţie sportivă. Dacă nu credeai 
că merită să faci tot efortul ca să câștigi, pierdeai. 

— Sunteţi acuzat de încălcarea articolelor 168 și 169, 
alineatul 2, din Codul penal, preciză anchetatorul. 

Pe fruntea lui Wisting apăru un rid. Înțelese că nu era 
pregătit. Petrecuse zile studiind cazul Ceciliei ca să-l descopere 
pe cel care ar fi putut planta proba crucială împotriva lui Rudolf 
Haglund, însă în tot acest timp căutase un alt criminal. Nu 
avusese timp să se pregătească pentru a înfrunta acuzaţiile ce i 
se aduceau. 


VP - 229 


Se prinse cu mâinile de masă și-i simţi marginea aspră și 
metalică. Încălcarea articolului 168 din Codul penal era ceva la 
care se aștepta. Se referă la aducerea de false acuzații și, de 
obicei, era folosită împotriva celor care întocmeau dosare false, 
dar și faţă de cei care produceau probe false. Nu știa ce conţine 
articolul 169. 

— Articolul 169 prevede pedeapsa închisorii pentru un an, ca 
pedeapsă minimă pentru falsificarea de probe, explică 
investigatorul, ca și cum putea să citească gândurile lui Wisting. 
În cazurile în care cineva a fost condamnat și a executat mai 
mult de cinci ani de închisoare în temeiul unor probe false, 
persoana vinovată poate fi condamnată la un maximum de 21 
de ani de închisoare. Fapta se prescrie după 25 de ani. 

Wisting înghiţi în sec. Situaţia sa se înrăutăţise grav. 
Consecințele acuzațiilor ce i se aduceau erau mult mai extinse 
decât cele la care se gândise înainte să se așeze pe scaunul de 
interogatoriu. Dacă nu reușea să-și apere numele, putea fi băgat 
la închisoare. 

Inspiră profund și expiră aerul puţin mai zgomotos decât 
intenţionase. 

— Motivul acuzațiilor este rezultatul solicitării avocatului 
Henden de redeschidere a cazului împotriva lui Rudolf Haglund, 
continuă investigatorul pe același ton oficial. In calitate de 
acuzat, nu aveţi obligaţia să daţi declaraţii și, evident, aveți 
dreptul să fiţi asistat de un apărător, în orice etapă a anchetei. 

Ploaia se scurgea pe fereastră în șiroaie uniforme. Atmosfera 
din încăpere devenise deja apăsătoare. Wisting își schimbă 
postura și puse picior peste picior. 

— Aţi înţeles acuzațiile care vi se aduc și drepturile pe care le 
aveţi? întrebă bărbatul aflat de cealaltă parte a mesei. 

Wisting dădu din cap. 

— Trebuie să răspundeți clar, explică investigatorul, făcând 
semn spre reportofon. 

— Da. 

60. 


Ploaia se întețise și apa se scurgea de-a lungul bordurii. 
Ceasul de pe bord arăta 14:37. Rudolf Haglund petrecuse 
aproape o oră în compania jurnalistului de la Dagbladet. 

Line ţinea în poală biblioraftul roșu din cazul Cecilia. Era 
etichetat „Inculpat” și conţinea declaraţiile lui Rudolf Haglund și 
toate informaţiile strânse despre el. Ideea era să-l folosească 
drept carte de referință cu privire la persoanele pe care le 
vizitase Haglund sau cu locurile pe unde trecuse. Acum ÎI 
folosea ca să se familiarizeze mai mult cu persoana lui și sărea 
de la un interogatoriu la altul. 

In casa lui Haglund nu se găsiseră nici probe ADN, nici 
amprente sau alte urme ale Ceciliei. Cercetările criminalistice au 
dus la concluzia că ea nu fusese niciodată în casa aceea. In 
timpul cercetărilor de la domiciliul lui fuseseră făcute mai multe 
fotografii. Casa era tipică anilor '70. Avea o sufragerie 
generoasă, bucătărie, baie, toaletă de serviciu, spălătorie, două 
debarale și trei dormitoare. Fiecare cameră fusese fotografiată 
din diferite unghiuri, apoi urmau poze detaliate cu revistele 
porno găsite într-o valiză într-una dintre debarale. Fiecare 
pagină fusese surprinsă separat. Evident, scopul fotografiilor era 
acela de a ilustra preferințele sexuale ale lui Haglund și de a 
susține motivaţia de natură sexuală a răpirii Ceciliei Linde. Dădu 
înapoi la imaginea cu sufrageria. Tapet gri monoton pe pereți. 
Pe podea, un covor maroniu cu fir scurt. Intr-un capăt era o 
canapea din catifea albastră și două fotolii asortate, o măsuţă 
de cafea acoperită cu geam, un televizor și un videorecorder pe 
un pupitru cu rotile. 

Imaginea unei vieţi triste și singuratice, se gândi Line și era 
pe punctul de a închide dosarul, dar se opri. În spatele 
televizorului, pe zid, erau câteva rafturi, aproape ca niște trepte. 
Pe fiecare raft era așezat un rând de mașini în miniatură. 

Se aplecă și privi imaginea cu atenţie și porni lampa de 
interior, ca să vadă mai bine. Era o colecţie de mașinuţe. 

Nu citise nicăieri că Rudolf Haglund colecţiona mașini în 
miniatură. Singura menţiune era mărturia în care Haglund 

intermediase contactul dintre Jonas Ravneberg și unul dintre 
angajaţii magazinului de mobilă, care moștenise o cutie cu 
astfel de mașinuţe. Nici Haglund, nici Ravneberg nu păreau să 
fie niște persoane pe care să le abordezi cu ușurință. Poate că 
așa ajunseseră să se cunoască, graţie pasiunii comune de a 
colecționa diverse obiecte. 

Işi verifică e-mailurile pe telefon și descărcă mesajul transmis 
de cei de la departamentul documentare. Maud Svedberg locuia 
pe Lilla Norregatan, în Ystad. Luase numele de Svedberg în 
urmă cu doisprezece ani, când se căsătorise, dar era 
înregistrată ca fiind divorțată și neavând copii. Pentru că nu 
citea prea des presa norvegiană, probabil că nu știa că fostul ei 
partener a fost ucis. Asta însemna că Line trebuia să-i dea 
vestea despre întâmplarea nefericită. 

Se simţea de parc-ar fi fugit după doi iepuri deodată. Jonas 
Ravneberg și Rudolf Haglund. Exista cumva o legătură între cei 
doi, dar încă nu deslușise care era aceea. 

O sună. Vocea femeii care răspunse era răgușită și ezitantă 
într-un mod straniu, ca și cum n-ar fi fost obișnuită să primească 
telefoane. 

Line se prezentă. 

— Urmăresc un caz de crimă și cred c-o cunoșteați pe victimă, 
explică ea. 

— Un caz de crimă? 

— Un caz de crimă, confirmă Line. Victima se numea Jonas 
Ravneberg și cred că-l cunoșteați. 

— Jonas? 

— In urmă cu șaptesprezece ani aţi locuit împreună în 
Norvegia, corect? 

— A murit? 

Line îi explică ce se întâmplase. 

— Trăiaţi împreună? întrebă ea. 

— Sunt mulţi ani de atunci, spuse femeia de la celălalt capăt 
al firului. 

Vorbea atât de încet, că Line trebuia să se concentreze din 
greu ca să audă ce spune. 

— Acum duc o viaţă total diferită. M-am mutat înapoi în 
Suedia și m-am căsătorit. 

— De ce a încetat relaţia? se interesă Line. 

— Sunt mulţi ani de atunci, repetă Maud Svedberg. 

— Dar s-a mutat în Fredrikstad, continuă Line și își dădu 
seama că părea nerăbdătoare și insistentă. A avut un motiv 
anume pentru care s-a mutat? 

— Era atât de nervos, spuse Maud Svedberg. Avea probleme 
cu nervii. 

Apoi se opri: 

— Lucrezi pentru un ziar? 

— Verdens Gang, confirmă Line. Mă interesează să aflu ce fel 
de persoană era. 

— Nu vreau să scrieți despre noi. 

— Nici nu este nevoie. Vreau doar să discut cu cineva care-l 
cunoștea. Nu părea apropiat de prea multe persoane. 

— Asta a fost problema noastră. Se închisese în el din ce în ce 
mai mult. Nu împărtășea cu mine ceea ce gândea și nici altceva. 
Apoi n-a mai simţit nevoia nici să locuim împreună, așa că s-a 
mutat. 

— După aceea aţi mai aflat ceva despre el? 

Femeia ezită din nou. 

— Am împlinit cincizeci de ani vara asta, îi povesti ea, 
explicându-i că ea era cu doi mai mare decât Jonas Ravneberg. 
Apoi am primit o scrisoare de la el. Nu-mi scrisese mult. N-a 
spus nimic despre el, doar câteva rânduri despre clipele 
petrecute împreună. 

— Nu aţi primit ceva de la el în ultimele zile? 

— Nu. Și-a scris adresa pe plic și i-am trimis o vedere din 
Spania când am fost acolo, în septembrie. l-am mulţumit pentru 
scrisoare și i-am urat să aibă în continuare o viaţă frumoasă. 

— Știţi vreun motiv pentru care ar fi voit cineva să-l omoare? 

Maud Svedberg nu apucă să-i răspundă. 

— Avem mișcare, raportă Morten P. pe cealaltă linie. lese 
Haglund. Se îndreaptă spre Akersgata. 

— Mă sună altcineva, se scuză Line și porni motorul. Pot să vă 
sun înapoi mai târziu? 

Vocea femeii de la celălalt capăt al firului fu aproape 
imperceptibilă când îi mulţumi lui Line c-o sunase. 

61. 


Wisting dădu declaraţii timp de o oră, fără oprire. Încercă să 
explice cazul Cecilia cât mai obiectiv cu putinţă. li aminti pe toţi 
cei care fuseseră implicaţi, într-un fel sau altul, și preciză cine ce 
responsabilităţi avea. Anchetatorul aflat de cealaltă parte a 
mesei ascultă răbdător, dar fără să noteze ceva anume. Probabil 
că se pregătise dinainte, studiind documentaţia din caz, iar 
rezumatul prezentat de Wisting i se părea familiar. 

Obiectiv vorbind, implicarea lui Wisting în caz fusese fără 
cusur. Totul începuse cu raportarea dispariţiei unei tinere. 
Strânsese nenumărate declaraţii, descoperind într-un final locul 
faptei și arestând un suspect. 

După ce Wisting termină expunerea liberă, investigatorul 
Biroului se interesă despre rolul acestuia. Despre evaluările, 
observaţiile și trăirile din timpul anchetei. Cu răbdare îi explică 
ipotezele de lucru, procedurile și instrucţiunile. Toate astea îl 
făcură pe Wisting să se simtă frustrat. Deodată părea că nimic 
nu mai era clar. Adevărul fusese transformat într-un labirint. 

— De ce ați fost numit responsabil de caz? se interesă Terje 
Nordbo. 

— Decizia a luat-o șeful inspectoratului. Ar trebui să-i adresaţi 
lui această întrebare. 

— O vom face, dar dumneavoastră nu v-aţi gândit la acest 
aspect? 

Wisting rămase pe gânduri. Era obișnuit să execute ordinele 
trasate, nu să le discute. 

— Eram disponibil, răspunse el. Și aveam pregătirea 
necesară. 

— Nu v-aţi făcut griji? 

Wisting clătină din cap. Tematica întrebărilor contrasta 
puternic cu modul său de a gândi. 

— Anterior, aţi mai gestionat cazuri atât de importante? îl 
întrebă detectivul și făcu semn spre reportofon, reamintindu-i 
astfel lui Wisting că nu era suficient să gesticuleze. 

Wisting își drese vocea. 

— Cazul Cecilia a ajuns să fie cel mai important caz pe care l- 
am coordonat până atunci, răspunse el. Dar atunci când mi-a 
fost atribuit era doar un caz de dispariţie. 

— Doar? 

— Mă rog, încă de la început a fost evident că Cecilia nu 
dispăruse din proprie iniţiativă. Era firesc să fie luată în calcul 
posibilitatea că i s-a întâmplat ceva. O parte a terenului era 
deluros și mărginit de mare. Sarcina mea era să iau în calcul 
situaţia cea mai gravă. 

— Situaţia cea mai gravă? 

— Era responsabilitatea mea să mă asigur că, de la început, 
ancheta era efectuată pornind de la ideea că se întâmplase ce 
era mai rău. Că fusese victima unei infracţiuni. 

— Ce direcţii de acțiune v-au trasat superiorii? 

— Direcţii de acţiune? Nu cred că înţeleg întrebarea. 

— V-au dat de înţeles că sunt mulţumiţi de modul în care vă 
desfășuraţi activitatea? 

— Nu am avut motive să cred altceva. Se punea mereu 
problema alocării de resurse, dar nu mi-a fost pusă la îndoială 
activitatea. 

— Ce așteptări aveau? _ 

Wisting făcu o pauză. In practică, inspectorul general nu 
obișnuia să-i spună ce așteptări avea. Toţi aveau același scop: 
să rezolve cazul și să se înceapă urmărirea penală. 

— Rezultate, răspunse. Așteptau rezultate, evident. 

— Cum a devenit evident acest aspect în timpul anchetei? 

— Nu înțeleg sensul întrebării. 

— A devenit cineva nerăbdător atunci când rezultatele au 
întârziat să apară? 

— Toată lumea era nerăbdătoare, recunoscu Wisting. Dar 
majoritatea dintre noi era obișnuită cu asta. Aveam experienţă 
și știam că instrumentarea unui caz cere timp. 

— Și presa? 

— Ce-i cu ea? 

— Ea nu era nerăbdătoare? 

— Desigur, ziariștii cereau să se fie descoperite elemente noi 
și ne puneau sub semnul întrebării activitatea. 

— Ce sentimente v-au trezit? 

— Conflictuale. Trebuia să răspund întrebărilor presei, ceea ce 
constituia o piedică în derularea anchetei. Însă atenţia din 

partea mass-mediei era utilă pentru obţinerea de ponturi și 
informaţii din partea populaţiei. 

— Era stresant? 

— Tot ce ţine de un astfel de caz este stresant. Relaţia cu 
presa face parte din munca noastră. 

— Cred că presiunea publică de a obţine rezultate a fost 
enormă. 

— Asta a fost o întrebare? 

— Permitețţi-mi să reformulez, spuse anchetatorul. Faptul că 
nu aveaţi ceva nou de comunicat presei cum afecta ancheta? 

Wisting rămase pe gânduri. Era o întrebare bună. 

— Principala mea responsabilitate era să conduc ancheta 
tactică, explică el. Pe asta m-am concentrat. Procurorul de 
atunci, Audun Vetti, s-a ocupat de presă. 

— Dar aţi participat la conferințele de presă? 

— Da. 

— Cum aţi reușit să fiţi prezent zilnic la conferințele de presă 
fără să aveţi de comunicat elemente de noutate? 

— Nu așa se punea problema, răspunse Wisting. Cazul 
înregistra progrese. Apărea ceva nou în fiecare zi, însă nu detalii 
semnificative. 

Investigatorul răsfoi hârtiile, ca și cum voia să revină la prima 
întrebare. Wisting îl studie. Se agăța de ceva care nu numai că 
fusese esenţial pentru caz, ci avusese și consecinţe catastrofale. 
În timp ce încă o căutau pe Cecilia Linde, s-a aflat că poliţia era 
în posesia unei casete pe care era descris locul unde era 
sechestrată. În aceeași zi în care Audun Vetti a confirmat 
informaţia apărută în presă, ea a fost abandonată într-un șanț 
de la marginea drumului. Dacă avea vreo vină, aceea era că n-a 
reușit să ascundă informațiile despre existența casetei și 
efectuarea de cercetări masive. Ei o uciseseră. In principiu, când 
datele au fost date publicităţii, făptuitorul nu mai avea altă 
soluţie decât să scape de ea, omorând-o. 

Wisting înghiţi în sec. Nu mai voia să continue pe tema asta. 

— Cum v-a afectat personal lipsa unei evoluţii semnificative? 
întrebă investigatorul. 

— Este greu de spus. Nu este ceva la care să mă fi gândit sau 
care să mă fi preocupat. 

— Vi se părea împovărător? 

— Cred că acesta este cuvântul potrivit. 

— Familia dumneavoastră cum a fost afectată? 

— Nu prea am stat cu ei, admise Wisting. 

Anchetatorul își verifică notițele. 

— Aveţi gemeni? voi el să confirme. Line și Thomas. Ce vârstă 
aveau? 

— Tocmai împliniseră doisprezece ani. 

— Știau ce se întâmplase? 

Wisting dădu din cap. 

— Ingrid, soţia mea, a stat de vorbă cu ei. Eu ajungeam 
rareori acasă înainte ca ei să adoarmă. 

Lăsă privirea în pământ. Se gândi la cum i se putea destăinui 
lui Ingrid în fiecare seară, ca să se poată culca cu mintea perfect 
limpede. Asta era ceva ce-i lipsise în relaţia cu Suzanne. 

— A fost o pierdere pentru dumneavoastră? 

— Ce anume? 

— Timpul pe care nu l-aţi petrecut cu familia. A fost o 
pierdere. 

— Desigur. 

— Cum mergea căsnicia? 

Wisting privi afară. Ploaia se scurgea ca o perdea pe 
fereastră, distorsionând lumea din exterior. Înţelese ce urmărea 
investigatorul. Creiona un motiv. Încerca să demonstreze că 
responsabilitatea lui Wisting fusese prea greu de gestionat și că 
așteptările fuseseră aproape inumane pentru a putea face 
descoperiri esenţiale. Căuta să confirme teoria Biroului, conform 
căreia Wisting a plasat proba ADN crucială ca să scape de 
presiune, ca să iasă dintr-un caz pe care nu-l putea rezolva 
folosind metodele polițienești tradiţionale. 

— Nu cred că mariajul meu este relevant pentru caz, 
răspunse el. 

— Eu cred că da, spuse celălalt. 

În cameră se lăsă liniștea. 

Wisting privi iar pe fereastră. Un firicel de apă se scurgea pe 
geam. 

Terje Nordbo se lăsă pe speteaza scaunului și așteptă. Wisting 
procedase la fel de nenumărate ori. Era o metodă eficientă. Să 
nu spună nimic până când tăcerea devenea atât de 
stânjenitoare, încât cealaltă persoană începea să vorbească și 
conversaţia evolua. 

Pauza artificială îl făcu pe Wisting conștient de cât de mult îl 
enerva tot acest interogatoriu. Cel care-l chestiona era foarte 
interesat să-i provoace o reacţie emoțională sau să-l facă să 
spună ceva greșit. 

Așa că-și mută atenţia asupra mâinilor pe care le ţinea 
strânse în poală. Poate că fusese vina lui, se gândi. Poate că, 
fără să vrea, lăsase lucrurile la voia întâmplării. Că lipsa 
progreselor și găsirii de noi dovezi a provocat plasarea probelor 
ce au dus la condamnarea lui Rudolf Haglund. Că propria sa 
ineficienţă a împins pe cineva să ia problema în propriile-i mâini. 

Cel care rupse tăcerea fu investigatorul. Se aplecă înainte, își 
verifică notițele și imprimă discuţiei o nouă direcţie. 

— De câte ori l-aţi interogat pe Rudolf Haglund? 

Wisting ridică privirea spre tavan, ca și cum s-ar fi gândit la 
asta. Știa răspunsul, dar înţelese unde dorea să ajungă 
detectivul. ÎI făcuse pe Wisting să descrie o investigaţie aproape 
stagnantă și care-l apăsa psihic, în calitate de responsabil de 
caz. Stabilise un motiv. Acum voia să știe dacă Wisting avusese 
ocazia să plaseze proba ADN. 

— De șase ori, răspunse el. 

— De ce aţi dorit să-l interogaţi personal? Eraţi detectiv-șef. 
V-aţi gândit să daţi această sarcină altcuiva? 

Până să poată răspundă, lui Wisting îi sună telefonul mobil. 
Reprezentantul Biroului era evident deranjat, dar adoptă o 
atitudine tolerantă. Wisting scoase telefonul din buzunar. Era 
Bjarg Karin, de la secţia cercetări penale. 

— Trebuie să răspund, spuse el ridicându-se. 

Interlocutorul dădu să spună ceva, dar Wisting ieșise deja pe 
ușă. 

62. 


Rudolf Haglund ieși din restaurantul de pe strada Râdhusgata 
la ora 15:43. Merse pe Tollbugata, până în dreptul Bursei de 
Valori Mobiliare. După încă un cvartal, intră într-o parcare. La 
scurt timp, ieși în trombă la volanul unui Passat gri. 

Acum se afla în mijlocul unui fir invizibil. Se îndrepta spre sud, 
pe E18. La cinci mașini distanţă în faţa lui era Morten P. Ceilalţi 
trei erau în spatele lui, dar își schimbau poziţia, astfel că în 
oglinzile retrovizoare ale mașinii sale farurile lor se tot 
succedau. 

Haglund mergea regulamentar sau puţin peste limita de 
viteză. Ploua. Cauciucurile scrâșneau pe asfaltul umed. Mașina 
lui Line era prima în spatele Passatului gri. In dreptul 
complexului Liertoppen, Haglund reduse brusc viteza. Restul 
mașinilor îl depășiră și nu părea firesc ca Line să rămână în 
urmă. Îi avertiză pe ceilalţi, că să aibă timp să ia distanţă, după 
care acceleră și-l depăși privind drept în față. După ce-l depăși, 
se uită în oglindă. Luneta era plină de condens și apă de ploaie, 
însă îi vedea farurile, astfel că-i putea urmări poziţia. 

Rămase pe banda a doua până-l depăși pe Morten P. Acum 
erau două mașini în faţă și două în spate. Nu erau acoperiţi dacă 
ieșea de pe autostradă. 

— Accelerează din nou, raportă Tommy. 

— Rămân în urmă, spuse Morten P. 

În oglinda retrovizoare, Line văzu cum îl depășesc celelalte 
mașini. 

— Uite-l că vine, raportă Morten P. Mă poziţionez în spate. 

Haglund continuă să meargă spre sud. Autostrada suspendată 
din orașul Drammen era ticsită de mașini. Ploaia le făcea să 
pară niște lumini plutind în depărtare, în dreptul zonei 
industriale din Kobbervikdalen, Line primi un apel pe celălalt 
telefon mobil. Fu nevoită să-l ducă la ureche, sistemul hanas- 
free fiind deja folosit pentru linia prin care comunica cu ceilalți. 

Era Erik Fjeld. 

— A durat puţin mai mult decât credeam, se scuză el. Dar cel 
puţin am o fotografie cu cabina ta telefonică. 

— Perfect, spuse Line. 

Redusese viteza pentru a lua telefonul și observă în oglinda 
retrovizoare că Haglund o depășea. 

— Așteaptă! 

Rugă pe altcineva să treacă în față. Passatul gri o depăși. 
Imediat după el trecu Tommy. Line rămase să asigure 
ariergarda și opri microfonul sistemului hands-free pentru a nu fi 
auzită de ceilalți, dar ea să-i poată auzi în continuare. 
Ștergătoarele se opuneau cu îndârjire ploii care cădea pe parbriz 
în ropote. Mașina lui Haglund ieși din raza ei vizuală. 

— Și sistemul de supraveghere video? întrebă ea și mută 
telefonul la cealaltă ureche. 

— Au existat câteva cazuri de vandalism în zona gării, așa că 
l-au instalat în primăvară. 

— Mai au înregistrarea? întrebă Line optimistă. 

— De asta mi-a luat mai mult timp, continuă Erik Fjeld, fără să 
confirme. Poliţia a trecut pe acolo ieri și a luat-o. 

Line se enervă, deși era reconfortant să știe că poliţia din 
Fredrikstad ajunsese acolo înaintea ei. 

— Este digitală, continuă se explice fotograful. Au plecat doar 
cu o copie. Înregistrarea originală este încă aici, la gară. 

O rafală de vânt clătină zdravăn mașina și Line se ţinu bine de 
volan, cu ambele mâini. Ploaia biciuia asfaltul dintr-o parte. 

— Poţi să obţii o copie? întrebă ea și duse iar telefonul la 
ureche. 

— Cei de aici nu au fost de acord, având în vedere implicarea 
poliţiei. Dar am văzut filmarea. 

— Și? 

— Timp de câteva minute am fost lăsat singur în fața 
ecranului și am făcut câteva fotografii. Ti le pot trimite, dar nu 
sunt foarte utile. Cabina telefonică este chiar la marginea 
ecranului. Nu se vede decât un bărbat îmbrăcat în negru, stând 
cu spatele la cameră. 

— Îi pot fi urmărite mișcările? Apare și din alte unghiuri? 

— Nu, doar din acest unghi. 

— Poţi vedea dacă a venit cu mașina? 

— Nu. Tot ce se vede este o umbră întunecată. 

— OK. Oricum, ai făcut treabă bună! Trimite-mi ce ai. Voi afla 
ce a descoperit poliţia. 


VP - 240 


Se apropiau de punctele de trecere cu plată de pe E18, 
instalate la mică distanţă de orașul Sande. Harald raportă că 
Haglund  plătise personal. Mergând în coloana celor cu 
abonament. Line reduse viteza ca să nu riște să treacă în fața 
lui. 

Așteptă să depășească barierele, după care sună la poliţia din 
Fredrikstad. Se gândise să-l apeleze mai întâi pe redactorul-șef, 
ca să se asigure că nu se ocupă altcineva de caz, dar renunţase. 
Cazul de omucidere nu mai apărea în ziare și așa aveau să 
rămână lucrurile până când cineva era arestat sau apărea un 
progres semnificativ. 

Îi răspunse procurorul care participase la conferinţa de presă. 

— Aţi luat o înregistrare video de la gară, începu ea cu 
precauţie, ca să nu dezvăluie tot ce știa. 

— Rutină, răspunse scurt interlocutorul, evident sătul să tot 
răspundă întrebărilor ziariștilor. 

Line schimbă tactica și deveni mai ofensivă. 

— L-aţi identificat pe bărbatul care l-a sunat de acolo pe Jonas 
Ravneberg? 

Se făcu liniște la celălalt capăt al firului. Informaţia despre 
faptul că poliţia ridicase înregistrarea video putea s-o afle de la 
unul dintre angajaţii care le vânduse pontul, însă datele privind 
convorbirile telefonice nu erau ușor de obţinut. Cel mai probabil, 
el avea să creadă că vreun poliţist a scăpat această informaţie. 

— Putem să facem o solicitare oficială din partea ziarului, 
spuse Line, încercând să-l determine să spună cine a sunat. 

— Vă voi contacta ulterior în această privință, spuse șovăitor 
procurorul. 

— Asta înseamnă că-i cunoașteţi identitatea celui care a 
sunat? 

— Nu pot să comentez. 

Line mută telefonul la cealaltă ureche. 

— Dar credeţi că există o legătură? încercă Line să obţină o 
confirmare. 

— Pot să vă sun eu mai târziu? întrebă procurorul. 

— lese de pe autostradă la intersecția cu Kopstad, raportă 
Harald. 

— Puteţi repeta? întrebă procurorul. 

— Fir-ar! spuse Line. Pot să vă sun eu mai târziu? 

— Îl depășesc, transmise Tommy. les la următoarea. 

Line încheie convorbirea cu procurorul și deschise linia 
conferinţei. 

— Cine este în spatele lui? întrebă ea. 

— Eu sunt prima mașină, spuse Harald. Sunt prea aproape și 
trebuie să-l abandonez la următoarea ieșire. 

— Mă întorc, raportă Morten P. Îl pot urmări eu. 

Line intră pe banda de ieșire de pe autostradă și se uită la 
dosarul roșu aflat pe scaunul din dreapta. Erau în Horten. Nu-și 
amintea să fi citit că Haglund avea conexiuni în mica așezare 
rurală. Erau la distanţă de o oră de mers cu mașina de Larvik și 
de casa lui. 

— O ia spre interiorul continentului, raportă Harald. Îl las în 
urmă. 

— Sunt pe urmele lui, îl asigură Morten P, dar se opri. La 
naiba! Se oprește într-o staţie de autobuz. Il depășesc. Line, stai 
în spate! 

Era prea târziu. Line ieșise deja de pe autostradă și era pe 
drumul secundar. Zări Passatul gri la câteva sute de metri în 
față, în linie dreaptă. Nu avea încotro s-o ia și fu nevoită să 
treacă pe lângă el. 

Acceleră ca să-l depășească suficient de repede ca Haglund 
să nu observe ce mașină conducea. Morten P. preluă 
conducerea. li spuse lui Harald să rămână pe E18, dar să fie 
pregătit în caz că Haglund se întorcea pe acolo. Line fu 
direcționată spre cel mai apropiat drum lateral ca să stabilească 
un punct de observaţie. Tommy fu nevoit să vireze pe prima 
ieșire de pe E18 și să meargă înapoi spre ei. Rămase în față cu 
câţiva kilometri, în caz că Haglund continua să se deplaseze pe 
drumul respectiv. 

Așteptară circa un sfert de ceas. Apoi Passatul trecu prin 
dreptul punctului de observaţie unde stătea Line. 

— Merge mai departe, îi preveni ea și porni. 

Ceilalţi îi transmiseră că au recepționat mesajul. 

Haglund se îndrepta în continuare spre continent. 

Nu prea erau mașini și era greu de urmărit, însă mergea cu 
viteză normală și Line rămase prima mașină pe distanţă de 
câţiva kilometri. Peisajul prin care treceau era muntos, cu 
terenuri întinse. Clădirile se răreau din ce în ce mai mult, erau 
doar câteva ferme izolate. Trecută pe lângă un mic lac. Ploaia îl 
făcea să pară că fierbe. Apoi drumul urcă și, când deveni iar 

drept, Haglund încetini în mijlocul unei pajiști și intră pe un drum 
cu pietriș. 

— lese de pe șosea, îi avertiză Line. 

Trecu de drumul neasfaltat și trase pe dreapta. 

— Acum ce facem? întrebă Harald. 

Line făcu un raţionament rapid. Dacă-l urmăreau pe drumul 
îngust cu pietriș, riscau să se dea de gol. Pe de altă parte, 
tocmai ăsta era scopul unei operaţiuni de filaj. Cu șaptesprezece 
ani în urmă, ultima etapă a anchetei ce l-a vizat pe Rudolf 
Haglund a fost dedicată descoperirii locului unde o ţinea captivă 
pe Cecilia Linde. Se aflau la distanţă de o oră faţă de locul din 
care fusese răpită. 

— Merg după el! anunţă Line și întoarse mașina. Voi rămâneţi 
unde sunteți. Păstraţi linia deschisă. 

Ceilalţi nu spuseră nimic. Când Line viră pe drumul îngust, 
pietrișul scrâșni sub greutatea mașinii. 

— Ai grijă! o rugă Tommy. 

63. 


Wisting ieși cu telefonul pe hol și închise ușa camerei de 
interogatoriu. 

— Le-ai găsit? întrebă el în timp ce mergea pe hol. 

— Așa cred, îi spuse Bjørg Karin. Erau într-o cutie cu numere 
vechi ale revistei Po/ititiende. 

— Excelent! 

— Ce vrei să fac cu ele? 

Wisting se uită la ceas. Era aproape sfârșitul programului de 
lucru și nu-i putea cere lui Bjarg Karin să le verifice. Nici nu voia 
să încredinţeze sarcina altcuiva. 

— Sunt în Oslo, dar vin acasă în seara asta, menţionă el. E 
vreo șansă să le poţi lua cu tine? 

Bjarg Karin nu răspunse imediat. Wisting își dădu seama că-i 
cerea mult. Era foarte conștiincioasă și făcuse deja eforturi mari. 

— Este foarte important pentru mine, adăugă el. 

— Dacă îţi folosesc, atunci... 

— Este în regulă dacă trec pe la tine să mă uit prin ele? 

— Cred că da. Nu am nimic de făcut în seara asta. Când crezi 
că ajungi? 

— Undeva după șapte. 

— Pot să te mai ajut cu ceva? 

Wisting se gândi. Erau câteva detalii neclarificate care, în alte 
condiţii, i-ar fi fost la îndemână. Acum nu avea acces nici la 
propriul birou, nici la computer. 

— Ești în faţa calculatorului? întrebă el. 

— Da. 

— Mă poţi ajuta cu o căutare în registrul de evidenţă a 
populaţiei? 

— Imediat. 

Așteptă ca ea să se conecteze. 

— De ce anume ai nevoie? 

— Un nume. Danny Flom. Ar trebui să aibă un fiu care 
împlinește șaisprezece ani săptămâna viitoare, explică Wisting, 
referindu-se la ce găsise Line pe Facebook. Poţi confirma? 

O auzi bătând în tastatură. 


VP - 244 


— Da, răspunse ea. Victor Hansen. 

— Nu îl cheamă Flom? 

— Este al doilea său nume. Victor Flom Hansen. 

Bjarg Karin tastă mai departe. 

— Aşteaptă o secundă, să verific legăturile maritale. 

Wisting așteptă. Reprezentantul Biroului ieși pe hol și luă o 
sticlă de apă. 

— Se pare că nu este tatăl natural, explică Bjørg Karin, în timp 
ce continuă verificările. Este fiul soţiei lui. El apare înregistrat ca 
tată adoptiv cu drepturi depline. 

Wisting dădu din cap. Mulţumit că eliminase o complicaţie și 
că registrele publice erau mai precise decât internetul. 

— Deci, ne vedem diseară? concluzionă Bjarg Karin. 

— Da. Îţi mulțumesc pentru ajutor! 

Băgă telefonul în buzunar și se întoarse în camera de 
interogatoriu. 

— Acum putem continua? întrebă investigatorul Biroului, pe 
un ton arogant, și turnă apă pentru amândoi. 

Wisting se așeză, deși nu era foarte sigur că toate acestea 
mai aveau vreun rost. Pe parcursul audierii, conlocutorul 
devoalase că Wisting era cel cercetat, și nu cazul în sine. Cei de 
la Birou își formaseră deja teoria. Nu doreau altceva decât să și- 
o confirme. 

— Sunteţi șeful serviciului de investigaţii criminale, continuă 
bărbatul aflat de cealaltă parte a mesei. Cum credeţi c-ar fi 
evoluat cariera dumneavoastră dacă n-aţi fi reușit să-l 
condamnaţi pe Rudolf Haglund? 

Wisting îl măsură din priviri. Pentru el, cariera nu fusese 
niciodată un scop în sine. Lucra pe principiul azi un caz, mâine 
altul, fără a fi mânat de alte ambiţii în rezolvarea lor. Întrebarea 
era ipotetică și nu-și avea rostul într-o anchetă obiectivă. 
Răspunsul chiar nu prezenta relevanţă. 

Se ridică de la masă. Continuarea interogatoriului era o 
pierdere de vreme. Cu întrebările sale, investigatorul Biroului nu 
avea să clarifice situaţia. Trebuia să se descurce pe cont 
propriu. 

— Ce credeți că faceți? întrebă conlocutorul. Nu am terminat! 

— Eu am terminat! îi răspunse Wisting și plecă. 

64. 


În șanțul de la marginea drumului era o barieră ruginită. Pe un 
stâlp se afla un vechi indicator ce avertiza asupra pericolului 
incendiilor de pădure și un altul cu informaţii despre locul de 
unde puteau fi cumpărate permise de pescuit. 

Incepea să se întunece. Farurile făceau ca picăturile de ploaie 
să strălucească. Precipitaţiile înmuiaseră macadamul și urmele 
lăsate de roţile mașinii lui Haglund erau ușor de observat. 

Line își dădu seama că tremura din toate încheieturile și porni 
căldura. Aerul suflat prin gurile de ventilaţie umplu habitaclul cu 
mirosul de motor încins. 

Drumul urca. Cotea la dreapta pe lângă un afloriment 
stâncos, apoi imediat la stânga, între o culme și o prăpastie. 
Reduse viteza. In fața mașinii apăreau fuioare de ceaţă, dar 
putea vedea că drumul devenea drept, iar terenul era diferit. La 
marginea drumului erau câţiva brazi masivi, iar ramurile greoaie 
atingeau părțile laterale ale mașinii. 

Apoi drumul se bifurca. 

Urmele mașinii lui Haglund o luau la stânga. Ea încetini. Un 
indicator amintea de taxa de pescuit, dar nu spunea unde ducea 
drumul. Line trecu ușor dincolo de intersecţie. La cincizeci de 
metri mai departe, putea zări un luciu de apă și un spaţiu 
deschis. 

— A ieșit de pe drum, îi anunţă ea pe ceilalţi. Pare că a 
coborât spre un loc de pescuit sau ceva de genul ăsta. 

— Mă îndoiesc că s-a dus la pescuit, comentă Morten P. _ 

— Merg mai departe, spuse Line. Drumul urcă pe deal. Incerc 
să găsesc un loc de unde se poate vedea în jos, spre apă. 

Drumul se îngustă și mai mult, dar șerpuia printr-o zonă 
defrișată și terenul era tot mai expus. Rămăseseră doar câţiva 
bușteni. In plus, era o porţiune unde două mașini puteau trece 
una pe lângă alta. Trase pe dreapta și opri. 

In zona defrișată începuseră deja să crească arbuști. Din locul 
în care se afla, se vedea porţiunea de lângă apă. Putea zări 
mașina lui Haglund și acoperișul unei clădiri printre copacii 
desfrunziţi. 

Geamurile începură să se aburească și întredeschise geamul 
lateral. De afară se simțea mireasmă de iarbă-neagră, mlaștină 
și ienupăr. Ploaia răpăia pe plafonul mașinii, iar vântul parcă 
fluiera ușor. 

Scoase un binoclu din geanta cu echipament. O ajuta să vadă 
mai de-aproape, însă nu observă nicio mișcare. 

— les să găsesc o poziţie mai bună, spuse ea și-și luă haina. 

Cobori din mașină și păși într-o băltoacă în timp ce conecta 
câștile la telefon. Un pantof i se umplu cu apă rece ca gheața. 

Injură, ieși din băltoacă și, în timp ce încerca să-și scoată apa 
din încălțăminte, le spuse celorlalți ce se întâmplase. 

Apoi auzi un țipăt undeva în depărtare. De rău augur. 

Ascultă cu atenţie. Țipătul venea din depărtare, de undeva din 
spatele ei. Apoi îl auzi iar. Acum mai aproape, își înălță capul și 
se întoarse spre direcția din care venea sunetul. O pasăre 
neagră mare survola colina împădurită din spatele ei. Bătu din 
aripi și ţipă iar. Când reveni, el era acolo. 

Rudolf Haglund era chiar în faţa mașinii ei și o fixa cu privirea. 
Chipul îi era brăzdat de ploaia ce i se scurgea de pe vârful 
nasului și bărbie. Ochii lui mici o pironeau fără să clipească. 

Ea făcu un pas în spate. Buzele i se mișcară fără să spună 
ceva. 

— Știu cine ești, spuse el. 

Glasul lui hârâit aproape că se pierdu în ropotul ploii. 

Ea doar dădu din cap, în semn că și ea știa cine e el. El își 
înclină capul, dar își menţinu privirea neclintită. O făcea să se 
simtă în pericol iminent, iar inima îi bătea cu putere în piept. 

— Ce vrei? întrebă el. De ce mă urmărești? 

Ochii lui, se gândi ea. Erau atât de inexpresivi, că aproape o 
durea să se uite în ei. Ochii lui mici și reci sorbeau orice detaliu. 
Probabil c-o zărise încă de pe strada Karl Johan. 

— Sunt jurnalist, spuse Line, ca și cum asta putea explica 
totul. Cazul tău mă interesează. 

— Știu cine ești, repetă Haglund. Nu mă poţi lăsa în pace? 

— Ce se petrece? întrebă Tommy în cască. Line? 

Rudolf Haglund clătină din cap, se întoarse și începu să 
coboare panta de unde probabil că venise. 

— Nu răspunde, îl auzi pe Tommy spunând. Să mergem! 

— Așteaptă! îl rugă Line. 

Rudolf Haglund se întoarse cu fața spre ea. 

— Aşteaptă, repetă Line. Putem vorbi? 

— Despre ce? 

— Despre Jonas Ravneberg. 

Haglund deschise gura să spună ceva, dar renunţă. Se uită la 
ea fără s-o privească în ochi. Îi admiră sânii și-și opri privirea în 
dreptul taliei. Apoi își îndreptă atenţia către peisajul forestier 
golaș. 

— Ține-te departe de mine, spuse continuând să vorbească. 
Ar trebui să stai departe de mine. 

Line nu-l scăpă din priviri. Cuvintele lui sunau ca un 
avertisment, nu ca o ameninţare. 

65. 


Încă mai ploua atunci când Wisting ieși de pe autostrada E18. 
O ploaie rece și apăsătoare care, nu se știe de ce, nu se mai 
oprea. 

Nu mai fusese niciodată acasă la Bjørg Karin Joakimsen și 
trebuise să sune la informaţii ca să-i afle adresa. Locuia în 
Hovland, un cartier din centrul orașului construit în anii '60. 
Casa ei se afla la capătul unui drum înfundat, izolată faţă de 
strada principală. Era impozantă, cu grădină atât în faţă, cât și 
în spate, dar modestă în comparaţie cu casele recent construite. 
Grădina părea să fie bine îngrijită, însă casa avea nevoie de 
reparații. 

De aproximativ zece ani era singură. Wisting nu-l cunoscuse 
pe soțul ei, dar în biserică, în timpul slujbei de înmormântare, 
stătuse în spate împreună cu câţiva alţi colegi. Nu credea ca, de 
atunci, ea să fi întâlnit pe altcineva. 

Parcă lângă gard. În bătaia gălbuie a luminii răspândite de 
felinarele stradale, picăturile de ploaie semănau cu niște 
panglici. Era ora șapte și cinci minute și se îndreptă alene spre 
ușa de la intrare. 

— Intră! îl pofti Bjørg Karin, tremurând văzând vremea de 
afară. 

El își scutură apa de pe haina de ploaie și o urmă înăuntru. 
Aroma de cafea și chifle umplea holul. 

Ea îl însoţi până în sufragerie, după care dispăru în bucătărie. 
Pe măsuţa de cafea erau aranjate cești de cafea, farfurioare, 
farfurii și lumânări ce așteptau să fie aprinse. Wisting rămase în 
picioare. Pe masa din sufragerie, aflată în celălalt capăt al 
camerei, era o cutie de carton. 

— la loc, îl rugă Bjørg Karin, punând pe masă o farfurie cu 
chifle cu scorțișoare, înainte de a îndrepta un tablou strâmb de 
pe perete. 

lisus alături de un bărbat la marginea unui șanț. 

N-o cunoștea prea bine, se gândi el în timp ce se așeza pe 
canapea. Lucraseră împreună decenii întregi, dar nu știa cine 
este ea. N-ar fi bănuit niciodată că era o persoană atât de 

religioasă încât să așeze pe peretele sufrageriei un goblen 
înfăţișându-l pe lisus. Probabil că la fel era și cu ceilalţi colegi 
din secţie. Dincolo de pereţii birourilor, erau străini unul faţă de 
altul. 

Bjarg Karin turnă cafea în cești. 

— Este atât de ciudat totul, spuse ea, și se așeză. Cumva, 
pare că totul este întors pe dos. 

Wisting duse ceașca la gură. 

— Lumea ce părere are? întrebă el și sorbi din cafea. 

— Toţi sunt ocupați cu cazul fetei dispărute, Linnea Kaupang. 
Dar nu se întâmplă nimic. Cred că le este teamă să nu facă un 
pas greșit și acţionează cu prudenţă. 

— Nu pare stilul lui Nils Hammer. 

— Nu, dar Audun Vetti tot dă târcoale prin clădire. 

Wisting era surprins. În calitate de inspector-șef interimar, 
Vetti își avea biroul la comisariatul din Tønsberg, ca toți 
reprezentanţii conducerii. 

— O compătimesc pe Christine Thiis. Ei îi revine sarcina să 
supravegheze ancheta, dar nu-i permite să intervină deloc. 

Wisting dădu din cap. Îl știa pe Audun Vetti. Îi plăcea să fie în 
centrul atenţiei și foarte prezent. Când lucrase ca procuror în 
Larvik, venea constant cu opinii despre ce trebuie făcut și cum 
trebuie organizate sarcinile și se grăbea să critice și să mustre 
pe toată lumea. Devenise o povară pentru anchetatori. Era 
nevoie de un lider care să motiveze, să sprijine și să îndrume 
investigatorii pentru a găsi o rezolvare împreună cu restul 
echipei de cercetare. Wisting mâncă două chifle gustoase 
înainte de a se îndrepta spre masa din sufragerie. 

— Asta este? o întrebă el, arătând spre cutie. 

— Da. Nu știu cum îţi pot fi de folos, dar le-am luat cu mine. 

Wisting luă un dosar din cutie și-l răsfoi. Formularele 
completate erau ordonate consecutiv, în funcţie de ziua în care 
deţinutul fusese eliberat sau transferat la închisoare. 
Documentele pe care le studia erau datate la trei ani după 
condamnarea lui Rudolf Haglund. 

Alese un alt dosar. Era datat și mai recent. Recunoscu mai 
multe dintre nume. Erau diverse persoane care fuseseră 
arestate și care-și primiseră demult pedepsele. Mai mulți 
funcţionari semnaseră formularele. 

— Le poţi lua acasă, îi sugeră Bjørg Karin. 

Se ridică și veni lângă el. Wisting puse dosarele înapoi. Era 
ușor să se uite prin ele și să-l găsească pe acela pe care-l căuta, 
dar voia s-o facă singur, în liniște. 

— Așa voi face, dădu el din cap și luă cutia. 

— Sper să găsești ceea ce cauţi, spuse Bjarg Karin. Și să te 
întorci curând la noi. Nimic nu e la fel fără tine. 

El îi mulțumi și cără cutia cu el. Până s-o pună pe bancheta 
din spate, dosarele de deasupra se udară din cauza ploii. Apoi 
se întoarse și, făcând semn cu mâna, își luă la revedere de la 
Bjarg Karin, rămasă în pragul ușii. După două sute de metri, 
trase pe dreapta. Se aplecă spre bancheta din spate și căută 
până găsi un dosar cu înregistrări din anul potrivit. 

Avea degetele de la mâini reci și-și frecă palmele înainte de-a 
începe să răsfoiască dosarul. 

La mijlocul acestuia îl găsi pe Rudolf Haglund. Petrecuse trei 
zile în celulă și mai multe formulare erau capsate laolaltă. 

Haglund fusese arestat în ziua de sâmbătă, 29 iulie, la prânz, 
la exact două săptămâni după dispariţia Ceciliei Linde. În acea 
zi, fusese verificat din treizeci în treizeci de minute. În unele 
locuri, pe lângă verificare, se consemnase cuvântul „ţigară”. La 
14:38, Frank Robekk scrisese „eliberat însoţit, camera de prim 
ajutor”. Fix înainte de ora patru, era adus înapoi. 

La finalul primei pagini era scris „întâlnire, avocat”. O oră mai 
târziu i se servise mâncarea și, în acea seară, unul dintre 
funcţionari scrisese „interogatoriu, W. Wisting”. După trei ore 
era din nou în celulă. Așa se derulaseră lucrurile și în 
următoarele două zile. Erau controale, întrevederi cu avocaţii, 
mesele și interogatoriile. 

Nu fuseseră mulţi gardieni care schimbaseră turele, astfel că 
se repetau aceleași semnături. Numele apărea în ultima noapte. 
Foaia de hârtie începu să tremure în mâna lui Wisting. La ora 
01:37, în noapte de marţi, 1 august, Rudolf Haglund a primit o 
vizită în celulă. Cu litere mari, puţin aplecate, înaintea unei 
semnături cursive pe care Wisting o știa prea bine, stătea scris 
„ŢIGARĂ”. 

Nu-și luă privirea de pe nume. Era cu totul surprinzător, dar 
toate piesele se așezau la locul lor. 


VP - 251 


66. 


Spatele lui Rudolf Haglund dispăru printre tufișurile care 
acopereau versantul. O rafală de vânt făcu ca trunchiurile 
copacilor să vuiască și să-i îngheţe sângele în vine. Stropii de 
ploaie i se năpusteau în creștetul capului, se scurgeau de pe 
firele de păr și-i alunecau pe gât și pe sub haine. 

— Ce se întâmplă? se interesă Tommy. 

Line își reveni în fire. 

— M-a descoperit, spuse ea, și ridică în dreptul gurii 
microfonul sistemului hands-free. M-a recunoscut și știa că-l 
urmăresc tocmai din Oslo. 

— Cum... începu Harald. 

— Doar pe tine sau și pe noi? îl întrerupse Morten P. 

Jos, lângă apă, se auzi trântindu-se o portieră și pornind 
motorul unei mașini. 

— Doar pe mine, cred, spuse Line. 

Il auzi pe Haglund dând cu spatele și întorcând. Roţile mașinii 
alunecară pe pietriș, iar lumina farurilor străpunse calea 
dinaintea ei. 

— Se întoarce, preciză Line. 

Vocea lui Morten P. era răspicată: 

— Atunci o facem, spuse el. ÎI preluăm și îl urmărim. Tu 
verifică locul în care a fost și apoi mergi acasă. 

Dădu să protesteze, dar Morten P. dadea deja indicaţii 
celorlalți doi ca să poată relua urmărirea. Hainele și pantalonii îi 
erau îmbibate cu apă. Urcă în mașină și se uită în oglindă. Părul 
îi era lins și ud. Avea chipul palid. 

Răsuci cheia în contact. Apa rece i se prelingea pe spate, pe 
sub haine. Tremura și, cât întoarse mașina și porni la drum, își 
tinu mâinile strâns pe volan. La intersecţie o luă înspre lac. 
Vremea făcea ca apa să fie agitată. Se izbea de stâlpii de 
susținere ai pontonului și zdruncina o barcă în sus și în jos. 

La marginea apei era un baraj și ceea ce părea a fi un vechi 
gater. 

Când Line cobori din mașină și păși sub acoperișul clădirii gri 
și dărăpănate, apa strânsă în pantofi bolborosi. Niște fierăstraie 

circulare ruginite, câteva mașinării cu curelele rupte și o 
grămadă de resturi stăteau mărturie despre activitățile 
desfășurate aici. În faţa unei dependinţe ce avea ușa închisă 
erau un topor ruginit și un morman de rumeguș. 

Ușa nu era închisă cu cheia. O deschise și intră. Prima 
încăpere abia dacă avea zece metri pătraţi. Era frig și mirosea a 
mucegai. De-a lungul peretelui interior era o bancă cenușie din 
lemn. Pe o masă stăteau două sticle goale de bere, iar pe 
podea, un ziar vechi. Din tavan picura apă pe scândurile podelei, 
printre care pătrunseseră buruienile. 

O altă ușă dădea într-un fel de birou. Înăuntru, într-un colţ, 
era o comodă cu sertare, iar un scaun cu rotile era răsturnat pe 
podea. De perete atârna o listă jerpelită cu preţuri la bușteni de 
cherestea. 

leși, închizând ușa în urma ei. Îngheța și-și strânse mai bine 
jacheta în jurul corpului. In cască îi auzi pe ceilalți preluând 
mașina lui Haglund pe drumul principal, urmând indicaţiile lui 
Morten P. 

Line își trecu mâna prin părul umed și privi în jur. Nu era un 
loc potrivit să sechestrezi pe cineva. Poate că era doar un loc 
unde Haglund venise cândva să pescuiască și pe care voise să-l 
revadă. Sau era un loc pe care-l folosise ca să vadă cine-l 
urmărește? 

Se pregătea să se întoarcă la mașină când ceva îi atrase 
atenţia. Ploaia ce-i cădea pe faţă își schimbă direcţia. Era o 
clădire. Printre copacii aflați de cealaltă parte a barajului 
observă o construcţie, un cub gri din ciment, cu o ușă metalică 
ruginită. 

Era o construcţie ciudată. Din afară, măsura trei metri pe trei 
și nu avea ferestre. Ușa zdravănă se afla într-o nișă, indicând că 
zidul trebuie să fi avut cel puţin 30 de centimetri grosime. 

Ușa era închisă cu un zăvor de fier și avea un lacăt. ÎI ridică și- 
| cântări în mână. /nox. 

II lăsă să cadă și bătu în ușă cu palma, repetat și cu putere, 
după care se ridică în picioare și ascultă. Nu se auzea decât 
sunetul ploii. 

— E cineva? ţipă ea. 

Işi strânse pumnul și încercă din nou. Bătăile reverberară și, 
dacă era cineva dincolo de ușă, nu avea cum să nu fi auzit. Asta 
dacă era viu sau conștient. 

Nu voia să plece fără să verifice micul buncăr și se întoarse la 
gater ca să ia toporul pe care-l văzuse mai devreme. Lama 
acestuia era boantă, dar ar fi trebuit să poată sparge lacătul cu 
el. 

Îl cără cu ea înapoi la zidurile groase, îl ridică cu ambele mâini 
deasupra capului și lovi. Lama rată lacătul și se izbi cu putere de 
zăvor. Forţa impactului îi zdruncină mâinile. Înjură și-l ridică iar, 
pregătindu-se pentru o nouă lovitură. De data asta își nimeri 
ținta. Lacătul se răsuci în jurul inelului, dar rămase intact. 

La a treia încercare, lacătul se făcu bucăţi și se împrăștie pe 
jos. 

Line aruncă toporul. Când ridică zăvorul și trase ușa spre ea, 
câţiva fulgi de vopsea roșie se desprinseră, alături de mai multe 
granule de rugină. 

Lumina de afară inundă încăperea. Se apropie încet și păși 
ușor în lateral, ca să nu i se vadă umbră. 

Incăperea era goală, în afară de un obiect sprijinit de zidul din 
față și acoperit cu o prelată groasă. 

Îl dezveli dintr-o singură mișcare. 

Era o stivă de cutii de lemn, pe care erau scrise litere și cifre 
pe care nu le putea citi. Capacul unei cutii era dat la o parte și 
se aplecă să vadă ce era în ea. 

Erau mai multe pachete, asemănătoare unor cârnaţi, 
înfășurate în hârtie maronie. 

Ridică unul dintre ele. Conţinutul ieși din hârtie și-i mânji 
degetele. 

Danger, citi ea. Explozives. 

Dinamită. Era un depozit de dinamită. Cu siguranţă de când 
făcuseră drumul prin pădure. Acum era veche și instabilă. 

O puse încet înapoi în cutie și păși cu spatele. Împinse cu grijă 
ușa metalică și puse la loc ce mai rămăsese din lacăt. Cel puţin 
Linnea Kaupang nu era acolo. 

Ștergătoarele  ștergeau parbrizul scârțâind. Line stătea 
aplecată peste volan și se chinuia să vadă drumul prin geamul 
aburit. 

Se gândea la întrevederea inopinată cu Rudolf Haglund. Nu-l 
mai întâlnise niciodată, dar, fără-ndoială că el o recunoscuse. De 
unde o cunoștea? Ar fi putut s-o vadă în paginile ziarului VG sau 
poate că nu era atât de ciudat, din moment ce-l cunoștea pe 
tatăl ei. Însă era ceva familiar la el, se gândi ea. Și era posibil să 
se fi întâlnit și înainte. Poate că Rudolf Haglund era cel care, în 
Fredrikstad, ieșise val-vârtej din casa lui Jonas Ravneberg. 

Ipoteza devenea din ce în ce mai plauzibilă pe măsură ce se 
gândea la ea. Făcea parte din cercul relaţional restrâns al 
victimei și mai ucisese și înainte. Sau, oricum, fusese 
condamnat pentru asta. Întrebarea era ce motiv avea să-l 
omoare pe Jonas Ravneberg. Haglund stătuse la închisoare timp 
de șaptesprezece ani și tocmai fusese eliberat. Poate că avea un 
motiv din trecut. Ceva ce ţinuse numai pentru el în toți acești 
ani de detenţie. Acceleră și depăși un camion ca să scape de 
șuvoaiele de apă pe care acesta le arunca în spate. 

Apoi revăzu cu ochii minţii imaginile surprinse de sistemul de 
supraveghere video din gara din Fredrikstad, trimise de Erik 
Fjeld. La marginea drumului era o ieșire de urgenţă și opri acolo. 
Camionul pe care tocmai îl depășise îi făcu semne din faruri și o 
împroșcă cu apă când trecu prin dreptul ei. În boxe, îi auzi pe 
ceilalți că se apropiau de Larvik, în urma Passatului gri al lui 
Haglund. Intră pe e-mail de pe telefonul mobil și-și verifică 
mesajele necitite. Nu era niciunul la care trebuia să răspundă 
urgent și deschise e-mailul trimis de Erik Fjeld. Primul 
atașament era o fotografie cu o cabină telefonică goală. Putea s- 
o folosească într-un material pentru a sublinia faptul că asasinul 
și-a sunat victima, dar în rest nu era bună de nimic. 

Următoarea fotografie surprindea un ecran al înregistrării 
video. Avea niște dungi verticale pe el, dar recunoscu cabina 
telefonică din imaginea precedentă. În ea era un bărbat, cu 

capul aplecat spre telefon. Era îmbrăcat în negru, dar mai mult 
nu se putea distinge. 

In următoarele două imagini, se îndepărta de cabina 
telefonică. Putea fi oare Rudolf Haglund? Asemănarea pe care 
voia s-o vadă era doar un detaliu care-i alimenta teoria. Era 
absolut imposibil să tragă o concluzie din cele două imagini. 

Porni iar la drum și se trezi în spatele altui camion. 

Cazul Cecilia crea o legătură evidentă între Haglund și 
Ravneberg, o conexiune între prezent și trecut, dar ea nu 
înțelegea implicaţia reală pe care o avea vechiul caz de 
omucidere. 

Se întrebă dacă să-și sune tatăl să-l întrebe ce crede. Ar fi 
trebuit să fi terminat discuţiile cu Biroul și abia aștepta să afle 
rezultatul întrevederii cu Haglund, de la casa de avocatură. 
Lucrurile pe care le aflase ea despre implicarea lui Haglund în 
cazul din Fredrikstad erau destul de neconcludente, prin urmare 
își va păstra ipoteza pentru ea și-l va suna mai târziu. 

După câțiva kilometri, Tommy raportă că Haglund ieșise de pe 
E18 și se îndrepta spre Larvik. 

Line decise să meargă acasă, în Stavern, și să facă o baie. În 
apartamentul din Oslo avea doar o cabină de duș și-i era dor să 
se afunde într-o baie aromată. 

— Spre Stavern, raportă Tommy. 

Ura gândul că fusese descoperită și că nu mai putea participa 
la operaţiunea de filaj, deși începea să se îndoiască de utilitatea 
demersului. Trebuia să admită că, dacă Haglund era cel care o 
răpise pe Linnea Kaupang și o sechestrase undeva, era puțin 
probabil c-ar mai fi mers în Oslo ca să participe la întâlniri și să 
dea interviuri pentru ziare. 

Era și mai puţin probabil să fi mers tocmai în cealaltă parte a 
fiordului Oslo ca să ucidă pe cineva. Strânse bine de volan. Asta 
dacă nu cumva se descotorosise deja de fată. 

— Nu cred că se duce acasă, raportă Morten P. Merge în altă 
parte. Se îndreaptă spre centru. Mă retrag. 

Line dădu volumul mai tare ca să acopere vuietul roţilor pe 
asfaltul ud. 

— II urmăresc pe Tollbodgata, spuse Tommy, care cunoștea 
bine orășelul. Merge încet pe lângă Hotel Wassilioff. 

— Nu te apropia prea mult, îl avertiză Line. 

— Oprește. Eu merg mai departe. 

— Astept la benzinăria Statoil, explică Harald. ÎI pot vedea de 
aici. 

Se lăsă liniștea. Line trecu de ieșirea spre Sandefjord. 

— lese din mașină. Pare să aibă ceva în mână. Se duce în sus 
pe stradă. 

— Ce are în mână? 

— Nu ştiu. Poate că era portofelul și l-a băgat în buzunar. O ia 
la dreapta, spre bancă. 

— Verftsgata, preciză Tommy. Îl pot prelua la următoarea 
intersecție. 

— Eu mă retrag, spuse Harald. 

Line era atentă la conversaţie și încetini. O furgonetă o 
devansă și-i făcu semn cu farurile când trecu în faţa ei. In 
asfaltul umed, luminile portocalii și roșii ale stopurilor furgonetei 
se amestecară ca niște acuarele. 

— Cine îl urmărește? întrebă ea când nu se mai auzi nimic. 

Nu răspunse nimeni. 

— Tommy? 

— Negativ. Astept la farmacie. 

— Harald? 

— L-am urmat pe Verftsgata. Nu-l văd. 

— Morten? 

— Tocmai am parcat lângă biserică. L-am pierdut? 

— Așteaptă o clipă! spuse Harald. 

Auziră cum sunetul de fundal se schimbă. Zgomotul făcut de 
vânt încetă. Se auzea o muzică în surdină și Harald dregându-și 
vocea. 

— L-am găsit, spuse el. A intrat într-o cafenea. Golden Peace. 
S-a așezat în fundul încăperii. 

68. 


Line ieși de pe autostradă, imaginându-și-l pe Rudolf Haglund 
stând la masa obișnuită a tatălui ei, din mijlocul cafenelei. 

Se deconectă de la conferinţă și ridică telefonul ca să-l sune, 
dar chiar atunci primi un apel. Numărul afișat era din 
străinătate. Prefix 46. Suedia. 

— Alo? Sunt Line, spuse ea. 

O femeie tuși. 

— Aţi spus că vă numiţi Line Wisting? 

Vocea ei era subțire și ezitantă. Line o recunoscu. Era Maud 
Svedberg. Fosta parteneră a lui Jonas Ravneberg din urmă cu 
șaptesprezece ani. 

— Da, așa mă numesc, răspunse ea. 

— Am vorbit astăzi, mai devreme, explică femeia. Am 
numărul dumneavoastră de când aţi sunat. 

— Corect. 

Femeia tăcu pentru o clipă, după care întrebă cu blândeţe: 

— Sunteţi rudă cu William Wisting? Polițistul? 

— Este tatăl meu, preciză Line. De ce? 

— Nu... Este foarte ciudat. 

— Ce anume? 

— Jonas mi-a trimis un colet. 

— Un colet? 

— Un plic mare, gri. A venit cu poșta și probabil că era deja în 
cutia poștală când am stat de vorbă. 

— Ce conţine? 

— Asta este partea ciudată. În plic este un alt pachet. Pe el 
este scris numele tatălui dumneavoastră și scrie că trebuie să i-l 
dau dacă lui i se va întâmpla ceva. Și i s-a întâmplat. 

Line simţi cum îi transpiră palmele pe volan. 

— Mai scrie și altceva? 

— Nu prea. Pare să-l fi scris în grabă. Zice că are încredere în 
mine și că vrea să ne întâlnim ca să-mi explice tot, dar că până 
atunci trebuie să am grijă de pachet. 

Conţinutul trebuie să fie important, se gândi Line. Ceva 
crucial. Se hotărî pe loc: 

— Pot să vin să-l iau. 

— Nu știu... 

Line se gândi. Nu mai fusese în Ystad, dar știa că era un oraș- 
port aflat la sud-est de Malmo. Distanţa dintre Oslo și Malmö 
putea fi parcursă în circa șase ore. Dacă lua un feribot de la 
Horten spre Moss, în loc să meargă cu mașina via Oslo, ar fi 
putut ajunge acolo la ora șapte. 

— Vorbesc cu tata și apoi vin, spuse ea. 

Dacă se întorcea și pleca acum, putea ajunge în Ystad la 
miezul nopţii, dar mai întâi trebuia să se schimbe și nu era 
sigură cu privire la programul feribotului. 

— Pot să ajung la dumneavoastră mâine dimineaţă, spuse ea. 

— Da... dacă doriţi, dar aș putea să-l trimit cu poșta. 

— Nu, o asigură Line. Vin personal. 

69. 


Wisting își cobori privirea la hârtia de pe scaunul alăturat. 
Avea un nume. Știa cine plasase proba constând în mucul de 
ţigară. Însă nu era o dovadă credibilă în instanţă. Țigara primită 
de Haglund în celulă putea fi considerată drept un gest de 
amabilitate și nu exista nicio dovadă că acea ţigară o înlocuise 
pe cea cu etichetată A-3, însă pentru Wisting era suficient. In 
lumina numelui descoperit, toate deveneau mai clare, dar 
totodată mai solicitante și dificile. 

Prinse volanul cu ambele mâini și-și răsfiră degetele. 
Gândurile i se succedau cu repeziciune în încercarea haotică de 
a găsi o cale pe care s-o urmeze. Treptat, se contură o idee. Mai 
întâi, ca un licăr nestatornic, apoi ca un gând limpede precum 
cristalul. Pe îndelete, își făcu un plan. Mintal, ordonă diversele 
informaţii ca pe niște piese de domino. Era important ca piesele 
să fie puse unde trebuie și să nu se prăbușească pe parcurs, 
dar, dacă reușea, la final ele urmau să cadă într-un mod 
răsunător. A 

Curând ajunse acasă, dar nu mai avea răbdare. In memoria 
telefonului nu era salvat numărului lui Finn Haber și fu nevoit să 
sune la informaţii ca să i se facă legătura cu expertul criminalist 
pensionat. 

— L-ai prins pe hoţ? se arăta Haber curios. 

Wisting se uită în oglindă la portbagajul unde pusese mulajul 
din ghips. Aproape că uitase cu totul de spargere. 

— Nu, răspunse el. Cred că știu cine este, dar am nevoie de 
ajutor. 

— A, da? 

— Poţi găsi amprente pe niște hârtii vechi de șaptesprezece 
ani? 

— Teoretic este posibil, dar depinde în totalitate de tipul de 
hârtie și de amprentă. 

— Dar poţi s-o faci? 

— Nu am echipamentul potrivit, așa că va trebui să 
improvizez. Dar da, cu ajutorul umidității, temperaturii potrivite 

și al câtorva substanţe ar trebui să fie posibil. Am tot ceea ce-mi 
trebuie. Pot s-o fac. 

— Vrei s-o faci? 

— Oricând dorești. 

— Multumesc. Te voi suna mai târziu. 

Închise și-l sună pe avocatul Sigurd Henden. Apărătorul lui 
Haglund răspunse cu o voce răgușită. 

— Nu mă aşteptam să mă contactaţi atât de curând, spuse el. 
Întâlnirea v-a ajutat să găsiţi ceva? 

— Am un nume în vechile registre, răspunse Wisting. Dar nu 
dovedește nimic. 

— L-aţi întrebat pe gardian dacă-și amintește ceva? 

— Nu încă. Am nevoie de ceva mai concret. Dovezi științifice. 

— Nu cred că vă pot ajuta în privinţa asta. 

Wisting se opri să acorde prioritate câtorva pietoni. 

— Depinde, spuse el. Mai aveţi cele trei mucuri de ţigară? 

— Da. Au fost returnate săptămâna trecută de laboratorul din 
Danemarca. 

Pietonii traversară strada. Wisting demară în trombă, cu roţile 
alunecând pe asfaltul umed. 

— Mai aveţi și pungile în care au fost prelevate atunci? 

— Desigur, îl asigură avocatul. Sunt puse în trei pungi 
separate, etichetate cu locul descoperirii, data și ora. 

— Am nevoie de cea cu numărul de înregistrare A-3. 

Avocatul ezită. 

— Procurorul general v-a dat permisiunea să efectuaţi 
expertize criminalistice noi, continuă Wisting. Nu-i așa? 

— Da, aveţi dreptate. 

— Am un expert care poate verifica punga ca să găsească 
amprentele. 

— Acum? După șaptesprezece ani? 

— Crede c-o poate face. 

— Nimeni de aici, din firmă, nu a pus mâna pe pungile cu 
probe. Sunt puse laolaltă într-o cutie pentru mijloace materiale 
de probă și tot la fel au fost și expediate. Presupun că 
personalul laboratorului a folosit mănuși. 

— Asta este bine. 

— Dar ce vă așteptați să găsiţi? Pungile pentru prelevat probe 
sunt manipulate, mai întâi, de polițiști. Amprentele 
dumneavoastră sunt cu siguranţă pe ele. 

— Nu, spuse Wisting în timp ce viră pe strada Herman 
Wildenveys. 

Curând, urma să ajungă acasă. 

— Niciunul dintre investigatori nu s-a implicat în activitatea 
criminaliștilor. Mă aștept să găsesc amprentele unei persoane 
care nu avea ce să caute în laboratorul de expertiză 
criminalistică. 

La celălalt capăt al firului se lăsă liniștea pentru un timp. Apoi 
avocatul Henden își drese vocea. 

— Voi trimite pachetul prin curier. Îl veţi primi în această 
seară. 

70. 


Mașina lui Line era parcată pe alee. Asta îl făcu să se simtă 
bine. Se aștepta să nu fie nimeni acasă. 

Luă dosarul cu registrele, intră și încuie ușa. Auzi apa curgând 
la duș. 

— E cineva? strigă ea, după ce el închise ușa în urma lui. 

— Eu sunt, spus el și intră în bucătărie. 

Apa dușului se opri. 

— Vrei cafea? strigă el. 

Ea îi răspunse, dar el n-o auzi, însă umplu oricum două cești. 

La secție, în seiful ignifug din birou, ţinea un plic cu negative. 
Erau copii ale fotografiilor de neînlocuit din albumele de familie 
ale lui Ingrid. În casă nu avea un loc sigur pentru depozitare și 
stătea cu dosarul în mână, privind în jur. Până la urmă, deschise 
un sertar din bucătărie și îl puse acolo. 

Line ieși din baie. Era îmbrăcată cu jeanși și sutien și avea un 
prosop pe cap. 

— i-am făcut și ție una, spuse Wisting. 

— Perfect. Am nevoie. Mă așteaptă câteva ore bune la volan. 

— Pleci iar? 

— Merg în Suedia, îi explică Line. 

— În Suedia? Am crezut că-l urmărești pe Haglund. 

— Ne ocupăm și de asta. Este la cafeneaua Golden Peace. 

Un amestec de uimire și neliniște se așternu pe chipul lui 
Wisting. 

— Ce face acolo? 

— Stă, pur și simplu, explică Line. Stă și se uită la oameni. 

— De ce nu ești cu ceilalţi? 

Line îi povesti cum fusese descoperită. 

— Cred că m-a recunoscut din Fredrikstad, conchise ea. Mă 
întreb dacă nu cumva el a fost cel care m-a atacat. Cel care l-a 
ucis pe Jonas Ravneberg. 

Wisting se uită la ea peste ceașca de cafea. 

— Este mai mult o bănuială, continuă ea. Și nu prea văd care 
ar fi motivul, în afară de faptul că trebuie să aibă legătură cu 
cazul Cecilia. Este singura legătură dintre ei. Se cunoșteau 

atunci când ea a fost ucisă, iar acum ceva a ieșit iar la 
suprafață. 

Line își luă ceașca de cafea. Wisting stătea pe scaun și o 
privea. Se pricepea să facă legături între fragmente de 
informaţie și să găsească noi teorii. Era genul de abilitate pe 
care o vedea la investigatorii talentaţi. În primele faze ale unei 
anchete, imaginaţia poate fi mai importantă decât cunoașterea. 

— Tu ce crezi? îl întrebă ea și se așeză. Care ar putea fi 
motivul? 

— Am crezut mereu că sunt opt motive, răspunse Wisting. 


— Opt? 
El confirmă printr-o mișcare a capului și recită: 
— Gelozia, răzbunarea, banii, dorinţa, senzațiile tari, 


ostracizarea și fanatismul. Crimele din gelozie și răzbunare sunt 
cel mai ușor de rezolvat, alături de cele care prin care se 
urmărește un câștig financiar. Foarte rar ne confruntăm cu 
omucideri comise de cei care caută senzațiile tari. De regulă, 
criminalii în serie ucid de dragul senzației și, din fericire, nu 
avem o istorie prea bogată în acest domeniu. 

— Dorinţa a fost motivul ce a făcut să fie ucisă Cecilia Linde? 

— Presupun că da, deși nu am găsit dovezi că a fost abuzată 
sexual. 

— Ce vrei să spui prin ostracizare? Ce înseamnă asta? 

— Apare mai des în medii extreme. In grupări religioase sau 
politice radicale ori în grupările de motociclişti. 

— Și fanatismul? 

— Astea sunt ceea ce noi numim omuciderile din onoare. 
Când sunt motivate de onoare și rușine. 

Line cuprinse ceașca fierbinte de cafea între palme. Părea că 
se gândește care dintre variante se potrivea cel mai bine cu 
uciderea lui Jonas Ravneberg. Dintotdeauna Wisting fusese 
intrigat de faptul că regăsea în el însuși multe dintre 
sentimentele care duceau la crimă. 

Gelozie, răzbunare și dorinţă, dar ca un om să-l omoare pe 
altul mai avea nevoie și de alte trăsături. Criminalii pe care îi 
întâlnise erau destul de respingători, egocentrici și adesea lipsiţi 
de empatie. Asemenea lui Rudolf Haglund. 

— Au fost doar șapte, spuse Line. Care este al optulea motiv? 

— Este, poate, cel mai dificil, spuse Wisting. Atunci când o 
crimă este comisă pentru a acoperi o altă crimă. 

Observă că fiica sa căzu pe gânduri. Nimic din ceea ce-i 
spusese nu era o noutate pentru ea, dar văzu c-o ajutase să 
pună ideile cap la cap. 

Apoi Line se trezi din reverie. 

— Tie cum ţi-a mers azi? Ce voia, de fapt, Haglund să-ți 
spună? 

Wisting ezită înainte să-i relateze versiunea lui Rudolf 
Haglund, dar nu-i spuse că deja găsise numele. In schimb, îi 
povesti despre toate întrebările pe care i le pregătise Biroul și că 
plecase în timpul interogatoriului. 

— A fost înţelept să faci asta? întrebă Line. 

— Cu siguranţă, nu, recunoscu el în timp ce se îndrepta către 
frigider. 

Era aproape gol, dar scoase untul, brânza și un borcan de 
gem și găsi un pachet de pâine wasa. 

— Apropo, ce faci în Suedia? întrebă el și așeză mâncarea pe 
masă. 

— Un comision pentru tine, răspunse Line și aruncă o privire 
la ceas. 

— Ce fel de comision? 

— Îţi aduc un colet. 

Wisting întinse unt pe o felie de pâine și se uită la fiica lui, 
ridicând o sprânceană și îndemnând-o să continue. 

— Am vorbit cu fosta iubită a lui Jonas Ravneberg, explică ea. 
Locuiește în Ystad. Jonas i-a trimis un pachet și o scrisoare, 
spunându-i să ţi-l trimită ţie în cazul în care lui i se întâmplă 
ceva. 

Wisting puse deoparte cuțitul și simţi cum curiozitatea pune 
stăpânire pe el. Nu avusese vreodată de-a face cu Jonas 
Ravneberg. Nu se întâlniseră niciodată. Singura legătură era 
Rudolf Haglund. 

— Mie? întrebă el. 

Line dădu din cap. Wisting o privi întrebător, impresionat de 
progresele ei. Apoi începu să gândească practic, ca un 
anchetator. 

— Ar trebui să anunţăm poliţia din Fredrikstad, spuse el. 

— De ce? 

— Un pachet cu conţinut nedeclarat care să-mi fie trimis dacă 
lui i se întâmplă ceva? rezumă Wisting. Poate fi important 

pentru cazul de crimă. Pot să roage poliţia locală să recupereze 
pachetul și să vadă ce este în el. 

— Şi crezi că ajung mai repede decât dacă merg eu să-l iau? 

Wisting se  confruntase cu birocrația în anchetele 
transfrontaliere și fu nevoit să-i dea dreptate. 

— Plec în această seară, îl anunţă Line. Apoi, la întoarcere 
spre casă, pot să merg la poliţia din Fredrikstad să predau 
pachetul. 

Wisting luă o mușcătură din felie și dădu din cap. 

— Sau vrei să vii și tu? întrebă Line. Pe pachet este numele 
tău. 

Simţi cum îl roade curiozitatea, dar polițistul priceput din el 
preluă conducerea. 

— Sunt câteva lucruri aici de care trebuie să mă ocup, preciză 
el, privind înspre sertarul unde pusese dosarul cu registrul 
numelor celor aflaţi în arest. 

71. 


În dreptul drumului care ducea spre aeroportul Torp, ieși de 
pe autostradă și intră la o benzinărie. Işi cumpără un cârnat la 
grătar și două ștergătoare noi. După ce mâncă și schimbă 
ștergătoarele, își continuă drumul spre Horten, de unde putea să 
traverseze fiordul Oslo cu feribotul. 

Pe o porţiune a drumului, lămpile stradale erau stinse. Asfaltul 
umed și întunecat strălucea în lumina farurilor. Dincolo de pâlcul 
de copaci de pe partea stângă era ascunsă vechea tabără de 
prizonieri de război, ce fusese transformată în închisoare. 
Cândva intervievase un deţinut de acolo. Într-un refugiu de la 
marginea drumului erau parcate mai multe mașini și zări niște 
lumini puternice. Line încetini. Erau o mașină de poliţie și un car 
al postului de televiziune TV2. În faţa camerei se afla un poliţist 
în uniformă. 

Poate găsiseră telefonul mobil al lui Linnea Kaupang, se 
gândi. Fusese localizat în această zonă, iar poliţia acorda la locul 
descoperirii un interviu televizat, în speranța că vor obţine 
informaţii de la persoanele care observaseră ceva. 

Line se să gândi să oprească, dar merse încet mai departe. 
Era aproape ora nouă. Carul avea instalată pe plafon antena- 
satelit, transmițând probabil în direct. 

Morten P. și Harald Skoglund scriseseră un articol pe această 
temă. Și erau încă ocupați cu supravegherea lui Haglund. 
Deschise conferinţa telefonică și le spuse ce văzuse. 

— Am scris despre asta, o asigură el. Însă Dagbladet a fost 
primul. Poliţia a confirmat descoperirea în această după-amiază. 

— Ce înseamnă asta? 

— Că ne-au luat-o înainte. 

— Pentru caz, vreau să spun. Ce implicaţii are găsirea 
telefonului ei aici? 

— Poliţia crede că telefonul a fost aruncat dintr-o mașină ce 
se deplasa cu viteză și că e o confirmare a faptului că Linnea 
Kaupang a fost victima unei infracţiuni. 

— Haglund ce face? 

— Este încă la Go/den Peace. 

— Ce face? 

— Bea cafea și se uită la oameni. Harald e și el înăuntru, bea 
cafea. Harald? 

— Stau lângă ușa de la intrare, explică Harald Skoglund. Deja 
mă ia durerea de stomac. 

— Stă acolo, pur și simplu? 

— Da, cred că nimeni de aici nu știe cine este. 

Morten P. interveni în discuţie: 

— L-am trimis pe Tommy să verifice la el acasă. Este sigur cât 
timp îl avem sub supraveghere. Ne auzi, Tommy? 

— Sunt aici, răspunse Tommy. Am dat o tură în jurul casei. E o 
liniște mormântală aici. 

— Ce planuri aveţi pentru restul serii? 

— Totul depinde de planurile lui Haglund, spuse Morten P. Nu 
ne dăm bătuţi așa de ușor. 

— Țineţi-mă la curent, atunci, îi rugă ea. 

Ea închise telefonul și intră în tunelul Horten. Își dădu seama 
că persoana care o răpise pe Linnea Kaupang și-i aruncase 
telefonul mergea, probabil, în aceeași direcție cu ea. Poate că și 
el se îndrepta spre Østfold. 

Viră spre terminalul feribotului, opri mașina lângă gheretă și 
cumpără un bilet. Coada din faţa ei începuse deja să înainteze și 
urcă direct la bord. 

Cursa cu feribotul din Vestfold până în Østfold dura 30 de 
minute. Line citi în timpul ăsta ziarele. Toate dezbăteau 
noutățile din cazul Linnea și descoperirea telefonului. Nu găsi 
nimic nou despre crima din Fredrikstad, nici măcar în ziarele 
locale. 

Era ora zece și zece când ajunse pe țărm, în Moss. Ploua la fel 
de mult și de această parte a fiordului. Introduse în GPS adresa 
lui Maud Svedberg, de pe strada Lilla Norregatan din Ystad. 
Harta digitală îi spuse că va ajunge la destinaţie cu puţin timp 
înainte de ora patru dimineaţa. Era deja obosită, dar decise să 
conducă până când ar fi avut nevoie cu adevărat de odihnă și 
somn. 

După ce parcurse un sfert din autostrada E6, trecu de ieșirea 
spre Fredrikstad. Continuă și cu puţin înainte de zece și 
jumătate trecu podul Svinesund în Suedia. 

O jumătate de oră mai târziu i se închideau ochii de somn și 
opri într-un popas întunecat. Blocă portierele, lăsă scaunul pe 
spate și închise ochii. 

72. 


Curierul sosi chiar înainte de miezul nopții. Wisting auzi dubița 
oprind în faţa casei și deschise ușa înainte ca șoferul să sune. 
Picăturile de ploaie alunecau prin lumina emisă de farurile 
mașinii din spatele lui. 

Curierul îi întinse un plic mare alb, căptușit cu bule de aer, iar 
Wisting semnă chitanţa electronică. Intră în bucătărie, puse 
plicul pe masă și luă din sertar un cuţit ascuţit. Apoi se așeză și-l 
deschise. 

Conţinea un alt plic, puţin mai mic, care era deja deschis. 
Wisting vărsă pe masă ce era înăuntru și ridică punga în care se 
găsea proba etichetată A-3. Recunoscu semnătura lui Haber și 
scrisul de mână înclinat din spaţiile dedicate numărului de caz, 
numărului probei, locului și datei. Era un model diferit faţă de 
pungile pentru probe folosite în prezent, dar nu fusese deloc 
deteriorată de trecerea timpului. Fusese împachetată și neatinsă 
aproape șaptesprezece ani, iar Wisting era optimist în privinţa 
găsirii de amprente. Puse pachetul înapoi, băgă plicul într-o 
servietă și se urcă în mașină. 

Când ajunse la vechea casă marinărească de la malul mării, în 
care locuia Finn Haber, vremea se înrăutăţise. Vântul sufla 
printre catarge și traverse. Valuri mari se izbeau de ponton, se 
înălțau și se retrăgeau agitate. Dinspre ferestre răzbătea în 
noapte o lumină caldă. Wisting își ridică gulerul și se îndreptă 
spre verandă. Apa sărată a mării i se lipea de față. 

Bătrânul expert criminalist îl pofti înăuntru și o luă înainte 
spre bucătărie. Pereţii casei scârţâiau, iar dinspre coama 
acoperișului se auzea un șuierat prelung. 

Haber întinsese hârtie de învelit pe masa din bucătărie și 
pregătise echipamentul de care credea că are nevoie. Wisting își 
imaginase că va folosi pudră pentru amprente și pensule, însă 
văzu doar o cutie de plastic transparentă cu capac, o lupă, un 
aparat foto și un borcan maroniu din sticlă cu dop. 

Wisting scoase din servietă plicul căptușit și-l puse pe masă. 

— Cum o să faci asta? îl întrebă Wisting. 

— Cu cristale de iod, îi răspunse Haber. 


VP - 270 


Ridică borcanul și-l agită. 

— Este cea mai veche și mai bună metodă. Când cristalele se 
încălzesc, se transformă în vapori fără a trece prin starea 
lichidă. Vaporii se lipesc de aminoacizii din grăsimile lăsate de 
amprente. 

— Poate altera amprenta sau hârtia? 

— Nu. lodul nu produce rezultate permanente. După câteva 
ore, amprentele nu mai sunt vizibile, dar rămân acolo. lodul nu 
înlătură grăsimile sau proteinele de pe suprafeţe, cum face 
nitratul de argint. Dacă nu reușim cu iod, ulterior putem încerca 
o altă metodă. 

Wisting dădu din cap. Nu înţelesese prea mult din ce spusese 
Haber, dar fostul său coleg vorbise cu convingere, așa că-i 
predă proba cu încredere. 

Finn Haber își puse niște mănuși de cauciuc și scoase cu grijă 
din plic punga pentru probe, veche de șaptesprezece ani, și o 
puse pe hârtia de pe masă. 

— Da, este punga mea, spuse el, zâmbind. 

Luă aparatul și făcu o fotografie, după care desfăcu borcanul 
de sticlă. Îi izbi un miros asemănător cu cel de clor. Haber turnă 
trei-patru grămăjoare în cutia de plastic și puse borcanul 
deoparte. Apoi așeză punga etichetată A-3 în cutia de plastic, o 
acoperi cu capacul, merse la blatul de lucru, astupă scurgerea 
de la chiuvetă cu dopul și lăsă apa caldă să curgă. 

— Durează doar câteva minute, explică el, punând cutia de 
plastic în apă și lăsând-o să plutească în voie. 

Wisting se aplecă deasupra chiuvetei. Prin plasticul 
transparent putea să vadă întregul proces. Apărură câteva 
rânduri de amprente, la fel ca o fotografie developată în camera 
obscură. 

Își îndreptă privirea către Haber. Bătrânul criminalist zâmbi 
mulțumit. 

— E aproape magie, zise el și scoase cutia de plastic din apă. 
Invizibilul devine vizibil. 

Puse cutia jos, deschise capacul și scoase plicul maroniu. 
Amprentele aveau o nuanţă liliachie. Unele erau mai clare decât 
altele, iar câteva se suprapuneau. 

Haber așeză plicul pe hârtia de învelit și luă aparatul foto. 

— Sunt de la mai multe persoane, preciză el și făcu o poză. 
Sunt ambele tipare, în buclă și spiralate. 


VP - 271 


Wisting privi peste umărul lui. 

— Cele în buclă pot fi ale mele, continuă Haber și își privi 
degetele. Acestea sunt cel mai puţin vizibile, dar mai sunt și 
altele. A ieșit mai bine decât speram. 

Criminalistul ieșit la pensie făcu câteva fotografii, după care 
se îndreptă de spate. 

— Însă treaba este pe jumătate făcută, spuse el. Ca să putem 
spune ale cui sunt amprentele, trebuie să avem termen de 
comparaţie. 

Wisting luă mapa de pe masa de bucătărie și scoase o 
agendă. Între copertele tari înserase o foaie de hârtie, pe post 
de semn de carte. Deschise agenda și o așeză în fața lui pe 
masă. 

Haber se aplecă înainte și studie documentul. Apoi își aranjă 
ochelarii, făcu un pas în spate și se uită la Wisting. 

— Vorbești serios? întrebă el și aruncă iar o privire spre foaia 
de hârtie. 

Wisting dădu din cap și-și cobori privirea spre document, 
simțind cum îl cuprinde nerăbdarea. 

— Este inspector-șef acum, spuse Haber. 

— Inspector-șef interimar, îl corectă Wisting și arătă spre 
titulatura de sub semnătura lui Audun Vetti. 

73. 


Line se trezi tremurând de frig. Porni mașina și dădu drumul 
la căldură. Ceasul din bord îi spunea că dormise aproape trei 
ore. Cândva, în timpul nopţii, ploaia încetase și mașina era 
învăluită în ceaţă. 

Işi verifică telefonul înainte să pornească la drum și văzu că 
Morten P. îi trimisese un SMS, în urmă cu aproape două ore. „H 
s-a dus acasă. Rămânem pe poziții”. 

Ceaţa atârna precum un văl plumburiu. Farurile trasau un 
contur aburind al autostrăzii. Sistemul GPS îi spunea că urma să 
ajungă în Ystad la ora 06: 47. Era puţin cam devreme să sune la 
ușa lui Maud Svedberg, dar voia să mănânce pe undeva un mic 
dejun gustos. 

Mergând cu mașina prin noapte, nu știa dacă să-l sune sau nu 
pe Morten P. ca să-l întrebe ce se alesese de filajul lor. Dar, dacă 
Haglund se culcase, probabil că dormiseră cu rândul și nu voia 
să riște să-l trezească. Oricum, urma să fie anunţată dacă se 
întâmpla ceva. Găsi în schimb un post suedez de radio, ce difuza 
melodii care o ajutau să rămână trează. Se opri la o benzinărie, 
la jumătatea drumului între Gothenburg și Malmö, ca să meargă 
la toaletă și să-și cumpere o sticlă de suc. Cu toate întârzierile, 
era ora 06:34 când trecu de indicatorul care o anunța că era în 
Ystad. 

Ignoră indicaţiile date de GPS și merse înainte până când 
ajunse într-un port. Apoi urmă linia de coastă a orășelului. Un 
băiat cu ziare stătea în faţa unei case din cărămidă, vopsită în 
galben, cu trandafiri în jurul intrării; în rest, nu era nimeni pe 
stradă. 

In dreptul gării, viră pe o stradă laterală, îndreptându-se spre 
centru. Prin fereastra unei patiserii se vedea lumină și Line opri 
lângă trotuar. Semnul de pe ușă spunea că se deschide la ora 
șapte. Ca să treacă timpul, dădu o tură pe străzi și curând își 
formă părerea că era un oraș plăcut, cu piațete mici și cochete 
și clădiri vechi. Când se deschise patiseria, comandă două 
sandvișuri, o sticlă de Ramlösa și cafea. Găsi o reţea wireless și, 
în timp ce mânca, citi pe telefon ziarele online. În Dagbladet, 

descoperi o fotografie a tatălui său. Fotograful îl surprinsese 
intrând pe o ușă și privind peste umăr. Din titlu, ea înțelese că 
era vorba despre întrevederea pe care o avusese cu o zi înainte 
cu Biroul. /nterogatoriu întrerupt, anunţa titlul. Cunoscutul și 
experimentatul anchetator risca detenţia ulterior dezvăluirii că 
proba ADN crucială fusese pusă intenţionat. O persoană din 
conducerea Biroului Norvegian pentru Afaceri Interne 
confirmase că William Wisting a plecat în timpul audierii și 
explicase că ancheta nu era condiţionată de timp. Adăugase și 
că legiuitorul considera că fabricarea de probe este la fel de 
gravă ca omuciderea. În cel mai rău caz, vinovatul risca 
douăzeci și unu de ani de închisoare. Ea zăbovi cu privirea 
asupra imaginii tatălui său și simţi cum crunta informaţie îi 
provoacă un gol în stomac. 

Articolul se termina cu o reclamă pentru ediţia electronică a 
ziarului, unde era publicat un interviu amplu cu Rudolf Haglund, 
care spunea că viaţa i-a fost furată, din cauza falselor acuzaţii și 
a condamnării. 

Când plecă din patiserie, începea să se crape de ziuă. Un 
feribot mare, alb ce venea dinspre Marea Baltică se apropia de 
docul de pe cealaltă parte a căii ferate. Urcă în mașină și-și 
activă iar GPS-ul. Acesta o ghidă pe reţeaua stradală cu piatră 
cubică până pe Lilla Norregatan. 

Maud Svedberg locuia într-o casă tencuită în alb, cu inserții de 
lemn și acoperiș înclinat. Strada era îngustă și nu avea unde să 
lase mașina. Merse mai departe, viră pe următoarea stradă 
laterală și găsi un loc de parcare în faţa unei biserici, apoi se 
întoarse pe jos. 

Femeia care, în urmă cu șaptesprezece ani, locuise împreună 
cu Jonas Ravneberg, arăta așa cum și-o imaginase Line după 
vocea timidă de la telefon. Era scundă și subţirică, dar cu 
trăsături destul de pronunţate, care-i făceau capul să pară mai 
mare decât trupul. Ochii îi erau luminoși și rotunzi, cu o expresie 
ușor uimită. 

Zâmbi ușor atunci când Line se prezentă și întinse mâna cu 
degete lungi și subţiri. 

— Sper că nu am ajuns prea devreme, spuse Line. 

Maud Svedberg făcu semn cu capul că nu. 

— Mă trezesc cu noaptea-n cap, o asigură ea și o conduse pe 
Line în casă. 

Avea scolioză și arăta mai în vârstă decât cei cincizeci de ani 
pe care-i avea. 

Se așezară în jurul unei mese rotunde din sufragerie. Maud 
Svedberg își sprijini picioarele pe un scăunel. 

— Nu am dormit bine noaptea trecută, recunoscu ea. Toată 
treaba asta cu Jonas mă îngrijorează. 

— Cum v-aţi cunoscut? se interesă Line. 

— A fost cu mulți ani în urmă, răspunse femeia, lăsând de 
înţeles că nu va spune mai multe. 

Line îi povesti despre omucidere și ce aflase despre Jonas 
Ravneberg. 

— Era mereu așa de nervos și nesigur, spuse Maud Svedberg 
cu precauţie. Din această cauză avea pensie de invaliditate. Nu 
era în largul lui printre oameni. Incapabil să lucreze. Ne 
asemănăm din acest punct de vedere și poate că asta a fost ce 
ne-a adus împreună. Dar ceva s-a întâmplat cu el în acea ultimă 
vară. Ceva ce mi-a făcut imposibilă convieţuirea cu el. 

— Cum așa? 

— S-a închis în el. N-a mai vorbit deloc despre nimic și se 
enerva dacă-l întrebam ceva. 

— Știţi de ce se comporta astfel? 

— Nu. Locuiam împreună, dar avea și viața lui separată. Avea 
o fermă moștenită de la părinţii lui și stătea acolo zile în șir, fără 
să știu ce face. În cele din urmă, cumva ne-am îndepărtat unul 
de altul. 

Maud Svedberg îţi ţinea mâinile în poală, împreunate, dar le 
desfăcu atunci când vorbi despre motivul pentru care relaţia lor 
încetase. 

— Și-a luat cu el toate hainele și s-a mutat înapoi la fermă și 
la toate lucrurile pe care le avea acolo, spuse ea încet. La 
mașinuțele în miniatură și la celelalte lucruri pe care le 
colecționa. 

— Vă aduceți aminte despre cazul Cecilia? întrebă Line. 

Câţiva mușchi de pe chipul femeii din faţa ei tresăriră, 
formând riduri. 

— A dispărut în acea ultimă vară în care am fost împreună, 
spuse ea dând din cap. 

— Jonas vorbea vreodată despre acel caz? 

— Nu vorbea despre nimic. 


VP - 275 


— Dar îl cunoștea pe cel care a fost condamnat pentru 
uciderea ei? 

Maud Svedberg se lăsă pe speteaza scaunului. Ochii i se 
făcură și mai mari. Făcu semn cu capul că nu. 

— Rudolf Haglund, spuse Line ca să-i reamintească numele. 

— Nu... 

Line își înclină capul. 

— Sunteţi sigură? întrebă ea. 

Femeia firavă se ridică. 

— Am stat împreună aproape doi ani, preciză ea. Dar n-am 
ajuns niciodată să-l cunosc cu adevărat. Nu-mi făcea cunoștință 
cu nimeni și nu vorbea niciodată despre prieteni sau cunoștințe, 
cu toate că știam că are câteva. Uneori suna pe cineva, dar nu 
voia să aud ce vorbește. 

Maud Svedberg merse în cealaltă parte a camerei și deschise 
un sertar. Scoase un plic maroniu, reveni și-l puse pe masă în 
faţa lui Line, ca și cum voia să pună mai repede capăt vizitei. 

— Acesta este, spuse femeia, arătându-i spre numele tatălui 
ei. 

Line îl ridică și îl scutură. Era ușor ca pana. Conţinutul avea 
formă dreptunghiulară, cu margini drepte, ca o cutiuţă tare. 

— Pot să văd ce a scris? întrebă ea. 

Femeia merse iar la sertar, scoase o foaie albă de hârtie și i-o 
dădu lui Line. Literele erau înclinate și scrisul părea să aparțină 
cuiva care se grăbea. Nu spunea mai multe faţă de ce-i 
povestise Maud Svedberg la telefon. Că se gândea la ea și că 
voia să vină în Suedia să se întâlnească, dar că, între timp, ea 
trebuia să-i facă o favoare și să aibă grijă de pachetul ce însoțea 
scrisoarea. Avea multe să-i spună, dar trebuia să aștepte. Dacă 
avea să i se întâmple ceva, ea trebuia să se asigure că pachetul 
ajunge la inspectorul principal de poliție William Wisting, din 
Larvik. 

Line îi înapoie scrisoarea. 

— Nu aveţi de gând să-l deschideţi? o întrebă femeia ce 
stătea în picioare. 

Line plănuise să aștepte până când se întorcea în mașină, dar 
își dădu că Maud Svedberg era curioasă cu privire la conţinutul 
plicului, așa că trebuia să-l deschidă înainte să plece. 

Rupse plicul la un capăt și-l răsturnă în poală. Din plic căzu o 
casetă. O casetă video mică. 


VP - 276 


74. 


Procesul de comparare era, în schimb, mai anevoios. În partea 
superioară a pungii pentru probe, Finn Haber găsi o amprentă în 
formă de spirală, potrivită pentru identificare, și începu sarcina 
laborioasă de a o compara cu amprentele de pe scrisoarea de 
suspendare, ca să elimine urmele lăsate de Wisting. 

Haber era încă aplecat deasupra mesei din bucătărie când 
Wisting plecă, în jurul orei unu și jumătate. Pe drum spre casă, 
trecu pe lângă cafeneaua Go/den Peace și o văzu pe Suzanne 
curăţând mesele, dar nu intră. Îşi continuă drumul spre casă și 
se culcă înainte să ajungă ea. Păţaniile zilei - întâlnirea cu 
Haglund, interogatoriul cu reprezentantul Biroului și amprentele 
- erau prea complicate. Ar fi însemnat să stea până târziu în 
noapte să-i explice tot. În plus, obosise. 

Se trezi mai târziu decât de obicei și-și făcu o cafea la 
espressor. Vântul se liniștise, iar pe timpul nopţii ploaia 
încetase, dar norii încă atârnau la joasă înălţime și umiditatea 
din aer era ridicată. 

Când sună telefonul, se aștepta să fie Finn Haber, dar era 
Line. 

— Mă întorc din Suedia, îi spuse ea. Am luat pachetul de la 
Maud Svedberg. 

Wisting stătea în mijlocul bucătăriei, ţinând ceașca de cafea în 
mână. 

— L-ai deschis? întrebă el. 

— Da. 

— Şi? 

— înăuntru era o casetă video. 

— Un film? 

— O casetă video V8. Am făcut deja câteva verificări. Este un 
model standard folosit acum 15-20 de ani. Trebuie să găsim o 
cameră ca s-o vizionăm. 

— Unde o să găsim așa ceva? 

— Cred că bunicul are așa ceva. 

— Da, ai dreptate. Îl voi întreba. Când ajungi acasă. 

— Este un feribot de la Stromstad la Sandefjord la două și 
jumătate. Sper să-l prind. Voi ajunge acasă înainte de ora șase. 

— OK. Să conduci cu grijă. 

Wisting puse ceașca de cafea pe masa din bucătărie și închise 
telefonul. Observase ceva. Pe masă, în fața lui, era o casetă 
galbenă înregistrabilă. Era model AGFA, exact ce aceea folosită 
de Cecilia la Walkman, dar pe aceasta era scris cu marker negru 
numele lui Wisting. 

O ridică și o întoarse pe cealaltă parte. Numele său era scris 
cu litere de tipar pe ambele părți. Chiar în acel moment sună 
telefonul. De data asta era Haber. 

— Se confirmă, spuse el. Aceeași persoană a pus mâna pe 
notificarea ta de suspendare și pe punga în care este proba A-3. 
Și nu ești tu. Am eliminat amprentele tale. 

Deși caseta pe care o ţinea în mână îi înfrâna bucuria, simţi o 
satisfacție deosebită că obținuse confirmarea. In urmă cu 
șaptesprezece ani, Audun Vetti era un tânăr ofiţer de poliţie cu 
mari ambiţii. Un bărbat care se grăbea să urce pe scara 
ierarhică. În lipsa unor probe concrete, cazul Cecilia stagna și 
era pe cale să devină un obstacol în calea carierei sale. 

— Dar tot nu dovedește nimic, continuă Finn Haber. Nu l-am 
văzut niciodată în laborator, dar sigur poate construi o poveste 
prin care să explice de ce sunt amprentele lui pe pungă. 

— Mă voi asigura că nu scapă, îl asigură Wisting, fără să lase 
din ochi caseta galbenă. Ai documentat tot? 

— Am fotografiat tot procesul, confirmă Haber. Mai avem 
nevoie doar de înregistrarea oficială a lui Vetti din registrul de 
amprente. 

Wisting răspunse ceva în mod automat și abia dacă auzi ce-i 
spuse bătrânul expert criminalist. 

— Te mai pot ajuta cu ceva? se interesă Haber. 

— Nu, este în regulă, îi răspunse Wisting. De-a dreptul 
perfect. 

Îi mulţumi din nou lui Haber pentru ajutor și puse telefonul 
deoparte. Apoi luă caseta în dormitor, la etaj. Suzanne dormea 
profund. Se așeză lângă pat, o atinse pe umărul dezgolit și o 
mișcă ușor. 

Ea se trezi cu greu, se întinse și se întoarse încet spre el. 

— Bună, spuse Wisting și-i arătă caseta. Ştii de unde e asta? 


VP - 278 


Suzanne își frecă ochii și-și linse buzele ca să-și umezească 
gura uscată. 

— Unul dintre clienţi a lăsat-o ieri pe tejghea, răspunse ea și 
trase de pilotă. M-a rugat să ţi-o dau ţie. A spus că e ceva 
important. 

Wisting expiră puternic pe nas și se ridică. 

— S-a întâmplat ceva? întrebă Suzanne. 

— Nu chiar, răspunse el. E de la Rudolf Haglund. 

Suzanne se ridică în capul oaselor. 

— Ucigașul? 

Wisting dădu din cap. 

— Dar... începu Suzanne și-și tot muta privirea de la Wisting 
la casetă. Ce este pe ea? 

— Nu știu încă, răspunse el și se îndreptă spre ușă. Culcă-te la 
loc. Trebuie să merg până undeva. 

Nu aveau casetofon în casă. Când plecase în armată, în urmă 
cu opt ani, Thomas luase radiocasetofonul cu CD player. Nici el, 
nici casetofonul nu se mai întorseseră acasă. Trebuia să meargă 
la cabană ca s-o asculte. 

Drumurile erau încă umede. În câteva locuri, erau bălți mari 
pe asfalt. Când intra în ele fără să reducă viteza, împroșcă apa 
în toate direcțiile. 

Aerul era mai rece de-a lungul coastei. Marea încă spumega, 
deși vântul se potolise. 

Intră în cabană și privi în jur, dar nu văzu niciun semn lăsat de 
vreun musafir nepoftit. Line fusese ultima acolo. Spălase ceștile 
din care băuseră, iar documentele din cazul Cecilia erau 
aranjate în ordine pe masa din sufragerie. A 

Vechiul casetofon de călătorie era pe un raft, sub fereastră. Il 
ridică pe pervaz și puse caseta cu partea A în exterior, apoi 
apăsă butonul p/ay. 

Mai întâi auzi un fel de foșnet, ca și cum cineva se afla în 
mers și hainele i se frecau unele de altele. Apoi se auziră vocile. 
Două persoane se prezentară spunându-și pe numele mic. 
Gjermund și Rudolf. Rudolf Haglund. 

La început, celălalt vorbea mai mult. Îi mulțumea lui Haglund 
că și-a făcut timp pentru întâlnire și se întreba dacă îl 
contactaseră mulţi ziariști. Haglund a confirmat, iar celălalt a 
întrebat dacă putea să înregistreze discuţia. 

Era un interviu. Rudolf Haglund îi dăduse înregistrarea pe care 
o făcuse el însuși în timpul unui interviu pentru presă. 

Jurnalistul spunea că ar aprecia să aibă poze noi și că urma să 
apară un fotograf. Probabil că Haglund răspunsese făcând semn 
din cap, pentru că dialogul a continuat, dar a fost curând 
întrerupt de o femeie care venise să le ia comanda. Haglund 
dorea o friptură, iar ziaristul pește. Haglund a cerut o cola, iar 
ziaristul i-a cerut chelneriţei o apă minerală Farris. 

Wisting știa un singur jurnalist numit Gjermund. Gjermund 
Hulkvist de la Dagbladet. Era un experimentat jurnalist de 
investigaţii, care adopta cu ușurință un ton prietenos și 
povestea multe despre el însuși ca să obțină ce vrea. 

Pe înregistrare îi spunea lui Haglund pe numele mic și-i 
reamintea cât era de recunoscător că acceptase să-i acorde 
acest interviu. 

— Ești bun, spuse Haglund. Îmi place cum scrii. Te limitezi la 
fapte. Asta mi-a plăcut și când ai scris despre caz, în urmă cu 
șaptesprezece ani. 

— Mă bucur să aud asta. 

— Nu numai că te-ai limitat la fapte, dar ai fost și primul care 
a publicat știrea. 

— Totul e să ai o reţea extinsă de contacte, explică Gjermund 
Hulkvist. Să ai surse bune. 

— În poliţie? 

— Și acolo. Chiar la centru. 

Wisting mări volumul. Gjermund Hulkvist și Dagbladet 
dezvăluiseră că poliţia avea o înregistrare în care Cecilia 
povestea ce i se întâmplase și unde era ţinută captivă. 

Se auzi un scaun scârțâind. 

— Nu sunt interesat de un interviu dacă omul responsabil de 
condamnarea mea pe nedrept este unul dintre contactele tale 
din poliţie, spuse Haglund, fiind în mod cert supărat. 

— Nu e Wisting, îl asigură ziaristul, pe un ton jos și puternic. 
Mai sus. 

— Procurorul? 

— Să spunem că în acest moment este șeful inspectoratului. 

Haglund se așeză iar la masă. 

— Și că merită să colaborezi cu presa, continuă ziaristul pe un 
ton mai relaxat, acum că-l câștigase de partea sa pe intervievat. 

Conversaţia continuă, dar Wisting n-o mai ascultă. Jurnalistul 
mersese cât putuse de departe fără să-și dezvăluie sursa. Dar 
era clar cine-i dăduse informaţia. Audun Vetti. 

75. 


Roald Wisting era un tip activ. Fusese medic, iar după 
pensionare obținuse funcţii de conducere în diverse cluburi și 
asociaţii. Deși amândoi locuiau în Stavern, faptul că nu se 
vedeau decât de câteva ori pe lună era atât o consecinţă a 
stilului său de viaţă activ, cât și a programului prelungit de 
muncă al lui Wisting. Când Ingrid era în viață, tatăl său venea la 
cină în fiecare duminică. Acum, se mai întâlneau la o cafea la 
Golden Peace. 

Tatălui său îi plăcea să meargă pe jos și venise acasă la 
Wisting cu camera pe umăr. 

— N-am mai folosit-o de ani buni, explică el și puse geanta 
neagră pe măsuţa de cafea. Dar am testat-o acasă înainte să 
vin. Am câteva filmuleţe drăguțe cu Line și Thomas. 

Găsi un cablu și trase televizorul de lângă perete. Wisting se 
întrebă dacă să-i spună ce descoperise despre Audun Vetti, dar 
renunţă. Nu era nevoie să-i dea explicaţii tatălui său. 

— Una dintre ele este în aparat, spuse tatăl său, făcând semn 
cu capul spre geanta în care era camera video. Trebuie să fie 
din vara de dinainte să înceapă școala. Eram cu toţii în 
Danemarca. Legoland și Lion Park. 

Wisting zâmbi și-și aminti cum tatăl său se plimbase entuziast 
cu camera video și filmase mașinuţele care se învârteau în jurul 
unor machete de orașe construite din mici piese de lego. 

Tatăl său miji ochii prin ochelari și încercă să găsească mufa 
potrivită pentru cablul camerei. Zâmbi când reuși s-o conecteze. 
Deocamdată nu-și trăda vârsta. 

— Ar trebui să le copiem pe DVD-uri, continuă el. Și culoarea, 
și calitatea imaginii se pierd în timp. 

— Ai dreptate, spuse Wisting. Oare sunt firme care pot face 
asta? 

— Sigur... murmură tatăl său și scoase vechea cameră video 
din geantă. Hai să vedem. 

Conectă cablul de la televizor și căută o priză. 

— Line când vine? îl întrebă tatăl său. 

Wisting aruncă o privire la ceas și se gândi că feribotul ce 
venea din Suedia abia sosise în Sandejord. 

— Cam într-o oră, cred. 

— Și ce fel de film aduce? 

— Nu știm încă, dar cred că e vorba despre cazul Cecilia. 

— Cazul Cecilia, repetă tatăl său. Eram de gardă la spital în 
ziua în care l-au adus pe criminal. Zvonul s-a împrăștiat prin 
secţii ca un oftat de ușurare. N-am avut nimic de-a face cu el, 
dar asistentele de la recepţie au vorbit mult timp despre el. 
Câteva dintre ele îl și știau de când fusese pacient. 

Wisting se așeză. Își aduse aminte de mica incizie cicatrizată 
pe care o văzuse în fotografia făcută lui Haglund când a fost 
examinat în secţia de urgenţe. Era o parte a trecutului său care 
nu fusese pe deplin clarificată în timpul anchetei. 

— Și-a înlăturat niște aluniţe? 

— Da, așa este, confirmă tatăl său dând din cap, semn că-și 
reamintea. l-au fost descoperite niște modificări celulare când a 
venit pentru monitorizare. 

— Monitorizare? 

— Fusese operat de cancer la prostată cu câţiva ani mai 
înainte. 

Tatăl său îndreptă telecomanda spre televizor. 

— Nu rămâi impotent după o astfel de operaţie? întrebă 
Wisting. 

— Se poate întâmpla, confirmă tatăl său. 

Ecranul televizorului pâlpâi. Un autobuz roșu din lego se 
îndrepta în viteză spre un pod. Autobuzul se opri când podul se 
ridică, pentru a lăsa o barcă să treacă pe sub el. 

Wisting se ridică, luă telefonul și ieși în bucătărie. 

— Ce este? îl întrebă tatăl său. 

— Trebuie doar să verific ceva, răspunse Wisting. 

Îl apelă pe psihiatrul pensionat care-l examinase pe Rudolf 
Haglund. Dacă Rudolf Haglund își pierduse capacitatea erectilă 
ca urmare a operaţiei de prostată, asta punea cazul într-o 
lumină nouă. Era ceva ce ar fi trebuit să fie consemnat în 
raportul expertizei psihiatrice. Și mai ciudat era că Rudolf 
Haglund ascunsese o informaţie care l-ar fi putut achita. 

Psihiatrul nu răspunse. Wisting îi lăsă un mesaj cu rugămintea 
să-l sune înapoi. Apoi se întoarse în sufragerie. Pe ecran erau 

gemenii, fiecare cu câte un con de înghețată în mână. Prin 
spatele lor se plimba Ingrid, zâmbind cu gura până la urechi. 

— Este doar a treia înghețată pe ziua de azi, spune ea, 
râzând. _ 

Lui Wisting i se puse un nod în gât. In cei cinci ani de când se 
stinsese din viaţă, nu văzuse niciun film în care apărea ea și 
probabil vocea ei îl făcuse să se emoţioneze. 

Apoi apărură imagini cu un sat de indieni, iar copiii aveau 
pene prinse în păr. 

Wisting se așeză. Încet, gândurile despre Cecilia Linde, Rudolf 
Haglund și Audun Vetti se estompară. Fu absorbit de căutarea 
de aur, bărcile de pe râuri, călătoriile cu trenul, toboganele de 
lemn și mașinile lego. Pe fundal se auzea mereu râsul contagios 
al lui Ingrid. Vechile amintiri îl făcură deopotrivă trist și fericit și 
fu dezamăgit când filmuleţul se termină. 

Nu după mult timp, merse să deschidă ușa. Line intră cu o 
pungă plină cu lucruri cumpărate de la duty-free. Era obosită. 
Părul blond era ciufulit, hainele îi erau în dezordine și avea 
cearcăne la ochi, dar, în același timp, părea mulțumită. 

Îi îmbrăţișă pe amândoi. Wisting luă punga cu cumpărături și 
o așeză pe masa din bucătărie. Când reveni în camera de zi, 
Line băga deja caseta în camera video. 

— Era derulată de la început, clarifică ea și împinse caseta. 

Bunicul ei preluă conducerea și apăsă butonul play. Toţi trei 
stăteau în fața televizorului. 

La început apărură doar purici. Puncte cenușii, albe și negre, 
pâlpâiră pe ecran înainte să apară imaginea cu ceea ce părea a 
fi o parte dintr-o bucătărie. Un aragaz și o chiuvetă. Deodată, 
imaginea deveni neclară. 

Culorile dispărură și ecranul se întunecă în totalitate, după 
care apărură iar frânturi de imagini din bucătărie. O bucătărie cu 
perdele albe și o draperie croșetată. Lumina puternică nu te lăsa 
să vezi afară. 

Line stătea pe marginea celui mai apropiat scaun. 

Imaginea de pe ecran se întunecă iar. Apărură din nou purici, 
după care imaginea unei camere goale cu pereţi albi și podea 
gri. Era filmat de sus în jos, ca și cum cineva ţinea camera 
deasupra capului, înclinată astfel încât să surprindă cât mai mult 
din încăpere. 

Filmul sări la o altă scenă. Camera era așezată într-un unghi 
puţin diferit, dar se filma din aceeași direcție. De data asta, în 
mijlocul încăperii era o persoană. O femeie dezbrăcată. Stătea 
cu capul aplecat, dar îl ridică încet și privi direct în camera 
video. În jurul gâtului avea o curea de piele. 

Wisting făcu un pas în spate și se sprijini de marginea mesei. 

Era Cecilia Linde. 

Vederea ei îi provocă durere fizică, o lovitură în diafragmă. 

Ea stătea pur și simplu acolo, cu frica, chinul și durerea 
răzbătându-i din priviri. Pe obraji străluceau urmele lacrimilor 
uscate. Clipi. Își închise ochii pentru o clipă și, când îi deschise 
iar, amestecul de frică și disperare deveni și mai clar. Mișcă din 
buze. La început, nu se auzi niciun sunet, apoi spuse în șoaptă: 

— Te rog... 

Buzele-i începură să tremure. Ochii îi străluceau, iar lacrimile 
îi alunecau pe obraji. 

— Te rog, îl imploră ea din nou pe cel din spatele camerei. 

Pudoarea n-o mai preocupa. Stătea cu braţele întinse pe 
lângă ea, fără să încerce să se acopere. 

— Orice dorești, se rugă ea. Fac orice dorești. Doar dă-mi 
drumul. 

— Dă înapoi, spuse Line. 

— Ce? 

— Dă înapoi de la început. 

Bunicul ei făcu întocmai. Reapărură imaginea și zgomotul de 
fond. Filmul începu să ruleze. 

— Oprește! îl rugă Line. 

Imaginea se opri într-o poziţie în care cameră era aplecată. 
Line își înclină capul și privi cu atenţie ecranul. Un zid albastru, 
un blat pe care se aflau farfurii și pahare, câteva dulapuri 
suspendate având aceeași culoare ca și pereţii. Un aragaz cu 
trei ochiuri, smălțuit. O chiuveta de bucătărie și o chiuveta de 
perete, ambele din inox. 

— Am mai văzut bucătăria asta, spuse Line. Știu unde este, 
unde a fost sechestrată Cecilia Linde. 

Ea arătă cu degetul spre imaginea împietrită. 

— Este ferma lui Jonas Ravneberg. 

Line luă de pe scaunul din dreapta geanta cu aparatul foto ca 
să-i facă loc bunicului ei. Ea mai fusese la ferma lui Jonas 
Ravneberg din Manvik, așa că plecară cu mașina ei. 

Wisting stătea acolo, în tăcere, cu gura încleștată. Jonas 
Ravneberg îi scăpase atenţiei în timpul anchetei efectuată în 
urmă cu șaptesprezece ani. Cecilia fusese sechestrată în 
subsolul casei lui timp de douăsprezece zile fără ca numele lui 
să fie pomenit. Își îndreptaseră atenţia în altă parte și căutaseră 
în cu totul alte direcţii. 

— N-ar trebui să sunăm pe cineva? întrebă Line. Poliţia și 

ambulanţa? Dacă el este autorul, este posibil ca Linnea Kaupang 
să fi stat zile întregi închisă în pivniță, fără apă și mâncare. 
_ — Aşteptăm până când ajungem acolo, răspunse Wisting. 
Incerca să pună lucrurile cap la cap. Jonas Ravneberg era un 
anonim, dar părea să aibă un rol periferic, atât în cazul Cecilia, 
cât și în cazul Ellen. lar acum fusese și ucis, la scurt timp după 
eliberarea lui Rudolf Haglund, care putea dovedi că fusese 
condamnat pe nedrept. Era dificil să înțeleagă contextul și încă 
nu putea scăpa de gândul că Haglund era cel care a răpit-o și 
ucis-o pe Cecilia Linde. Desigur, exista posibilitatea să fie 
implicați doi autori diferiți, deși în cazul crimelor cu tentă 
sexuală o astfel de împrejurare era o raritate. lar ancheta nu 
dovedise că erau mai mulţi autori. 

Line încetini și viră pe un drum lateral. Mașina derapă dintr-o 
parte într-alta până când roţile prinseră aderenţă pe suprafaţa 
noroioasă. Apoi acceleră. Copacii atârnau grei deasupra lor și 
umbreau lumina apusului. Farurile luminau drumul denivelat din 
fața lor și scoteau în evidenţă urmele lăsate de o altă mașină. 

— Colegii tăi îl supraveghează încă pe Haglund? 

Line dădu din cap. 

— Am vorbit cu ei chiar înainte să ajung acasă. Nu a ieșit 
toată ziua din casă. Mașina lui este în parcare. 

Line încetini. Mașina ieși din șleauri și ceva lovi șasiul. Wisting 
se prinse de centura de siguranță, văzând că mașina se îndreptă 

spre șanț. Line păstră controlul volanului, dar mașina derapă 
înainte să reintre pe traseu. 

Drumul se îngusta și crengile tufelor și copacilor de pe 
margine zgâriau mașina pe dinafară. Luară și ultimul viraj și 
mica fermă li se ivi în faţa ochilor. 

În curte era o mașină, cu urme de nămol pe aripi și pe roți. 
Line încetini, dar era prea târziu. Lângă hambar era un bărbat. 
Se întoarse spre ei și rămase în lumina farurilor. 

— Frank Robekk, observă Wisting. 

Coborâră din mașină, lăsând-o cu motorul pornit. Fostul 
poliţist făcu câţiva pași înspre ei. Avea ceva în mâini și ridică un 
braţ ca să se ferească de lumina farurilor. Atunci observară că 
ţinea o lanternă. În mâna ce-i atârna pe lângă corp părea să 
aibă o armă de foc. 

— Wisting? spuse el pe un ton mirat. 

— Frank. Ce faci aici? 

— Trebuie să vezi ceva, răspunse Robekk și le făcu semn să-l 
urmeze. 

În cealaltă mână ţinea o bormașină cu baterii. 

— Ce faci aici? repetă Wisting. 

— Ce trebuia să facem acum șaptesprezece ani, răspunse 
Robekk și se îndreptă spre ușa hambarului. 

Pe ușa cu mai multe încuietori era un drug imens. Pe pământ, 
în faţa ușii, erau împrăștiate mai multe așchii proaspete. 

Robekk făcu semn spre o gaură pe care o dăduse în ușa 
groasă. 

— Aruncă o privire, îl rugă el și puse lanterna în dreptul 
orificiului. 

Wisting se înțelese din priviri cu Line și se aplecă să se uite 
prin gaură. 

Înăuntru era întuneric. Raza lanternei lumina partea din spate 
a unei mașini aflată la trei sau patru metri distanţă de ușa 
hambarului. Era plină de praf și părea să fie de culoare gri. 
Numărul de înmatriculare lipsea, dar din centrul portbagajului 
lumina lanternei se reflecta în logoul în formă de fulger al unui 
Opel. 

Wisting se îndreptă de spate și-l privi pe Frank Robekk în ochi, 
fără să spună nimic. 

— Ce este? întrebă Line. 

— Mașina, răspunse Robekk. Mașina pe care a folosit-o când a 
răpit-o pe Cecilia Linde. 

Line se aplecă în dreptul găurii ca să se uite, dar Robekk 
îndreptă lanterna spre baraca din partea cealaltă a curții și spre 
Saabul parcat acolo. 

— Am dat-o în bară cu totul, spuse el luminând mașina 
transformată de timp într-un hârb ruginit. A fost văzut când a 
dispărut Ellen, dar noi n-am înţeles. Am dat-o în bară. 

Wisting tot nu zise nimic, ci se uită în jur după ceva cu care să 
forțeze încuietorile de la ușa hambarului. 

— Am scule în mașină, spuse Robekk, ca și cum și-ar fi citit 
reciproc gândurile. 

El luă o rangă din portbagaj și-i dădu lanterna lui Wisting. 
Lemnul era uscat și vechi și cedă ușor după ce Robekk forță 
scândurile ușii. Răsuci atât de tare ranga, încât începură să sară 
așchii. Ușa cedă și primul șurub căzu pe pământ. Apoi continuă 
cu următorul. Fostul ofițer de poliţie scoase un geamăt și mici 
stropi de sudoare îi apărură pe frunte. 

Cinci minute mai târziu, toate bolţurile erau scoase. Frank 
Robekk aruncă ranga și ridică ușa imensă a hambarului. 

Wisting intră în urma lui. Niște boabe de porumb se sfărâmară 
sub pașii lor. Mici particule de praf dansau în lumina lanternei. 
Mirosea a paie și bălegar. 

Tavanul era înalt, dar spaţiul era atât cât să parchezi o 
mașină. De unul dintre ziduri atârnau câteva furtunuri, lopeţi, 
greble și alte unelte, dar și două roţi vechi de căruță. De partea 
cealaltă era o grămadă de saci din pânză uscați. O scară ducea 
spre podul pentru fân. 

Se apropiară de mașină. Era acoperită de un strat gros de 
praf. Wisting încercă să arunce o privire prin geamurile murdare 
și mate. Era pe punctul să șteargă praful depus, când dinspre 
tavan se auzi un zgomot. Urmară câteva pâlpâieli orbitoare, iar 
încăperea se lumină. Se uită la Line, care stătea chiar în dreptul 
ușii. Deasupra lor, de tavan era prinsă o lampă de lucru cu plasă 
de sârmă. 

Frank Robekk deschise portiera din spate, de pe partea 
stângă. Wisting aruncă o privire înăuntru, împreună cu el. De 
oglinda retrovizoare era prins un odorizant vechi, în formă de 
brad, dar altfel totul era curat și îngrijit. În contact era o singură 
cheie. 

Wisting dădu ocol mașinii și o studie din mai multe unghiuri. 
Era ruginită, așa cum o descrisese tractoristul, iar anii petrecuţi 
în hambarul rece îi alterase starea. De pe aripile roţilor se 
desprinseseră bucăţi mari de tablă, iar șuruburile ce ţineau una 
dintre oglinzi se desprinseseră, așa că oglinda atârna. 

Se opri în dreptul portbagajului. Apăsă încet butonul, care era 
înţepenit și scoase un scrâșnet. Apoi se auzi o pocnitură și 
capacul portbagajului se întredeschise. 

Frank Robekk îl ridică de tot. 

Pe un preș negru de cauciuc, stăteau perfect împăturite niște 
haine. Un tricou cu mânecă scurtă, pantaloni, o pereche de 
chiloţi albi și un sutien sport gri. Alături de ele era o pereche de 
teniși cu ciorapi albi băgaţi în ei. În faţa hainelor erau aruncate 
un walkman și o pereche de căşti. 

În câteva locuri, rugina săpase găuri în metalul portbagajului 
și prin ele se vedea cimentul de pe jos. 

Și în urmă cu șaptesprezece ani fuseseră suficient de mari cât 
să strecori prin ele o casetă. 

Un ciudat sentiment de melancolie puse stăpânire pe el. Se 
întoarse și privi afară spre clădirea principală, bine ancorată pe 
zidurile groase ale pivniţei. 

77. 


În timp ce se afla încă în hambar, îi sună telefonul. Era Steinar 
Kvalsvik, psihiatrul. Wisting îi salvase numărul și acum numele îi 
era afișat pe ecran. 

— Aţi sunat? 

— Da, dar poate aștepta, răspunse Wisting și se îndreptă spre 
ușa deschisă a hambarului, cu privirea aţintită spre clădirea 
principală aflată de cealaltă parte a curţii. Farurile aprinse ale 
mașinii lui Line făcea ca totul să fie învăluit în nuanţe de alb și 
negru. 

— Despre ce era vorba? se interesă psihiatrul. 

— Haglund a fost operat de cancer la prostată, îi preciză 
Wisting. Este posibil să fi rămas impotent în urma intervenţiei. 
M-am gândit că e ciudat că nu se menţionează nimic despre 
asta în raport. 

— De acord. Ar fi trebuit să fie consemnat, răspunse psihiatrul 
după un moment de tăcere. Însă expertiza psihiatrică nu este o 
anchetă. Se bazează pe ceea ce apare în documentele puse la 
dispoziţie de poliţie și pe discuţiile purtate cu persoana acuzată. 
Nu știu de ce el n-a pomenit despre asta, dar nu schimbă cu 
nimic lucrurile. Ba chiar îi poate consolida și spori motivaţia. 

— Cum adică? 

— Impulsurile sexuale nu sunt localizate între picioare. Ci în 
minte. Mai mult, în aproape toate cazurile de abuz sexual este 
vorba despre putere, nu despre sex. 

Ascultându-l, Wisting se uita la Line. Urcase în mașină și 
oprise motorul, dar lăsase farurile aprinse. Avea aparatul foto la 
gât. Ea îl ridică, îl îndreptă spre el și-l imortaliză când își trecea 
mâna prin păr. Apoi se apropie puţin și mai făcu o fotografie, 
surprinzând în fundal mașina căutată timp de șaptesprezece ani. 

— Erecţia este, în realitate, o interacţiune complexă a 
hormonilor, impulsurilor nervoase și mușchilor, un rol important 
jucându-l atât factorii psihologici, cât și cei fiziologici, continuă 
psihiatrul. Tratamentul contra cancerului afectează adesea 
capacitatea fizică, dar nu dorinţa. Pe unii îi ajută o stimulare 
fizică sau psihică mai intensă. 

— Haglund era sado-masochist, interveni Wisting gândindu-se 
la revistele porno pe care le găsiseră la el acasă. 

— Exact. Sado-masochismul sexual semnifică faptul că el 
poate găsi plăcerea în a-i domina pe alţii sau în a-i umili, fie în a- 
i răni fizic sau psihic. În cazuri extreme, a răpi o femeie și a-i 
face toate aceste lucruri îi poate aduce o mult râvnită 
satisfacție. 

Wisting mută telefonul la cealaltă ureche. Nu avea timp acum 
pentru o astfel de discuţie, dar voia să audă ce avea de spus 
psihiatrul. Frank Robekk, cu ranga încă în mână, se îndrepta 
spre clădirea principală. 

— Încă mai credeţi că Haglund a răpit-o pe Cecilia? dori el o 
confirmare. 

— Sunt și mai convins, spuse psihiatrul. O intervenţie 
chirurgicală la prostată poate explica și de ce nu s-au găsit urme 
de spermă pe trupul ei. Sfincterul vezicii poate fi afectat în 
timpul operaţiei. Ar avea un așa-zis orgasm uscat. Lichidul 
seminal ajunge, în schimb, în vezică și este eliminat mai târziu, 
odată cu urina. 

Frank Robekk, aflat în cealaltă parte a curții, era pe cale să 
spargă ușa de la intrare. 

— Mai este ceva ce mă deranjează, continuă psihiatrul. Care 
mă tulbură profund. 

— Da? spuse Wisting. 

— Este un gând care nu-mi dă pace. 

— Da? repetă Wisting, grăbit. 

— Este vorba despre fata asta cu panglică galbenă. Linnea 
Kaupang. Cred că el a răpit-o. Cred c-o ţine captivă pe undeva. 

Wisting înghiţi în sec. Începuse deja să traverseze curtea. 

— Mulţumesc că aţi sunat, spuse el. Voi reveni cu un telefon. 

Lemnul din jurul ușii scârțâi. Frank Robekk înjură și o lovi cu 
piciorul. 

— Pivniţa! strigă Wisting arătând spre cealaltă parte a casei. 
Dacă fata se află aici, este în pivniță. 

Robekk cobori ranga pe lângă corp și se îndreptă spre trapă. 
Pe aceasta erau lipite frunze negre, putrede. Tufele dese aflate 
de-o parte și alta a trapei erau lipite de pământ, împreună cu 
niște vreascuri rupte, semn clar că trapa fusese deschisă recent. 

Frank Robekk împinse ranga sub zăvorul închis cu lacăt. 
Telefonul sună iar. De data asta era tatăl său. Wisting nu era 
sigur că vrea să discute cu el, dar până la urmă îi răspunse. 

— Sunt cam ocupat acum, îl preveni el. 

— Am văzut restul filmului, îi spuse tatăl său și era neobișnuit 
de tăcut. La final apare un bărbat în pivniţă. Este cel pe care l-ai 
prins. Rudolf Haglund. 

Wisting auzi ce spuse tatăl său, dar nu avea timpul necesar să 
înţeleagă ce însemna asta. Pentru el, pentru caz și pentru 
coșmarul pe care-l trăise. Felul în care acest amănunt înlătura 
orice îndoială. 

— Ești sigur? întrebă el. 

— Știu cum arată din fotografiile din ziar. El este. 

Înghiţi în sec, îi mulțumi tatălui său și închise telefonul. O rugă 
pe Line să vină lângă el. 

— Eşti sigură că Tommy și colegii tăi îl ţin sub supraveghere 
pe Haglund? 

— Tot crezi că este Haglund... începu ea. 

— Sună-i! Asigură-te că nu-l pierd din vedere! 

Line puse mâna pe telefon. Robekk încerca să spargă zăvorul. 
Intrarea aceasta era mai rezistentă decât cea a hambarului. 
Poate c-ar fi fost mai ușor să pătrundă pe una dintre ferestrele 
pivniţei. Una dintre ele era spartă și era acoperită cu placaj. 
Apoi își aminti că în hambar era un baros, după care se-ntoarse. 
Robekk îi făcu loc și el lovi lemnul deja fărâmiţat. La a doua 
izbitură, sparse încuietoarea. 

Balamalele scârțâiră când Robekk ridică una dintre trape și o 
dădu într-o parte. Din întuneric se ridică un iz de putreziciune și 
mucegai. 

Rămaseră nemișcaţi și ascultară. De undeva se auzea apă 
picurând. Atât. 

Robekk aprinse lanterna. În faţa lor, treptele ude din piatră 
luceau. 

Wisting ridică barosul în dreptul pieptului și făcu primul pas. 

Treptele duceau într-o încăpere cu tavan înalt și pereţi văruiţi 
în alb, cu pete negre de mucegai. Niciunul dintre ei nu trăda 
nimic. Pereţii emanau o liniște rece ce se răspândea precum o 
ceaţă invizibilă. Pe o masă erau un borcan gol de gem, conserve 
și sticle cu etichete scrise de mână. Mai încolo, în mijlocul unui 
perete, era o ușă. 

Robekk o încercă. Închisă. Wisting o deschise din două 
lovituri. 

Intrară în altă încăpere. În stânga ușii, Wisting găsi un 
întrerupător. Se auzi un bâzâit, după care se aprinse o lampă 
mare din tavan. 

Camera era mai mică decât precedenta și era construită în 
formă de potcoavă în jurul unei protuberanțe. In mijlocul 
acesteia era o ușă prevăzută cu o armătură suplimentară de fier 
și un zăvor. 

Wisting se apropie. Lângă unul dintre pereţii protuberanţei se 
afla un scaun și chiar deasupra, la înălțimea tavanului, era o 
fereastră prin care se putea vedea în spaţiul închis. În cel mai 
îndepărtat colț al încăperii, sprijinită de perete, era o cameră 
video model mai vechi, așezată pe un trepied. 

Îi dădu barosul lui Robekk și se urcă pe scaun. Inspiră adânc 
înainte să ridice capul și să arunce o privire înăuntru. 

Pe podea, în poziţie fetală, stătea o tânără dezbrăcată. 
Wisting își lipi fruntea de zidul rugos de cărămidă de deasupra 
firidei. Îl izbi un iz de urină. Femeia stătea nemișcată. În jurul 
gâtului avea aceeași zgardă de piele care apărea în filmuleţ la 
gâtul Ceciliei. Ca și cum era un animal, un câine, aflat în 
proprietatea cuiva. 

Apoi ea întoarse capul încet și se uită în sus la el. 

Probabil că-i auzise când intraseră prin chepeng. | se păru că 
vede în ochii ei speranţa împletită cu frică. 

— Linnea! strigă el. 

Tânăra de pe jos închise iar ochii. Concomitent, Robekk lovi 
ușa cu barosul și un tremur violent cuprinse trupul fetei. 

— S-a terminat! strigă Wisting. Suntem de la poliţie. 

Cobori de pe scaun. Stătea cu mâinile goale, privindu-l pe 
Robekk cum ridică barosul și lovește din nou. Nu se putea abţine 
să nu se gândească la minutele pe care le irosiseră. Toate acele 
ore pierdute, în timp ce Linnea Kaupang fusese sechestrată. 

Line îi urmă în încăpere. Se opri în pragul ușii, cu telefonul în 
mână. 

— A intrat în pădure, spuse ea. 

— Ce vrei să spui? 

— Haglund, spuse ea fără să detalieze. Tommy s-a dus la el 
acasă să se asigure că este acolo. Haglund a intrat în pădurea 
din spatele casei, cu o lanternă mare în mână. 

Wisting revăzu în minte harta pe care o agăţase în sala de 
ședințe în timpul anchetării cazului Cecilia, pe care erau 
marcate porțiunile din ce în ce mai întinse în care efectuaseră 
căutări. Casa din Dolven a lui Haglund nu putea fi la o distanță 
mai mare de un kilometru. În principiu, erau vecini. 

— L-a văzut pe Tommy? 

Line scutură din cap. 

— E pe urmele lui. 

In spatele lor se auzi o ultimă bubuitură puternică când 
Robekk făcu ușa fărâmiţe. Line făcu câţiva pași în cameră. 

— Este acolo înăuntru, îi explică Wisting și se îndreptă spre 
ușă. Cheamă o ambulanţă. Și sună-l pe Hammer, roagă-l să vină 
aici cu toţi oamenii pe care-i are la dispoziţie. 

Linnea Kaupang se ridică în picioare. Se sprijini de perete și 
cu o mână își acoperi sânii. 

— S-a terminat, repetă Wisting. 

El își dădu jacheta jos și o puse pe umerii fetei, care tremura. 
Ea spuse ceva neinteligibil în șoaptă și făcu câţiva pași nesiguri. 
Robekk o cuprinse cu braţul și o conduse afară. Wisting rămase 
pe loc și privi în jur. Incercă să-și imagineze atrocitățile 
petrecute în acel spaţiu. 

Incăperea era mai mică decât o celulă de pușcărie. Pereții 
păreau să se strângă în jurul lui și nu mai putea să respire. 
Merse la ușă și se sprijini cu o mână de zidul rece. 

Era scrijelit ceva pe el. Nu putea spune ce fel de unealtă 
fusese folosită. Poate că doar degetele, plimbate înainte și 
înapoi până când au lăsat urme. Două litere neregulate. C ȘI L. 
Cecilia Linde, așa cum își scrisese inițialele pe caseta galbenă 
ce-i făcuse cunoscute lumii ultimele cuvinte. 

Imediat deasupra erau niște urme mai clare. Alte două litere. 
E și R. Ellen Robekk. Pe podea era o agrafă cu o mică panglică 
galbenă, folosită să scrie pe perete un fel de bun-rămas. L.K. 
închise ochii, rămânând nemișcat pentru o clipă. Apoi Line sau 
poate altcineva strigă ceva din capătul scării pivniţei. Nu desluși 
decât Haglund. Auzi pași pe treptele de piatră și apoi ea strigă 
iar: 

— Este aici! Vino! 

Wisting venea alergând în spatele lui Line. Jos, spre râu. În 
licărul lanternei văzu doi bărbaţi bătându-se. Era o luptă corp la 
corp, în care unul încerca să-l ţină la distanţă pe celălalt. 

— Tommy! strigă Line. 

Cei doi bărbaţi de la capătul peluzei căzură și se rostogoliră. 
Unul dădu să se ridice, dar celălalt îl prinse de picioare. Era 
imposibil să-și dea seama cine-i cine. Cel aflat în picioare își 
eliberă un picior și-l lovi pe celălalt. Se auzi un țipăt de durere. 
Lumina lanternei îi lumină chipul celui aflat în picioare. Era 
Haglund. Își eliberă și celălalt picior și fugi în pădure. 

Wisting luă lanterna din mâna lui Line și începu să fugă după 
el. Prin pădure, în spatele unei case cu acoperiș de mușchi, era 
o potecă. Dădu la o parte tufele, sări peste trunchiuri și rădăcini 
de copaci, se zgârie în acele de brad și în crengi fără să-i pese, 
se împiedică și căzu, se ridică imediat și continuă să alerge. 
Sudoarea îi curgea pe frunte, gustul de sânge îi inundă gura. 

— Haglund! strigă el, încercând să-l facă să se oprească. 

Nu auzi decât zgomotul scos de bocanci pe pământul 
pătătorit și susurul râului. 

Poteca șerpuia prin pădurea deasă, apoi ajunse la un vad 
unde râul se lărgea, dar nu era foarte adânc. 

Haglund îl traversase pe jumătate. Wisting își îndreptă 
lanterna spre el. Apa curgătoare îi ajungea aproape de 
genunchi. Se urcă pe o stâncă mare, se întoarse și privi înapoi. 

— Haglund! strigă iar Wisting. 

Vocea lui aproape că se topi în vuietul apei. Rudolf Haglund 
se ridicase și stătea în echilibru pe stâncă. Apoi sări în râu și 
merse mai departe prin apă. 

Wisting intră și el în apă. În faţa lui, Haglund își pierdu 
echilibrul pe rocile instabile și alunecoase. Căzu în apă și se 
zbătu, după care se ridică din nou în picioare și continuă să 
înainteze, clătinându-se, cu braţele întinse în lateral. 

Volumul mare de apă făcea curentul mai puternic. Wisting 
simţi cum apa rece ca gheata îi cuprindea picioarele. Încercă să 
înainteze pe pietrele instabile. 


VP - 296 


Haglund mergea clătinându-se și era aproape de malul 
celălalt. Apoi își flutură brațele în aer, încercând să se prindă de 
ceva. Își arcui spinarea și căzu pe spate în curentul rapid. 

Wisting făcu un pas în spate și urcă pe mal. Lumină cu 
lanterna în lungul râului, dar nu-l zări pe Haglund. Apoi îi apăru 
capul. Striga ceva și dădea din braţe, luptându-se cu fluxul de 
apă. Wisting ţinu lumina aţintită asupra lui și observă că se urcă 
pe celălalt mal. Se trase cu totul pe uscat, dar când se ridică, 
pământul îi fugi de sub picioare. Întregul versant o luase la vale. 
Haglund se prinse de crengile unui copac, dar acestea se 
rupseră. 

Căzu pe spate și se lovi cu forță de niște stânci care abia dacă 
se iveau din apă. 

Trupul fu luat de ape, urmând cursul sinuos al râului. Wisting 
alergă de-a lungul malului și încercă să nu-l piardă din ochi pe 
Haglund. Era cu faţa în jos, doar spinarea fiindu-i vizibilă. 

Wisting ţinea o mână în faţa lui și dădea la o parte nuielele și 
crengile. Curentul apei aduse trupul lui Haglund înapoi pe malul 
pe care se afla el. Când ajunse la doi metri de sol, Wisting 
aruncă lanterna și intră în apă. Râul se adânci brusc și pietrele îi 
alunecară de sub picioare. Dădu de câteva ori puternic din braţe 
și ajunse lângă Haglund. Curentul îi purtă mai departe. Wisting 
călcă apa și ieși cu umerii la suprafaţă. Apa îi îngreuna hainele 
și-l trăgea la fund, dar reuși să întoarcă trupul inert cu faţa în 
sus. Corpul lui Haglund avea mișcări convulsive, iar prin gura 
deschisă se auzi un gâlgâit. 

Wisting își puse braţul stâng sub bărbia lui, ca să împiedice 
apa să-i intre pe gât, și-l trase la mal. 

Înotă folosind o singură mână. De fiecare dată când încerca 
să respire, înghiţea o gură de apă. Scuipă, tuși și-și dădu seama 
că erau pe cale să fie trași amândoi la fund. Dădu din picioare și 
simţi pământul sub ele. luți ritmul și-l aduse pe Haglund în apa 
puţin adâncă, luă o gură de aer și-i aruncă trupul greu pe mal. 

Curentul îi adusese înapoi pe pajiștea aflată mai jos de fermă. 
Wisting înaintă împleticindu-se pe mâini și pe genunchi. Işi 
șterse apa de pe ochi, tuși și inspiră adânc. Ceilalţi îl traseră pe 
Haglund mai sus pe iarbă. O auzi pe Line strigând că încă 
respiră. Apoi se ridică în picioare și auzi sirenele în depărtare. 

Rudolf Haglund era întins pe spate în ambulanţă și se uita cu 
ochii lui mici și căprui la Wisting. Privirile li se întâlniră și chipul 
bărbatului de pe targă se schimonosi. Deschise gura ca să 
spună ceva, dar se răzgândi. 

Lângă el erau doi polițiști în uniformă. Wisting închise 
portierele ambulanţei și mașina porni încet pe îngustul drum de 
acces la fermă. 

Atmosfera era liniștită și încărcată de un sentiment ciudat, 
așa cum era mereu când un caz clădit pe durată îndelungată 
ajungea la un final brusc și la o soluţie mult așteptată. Era o 
formă de eliberare în urma căreia detectivii aveau nevoie de un 
răgaz pentru a putea continua. 

Wisting avea o pătură pe umeri. Cu toate astea, îngheţase. 
Stătea nemișcat și evalua ce se întâmplase, în jurul lui începuse 
forfota. Se aprindeau reflectoare, iar criminaliștii își puneau 
echipamentul obligatoriu, salopete albe și sterile, protecţii de 
pantofi, mănuși și măști. Alţi investigatori stăteau adunaţi în 
grupuri mici și vorbeau. Stațiile de emisie-recepţie bâzâiau. 
Oamenii întindeau panglici pentru delimitarea perimetrului. 

Frank Robekk era în interiorul zonei izolate. Din când în când, 
oprea un ofițer de poliţie care trecea pe lângă el, ca să-i pună o 
întrebare sau să-i dea un sfat. 

Line stătea împreună cu Tommy și cu cei doi colegi de la ziar. 
Cel mai în vârstă dintre ei vorbea la telefon, gesticulând. Line 
făcea fotografii, dar își asigurase deja imaginile ce urmau să 
apară în numărul din ziua următoare. 

Nils Hammer veni lângă el. 

— Au dus-o la spitalul din Tonsberg, îl înștiinţă el. A fost 
anunțat și tatăl ei. E pe drum într-acolo. 

Wisting dădu din cap. 

— Nu are răni pe corp, continuă Hammer. Nu i-a făcut nimic, 
doar s-a uitat la ea. 

Wisting dădu iar din cap. 

— Știu cine a plasat proba ADN, spuse Wisting și continuă să 
privească drept înainte. Știu cum au fost înlocuite mucurile de 
țigară. 

Hammer se holbă la el. 

— Pot s-o dovedesc, continuă Wisting. 

— Dar cum... 

— Când am fost suspendat, am luat o copie a cazului Cecilia. 
L-am studiat la cabană și am revizuit tot ce avea legătură cu 
Rudolf Haglund. 

Hammer se postă în faţa lui ca să-l privească în ochi. 

— Cine? întrebă el. Cine a făcut-o? 

— Am probele materiale necesare, spuse Wisting ocolind 
răspunsul la întrebare. Mai am nevoie de câteva zile să le pun 
cap la cap. 

Hammer primi un apel. Răspunse dând indicaţii scurte și se 
întoarse la Wisting. 

— Trebuie să-mi explici, spuse el. Poţi veni la secție? 

— Nu în seara asta, spuse Wisting. 

— Lui Vetti n-o să-i convină. A convocat deja o conferinţă de 
presă. 

— Va trebui să aștepte până mâine. Merg acasă să fac o baie. 
Apoi mă culc. N-am mai dormit bine noaptea de nu știu când. 

(J 

Wisting făcu un duș rapid și se îmbrăcă în aceleași haine 
negre pe care le folosise când se strecurase în secția de poliţie. 
Înainte să iasă din nou, căută prin cutiile de carton depozitate în 
garaj, în care păstra lucrurile lui Ingrid. Găsi ce-i trebuia și 
scoase mașina din curte cu spatele. 

Porni radioul și ascultă reclamele ce precedau buletinul de 
știri. Crainicul descrise cele întâmplate ca o evoluție dramatică 
în cazul de dispariţie din Larvik. Rudolf Haglund fusese arestat 
pentru răpirea lui Linnea Kaupang, găsită în viaţă. Urmă un 
interviu cu Audun Vetti. Reporterul evidenția similitudinile cu 
cazul Cecilia. 

— Ce credeţi despre acuzaţiile conform cărora Haglund a fost 
condamnat pe baza unor probe falsificate? întrebă el. 

— Indiferent cui aparține vina, Biroul pentru Afaceri Interne 
investighează dacă în cazul Cecilia a fost încălcată legea, 
explică inspectorul-șef interimar. Arestarea efectuată astăzi nu 
va influenţa nicicum acest lucru. 

Wisting opri radioul și parcurse restul drumului prin negură. 
Trecu de ieșirea ce ducea la cabana din Værvågen, virând în 
schimb pe următorul drum lăturalnic. Părea să fie mai puţin 
folosit decât cel pe care mergea în mod obișnuit. Când trecea cu 
mașina prin băltoacele noroioase, apa era împroșcată și sărea în 
șanțuri. Câte o ramură solitară zgâria plafonul ori lovea în 
lateralele mașinii ca un boxer întărâtat. Într-un final, ajunse la 
capăt de drum, pe un platou neted de pe coasta stâncoasă. 

Cobori din mașină și se orientă pe întuneric. Recunoscu 
peisajul care se contura pe marea din fundal. Aerul era sărat și 
auzea vuietul făcut de valurile ce se izbeau de insulițe și de 
reciful subacvatic. 

Stânca era udă și alunecoasă. Păși cu grijă și fu nevoit să 
folosească lanterna ca să găsească drumul până la poteca de pe 
coastă. De acolo, urmă semnele albastre înspre est, spre cabana 
sa. Lumina difuză a lămpii de veghe proiecta umbre de pe 
verandă pe peluza din față. 

Ajunse la ușa de la intrare și se opri să asculte. Dinspre fiord, 
putea auzi bufniturile făcute de o barcă de pescuit ancorată. 

Încercă de câteva ori cheia în yală și, când reuși să deschidă 
ușa, aruncă o scurtă privire peste umăr, după care intră și o 
închise în urma lui. 

În cabană era frig și întuneric, dar nu aprinse nici lumina, nici 
focul. Bâjbâi după fotoliul de lângă fereastra de lângă ușa de la 
intrare. Jos, în fiord, putea să distingă barca pe care o auzise 
mai devreme, abia luminată de o lampă atârnată de catarg. 

Trase draperiile, dar lăsă un spaţiu prin care să vadă afară. 
Acum trebuia doar să aștepte. 

După trei ore începu să-și spună că n-o să se întâmple nimic. 
Nils Hammer nu comunicase ceea ce aflase. Clipi, își frecă fața 
și se întinse să ia încă o pătură de pe canapea. 

Apoi, brusc, se trezi. O lumină puternică străpunse bezna 
nopţii, strălucind peste stânci și dispărând în mare. 

Wisting își lipi fruntea de fereastră ca să arunce o privire spre 
parcare. Venea o mașină. Farurile luminară trandafirii sălbatici 
când se apropie de peluză. Apoi se stinseră și se auzi o portieră 
trântită. 

81. 


În lumina slabă a lunii, Wisting putea să-l vadă pe bărbatul 
care se îndrepta spre cabană, mergând pe alee. Purta haine 
închise la culoare și, când păși în lumina lămpii de veghe, privi 
înapoi, așa că Wisting nu reuși să-i vadă chipul. Purta o căciulă 
tricotată trasă pe frunte, iar reverul înalt îi era ridicat peste 
urechi. 

Bătu tare în ușă, apoi încă o dată. 

— E cineva acolo? 

Wisting nu mișcă niciun mușchi. Bărbatul de afară făcu câţiva 
pași pe verandă. Scândurile scârțâiră. Umbra i se contura pe 
perdele. Apoi, se opri în faţa ferestrei și-și lipi palmele și fața de 
geam. Wisting se lăsă pe spate, deși știa că spaţiul lăsat liber 
între perdele nu era suficient de mare ca să-i permită celui de 
afară să-l vadă. 

Respirația bărbatului de afară aburi geamul. Apoi nou-venitul 
merse iarăși la ușă. Wisting era pregătit. Se auzi un sunet ușor 
de metal pe metal. Un scârţâit de frecare uscată. Incuietoarea 
se zgudui și ușa se deschise cu scârţăit de balamale. 

Bărbatul mergea prin cabană ca o umbră și se duse ţintă la 
întrerupătorul care aprinse lampa din tavanul sufrageriei. Reuși 
să facă doi pași spre masa pe care erau răsfirate documentele 
din cazul Cecilia înainte să-l observe pe Wisting. 

Chipul tras al lui Audun Vetti păli și buzele i se subțiară. 

— Nu le am aici, spuse Wisting și se ridică. 

— Am încercat să bat la... spuse Vetti și arătă spre ușa de la 
intrare. 

— Nu sunt aici, îl întrerupse Wisting. Dar pot dovedi că tu ai 
fost cel care a înlocuit probele. 

Vetti scutură din cap. 

— Ai și semnat, când ai fost jos, în zona celulelor, și ai luat un 
muc de ţigară de la Haglund. 

— Te înșeli, spuse Vetti scurt, ca și cum își recăpătase un 
dram de încredere. Voiam să-l fac să vorbească, să obțin un 
aranjament neoficial cu privire la sentinţă, așa că știa ce-l 
așteaptă. 

— Ai luat cu tine mucurile de ţigară, le-ai dus în laboratorul lui 
Finn Haber și ai înlocuit conţinutul pungilor cu probe. 

— Fabulezi, Wisting. Inventezi o poveste ca să dai vina pe 
oricine altcineva, în afară de tine. Nimeni nu te va crede. Nici nu 
m-am apropiat de mucurile de ţigară, nici când au fost găsite, 
nici mai târziu. 

Wisting făcu un pas în faţă. 

— Vrei să spui că n-ai văzut nicicând proba-cheie? 

— Pentru mine erau doar cifre și litere într-un raport. Puncte 
de pe o listă de dovezi. 

Se îndreptă spre ușă. 

— Am venit aici pentru că-mi făceam griji pentru tine și voiam 
să știu cum te simţi, dar nu credeam să mă vei întâmpina cu 
astfel de acuzații. 

— De asta ai spart încuietoarea? 

— Ai uitat să închizi și ai auzit destul de clar că am bătut la 
ușă. 

— Cred că ai venit să afli ce probe am împotriva ta. 

Vetti continuă să meargă spre ușă. 

— Nu este nimic de dovedit, șuieră el. Nu m-am atins de 
probe. 

Wisting făcu un pas înspre el. 

— Atunci, de ce sunt amprentele tale pe pungile pentru 
probe? 

Vetti încremeni. Mărul lui Adam i se mișca în sus și în jos în 
gâtul subţire. Cu dosul palmei își șterse saliva ce-i atârna în 
colţul gurii. Ochii îi clipiră. 


— Nu sunt... încercă el să protesteze. Pungile au 
șaptesprezece ani vechime. Nu este posibil. 
— Ba este. 


Ceva se schimbă în ochii lui Audun Vetti. Ca un licăr 
întunecat. 

— Era vinovat oricum, aproape că scuipă el vorbele. Ai văzut- 
o și tu în ochii lui de șobolan. Dar nu l-ai făcut să recunoască și 
riscam să-i dăm drumul la loc în societate. 

Ridică arătătorul, care-i tremura. 

— Am făcut ce trebuia să fac, continuă el, încercând să-și 
justifice acțiunile. Dar n-o vei putea dovedi niciodată. Prezenţa 
amprentelor poate fi explicată în multe feluri. Pot spune c-am 

fost în laborator și am verificat probele. Le-am ridicat, una câte 
una. Făcea parte din responsabilităţile mele. 

— Tocmai ai spus că nu te-ai atins de pungile cu probe, îi 
reaminti Wisting. Că nu le-ai văzut nici măcar o dată. 

Audun Vetti pufni. 

— Cine o să creadă versiunea ta? Biroul te-a pus deja sub 
acuzare. Va fi considerată o încercare jalnică de a arunca vina 
pe alţii. 

Wisting merse la fereastră și trase draperia dintr-o singură 
mișcare. Lumina lunii era mai puternică. Putea vedea barca de 
pescuit a lui Finn Haber trasă la ponton. Bătrânul căpitan sări cu 
ușurință pe mal. 

De pe un raft de sub pervazul ferestrei se auzea sunetul abia 
perceptibil al unei casete ce se învârtea. 

Vetti făcu câţiva pași înapoi, spre mijlocul camerei. Wisting 
urmări privirea lui Vetti îndreptată spre butoanele Play și Rec, 
apăsate, ale vechiului casetofon de călătorie. 

— Ascultă, spuse el. În curând, voi fi numit oficial inspector- 
șef. Pot să rezolv asta. Pot s-o rezolv pentru amândoi. 

Wisting nici măcar nu deschise gura ca să refuze oferta. 

— Trebuia să avem ceva sigur, continuă Vetti disperat. Presa 
mă sufoca. A fost în folosul tuturor. Nimeni nu a avut de suferit. 
Haglund a primit pedeapsa pe care o merita. 

Scândurile verandei scârțâiră. 

— Tu ai omorât-o, spuse Wisting. 

Merse la ușa de la intrare. Finn Haber intră în cameră și 
rămase locului cu mâinile încrucișate în dreptul pieptului. Vetti 
scutură confuz din cap. 

— Tu ai ucis-o pe Cecilia Linde, repetă Wisting. Când i-ai spus 
lui Gjermund Hulkvist de la Dagbladet despre casetă. Ai 
condamnat-o la moarte. 

Apăsă butonul Stop, scoase caseta și o băgă în buzunarul de 
la piept. 

Vetti făcu câţiva pași șovăielnici în spate și se opri, 
clătinându-se precum un copac pe cale să cadă. Wisting vedea 
în ochii lui că înțelesese. Urma să se prăbușească. 

82. 


Nils Hammer își luă o cană mare de cafea. Wisting observă că 
zilele în care fusese responsabil de anchetarea dispariţiei fetei îl 
epuizaseră. Era palid și istovit, avea ochii obosiţi și imobili, de 
un albastru mai spălăcit decât de obicei. 

Wisting nu reuși să spună nimic. Christine Thiis se ivi în ușă cu 
un teanc de hârtii. 

— L-ai văzut pe Vetti? întrebă Hammer. 

Procurorul nou-desemnat se așeză. 

— Este bolnav, răspunse ea. 

— Bolnav? repetă Hammer. Aseară părea să fie în formă 
maximă. 

Christine Thiis ridică din umeri. Nu părea să știe mai multe 
detalii despre motivul absenței lui Vetti. 

— A semnat asta, spuse ea, dându-i o foaie de hârtie lui 
Wisting. Ţi-a încetat suspendarea. 

— Asta-i bine, comentă Hammer. Rudolf Haglund întreabă de 
tine. 

— Se simte bine? 

— Stă în celulă. Gardienii l-au luat de la urgenţe acum o oră. 

— Va vorbi? întrebă procurorul. 

— Cu Wisting, încuviinţă Hammer. 

Christine Thiis își îndreptă privirea spre el. 

— Vrei s-o faci? 

Wisting se gândi. În calitate de anchetator interogase multe 
persoane care comiseseră infracţiuni grave. Le-a intrat pe sub 
piele și le-a făcut să vorbească despre ce făcuseră. Perspectiva 
și cunoașterea astfel dobândite au scos la iveală multe despre 
natura umană. A descoperit că, în esență, toți oamenii se tem să 
fie singuri. Le este frică de singurătate. Toţi aveau nevoie să fie 
ascultați. Haglund fusese singur cu secretele lui timp de 
șaptesprezece ani. Nimeni nu este făcut să care o astfel de 
povară. Simţea nevoia să le spună celorlalţi cele mai ascunse 
gânduri. Dorinţa de a vorbi despre ceva ce urma să-i aducă 
mulţi ani de pușcărie se datora faptului că simţea nevoia să fie 
ascultat și că asta eclipsa teama de orice consecinţă. 

Se ridică în picioare. Dacă Haglund voia să discute cu el, îl va 
asculta. Nu în interesul lui sau al lui Haglund, ci de dragul celor 
cărora acesta din urmă le făcuse rău. Celor care nu primiseră 
niciodată un răspuns cu privire la ce se-ntâmplase cu adevărat. 

Patru ore mai târziu, ieși din camera de interogatoriu. Își 
aminti cum intrase într-o încăpere similară în urmă cu treizeci 
de ani. Cum se chinuise să-l facă să vorbească pe un bărbat 
suspectat de furt de mașini și cum îi ceruse unui coleg mai în 
vârstă să-l ajute. Acela îi răspunsese că să faci pe cineva să 
recunoască nu puteai să înveți de la altcineva. Trebuia să-și 
găsească propria cale. Wisting își găsise calea sa. Metoda sa 
consta în a fi amabil, calm și răbdător. Putea să asculte fără să- 
și lase sentimentele să-i stea în cale, să privească lucrurile din 
perspectiva celorlalţi și chiar să empatizeze cu cel anchetat. 
Când intră în sala de ședințe se făcu liniște. Întregul 
departament era strâns acolo și aștepta un răspuns. 

— Ei bine? întrebă Hammer. 

Wisting se așeză și împinse declaraţia către procuror, îl 
determinase pe Haglund să dezvăluie detalii inclusiv din 
perioada în care se cunoscuse cu Jonas Ravneberg, când 
amândoi pescuiau pe malul râului. Doi bărbaţi care au dezvoltat 
un soi de prietenie tacită. La finalul declaraţiei vorbise despre 
uciderea prietenului său și despre confruntarea, de mai târziu, 
cu Line, când fugise din apartament după ce căutase în zadar 
filmulețul revelator. 

— In vara în care a dispărut Cecilia, Haglund locuia practic la 
ferma lui Ravneberg, începu Wisting. Era liniște și pace acolo, 
exact așa cum îi plăcea. Ravneberg avea o parteneră și stătea 
mai mult cu ea. A reparat acoperișul, a făcut lucrări de tâmplărie 
la hambar și altele pe care Ravneberg nu reușise să le facă. 
Pescuia în râu, folosea afumătoarea și se îngrijea de niște oi pe 
care Ravneberg le avea în acea perioadă. 

— Și o ţinea pe Cecilia Linde sechestrată în pivniţă, interveni 
Hammer. 

Wisting dădu din cap. 

— Ravneberg venea rar și în zile dinainte stabilite. Atunci îi 
punea căluș și o plimba cu mașina prin împrejurimi până când 
putea s-o închidă din nou. Așa a putut fata să arunce caseta și 
să spună lumii ce se întâmplase. Când i s-a dat mașina în 


VP - 305 


urmărire, a ascuns-o în hambar. Voia să scape definitiv de ea, 
dar înainte s-o facă, a fost arestat. 

— Dar Ravneberg trebuie să fi aflat. De ce n-a spus niciodată 
nimic? 

— A găsit și mașina, și hainele, și walkmanul, și camera video. 
A găsit până și inițialele celor două fete pe zidul din pivniţă, dar 
se temea să nu fie pus sub acuzare. Haglund se folosise de 
pivniţa lui. Cu un an înainte, când o răpise pe Ellen Robekk, îi 
folosise mașina. Haglund urma oricum să fie judecat, cel puţin în 
cazul Cecilia. A ales soluţia la care apela mereu. A abandonat 
mașina și a fugit de probleme. 

— Ce s-a întâmplat? 

— Haglund știa că mucurile de ţigară găsite de poliţie nu 
puteau fi ale lui. A stat în intersecția Gumserad și a fumat 
așteptând-o pe Cecilia, dar nu a aruncat mucurile de ţigară. La 
redeschiderea cazului, un singur lucru stătea în calea 
despăgubirii de un milion de coroane. Filmul. A încercat să-l 
convingă pe Ravneberg să-l arunce. Știm cu toţii cum s-a 
terminat povestea. 

Putea vedea pe chipurile celor din jurul său că mai aveau 
întrebări, dar se ridică. 

— Este totul acolo, spuse el arătând spre hârtiile predate. 
Toate detaliile. 

Hammer se ridică de pe scaun și-l însoţi spre ușă. 

— Mai este ceva, spuse colegul său. Care dintre noi a făcut-o? 
Cine a plasat proba fabricată? 

Liniștea care urmă întrebării aproape că avea consistenţă 
fizică. Toate privirile erau îndreptate spre Wisting. Numele pe 
care-l pronunţă fu devastator ca o bombă. 

Înainte să fie asaltat de mai multe întrebări, ieși din sala de 
ședințe și închise ușa în urma lui. Merse acasă cu mașina fără să 
simtă nimic. Nici bucurie, nici furie. 

Peluza pavată din fața casei era acoperită cu vreascuri 
alunecoase și frunze în descompunere. Parcă mașina și cobori. 
Acum nu-l mai aștepta nimeni înăuntru. Suzanne plecase din 
viaţa lui. Avea să doarmă și să se trezească din nou singur. Să 
mănânce singur. De ce era oare așa de dificil să-și împartă viața 
cu cineva? Nu era loc în existența lui decât pentru cariera de 
polițist? 

Un timp rămase nemișcat în faţa casei goale și se gândi la 
lucrurile prin care trecuse. Nu doar la despărțirea de Suzanne, ci 
și la sentimentul pe care-l încercase cât timp fusese anchetat. 
Fusese o situaţie umilitoare, tulburătoare, pentru el și pentru cei 
din jurul său. Dar fusese și o experienţă utilă. A cunoscut puţin 
din nesiguranța și teama de care erau cuprinși mulţi dintre cei 
pe care-i întâlnea în activitatea lui. Această lecţie avea să-l 
călăuzească data viitoare când se va afla de partea obișnuită a 
mesei din camera de interogatoriu. 

Wisting ocoli mașina, deschise portbagajul și scoase mingea 
de acolo. Cu o lovitură puternică de picior, o trimise peste gard. 

83. 


Cele două standuri de ziare din recepţia clădirii VG erau 
aproape goale. Redactorul-șef concentrase informaţia în cele 
trei rânduri ale titlului de pe prima pagină. Criminalul pus din 
nou sub acuzare. O ținea în viață pe a treia victimă răpită. 

Folosiseră fonturi de mărimi diferite, așa că în viață era 
partea care sărea în ochi. Chipul familiar al lui Linnea Kaupang 
era astfel aranjat în pagină încât nimeni să nu aibă dubii despre 
ce caz se vorbea. In fotografia principală era surprinsă din 
spate, având o pătură peste umeri, și se îndrepta spre 
ambulanță. Luminile se reflectau în uniformele polițiștilor. 
Numele lui Line era scris cu litere mici pe marginea fotografiei. 

Murmurul constant din redacție încetă când intră ea. Câţiva 
colegi care rareori își ridicau ochii de la calculator își îndreptară 
privirile spre ea. Editorul-șef începu să aplaude din capătul 
biroului. Aplauzele se răspândiră, însoţite de fluierături și ovaţii. 
Joakim Frost ieși din biroul său. Stătea cu mâinile pe lângă corp. 
Zâmbi larg. Mai curând datorită tirajului, decât în semn de 
recunoaștere, se gândi Line. 

Când ovaţiile spontane ale colegilor ei încetară, Line se așeză 
la birou. Frost veni lângă ea. 

— Mă bucur că știrile despre tatăl tău n-au reprezentat o 
piedică pentru jurnalistul din tine, spuse el, și ridică un ziar din 
acea zi, lăsat de cineva pe biroul ei. Ziare noi apar în fiecare zi. 
Cititorii uită repede. Ce am scris ieri, mâine este dat uitării. Deja 
pe prima pagină apar alţi răufăcători sau eroi. 

Voia să pară că acuzele aduse în urmă cu câteva zile 
împotriva tatălui ei erau un fleac trecător. 

El puse ziarul la loc. 

— Avem nevoie de o continuare. Toţi încearcă să obţină un 
interviu cu Linnea Kaupang. Ar trebui să ni-l acorde nouă. Ai fost 
implicată în eliberarea ei din pivnița aceea. Poţi să-l iei cu tine 
pe Harald sau pe Morten s-o intervievaţi? 

Line clătină din cap în semn că nu. 

— Mă ocup de altă știre, răspunse ea. Morten P. și Harald sunt 
și ei ocupați. 

— Nu cred că înţelegi, spuse Frost și făcu semn cu mâna spre 
prima pagină a ziarului. Asta este știrea zilei. 

— Nu, spuse Line pe un ton hotărât. Morten P. tocmai a 
confirmat că Ministerul Justiţiei va demite un șef de inspectorat. 
Voi scrie despre motivele din spatele acestei decizii. 

Frost deschise gura, voind să spună ceva, dar se răzgândi. 

Line scoase din geantă un model vechi de casetă audio. 

— Va fi o știre care nu se bazează pe speculaţii și 


presupuneri, spuse ea. 

84. 


Încă de dimineaţă se înseninase, dar acum norii negri 
alungaseră soarele de pe cer, pictându-l într-o nuanţă cenușie. 
William Wisting coborî din mașină și privi orizontul tomnatic. O 
pasăre mare, cu penaj sobru, plană în cercuri largi, după care 
ateriză pe o stâncă și scoase un țipăt răgușit. Un corb, sus în 
munţi, dăduse micii ferme numele de Ravneberg. 

Frank Robekk era deja jos, lângă casa cu acoperiș de mușchi, 
amplasată acolo unde râul își croia drum prin ceea ce fusese 
odinioară o pășune. Acea construcție era o afumătoare, cu găuri 
în acoperiș, asemenea unui cort Sami. Rudolf Haglund o 
construise. Deasupra focului agăța ţiparii și peștii ce prindeau o 
plăcută aromă de fum de la tufele arse de ienupăr. 

Wisting deschise ușa îngustă a afumătoarei. Mirosul acru de 
fum se impregnase în ziduri. Era un iz pe care îl cunoștea. Așa 
mirosea Rudolf Haglund în timpul primului interogatoriu. Exact 
cum îl descrisese Cecilia pe casetă. Mirosind a acru, de la fum, 
dar și a altceva. 

Criminaliștii sosiseră acolo de câteva ore, făcând cercetări 
conform indicaţiilor pe care Haglund i le dăduse lui Wisting în 
timpul interogatoriului. Spaţiul era prea strâmt, așa că oamenii 
îmbrăcaţi în salopete albe ieșiseră ca să le facă loc lui Wisting și 
lui Frank Robekk. 

Pe locul vetrei fusese săpat un puț. Treptat, rămășițele 
persoanei îngropate acolo ieșiseră la iveală. Oase casante și un 
craniu spart. Într-un bol de plastic fuseseră colectaţi pantalonii și 
fragmente din pantofii pe care Haglund îi îngropase cu prima sa 
victimă. 

— Cât timp...? întrebă Robekk și își drese glasul. Cât timp a 
tinut-o captivă? 

— Şapte zile, răspunse Wisting. 

Chipul lui Frank Robekk se strâmbă. Din bolul de plastic, ridică 
rămășițele a ceea ce părea a fi o cataramă. 

— A folosit o pernă, spuse Wisting încet. 

— Ar fi fost mai bine dacă ar fi aruncat-o într-un șanț la 
marginea drumului, spuse Robekk, fărâmițând cu degetele 

pământul prins în catarama tinerei al cărei unchi fusese. Cum a 
făcut cu Cecilia. Am fi știut măcar unde este. 

— Altfel au stat lucrurile în acel caz, explică Wisting, repetând 
spusele lui Haglund. Ne-a lăsat s-o găsim pe Cecilia ca să creeze 
o diversiune, să nu mai căutăm ascunzătoarea. 

leși din spațiul îngust ca să-i lase lui Robekk un moment de 
singurătate. Lângă mașina lui, aflată în apropierea clădirii 
principale, parcase o mașină de poliţie fără însemne. Christine 
Thiis și Nils Hammer coborau panta înverzită. Hammer ţinea în 
mână un ziar împăturit. Wisting putea vedea un colț al primei 
pagini și chipul lui Audun Vetti. 

— Parchetul General l-a pus sub acuzare, spuse Christine 
Thiis. Investigatorii Biroului l-au ridicat în această dimineaţă 
pentru audieri. 

Hammer se îndreptă către criminaliști. Christine Thiis se 
apropie de Wisting și scoase ceva în buzunar. 

— Ar trebui s-o iei înapoi, spuse ea, dându-i legitimaţia de 
serviciu. 

El o luă și o întoarse pe toate fețele. Era roasă pe margini și 
se desprinsese la unul dintre colţuri. 

Timp de patru zile nu fusese poliţist. Nu numai că rămăsese 
fără atributele de poliţist, dar fusese și pus sub acuzare. 
Considerase mereu că talentul de a privi o problemă din mai 
multe unghiuri îl făcea să fie un bun investigator. Însă era 
pentru prima oară când fusese acolo. De cealaltă parte. 

Își trecu degetul mare peste propria fotografie și constată că 
mica legitimaţie de plastic era puţin zgâriată. Era o fotografie 
veche. Pe atunci, arăta mai bine. Avea părul mai des și mai 
închis la culoare și parcă era mai împlinit în obraji. Insă acum 
era un polițist mai bun decât atunci, se gândi, și strânse 
legitimaţia în palmă. 

